
Mitä helvettiä? 


Vietin perustamani yhtiön, SOT Oy Suomen Ohjelmisto- 
työ Ab:n 15-vuotissyntymäpäivää selvittämällä, mitä hel- 
vettiä firmassa oli oikein tapahtunut. Elettiin joulukuun 
toista päivää vuonna 2006. Olin eronnut yhtiön palveluk- 
sesta kahta vuotta aiemmin, minkä jälkeen olimme kiertä- 
neet vaimoni Päivin kanssa maailmaa täysipäiväisesti. 

SOT oli edelleen omistuksessani 70 prosentin osuudel- 
la. Loput omisti Xcelera Inc.-niminen dotcom-yritys, joka 
oli hivuttautunut vaivihkaa yhtiön osakkaaksi vuosituhan- 
nen vaihteen hypehuumassa. Minä olin jo jättänyt taakse- 
ni paitsi yrittämisen, myös siihen liittyvän arvomaailman. 
Olin uskonut osakkeiden myynnin palkkaamalleni asiamie- 
helle, joka oli toiminut aiemmin yhtiön lakimiehenä. 

Lähdöstämme oli kulunut 26 kuukautta eikä kaupasta 
ollut kuulunut mitään. Olimme ehtineet aavistella useaan 
otteeseen, että jokin oli mennyt pahasti pieleen. Emme kui- 
tenkaan halunneet häiritä asiamiestä saati puuttua hänen 
toimiinsa. Muuten olisimme saaneet hoitaa osakkeiden 
myynnin kokonaan itse. 

Asia lankesi tästä huolimatta meille. Asiamies ilmoitti 
yllättäen, ettei hän halunnutkaan myydä osakkeitani. Li- 
sää paskaa satoi niskaamme, kun aloimme selvittää, mitä 
oli tapahtunut. Meille valkeni, että SOT oli selvitystilassa, 


vähemmistöosakas Xcelera riiteli oikeudessa rahojen jaos- 
ta, ja rahaa oli palanut satojatuhansia euroja. Ensimmäinen 
reaktioni oli: mitä helvettiä? 

Olimme Päivin kanssa oravanpyörän mittapuun mukaan 
korviamme myöten kusessa. Emme olleet saaneet SOT:stä 
latiakaan lopputiliäni lukuun ottamatta, vaan elimme kaup- 
paa odotellessa vaatimattomasti Päivin pienillä säästöillä. 
Asian pitkityttyä minä olin heittämässä kirvestä kaivoon. 
Ensi ihmetyksestä toivuttuamme aloimme kuitenkin selvit- 
tää, mistä SOT:n saagan dramaattisessa käänteessä oli ky- 
symys, ja voisimmeko vielä myydä osakkeet selvitystilasta 
huolimatta. Lähdimme etsimään yhdessä elämäntyölleni 
jatkajaa alkuperäisen suunnitelman mukaisesti, mutta nyt 
ilman ulkopuolista apua. 

Mitä enemmän saimme ongittua tietoa lähtömme jäl- 
keisistä tapahtumista, sitä enemmän vastattavaksemme 
tuli uusia avoimia kysymyksiä: Mitä oli tapahtunut sato- 
jentuhansien eurojen arvoiselle sopimukselle, jonka olin 
allekirjoittanut juuri ennen lähtöämme ranskalaisen Man- 
drakesoftin kanssa? Miksi osakkaiden kesken oli lähdetty 
käymään oikeutta? Miksi emme saaneet vastauksia SOT:tä 
koskeviin kysymyksiimme? Oliko SOT:stä pöllitty rahaa ja 
peiteltiinkö sitä pitämällä meidät pimennossa? 

Käsissämme oli ainekset Suomen it-maailmaan sijoittu- 
vaksi dekkariksi ja rakkaustarinaksi. Kun entinen elämäni 
oli lisäksi ollut yhtä suurta saippuaoopperaa, ei juonen- 
käänteitä puuttunut. Ryhdyimme tarmokkaasti toimiin 
siitäkin huolimatta, että meitä vaadittiin lakaisemaan kaik- 
ki maton alle ja minulle oli pienestä pitäen teroitettu, ettei 
kettukaan pasko omaan pesäänsä. 

Syntyneessä tarinassa ei kuitenkaan ole kysymys hen- 
kilökohtaisesta välienselvittelystä, vaan se on minun ero- 
kirjani yrittäjyydelle ja suomalaiselle tietoyhteiskunnalle. 


Toivon sen avaavan uusia näkökulmia kumpaankin kansal- 
liseen tukipilariin. Olimme puhuneet kirjan kirjoittamises- 
ta Suomesta lähtiessämme, mutta vasta osakkeideni myyn- 
nin myttyyn meneminen antoi sille riittävän alkusysäyksen. 
Kirjasta syntyi muistelmat vuosien varrella tapahtuneista 
asioista ja tapaamistani ihmisistä. 

Aloitimme kirjoittamisen kiireellisimmästä tehtävästä 
ja laadimme käräjäoikeudelle lausuman. Toivoimme sen 
lakkauttavan SOT:n selvitystilan ja mahdollistavan osak- 
keiden myynnin. Näistä oikeudelle kirjoittamistani seitse- 
mästä sivusta keriytyi auki tämä SOT:n tarina. 

Kirja alkaa vuodesta 1991, jolloin perustin SOT:n. Se 
päättyy julkaisuvuoteen 2007. Tarinassa katsotaan suoma- 
laista tietoyhteiskuntaa mikrotasolta käsin, yhden yrityk- 
sen ja yrittäjän näkökulmasta. SOT oli Suomen johtava 
avoimen lähdekoodin ohjelmistotalo. Sen vaiheissa tiivis- 
tyvät teknologiset taistot suljetun ja avoimen lähdekoodin 
välillä, Internetin kasvu ja sitä seuranneet julkisen vallan 
väliintulot sananvapauden suitsimiseksi, it-kuplan aikais- 
ten riskisijoitusmarkkinoiden ylikuumeneminen, yrittäji- 
en unelmien murskaantuminen ja uudelleensyntyminen. 
Kuvaan myös tietoyhteiskunnan kulissientakaista elämää. 
Kerron, mitä termi tietoyhteiskunta tuli aikojen saatossa 
tarkoittamaan, ja millaiseksi sen merkitys minulle henkilö- 
kohtaisesti muotoutui. 

SOT oli yksi lama-Suomen synnyttämistä menestystari- 
noista, jota kadehdittiin. Se ruokki esimerkillään sokeaa us- 
koa yrittäjyyteen ja rahan valtaan. SOT:n historia tiivistää 
kappaleen suomalaista talouspolitiikkaa ja sen pitkäkestoi- 
sia seurauksia. Se johti monen kohdalla henkilökohtaisiin 
tragedioihin kuten velkavankeuteen, konkursseihin ja jopa 
itsemurhiin. Yrittäjiin kohdistettiin suhteettomia odotuk- 
sia Suomen pelastamiseksi talouskriisin kurimukselta. Kun 


minä päätin luopua yrittämisestä, näin SOT:n muuttuvan 
elämän tarkoituksesta ongelmajätteeksi. Yritykseni arvo 
osoittautui yhtä virtuaaliseksi kuin riskisijoittajien ja pörs- 
sin tekemät arvonmääritykset: jos ostajaa ei löydy, ei omai- 
suudella ole mitään arvoa. 

Tarinan toisen juonteen muodostaa henkilökohtai- 
nen muutokseni. Seurasin elämänfilosofiaani platinaisesta 
pilvenreunasta ja siirryin kultaisen keskitien yläpuolelle. 
Irtaannuin materiaalisesta kilpajuoksusta ja työnarko- 
maniasta, ja aloitin uuden elämän tietoyhteiskunnan mar- 
ginaalissa. Huipulle päästyäni tietoyhteiskunta muuttui 
minulle merkityksettömäksi. Näin sen orjuuttavan ja etään- 
nyttävän ihmiset elämän peruskysymyksistä, kuten elämän 
tarkoituksen etsimisestä. Tietoyhteiskunta ohjaa ihmistä 
uhraamaan omat tarpeet ja oman elämän paremman tule- 
vaisuuden toivossa. 

Minulle onnellisuus löytyi muualta kuin yhteiskunnan 
ihailemista ja kannustamista asioista. Haluan omalla tari- 
nallani osoittaa, että on mahdollista valita, ja valita myös 
toisin kuin muut. Sen paremmin teknologioiden kehitys 
kuin yksilön osa koneiston pienenä rattaana eivät ole ki- 
veen hakattuja tosiasioita. Jokaisella on rahasta ja muista 
ulkoisista tekijöistä riippumatta mahdollisuus päättää, mi- 
ten haluaa oman elämänsä elää. Oletko sinä onnellinen sii- 
tä, että Suomi komeilee tietoyhteiskuntatilastojen kärjessä? 
Tai siitä, että saat käyttöösi uusia ja jännittäviä hilavitkutti- 
mia? 

Olen jakanut tarinan neljään kronologisesti etenevään 
päälukuun. Lukujen sisällä olen käsitellyt tapahtumat lu- 
ettavuuden nimissä asiakokonaisuuksittain. Jokaisen pää- 
luvun päättää kuvaus henkilökohtaisesta elämästäni tuona 
ajanjaksona. 

Ensimmäisessä luvussa käsittelen SOT:n syntyyn 


johtaneita tekijöitä ja sen alkuvaiheen liiketoimintaa sul- 
jetun lähdekoodin ja laitekaupan parissa. Kun 1990-luvun 
puolivälissä GNU/Linuxista saatiin ensimmäiset käyttökel- 
poiset versiot, liiketoiminnan painopiste siirtyi kohti avoin- 
ta lähdekoodia. Internet oli välttämätön tälle kehitykselle. 
Sitä tarvittiin avoimien ohjelmien kehittämiseen ja jakami- 
seen. Varhaiset liiketoiminnan oppivuodet eivät ole pelkkä 
pittoreski yksityiskohta autotalliyrityksen ajoilta. Ne näyt- 
tivät seuraavan kymmenen vuoden suunnan elämässäni. 
Yksityiselämä sai väistyä velvollisuuksien tieltä. 

Toisessa luvussa paneudun it-kuplaan. Yrityksille oli tar- 
jolla ylenpalttisesti riskirahaa eikä vanhan talouden lainalai- 
suuksien nähty enää pätevän. Käyttöön otettiin termi uusi 
talous) joka antoi huutia perinteiselle talousmatematiikalle. 
Myös ohjelmistoteollisuus uudistui huuman myötä, mut- 
ta hieman eri tavalla. Mustasukkainen ja nurkkakuntainen 
omien oikeuksien valvonta sai rinnalleen yhdessä tekemi- 
sen ja avoimen yhteisöllisyyden. Kyseessä ei ollut uusi me- 
netelmä, mutta ohjelmistoteollisuudessa avointa lähdekoo- 
dia ei ollut vielä aiemmin sovellettu kaupallisesti. 

Kuplan myötä luottamukseni kollegoihin kärsi. Firman 
rahoilla elettiin kuin pellossa ja yritykseen pesiytyi omien 
etujen ajamisen kulttuuri. Vuosituhannen vaihteen värikäs 
ajanjakso päättyi verenvaihtoon. Suuri osa Suomen-toimis- 
ton työntekijöistä piti vaihtaa, jotta uudet tuulet saattoivat 
puhaltaa ja rehellisyys palata firman perusarvoksi. 

Kolmannessa luvussa kerron yrityksen kulta-ajasta. 
SOT:stä kasvoi suurten asiakkaidensa myötä vakavasti 
otettava ohjelmistotalo. Prosessit hioutuivat ja yritykseen 
kehitettiin laatujärjestelmä. Menestyksellisen strategian 
tavoitteena oli tehdä GNU/Linuxista totta yrityksille. Pro- 
jektimyynnin osana SOT tarjosi palveluja kuten koulutusta 
ja teknistä tukea. Ne mahdollistivat avoimeen lähdekoodiin 


siirtymistä. Keskeisimmäksi foorumiksi nousi GNU/Linux 
Summit. Siihen osallistui yli tuhat henkeä kahden vuoden 
aikana. Tänä aikana vaikutin myös yhteiskunnallisesti ja 
vienkin sinut mukanani tietoyhteiskunnan kulisseihin. 

Kultakauden kohtaloksi koitui SOT:n arvojen viilaus. 
Tästä lähti liikkeelle henkilökohtaisen elämäni muutos. Se 
johdatti minut lopulta ulos tietoyhteiskunnan labyrintistä, 
vapaista ohjelmista vapaaseen elämään. Palasin siihen ti- 
lanteeseen, josta olin imeytynyt mukaan. Ennen lähtöäni 
SOT:stä ennustin vielä Internetin kuolemaa suljetun lähde- 
koodin ohjelmavirheiden vuoksi. 

Neljännessä luvussa kirjoitan lähtöni jälkeisistä tapah- 
tumista SOT:ssä ja omassa elämässäni. Keskeisenä oival- 
luksenani oli, että vain minä voin tietää, miten minun tulee 
elää omaa elämääni. Koin tämän todellisena vapautuksena 
besserwisser-yhteiskunnasta, jossa joku tietää aina parem- 
min mitä muut tarvitsevat ja haluavat. 

Kirjan lopussa on sanasto ja loppuviitteet. Sanastossa on 
selitetty tässä kirjassa käytettyjä ammattitermejä ja joitakin 
muita käsitteitä. Viitteisiin olen laittanut lähteinä olevien 
asiakirjojen ja kirjallisuuden lisäksi lisätietoja. 

Kirjassa esiintyvät henkilöt — entiset työkaverit, asiak- 
kaat, yhteistyökumppanit ja viranomaiset — ovat pääosin 
mukana omilla nimillään. Läheskään kaikkia merkittäviä 
henkilöitä en valitettavasti ole voinut ottaa mukaan, vaikka 
heillä eittämättä onkin oma paikkansa SOT:n historiassa. 
Jotkut tarinan kannalta merkittävistä henkilöistä olen jät- 
tänyt tarkoituksella nimettömiksi, sillä en halua mustamaa- 
lata tai aiheuttaa mielipahaa. Asiat riitelevät, eivät ihmiset. 
Haluan, että luet tämän kirjan avoimin mielin ymmärtäen, 
ettei oikeaa ja väärää ole olemassa. 

Eräs entinen työntekijäni, Erno Räsänen, lupasi käsi- 
kirjoitusta kommentoituaan ostaa hamekankaan kaikille 

niille, jotka ottavat nokkiinsa tästä kirjasta. Tarjous ei kuu- 
lemma kuitenkaan koske skottiruutuisia kankaita. 

Toivon, että tämä kirja herättää keskustelua omista elä- 
mänvalinnoista, suomalaisesta tietoyhteiskunnasta ja yrit- 
täjyydestä. Minun kysymykseni sinulle on: miksi sinä olet 
mukana? 

I Teekkarista työnarkomaaniksi, 
1991-1998 


Jos käsillä oleva kirja olisi brittiläinen klassikko, aloittai- 
sin lauseella ”SOT syntyy”', mutta jääköön mahtiponti- 
suus. Ajauduin yrittäjäksi varsin epäproosallisista syistä: 
1990-luvun alun pankkikriisin ja sitä seuranneen henkilö- 
kohtaisen talouskriisin myötä. Velkaannuin, eivätkä työ- 
markkinat tarjonneet ulospääsyä oman asunnon omistami- 
sen autuudesta. Poliitikkojen silloisen mantran mukaisesti 
uskoin, että ainoa vaihtoehto oli ryhtyä yrittäjäksi. 

SOT aloitti vuonna 1991 toiminimellä Micco-ohjelmat. 
Tein aluksi suljetun lähdekoodin valmisohjelmia ja sittem- 
min pienimuotoista laitekauppaa Suomessa ja Virossa. Ve- 
din myös koulutuksia. Avoin lähdekoodi ja GNU/Linux 
tulivat mukaan sattuman kautta 90-luvun puolivälissä. Ne 
muuttivat liiketoiminnan suunnan. 

Avoin lähdekoodi mullisti ohjelmistoteollisuuden pe- 
ruuttamattomasti. Se mahdollisti ensimmäiset aidosti käyt- 
täjälähtöiset ohjelmistot. Kehityksen välttämätön apuväline 
oli Internet, joka herätti uutena ja vapaana viestimenä myös 
erilaisia pelkoja. Minäkin osallistuin Internetin sananva- 
paudesta käytyyn keskusteluun. Rapa roiskui niin minun 


1 Charles Dickens: David Copperfield (www.gutenberg.org; alkuteos Lontoo: Brad- 
bury & Evans, 1850). 

kuin kollegoideni päälle. 

SOT liittyi avoimen lähdekoodin yhteisöön, kun GNU/ 
Linuxista saatiin ensimmäiset käyttökelpoiset jakelut. 
Avoin lähdekoodi oli asiakkaan näkökulmasta usein huo- 
nolaatuista ja käyttöliittymät kehnoja. Tämä tarjosi bisnes- 
mahdollisuuden. Yritykset muodostivat tarvittavan sillan 
kehittäjäyhteisön ja asiakkaiden välille. Uuden aluevalta- 
uksen rinnalla SOT jatkoi vanhoja liiketoimintojaan. Laaja 
tuotevalikoima kertoi siirtymävaiheesta. Vanhoilla tuottei]- 
la haettiin liikevaihdon kasvua ja rahoitettiin tuotekehitys- 
tä. 

Varhaiset vuodet yrittäjänä määräsivät seuraavan vuosi- 
kymmenen suunnan elämässäni. Siitä muotoutui suoranai- 
nen malliesimerkki protestanttisesta työetiikasta: elämän, 
omien halujen ja tarpeiden uhraamisesta työn ja rahan alt- 
tarille.' Huomasin yrittäjänä saavani vaurautta, mainetta ja 
kunniaa. Aloin täyttää muiden odotuksia jopa siinä määrin, 
että hukkasin oman tahtoni. Materiaalisen turvallisuuden 
kaipuu ja tulevaisuuden haaveet ajoivat minut aamulla ta- 
kaisin töiden pariin, ylös toimiston sohvalta. Ne myös piti- 
vät minut öisin yhä useammin valveilla muiden nukkuessa. 
Olin kehittämässä apinan raivolla uutta ja uljasta tietoyh- 
teiskuntaa. 


Fuksielämän huoleton alku ja loppu 


Muutin pois kotoa Kauniaisista ja lähdin opiskelemaan 
Tampereelle teknilliseen korkeakouluun vuonna 1989. 
Olin päätynyt opinahjoon, koska arvelin sen tarjoavan 
taloudellisesti turvatumman tulevaisuuden kuin muu- 
sikon tai säveltäjän ura, jotka olivat myös kangastelleet 


1 Max Weber: Protestanttinen etiikka ja kapitalismin henki (Porvoo: WSOY, 1980; 
saksankielinen alkuteos vuodelta 1904, suomentanut Timo Kyntäjä). 

mielessäni. 

Tampereelle muutto merkitsi aikuiselämäni alkua, vaik- 
ka itselliseksi en heti ryhtynytkään. Nukuin ensimmäiset 
kuukaudet perhetutun, Aaro Lohjansalon, olohuoneen 
sohvalla ja kävin keskustasta käsin Hervannassa koulussa. 
Opiskelija-asunnot olivat kiven alla eikä minulle luvattu 
solua ennen seuraavaa lukuvuotta. Samaan aikaan asunto- 
markkinat olivat ylikuumentuneet. Vapailla vuokramarkki- 
noilla ei ollut tarjolla opiskelijan kukkarolle sopivia vaih- 
toehtoja. Käytännössä ainoaksi vaihtoehdoksi jäi oman 
asunnon ostaminen. Se tuli myös pitkällä tähtäyksellä edul- 
lisemmaksi, sillä vuokran hinnalla sai lyhennettyä lainaa ja 
maksettua korkoja. Laskeskelin perisuomalaiseen tapaan, 
että asunto oli oiva ja turvallinen sijoituskohde. 

Hankin yksiön Hervannasta, koulun kupeesta. Tampe- 
reen Aluesäästöpankki (TAP) myönsi minulle ajalle tyypil- 
liseen tapaan holtittomasti lähes täyden lainarahoituksen. 
En epäröinyt ottaa lainaa, vaikka armeija oli käymättä. So- 
siaalitoimistosta luvattiin, ettei asepalveluksen aikana tar- 
vitsisi huolehtia koroista. Lisäksi sosiaalityötä Pieksämäellä 
opiskellut tuleva vaimoni kertoi, että meillä oli mahdolli- 
suus saada muutakin apua yhteiskunnalta, jos rahat eivät 
riittäisi. 

Vietin huoletonta, jäynien ja pommaribileiden ryydit- 
tämää fuksielämää. Myimme opiskelukavereiden kanssa 
vappuna pimeää eli rikkinäistä televisiota Hallituskadul- 
la Sokoksen takana. Saimme laitteen kaupaksi ohiajaville 
autoilijoille moneen kertaan, mutta yksikään ei halunnut 
ottaa rakkinetta riesakseen. Niin kaupanteko saattoi jat- 
kua. Korkeakoululla useamman kerran vuodessa järjeste- 
tyt pommaribileet olivat legendaariset. Ne pidettiin sy- 
vällä maan alla pommisuojassa, jossa menot äityivät usein 
helvetillisiksi. Juhlatilasta löytyi muiden muassa mustilla 

jätesäkeillä vuorattu huone, joka oli kaukonäköisesti suun- 
niteltu örveltäville, oksentaville ja jo sammuneille teekka- 
reille. Railakkaan fuksivuoteni päätti kaste Tammerkosken 
hyisiin kuohuihin vappuna 1990. 

Seuraavaksi vuodeksi minut värvättiin sotaleikkikou- 
luun. Siellä opetettiin risteilyohjuksien tuhoamista ryn- 
näkkökiväärillä ja ydinräjähdykseltä suojautumista kuuse- 
noksien avulla. Samalla selvisi, ettei asuntooni ollutkaan 
saatavilla korkotukea. Minun piti ensin käyttää kaikki ra- 
hani lainan korkojen maksuun. Näin hupenivat ne säästöt, 
joiden varassa olin uskaltanut ostaa asunnon. 

Kun vaimoni muutti Pieksämäeltä luokseni ja hankim- 
me koiran, meidän oli muutettava isompaan asuntoon. Pää- 
dyimme vuokraamaan opiskelija-asunnon Mikontalosta ja 
antamaan oman yksiöni vuokralle. Vuokralaisia oli tarjolla 
runsaasti. Eräs keski-ikäinen nainen vaikutti kaikkein lu- 
paavimmalta. Kun menin hänen luokseen tekemään pape- 
reita, minulle selvisi, että nainen asui Pispalassa omakoti- 
talon kellarissa. Ihmetellessäni järjestelyä naisen silloinen 
vuokranantaja kertoi, että nainen on muuttamassa pian 
pois. Järjestelyyn oli päädytty vuokrarästien vuoksi, mutta 
naista ei ollut onnistuttu häätämään. Minä vuokrasin yksiö- 
ni toiselle teekkarille, joka maksoi vuokrat ajallaan. 

Pian lama alkoi antaa itsestään merkkejä. Henkilökoh- 
taiset rahahuoleni saivat alkunsa pankkikriisistä, joka suisti 
asuntoni lainoittajan useiden muiden alueellisten säästö- 
pankkien tavoin konkurssiin. Säästöpankkiryhmä aiheutti 
pankkien silloisista luottotappioista ylivoimaisesti suurim- 
man osan. Tätä on pidetty seurauksena heikosta vakava- 
raisuudesta, aggressiivisesta kasvusta ja vahvaan markkaan 
perustuneesta sijoitusstrategiasta.! 


Sain pankiltani kirjeen, jossa minua pyydettiin 
1 Jaakko Kiander: Laman opetukset. Suomen 1990-luvun kriisin syyt ja seuraukset 
(Helsinki: Valtion taloudellinen tutkimuskeskus, 2001, Julkaisuja 27:5), s. 42. 

maksamaan lainaamani rahat viivytyksettä takaisin tai toi- 
mittamaan pankille lisävakuutta. Tilanteen ratkaisemisek- 
si myin asuntoni. Samaan aikaan asuntojen arvot olivat 
romahtaneet. Minulle jäi myynnin jälkeen velkaa reilut 
16.000 euroa ilman vakuuksia tai realistisia mahdollisuuk- 
sia selvitä velkataakastani. Olin köyhä opiskelija ja pienet 
säästöni olivat huvenneet Suomen ryysyläisarmeijan tuke- 
miseen. 

Tilanne oli yksityisasiakkaan näkökulmasta kohtuuton: 
velka oli maksettava, vaikka samaan aikaan riskinotolla it- 
sensä nurkkaan ajaneet pankit saivat yhteiskunnalta tukea. 
Tilanne kuvasi myös hyvin lamavuosien suomalaista ta- 
louspolitiikkaa, jossa kansalaisten elintaso ja työllisyys oli- 
vat sivuseikkoja. Taloustutkija Visa Heinonen ym. toteavat, 
että suomalaisessa mallissa korostettiin talouden välttämät- 
tömyyksiä ja omalakisuutta. Yksittäisten kansalaisten roo- 
liksi jäi valtiontalouden palveleminen.' 

Lamaa tutkineet ovat spekuloineet, että sen vaikutukset 
suomalaisiin, ja erityisesti 1970-luvulla syntyneisiin, kestä- 
vät vielä pitkään.? Näin epäilemättä onkin. Minulle laman 
ja pankkikriisin hoito merkitsivät uskon rapautumista yh- 
teiskunnan instituutioihin ja poliittiseen päätöksentekoon. 
Silloin kun olisin apua tarvinnut, sitä ei ollut tarjolla. Asian 
kääntöpuolena oli se, että silmäni avautuivat. Ryhdyin etsi- 


mään turvallisuutta muualta, mikä johti perikapitalististen 


1 Visa Heinonen, Juri Mykkänen, Mika Pantzar ja Seppo Ropponen: Suomalaisen 
talouspolitiikan ajattelumallit valtiovarainministeriön budjettiesitelmissä 1974-1994. 
(Helsinki: Kuluttajatutkimuskeskus, 1996), s. 93-94. Kianderin mukaan kansa- 
laisten elintason nähtiin jopa nousseen liian nopeasti lamaa edeltäneenä pitkänä 


nousukautena, ja sen alentamiseen oli suurta valmiutta erilaisten menoleikkausten 
ja veronkorotusten avulla. Maan yksisilmäisen, ”ainoan vaihtoehdon politiikan” 
johtopäätös talouskriisistä oli, että julkisen talouden oli säästettävä. Sitä mahdolli- 
suutta, että finanssipolitiikalla olisi pyritty vaikuttamaan talouden kehitykseen, ei 
harkittu vakavasti. Myöskään työttömyydelle ei nähty voitavan tehdä juuri mitään. 
(Kiander mts. 54.) 

2 Esim. Matti Virtanen: Fennomanian perilliset. Poliittiset traditiot ja sukupolvien 
dynamiikka. (Helsinki: Suomalaisen Kirjallisuuden Seura, 2001). 

arvojen omaksumiseen. Uskoin oman työni ja kartuttamani 
varallisuuden tarjoavan turvan ulkoisia uhkia ja suhdanne- 
vaihteluita vastaan. 

Otin ensimmäisen askeleen uudella tiellä ryhtymällä 
yrittäjäksi. Ratkaisu oli pakon sanelema ja yhteiskunnan 
kannustama, sillä samaan aikaan työmarkkinat romahtivat. 
Etenkään opiskelijoilla ei ollut juurikaan mahdollisuuksia 
työllistyä. Kortistot pursusivat pätevää ja kokenutta työvoi- 
maa. Suomen taloudesta poistui vuosina 1991-1994 lähes 
450 000 työpaikkaa eli joka viides, mikä kuvaa sekä laman 
syvyyttä että muutoksen nopeutta. Työttömyysaste oli vielä 
vuonna 1990 ollut historiallisen alhainen, vain 3 prosenttia. 
Vuonna 1991 keskimääräinen työttömyysaste ylitti 7 pro- 
senttia, vuonna 1992 se oli 13 prosenttia ja vuonna 1993 
jo 16 prosenttia. Luvut eivät edes kerro koko totuutta, sillä 
osa työttömistä oli piilotettu työvoimapoliittisin toimenpi- 
tein koulutuksiin toisten vetäytyessä pois työmarkkinoil- 
ta.' Yliopistot ja korkeakoulut aloittivat kesäopinnot, jotta 
opiskelijoilla olisi ollut edes jotain tekemistä lukukausien 
välillä. Samalla heidätkin saatiin pidettyä pois kortistosta 
tilastoja rumentamasta. 

Lama teki monilla mittareilla selvää jälkeä suomalai- 
sesta hyvinvointiyhteiskunnasta.? Ajan henkeä kuvastivat 
muiden muassa kirkkojen ja vapaaehtoisjärjestöjen soppa- 
jonot sekä kirpputorien uusi tuleminen. Minulle tai muille 
lamasta kärsineille ei kuitenkaan tullut mieleen nousta bar- 
rikadeille. Yhteiskunnallista levottomuutta ei esiintynyt,* 
sillä suomalaiset ovat lampaita. Moni ajatteli, että vaihto- 
ehtoja ei ollut. Niin minäkin. Omatuntoni sanoi, että velka 


oli velka ja se oli maksettava. Syytin tapahtuneesta itseäni: 

1 Kiander mts. 30-31. 

2 Kiander vertaa lamaa Suomen talouden historian pahimmaksi rauhanaikaiseksi 
kriisiksi sitten 1860-luvun nälkävuosien (Kiander mts. 69). 

3 Keijo Kulha: Kuilun partaalla. Suomen pankkikriisi 1991-1995 (Helsinki: Otava, 
2000), s. 288. 

olin ollut hölmö luottaessani yhteiskunnan apuun. Jos ai- 
koo menestyä elämässään, pitää pärjätä omillaan, elää sit- 
ten minkälaisessa sosiaali- ja hyvinvointivaltiossa tahansa. 
Tämä uusi yksin pärjäämisen eetos johdatti uraani yrittäjä- 
nä ja siivitti SOT:n menestykseen. 

Yrittäjyys ja sitkeä työnteko olivat ajan loitsuja, joiden 
avulla Suomen talouden uskottiin kääntyvän kuin taikais- 
kusta nousuun. Poliitikot viljelivät retoriikkaa, jonka mu- 
kaan ”suomalaiset ovat parhaimmillaan silloin, kun ajat 
ovat vaikeat”. Lause oli jo 1800-luvulta tuttu. Silloin suoma- 
laisia kannustettiin rakentamaan yhdessä maataan. 1990-lu- 
vulla lama koettiin samanlaiseksi vastukseksi. Kansalaisten 
oli yhdistettävä voimansa ja uhrattava henkilökohtaiset tar- 
peensa kansakunnan hyväksi.! 

Yrittäjyyteen kannustaminen oli räikeässä ristiriidassa 
olosuhteiden kanssa. Monet yrittäjät olivat talouskriisin 
takia ajautuneet vararikkoon tai pysyvään ylivelkaantu- 
miseen, kun vakuusarvot olivat laskeneet ja korkomenot 
nousseet erityisesti valuuttalainoissa. Ulospääsyä näistä 
ongelmista ei useinkaan ollut henkilökohtaisten takausten 
vuoksi. Vuosien 1991-1993 välisenä aikana noin 5 pro- 
senttia yrityksistä haettiin konkurssiin.? Toisaalta, mitä 
muutakaan poliitikot olisivat saarnanneet kuin yrittämisen 
autuutta? Muita vaihtoehtoja ei pystytty tarjoamaan ottaen 
huomioon työttömyyden ennätyksellisen kasvun ja talou- 
desta kadonneiden työpaikkojen määrän. 

Minulle yrittäminen oli entuudestaan tuttua. Isälläni oli 
ollut kahdeksan vuotta oma asianajotoimisto, jossa myös 
äitini raatoi pitkää päivää. Niinpä yrittäjyys merkitsi minul- 
le lähinnä sitä, ettei vanhempia näkynyt aina kotona eikä 


1 Kansallisten ihannekuvien luomisesta Päivi Rantanen: Suolatut säkeet. Suomen ja 
suomalaisten diskursiivinen muotoutuminen 1600-luvulta Topeliukseen. (Helsinki: 
Suomalaisen Kirjallisuuden Seura, 1997). 

2 Kiander mts. 30, 42, 127. 

keittiön kaapeissa ollut välttämättä ruokaa. Yrittäjyys ei 
kangastellut mielessäni ihannekuvana vapaudesta tai omien 
unelmien toteuttamisesta. Halusin täyttää velvollisuuteni 
ja päästä nauttimaan velattomuuden mukanaan tuomasta 
riippumattomuudesta. 

Aikaisempi harrastuneisuuteni ja osaaminen tietoteknii- 
kassa suorittivat uravalinnan puolestani. Ne sysäsivät minut 
atk-alalle. Olin opetellut ohjelmointia yläasteelta lähtien ja 
näin pääsin aloittamaan bisneksen käytännöllisesti katsoen 
koulun penkiltä. Lisäksi olin ollut liian tunnollinen ja tavoi- 
tellut täydellisyyttä kesätöissä, mikä oli aiheuttanut työka- 
vereissa närää. Minusta ei ollut tekemään töitä vasemmalla 
kädellä, joten yrittäjyys oli siitäkin syystä ainoa vaihtoehto. 

Kehitys uusmedia-alalla oli myöhemmin samankaltai- 
nen. Laman syöverit ja rahahuolet synnyttivät lukuisan jou- 
kon yrityksiä. Jälkikäteen yrityksiä perustaneissa nuorissa 
nähtiin tinkimätöntä idealistisuutta ja pioneerihenkeä.' 
Omaa ratkaisuani eivät muistot ole kullanneet noihin mit- 
tasuhteisiin, vaikka minusta tuli sittemmin joidenkin sil- 
missä ahkeran ja tinkimättömän yrittäjän perikuva. 


1 Esim. Pekka Aula & Antti Oksanen: Eepos. Suomalainen internet-unelma (Helsinki: 
WSOY, 2000). 

SOT SYNTYY 


Aloitin yrittämisen koodaamalla suljetun lähdekoodin sel- 
lofaanisoftaa eli paketoituja valmisohjelmia. Ensimmäinen 
tuotteeni oli mikroluokan kunnossapito-ohjelmisto Micco. 
Se tarjosi myös yritykselleni toiminimen Micco-ohjelmat. 
Tuotteen idea oli peräisin Elimäen sosiaalialan oppilaitok- 
sesta, jossa tuleva anoppini työskenteli. Hän valitti mikro- 
luokan ongelmista: tietokoneet olivat oppilaiden jäljiltä 
sotkussa, mikä haittasi luonnollisesti opetusta. Tein kun- 
nossapitoa varten ohjelman, joka palautti mikroluokan 
automaattisesti kuntoon. Soitin ja sovin esittelyjä ja sain 
ohjelmaa kaupaksi myös muille oppilaitoksille, yhteensä 
satoihin mikroluokkiin ympäri Suomea. 

Ohjelmoin Micon ensimmäisen version Pascalilla, jota 
olin opetellut itsekseni yläasteella ensimmäisenä oikeana 
ohjelmointikielenä. Se oli kehitetty nimenomaan ohjel- 
moinnin opetteluun. Jos koodin sai käännettyä ajettavaksi, 
se todennäköisesti myös toimi. Haittapuolena oli se, että 
Pascalilla syntyi hitaammin toimivia ohjelmia. Se tarjosi 
myös vähemmän vapauksia kuin esimerkiksi C-kieli. 

Aiemmin olimme tehneet ohjelmia koulukaverini Har- 
ri Valkosen kanssa Commodore 64:lle. Se oli Vic 20:n ja 
Commodore Amigan ohella ensimmäisiä kotikäyttäjän 
kukkarolle sopivia tietokoneita, jotka oli tehty etupäässä 
pelaamiseen ja ohjelmoinnin opetteluun. Käytimme yksin- 
kertaisia, kotitietokoneille tarjolla olleita ohjelmointikieliä 
kuten Basicia ja konekieltä. Koodasimme seikkailupele- 
jä, jotka olivat nykyisten roolipelien esimuoto. Katear-ni- 
misessä seikkailussamme pelaajan tuli hypätä putoavasta 
lentokoneesta laskuvarjolla keskelle viidakkoa, mennä 
kadonneeseen temppeliin ja ratkaista sen arvoitus. Tarina 
kerrottiin tekstin avulla ilman grafiikkaa, joka vei silloisilla 

tietokoneilla liikaa tilaa. Commodoressa muistia oli satatu- 
hatta kertaa vähemmän kuin nykyisissä PC:issä.! 

TTKK:lla en ollut ehtinyt opiskella tietotekniikkaa lain- 
kaan. Fuksivuosi kului yleisopinnoissa fysiikan, matematii- 
kan, sähkötekniikan perusteiden ja laboratoriotöiden pa- 
rissa. Korkeakoululla käytännönläheisiä ohjelmointitaitoja 
ei opintojen alkuvaiheessa muutenkaan opetettu eikä am- 
mattikorkeasaariakaan ollut vielä olemassa. Teekkareiden 
haluttiin perehtyvän ensin hyvään ohjelmointitapaan ja 
ohjelmistotekniikkaan. Ajatuksena oli ilmeisesti se, etteivät 
opiskelijat munaisi itseään ja opinahjoaan työpaikoilla koo- 
daamalla rakenteellisesti huonoja ohjelmia ymmärtämättä 
ohjelmistotekniikasta tuon taivaallista. 

Micco-ohjelmien menestyksen siivittämänä tein uutena 
tuotteena kirjasto-ohjelman, Kirman. Se sai myös alkunsa 
Elimäen tarpeista. SOT:n edeltäjän olisikin näin jälkikä- 
teen voinut nimetä Elimäen tarkoitukseksi Douglas Adam- 
sin ja John Lloydin kirjoittaman suometetun scifi-klassikon 
mukaan.? 

Kirmaa ostettiin kymmeniin kirjastoihin yrityksissä 
ja oppilaitoksissa. Ohjelma tuki lainausta ja kokoelmien 
ylläpitoa. Se oli valmistuessaan yksi harvoista Windows- 
ohjelmista. Kirmaan antoi ratkaisevan alkusysäyksen Kari 
Stachon Tampereen yliopiston aikuiskasvatustieteen lai- 
tokselta, johon oli tutustunut opintojeni myötä. Stachon 
työskenteli Prettybit-nimisessä yrityksessä. Se valmisti 
tekstipohjaista, Dos-käyttöjärjestelmällä toimivaa kirjasto- 
ohjelmaa. 

Kirma syntyi aluksi kesätyövoimin. Myöhemmin sitä 


1 Commodore 64:ssä muistia mitattiin kilotavuissa, kun nykyisissä tietokoneissa 
puhutaan gigatavuista. Kaksi kilotavua vastaa merkkimäärältään noin yhtä konekir- 
joitusliuskaa tekstiä. 

2 Douglas Adams & John Lloyd: Elimäen tarkoitus. Englanninkielisestä alkuteok- 
sesta The Meaning of Liff (1983) suomeksi kirjoittaneet Silja Hiidenheimo, Kirsti 
Määttänen, Tuomas Nevanlinna & Tarja Roinila (Helsinki: Loki-Kirjat, 1996). 

koodattiin Virossa, jonne perustin toimipisteen. Lopuk- 
si tuotteen kehityksestä vastasi Heikki Karttunen. Kirmaa 
myytiin vuoteen 1997 asti, kunnes tuottavammat projektit 
ajoivat sen ohitse. 

Kolmannen tuotteen kanssa kävi ohraisesti. Tein Face 
to Face-nimisen englannin kielen opetusohjelman yhteis- 
työssä Selena Marckwortin ja hänen perheensä omistaman 
Marckwort-kielikoulun kanssa. Se oli visuaalinen opetus- 
ohjelma, jonka tarkoituksena oli tukea kielikoulun myymää 
opetusta ja asiakkaiden itseopiskelua. Taito Ala-Hautala, 
joka myös lankesi sittemmin yrittäjyyteen, piirsi hienot ku- 
vat mukana olleeseen seikkailupeliin. Ohjelmisto perustui 
suggestopediaan, johon Marckwort oli erikoistunut. Minä 
suhtauduin menetelmään huvittuneen varautuneesti. Olin 
kuitenkin kiinnostunut yhteistyöstä, sillä kielikoulun oli 
tarkoitus vastata tuotteen myynnistä. 

Marckwort suunnitteli myyvänsä ohjelmistoa olemassa 
oleville asiakkailleen ja hankkivansa sen avulla uusia asiak- 
kaita. Tavoite ei toteutunut ja myynti jäi laihaksi. Syitä oli 
monia. Ainoastaan kieltenopettajia työllistäneessä yrityk- 
sessä ei ollut myyntiosaamista. Asiakkaat taas eivät olleet 
valmiita tietokoneiden käyttämiseen saati tietokoneavus- 
teiseen opetukseen. Lisäksi oma asiakaskuntani vierasti 
suggestopediaa. 

Face to Face oli auttamatta aikaansa edellä. Internetin 
tulo kannusti kyllä tietokoneavusteiseen opetukseen, mut- 
ta kehitys oli hidasta. Ala oli lapsenkengissä vielä Suomesta 
lähtiessänikin vuonna 2004. Tosin sille ennustettiin suurta 
suosiota — aivan kuten kymmenen vuotta aiemmin — lähi- 
tulevaisuudessa. Luovuin ohjelman oikeuksista ja tuote jäi 
Marckwortille. Yritys on sittemmin myynyt kieltenopetus- 
ohjelmaa nimeltään Hole in One. 

Kun Micco-ohjelmien toiminta kasvoi, muutin firman 

vuonna 1993 osakeyhtiöksi. Päädyin Suomen Ohjelmisto- 
työ-nimeen menetelmällä, jonka yksi yritykseni tulevista 
työntekijöistä tiesi sittemmin nimetä Harrison-Stetsoniksi. 
Se on poikkitieteellinen menetelmä, jossa tutkimustulokset 
vedetään hatusta eli stetsonista. Harrison on nimessä mu- 
kana tuomassa menetelmälle uskottavuutta eikä tiettävästi 
viittaa kehenkään olemassa olevaan henkilöön. Palaan tä- 
hän laajalle levinneeseen menetelmään myynnin ja myyn- 
titiennusteiden ja oikeusjuttujen yhteydessä. 

Yrityksen uusi nimi lyheni käytössä SOT:ksi.' Aiem- 
min samaa lyhennettä oli kantanut perinteikäs Satakunnan 
osuusteurastamo.* Kunnianarvoisasta kaimasta muistut- 
tamaan ilmestyi toimistollemme kerran muovinen lihan- 
kuljetuslaatikko. Siinä oli kuva sonnin päästä ja alla teksti 
SOT. Laatikon toi muistaakseni Tapio Korpinen, josta tuli 
sittemmin Tampereen Autovaraosan yrittäjä. Hän oli yksi 
ensimmäisistä GNU/Linux-palvelimien käyttäjistä Tampe- 
reella. Vankkatekoinen laatikko palveli laitekaupassamme 
myytyjen laitteiden keräilykorina ja hauskuutti asiakkaita 
vuosikausia. 

Vuonna 1994 laajensin SOT:tä. Perustin Viroon Ad- 
vanced Software Engineering-nimisen yrityksen (ASE, 
viroksi AS Täiustatud Programmi Tarkvara). Viron ja Suo- 
men väliset tavaroiden hinnanerot tekivät liiketoiminnan 
kannattavaksi. Myöhemmin merkittävimmiksi eduiksi 
muodostuivat Viron Suomea huomattavasti alhaisem- 
mat työvoimakustannukset ja työllistämiseen kannustava 


1 SOT yleistyi myöhemmin siinä määrin, että se tuli osaksi yhtiön nimeä: SOT Oy 
Suomen Ohjelmistotyö Ab. SOT:n koko nimi osoittautui monille hankalaksi. 
Kuulin yhtiötä kutsuttavan myös ohjelmapalveluksi, ohjelmointipalveluksi ja 
ohjelmatoimistoksi. 

2 Porin Ympäristön Osuusmeijeri rakennutti Karjarannan tehdasalueelle meijerin 
vuonna 1922. Vuonna 1937 liikkeen nimi vaihtui Satakunnan Osuusteurastamoksi. 
Satahämeen Osuusteurastamo ja Lounais-Suomen Osuusteurastamo fuusioitui- 
vat 1989. Sittemmin osuusteurastamon tilat ovat toimineet muiden muassa Pori 
Jazzien biletyspaikkana nimellä Sony Jazz Center. 

lainsäädäntö. 

ASE oli yhteisyritys, josta minä omistin S1 prosenttia 
ja paikalliset liikekumppanini, Aleksander Solts, Maxim 
Soverinjuk ja Natalja Drossina, loput. Kolmikko löytyi Tal- 
linnan teknilliselle korkeakoululle laittamani ilmoituksen 
avulla. ASE myi aluksi tietokoneita ja niiden osia. Maksoin 
osuuteni yhtiön osakepääomasta tavarana. Vein mukana- 
ni Viroon autolastillisen käytettyjä tietokoneita, jotka olin 
hankkinut Helsingistä konkurssipesiä realisoivista yrityk- 
sistä. Pikkuruinen Fiat 127:ni oli kattoa myöten täynnä 
mitä erilaisimpia vimpaimia. Suomen tullissa jouduin Co- 
com-vientirajoitusten mukaisesti selvittämään, ettei laitteis- 
sa ollut kiellettyjä komponentteja eikä niitä voinut käyttää 
sukellusveneissä.' Viron puolella oli helpompaa. Tullimie- 
het tyytyivät vaatimaan rahaa tiskin alta. 

Tietokoneita tarvittiin liiketoiminnan käynnistämisen 
lisäksi PC-tekniikan opettelemiseen. Yhtiökumppanini 
olivat käyttäneet Tallinnan teknillisessä korkeakoulussa 
neuvostovalmisteisia, oranssinvärisiä kapistuksia, joissa oli 
kyrillinen näppäimistö. PC:itä ei ollut juuri saatavilla. Viro 
oli vasta irtaantunut Neuvostoliitosta ja kaikesta oli kova 
pula. Sain ostettua yhdellä markalla kokonaisen pullakau- 
pan tyhjäksi. Lähdin parin ison muovikassillisen kanssa ja 
viskoin kaupan edessä roskiin kaiken, mikä ei kelvannut 
syötäväksi. Mafia kontrolloi kaikkea, jopa sisäänpääsyä ra- 
vintoloihin. Esimerkiksi Viru-hotellin ravintolaan ei ollut 
asiaa ilman suhteita. 


1 COCOM:n (Coordinating Committee on Multilateral Export Controls; monen- 
välinen vientivalvonnan koordinointikomitea) tarkoituksena oli estää sotilaalli- 
seen käyttöön soveltuvan huipputeknologian kulkeutuminen COCOM-maiden 
kannalta ei-toivottaviin maihin. COCOM-maat ylläpitivät tuoteluetteloita, joissa 
oli mukana vientivalvonnan piiriin kuuluvat tuotteet. (Ks. ”Asiakirja HE 16/1992”, 
Eduskunta, www.eduskunta.fi). Käytännössä valvonta oli lähinnä surkuhupaisaa, 
sillä tullimiehet eivät kyenneet erottamaan levykettä modeemista ja epäilivät itse 
tehtyjen cd-romien sisältävän miljoonan markan arvoisia ohjelmia. 

Minä törmäsin ensimmäisen kerran mafiaan ASE:n 
kautta. Yhtiökumppanini soittivat ja kertoivat, että toimis- 
tolle oli ilmestynyt kaksi mustaan pukuun sonnustautu- 
nutta miestä. Toinen oli jäänyt ovelle seisomaan. Tiskille 
kävellyt oli todennut yhtiökumppaneilleni ykskantaan: ”Te 
tarvitsette suojelua” Hieman myöhemmin sain itsekin pu- 
helun Virosta. Soittaja esittäytyi suomea virolaisittain mur- 
taen ”Viron mafiaksi”. Viesti oli selkeä: mikäli en hankkisi 
suojelua, perheeni olisi vaarassa. Soittaja kertoi myös, että 
virolaisten työntekijöideni saattaisi olla hankala tulla töihin 
katkotuilla jaloillaan. Marssin suoraa päätä Suomen Kes- 
kusrikospoliisin (KRP) puheille. Avun sijasta minulle tai- 
vasteltiin: ”Toivottavasti Viron mafia ei levitä lonkeroitaan 
Suomeen”. 

Suojelurahat oli siis maksettava. Tiedustelin niiden vero- 
vähennyskelpoisuutta Tampereen verovirastolta. Ne olivat 
liiketoiminnan kuluja siinä missä siivous ja vartiointikin. 
Alkuun nuivasti suhtautunut verovirkailija lämpeni lopulta 
vähennyksille, kun Viron mafia kertoi tulevansa tarvittaessa 
paikan päälle selventämään asiaa. Palkkaamani mafiaryhmä 
toimi myöhemmin näennäisen laillisesti vartiointiliikkeen 
kautta ja lopulta Falck Securities osti sen. 

ASE oli Virossa harvinainen ilmestys. Saimme viran- 
omaisilta veroliput, mutta pankkitili niiden maksamiseen 
puuttui. Verottaja avasi tilin varta vasten meidän pyynnös- 
tämme, jotta saimme velvollisuudet täytettyä suomalai- 
seen, lainkuuliaiseen tapaan. 

Minä muutuin teekkarista täysipäiväiseksi yrittäjäksi. Si- 
teet korkeakoululle säilyivät, sillä tein samaan aikaan sivu- 
toimisesti töitä tuntiassistenttina ja ohjasin harjoitustöitä. 
En ollut ehtinyt suorittaa kyseistä ohjelmoinnin peruskurs- 
sia vielä itse, joten assistentin työ oli sitäkin opettavaisem- 
paa. Bisnespuhelut alkoivat häiritä sillä seurauksella, että 

luennoilla käynnistä oli luovuttava. Kännykät eivät olleet 
silloin yleistyneet, joten Motorola-kenkäpuhelimeni pirinä 
ärsytti ja ihmetytti. 

Olin aluksi SOT:n ainoa työntekijä. Kesäisin työllistin 
kesätyötuen avulla kymmeniä teekkareita. Laman takia oli 
vaikea saada kesätöitä ja erityisesti ne opiskelutoverit, joilla 
ei ollut suhteita tai joiden perheissä ei ollut yrittäjiä, olivat 
lirissä. Haastavinta kaikille opiskelijoille oli hankkia se en- 
simmäinen kesätyöpaikka, jota ilman seuraavina kesinä ei 
voinut saada töitä. 

Maailmankuvani oli panhellenistinen. Halusin työn- 
tekijöideni olevan samanlaisia kuin minä eli osallistuvan 
kaikkeen ja tekevän kaikkea. Yksittäinen ohjelmoija kantoi 
vastuun ohjelmiston määrittelystä, suunnittelusta, kooda- 
uksesta, testauksesta ja käyttöohjeen kirjoituksesta. Kooda- 
rit olivat myös myyjiä. Virheitä tuli paljon enemmän kuin 
erikoistuneemmassa työnjaossa. Ihannetapauksessa testaa- 
ja on eri henkilö kuin koodaaja tai testitapaukset laatii joku 
muu. Virheiden poistaminen toimi käytännössä siten, että 
asiakas soitti valitukset suoraan koodarille. Tämä teki tar- 
vittavat viritykset ja toimitti väkerryksen levykkeellä asiak- 
kaalle. 

Liiketoiminta oli meillä kaikilla yrittäjillä hakusessa, 
sillä vielä ei ollut tietoa siitä, mihin suuntaan ohjelmisto- 
teollisuus oli menossa. Aloittelin bisnestä yhtä jalkaa eräi- 
den sittemmin julkisuuteen nousseiden yrittäjäkollegoiden 
kanssa. Risto Siilasmaa käynnisteli Datafellows-nimistä 
yritystään, joka jälleenmyi islantilaisen Friörik Skulasonin 
tekemää virustorjuntaohjelmaa, F-Prot:ia (F niin kuin Friö- 
rik). Jaakko Rytsölä perusti hieman myöhemmin veljensä 
Antin kanssa yrityksen nimeltään Data Link Connection 
(DLC). 

Viruksia oli suljetuissa ohjelmissa vielä huomattavan 

vähän, lähes yhtä vähän kuin niitä on nykyään avoimen 
lähdekoodin ohjelmissa. Suhtautuminen oli tyystin toinen 
kuin tänä päivänä. Nörtit tutkivat uusia viruksia yhtä in- 
nokkaasti kuin biologit mikroskoopillaan uusia preparaat- 
teja. Heille kaikki uudet tavat käyttää ja ohjelmoida tieto- 
koneita olivat jatkuvan mielenkiinnon kohteita. Niin myös 
minulle. Eräs viruksista tulosti näytölle ambulanssin kuvan 
tietyssä tilanteessa. Minä en onnistunut saamaan virusta 
aktivoitua ja kuvaa näkyviin, vaikka tartutinkin viruksen 
koneelleni. Otin viruksesta jopa varmuuskopion toiselle le- 
vykkeelle, ettei se vain olisi päässyt häviämään. 

Virukset eivät vielä muodostaneet uhkaa. Kaikki tar- 
peellinen tieto säilyi turvassa ja kulki kätevästi mukana kir- 
joitussuojatuilla 3,5 tuuman levykkeillä, korpuilla. Tieto- 
koneen kovalevyllä oli käytännössä vain käyttöjärjestelmä 
ja joitakin hassuja ohjelmia, jotka sai helposti asennettua 
uudelleen. Ohjelmia ja käyttöjärjestelmiä joutui muutenkin 
asentelemaan tämän tästä, sillä ei ollut lainkaan tavatonta, 
että ne menivät sekaisin. Virushysteria, sellaisena kuin se 
nykyään esiintyy, syntyi vasta Windows -käyttöjärjestelmän 
yleistymisen ja sen lukemattomien ohjelmistovirheiden 
myötä. Vuonna 2000 ongelma räjähti silmille ja saavutti 
suuren yleisön tietoisuuden. 

Siilasmaa listasi Datafellowsinsa myöhemmin pörssiin 
nimellä F-Secure. Erilaisista yhteistyökuvioista oli firman 
kanssa puhetta useampaan otteeseen, mutta konkretiaan 
ne eivät johtaneet Linux Summitia lukuun ottamatta, josta 
lisää myöhemmin. En ymmärtänyt Siilasmaan bisnesideaa 
silloin enkä ymmärrä sitä vieläkään. Epäilemättä se on sil- 
ti osoittanut toimivuutensa pörssimenestyksellä. Itse van- 
noin omien tuotteiden ja niistä syntyneen lisäarvon nimiin. 
Toisten tekemien ohjelmien jälleenmyynti oli mielestäni 
tukkurien eikä ohjelmistotalojen ydinliiketoimintaa. 

Rytsölöiden DLC teki aluksi pienimuotoista laitekaup- 
paa ja tarjosi siinä ohessa asiakkaille Internet-yhteyksiä. 
Yrityksellä oli Mannerheimintiellä sijainneessa toimistos- 
saan soittosarja, johon asiakkaat ottivat modeemilla yh- 
teyttä ja käyttivät Internetiä. DLC fuusioitui myöhemmin 
Nettilinja Oy:n ja Scifin kanssa Saunalahdeksi. 

SOT:n yritystoiminnan laajennuttua vuokrasin toimis- 
tohuoneen Hatanpään valtatien varrelta toiselta senaikai- 
selta yrittäjäkollegalta, Miika-Markus Järvelältä. Hän aloit- 
teli Data Universumia, joka myi koulutusta ja atk-laitteita. 
Olin ehdottanut Järvelälle pilan päiten Raamatun-peruste- 
lukoneen tekemistä jehovantodistajien työkaluksi. Siihen 
olisi voinut syöttää minkä tahansa väitteen ja ohjelma olisi 
kaivanut Raamatun tekstistä sille perustelun. Järvelä ei in- 
nostunut ideastani, mutta teki myöhemmin Mikro-Rabbi- 
nimisen Raamatun-lukuohjelman. 

Uutta toimistoani komisti 386DX-40-tietokone, jossa oli 
myös hiiri. Tietokoneessa pyöri graafinen Windows-käyttö- 
liittymä. Sitä oli rasian avulla kätevä käyttää toisin kuin val- 
linneita merkkipohjaisia käyttöliittymiä. Windowsit olivat 
alkeellisia ennen 3.0-versiota. Niissä ei voinut esimerkiksi 
laittaa ikkunaa toisen päälle. Edellinen ikkuna piti sulkea, 
jotta uuden sai avattua. Minua viehätti käyttöjärjestelmässä 
Reversi-niminen lautapeli, jota olin pelaillut joutessani kor- 
keakoululla. 

Hankin tietokoneeseeni jättisuuren kiintolevyn, joka 
mahdollisti ohjelmien ja dokumenttien tallentamisen ko- 
neen sisään levykkeiden sijaan. Laitteen hankinta kertoo 
kuvaavasti, millaisia autotallipajoja tietotekniikan vähittäis- 
kaupatkin olivat. Ostin kiintolevyn Espoon Leppävaarassa 
sijainneelta Arctecho-nimiseltä yritykseltä. Mennessäni 
noutamaan sitä saavuin omakotitalon pihaan. Siellä viisi- 
toistavuotias koulupoika ohjasi minut yläkertaan omaan 

huoneeseensa ja kaivoi pöytälaatikostaan myyntiartikkelin. 
Koulupojan nimi oli Samuli Sipi Seppälä. Ihmettelin, mik- 
si kuittiin tuli eri nimi, mutta Seppälä selitti firman olevan 
isänsä nimissä. Hän kun oli vielä itse alaikäinen. 

Myös ostoa seurannut after sales-kokemus oli ajalle tyy- 
pillinen. Parin kuukauden käytön jälkeen kiintolevyyn il- 
mestyi viallisia alueita, jotka alkoivat levitä. Otin yhteyttä 
myyjään ja sain kuulla, että Seppälä junior oli lähtenyt vaih- 
to-oppilaaksi Yhdysvaltoihin ja hänen isänsä hoiti putkaa. 
Isä kieltäytyi takuuvaihdosta eikä myöskään viitsinyt toi- 
mittaa kiintolevyä korjattavaksi. Häntä ei pojan myymä risa 
tuote olisi kuulemma voinut vähempää kiinnostaa. Myö- 
hemmin törmäsin samaan yritykseen, kun selvitin SOT:n 
verkkokaupan kilpailijoita Internetissä. Yksi niistä oli lähes 
suora kopio SOT:n sivuista konepakettilaskuria myöten. 
Tuo Seppälän firma tunnetaan nykyisin nimellä Verkko- 
kauppa.com. 

Löytöni innoittamana lisäsin myöhemmin SOT:n verk- 
kokauppaan virtuaalisen tietokonemyyjän nimeltään Vir- 
tuaalihelppoheikki Sipi. Sen kanssa pystyi juttelemaan 
näppäimistön välityksellä. Sipi osasi etsiä tietokannoista 
teknisiä tietoja ja hintoja. Minun Sipini hoiti takuuasiat kai- 
maansa tyylikkäämmin ja ohjasi ne huollolle. Se testasi lait- 
teet ja toimitti rikkinäiset eteenpäin korjattavaksi. Asiakas 
sai yleensä välittömästi hajonneen tilalle toimivan laitteen. 


Koulutusta ja tietokonekauppaa 


SOT alkoi kouluttaa asiakkaita, minkä myötä työnteki- 
jöitä tuli lisää. Vedimme kuuden hengen voimin kurssin 


29 


mikrotukihenkilöiden kouluttamiseksi.' Tämä vuoden mit- 
tainen kurssi oli työvoimapoliittinen aikuiskoulutus, joka 
järjestettiin 1994-1995. Koulutukselle oli syntynyt voi- 
makasta kysyntää laman aikana kasvaneen työttömyyden 
takia.? Lakia työvoimapoliittisesta aikuiskoulutuksesta oli 
rukattu 90-luvun alkupuolella niin, että koulutuksen jär- 
jestäjiksi saattoivat hakeutua myös yksityiset koulutuspal- 
velujen tuottajat. Lisäksi oli mahdollisuus järjestää sellaista 
koulutusta, jota julkiset koulutuslaitokset eivät tarjonneet. 

Minä halusin auttaa pitkäaikaistyöttömiä, atk-alasta 
kiinnostuneita nuoria. Teimme kurssista tarjouksen, jonka 
työvoimapiiri hyväksyi. Olin varma kurssilaisten työllisty- 
misestä, sillä olin perehtynyt mikrotuen ongelmiin ja tar- 
peisiin Micco-ohjelmaa myydessäni. Käsittääkseni lähes 
kaikki työllistyivätkin koulutuksen jälkeen yrityksiin ja 
julkishallintoon. Tämä ei tainnut olla kovin yleistä. Työvoi- 
mapoliittisella koulutuksella pyrittiin lähinnä piilottamaan 
työttömiä pois tilastoista. Osa kurssilaisista oli ilmeisesti 
odottanutkin tällaista vuoden mittaista lomajaksoa. Kurs- 
sin ohjelman ja tavoitteiden valjettua muutamat ryhtyivät 
kapinoimaan siitä, että heidän pitikin ihan oikeasti tehdä 
jotain eikä vain olla tekevinään. Kukaan ei kuitenkaan jät- 
tänyt kurssia kesken. 

PC:t ja niiden tukitoiminnot tekivät suuremmassa mit- 
takaavassa vasta tuloaan, joten kurssi oli uraauurtava. Sen 
aikana opiskelijat perehtyivät laaja-alaisesti muiden muassa 


1 Kurssin kouluttajina toimivat minun lisäkseni Miccoa ohjelmoinut Janne Hakala- 
Ranta, Kirmaa ohjelmoinut Heikki Karttunen, Janne Lautanala, Tapio Keihänen 
sekä Kari Stachon, joka osallistui myös kurssin suunnitteluun ja myyntiin työvoi- 
mapiirille. Lisäksi mukana oli muutamalla koulutusosiolla Hatanpään toimitilat ja 
kurssin toimitusvastuun kanssani jakanut Miika-Markus Järvelä. 

2 Työttömyys supistui laman jälkeen hitaasti. Vielä vuonna 1999, kuusi vuotta 
kestäneen nopean talouskasvun jälkeenkin, työttömyys oli kolminkertainen lamaa 
edeltäneeseen tasoon verrattuna. (Kiander mts. 80-81.) 

3 Työvoimapoliittisen aikuiskoulutuksen hankintajärjestelmän arviointi suhteessa toimin- 
taympäristöön (Helsinki: Työministeriö, 2003. Työhallinnon julkaisuja 335), s. S. 

käyttöjärjestelmiin (Unix, GNU/Linux, OS2, Novell Net- 
ware, Windows, Dos), PC-laitteisiin, sähkö- ja digitaalitek- 
niikkaan, asennukseen, ohjelmointiin, laitehankintojen te- 
kemiseen, varmuuskopiointiin ja tietoturvaan. 

Kurssi pidettiin Innopolissa, Espoossa, minkä seurauk- 
sena tutustuin Petteri Järviseen. Hän pyöritti naapurissa 
omaa bisnestään. Järvisen työhuoneessa hyrräsi puolen 
tusinaa PC:tä. Muistan ihmetelleeni, että jo on pätevä ka- 
veri kun pystyy käyttämään niin montaa konetta yhtä ai- 
kaa. Itselläni oli vain yksi eikä puhelimenikaan ollut vielä 
älykäs. Järvinen tunnettiin suljetun lähdekoodin puolesta- 
puhujana. Hän pelkäsi kilpailijoiden kannibalisoivan omaa, 
Microsoft-käsi- ja niksikirjoihin keskittyvää tuotantoaan. 

Kurssin Internet-yhteydet tarjosi toinen it-alan edel- 
läkävijä Ari Lemmke ja hänen perustamansa yritys XGW 
(Xgateway). XGW oli Eunetin ja Scifin ohella Suomen en- 
simmäisiä Internet-palveluntarjoajia. Lemmken palvelimet 
olivat GNU/Linuxeja, ja Lemmke oli myös ensimmäinen, 
joka tarjosi jakelukanavan Linuxille. Lemmkeä on myös 
kiittäminen siitä, että Linux sai nykyisen nimensä Freaxin 
sijasta. Kun Internet oli välillä kurssin aikana rikki, soitin 
Lemmken kännykkään. Hän oli ihme kyllä aina juuri silloin 
suihkussa. 

Jatkoin kouluttamista Tampereen ammatillisessa aikuis- 
koulutuskeskuksessa, TAKK:ssa, ja parissa muussa oppi- 
laitoksessa. Aiheina olivat mikrotuen lisäksi PC-tekniikka 
ja tietoverkot. Opettaminen pakotti opiskelemaan itsekin 
uutta ja toisaalta ylläpitämään omaa osaamista. Tutustuin 
pitkien kurssien aikana opiskelijoihin henkilökohtaisesti ja 
näin heidän vahvuutensa ja tapansa tehdä töitä. TAKK:n 
tietokonehuoltaja-koulutuksesta palkkasin kolme uutta 
työntekijää kokoamaan ja myymään PC-rautaa asiakkaille: 
Kai Valijärven, Aki Remeksen ja Ari Tiaisen. Remes päätyi 

SOT:n Jyväskylän-toimiston sulkemisen jälkeen muihin 
töihin Vantaalle, Tiainen oli laitekaupassa mukana sen lo- 
pettamiseen saakka ja Valijärvestä tuli lopulta yksi pisim- 
pään kanssani työskennelleistä SOT:n veteraaneista. 

Koulutus tuotti tasaista kassavirtaa ja laitekauppa kas- 
vatti mukavasti liikevaihtoa tällä ajanjaksolla. Kokosimme 
palvelimia pääsääntöisesti lähiverkkoihin ja Internet-käyt- 
töön sekä tilaustyönä pöytäkoneita koti- ja toimistokäyt- 
töön. Tampereen-toimisto muutti Hatanpään valtatieltä 
Hermiaan. Sen asiakkaita olivat naapurissa sijaitseva Tam- 
pereen teknillinen korkeakoulu, muut Hermian yritykset, 
Tampereen ammatillinen aikuiskoulutuskeskus, Hervan- 
nan opiskelijat sekä tamperelaiset yritykset. 

Laitekaupan liikevaihto kasvoi SO prosenttia vuosina 
1997-1999. Se tuotti eniten liikevaihtoa ja kasvatti yritystä 
nopeimmin. Liikevaihdon kasvu oli minulle henkilökohtai- 
nen tavoite. Se sai tuntemaan, että asiat menivät eteenpäin 
ja työni tuotti tulosta. Henkilöstökulut laitekaupassa olivat 
mitättömät, sillä suurin osa tilauksista ja asiakaspalvelusta 
hoitui Internetissä. Hermian myymälässä riitti alkuun vain 
yksi ja myöhemmin kaksi työntekijää. 

Ostin myymiämme komponentteja Pohjanmaan Mik- 
rolta ja Mikko Pakkasen perustamalta MP Tradingiltä, 
joilla oli kummallakin pienet varastot Tampereella. Loppu- 
vaiheessa SOT toi itsekin atk-laitteita maahan. Se kasvatti 
hieman katteita, mutta vain tilapäisesti. Työn ja takkuami- 
sen määrä kasvoi takuuvaihdoista ja ulkomaisten toimitta- 
jien kanssa asioinnista. 

Toimme maahan muiden muassa Kiinassa valmistettuja 
näytönohjaimia, emolevyjä ja cd-rom-levyjä. Toiminta tu- 
kehtui pian omaan mahdottomuuteensa. Tavaraa tuli maa- 
ilmalta milloin sattui. Lisäksi toimittaja myi pääsääntöisesti 
ei-oota ja piti vielä suunnitelmissa olevia tai valikoimasta jo 

poistuneita tuotteita esillä hinnastossaan. Takuuvaihtojen 
palautuksia ei aina kuulunut takaisin, ja toisinaan saimme 
kuntonsa perusteella takuukorjattuja tuotteita uusina. Kä- 
vin itse Hong Kongissa selvittelemässä ongelmia, mutta tu- 
lokset jäivät laihoiksi. Takapuoleeni pesiytyi tulta syöksevä 
lohikäärme, kun pyysin liikeillallisella tilaamamme ruuan 
erittäin tulisena. Seuraavan yön vietin pöntöllä. Sain kaiken 
kukkuraksi flunssan, kun innostuin simuloimaan ilmastoin- 
nilla talvea. 

PC-raudan myynti oli tuohon aikaan kohtalainen bis- 
nes, sillä katteita ei ollut kilpailtu kuralle. 2000-luvulle 
siirryttäessä ei tarvittu ennustajan lahjoja arvaamaan, että 
uudella vuosituhannella komponenttikauppiaiden kesken 
käynnistyisi verinen pudotuspeli. Ne olivat vielä kymmeniä 
prosentteja. 2000-luvulle tultaessa ne vajosivat alle kymme- 
nen prosentin ja vuoteen 2003 mennessä muutamaan has- 
suun prosenttiin. 

Hylkäsin ajanjakson lopulla sähköisen kaupankäynnin 
kehittämisen, vaikka SOT olikin markkinan kirkkain tähti. 
Muita verkkokauppiaita ei nimittäin juuri ollut. Laitekau- 
pasta SOT luopui kokonaan vuonna 2002 ja keskittyi pelk- 
kään ohjelmistotuotantoon. MP Tradingin Mikko Pakka- 
nen lyöttäytyi kimppaan jättimäisen amerikkalaisen CHS:n 
kanssa, joka joutui sittemmin rahavaikeuksiin. Viimeisim- 
män tietoni mukaan maahantuontifirma palautui Pakkasen 
käsiin. Nykyään se tunnetaan yhtenä Suomen johtavista 
tietotukkureista nimellä GNT Oy. 

INTERNETIN IHMEMAA 


SOT:n alkutaival oli kiehtovaa aikaa. Internet oli tullut 
yliopistoihin, Linus Torvalds aloitti Linuxin kehitystyön 
ja suomalainen atk-bisnes eli alkuräjähdystään. Internet 
määritteli kehitystä, sillä se mahdollisti maailmanlaajuisen 
viestinnän ja jatkuvan vuorovaikutuksen. Ilman Internetiä 
ei GNU/Linuxia olisi syntynyt eikä SOT:stä olisi tullut 
avoimen lähdekoodin ohjelmistotaloa. Minä olin Interne- 
tistä haltioissani. Kerron tässä luvussa sen tulemisesta ja 
sitä uhanneista ilmiöistä. 

Internet eli verkkojen verkko kehitettiin Yhdysvaltain 
puolustusministeriön ARPANETin pohjalta.' Laajetessaan 
se tuli ensin 80- ja 90-lukujen taitteessa yliopistoihin ja kor- 
keakouluihin, levisi sitten 90-luvun puolivälin jälkeen yri- 
tyksiin ja vuosituhannen vaihduttua koteihin. Internetillä 
oli alkuun erilaisia kilpailijoita. Yritysten omissa suljetuissa 
pakettiverkoissa saattoi viestiä vain saman verkon käyttäji- 
en kanssa. Hinnoittelu perustui liikennemääriin ja jokainen 
siirretty tavu maksoi käyttäjälle. Niitä myivät esimerkiksi 
Sonera (Datapak) ja Finnet (FinPak). Microsoft puolestaan 
yritti tehdä MicroSoft Network-palvelustaan (MSN) Inter- 
netin korvaajaa, mutta viritelmä kuivui kasaan. MSN:stä 
tuli vain yksi portaali ja torso hakukone muiden joukkoon. 
Windowsit tosin tyrkyttävät sitä edelleen, mikäli käyttäjän 
haluamaa webbisivua ei löydy. 

Kaikki Internetin kaappausyritykset ovat tuomittu- 
ja epäonnistumaan, sillä Internet on luonteeltaan vapaa. 
Se toimii vapaiden ohjelmien periaatteiden ja avoimen 
lähdekoodin teknologioiden mukaisesti. Verkko ei ole 
kenenkään omistuksessa. Sen kehittämisestä vastaavat 


1 Internetin historiasta esim. Barry M. Leiner ym.: ”A Brief History of the Internet”, 
WWW.isoc.org, versio 3.32, päivitetty 10. joulukuuta 2003. 

hallituksista, yrityksistä tai maiden rajoista riippumattomat 
yhteisöt. 

Minä saarnasin asiakkaille ja yhteistyökumppaneille In- 
ternetin tuloa. Väitin sen löytyvän pian jokaisesta kodista, 
mutta herätin vain säälinsekaista ihmetystä. Sille ei ollut 
tilausta pornokuvien katselun lisäksi. Juuri porno oli In- 
ternetin eteenpäin ajava voima. Internetiä ei tarvittu vielä 
tiedon ja ohjelmien jakelukanavaksi. Ohjelmat toimitettiin 
postitse korpuilla painetun käyttöohjeen kera. Myynti ja 
markkinointi perustuivat puhelimeen, etanapostiin ja hen- 
kilökohtaisiin asiakaskäynteihin. Kun otin SOT:lle sähkö- 
postin käyttöön, viestin lähinnä muiden korkeakouluopis- 
kelijoiden kanssa. Asiakkailla ei ollut sähköpostia saati 
verkkosivuja. 

Webbi muuttui yritystoiminnan kannalta käyttökelpoi- 
seksi 90-luvun puolivälin tietämillä. Sitä edelsi Gopher, 
joka oli tekstipohjainen. Gopher-sivuja oli vähän eikä tek- 
nologia yleistynyt. Se oli yhtä vaikeakäyttöinen ja teknolo- 
gisesti torso kuten wap sittemmin mobiiliteknologiassa. 

Webbi tuli ensimmäistä kertaa laajempaan tietoisuuteen 
vuoden 1994 jalkapallon maailmanmestaruuskisojen myö- 
tä.' Internetissä oli tuolloin muiden muassa Niilo Neuvon 
Scifi Communications ja Jarno Tarkoman Mofile Place. 
Scifi oli vuonna 1994 perustettu Internet-operaattori, joka 
päätyi myöhemmin fuusioiden kautta Saunalahdeksi, joka 
vaihtoi nimeä Jippiiksi ja sulautui osaksi Elisaa. Neuvo 
työskentelee nykyään teknologiajohtajana BaseN Oy:ssä. 
Tarkoman Mofile oli portaalin esimuoto, jossa oli tarjol- 
la sekalaista tietoa. SOT julkaisi oman verkkosivustonsa 
vuonna 1995. Lisäksi SOT:n webbipalvelin isännöi muuta- 
mien tuttujen, kuten Järvelän Data Universumin ja Jari Erä- 


maan Tietoteeman sivustoja. 
1 Petteri Järvinen: ”Tietoyhteiskunta tulee, mutta mitä se tekee?”, Helsingin Sanomien 
kuukausiliite, maaliskuu 1998. 

Uusi viestintäväline herätti medioissa ja viranomaisissa 
pelkoa, joka purkautui erilaisina ylilyönteinä. Minä pääsin 
niittämään mainetta domain-kaapparina ja muutamaa yrit- 
täjäkollegaa suomittiin lapsipornon levittämisestä. 

Kaappaustarina sai alkunsa, kun rekisteröin SOT:lle 
kansainvälistä com-verkkotunnusta. Huomasin, että 
tunnukset myönnetään siinä järjestyksessä kuin nii- 
tä haetaan. Nimen saaminen ei riipu siitä, onko ha- 
kijalla jokin tavaramerkki hallussaan, tai mitä tarkoi- 
tusta varten se hankitaan. Kuka tahansa voi siis hakea 
minkä tahansa verkkotunnuksen, kunhan ehtii ensin. 
Tarkistin, olivatko pörssilistan suurimmat yritykset ha- 
keneet verkkotunnuksen. Seitsemän yhtiötä oli jättänyt 
hoitamatta kansainvälisen com-tunnuksen hakemisen ja 
tyytyneet kotimaiseen fi-tunnukseen. Outokumpu.com, 
Merita.com, Benefon.com, Huhtamaki.com, Tamro.com, 
Rautaruukki.com ja Finvest.com olivat vapaata riistaa. 

Avasin Internetissä asiasta keskustelun ja laitoin kysei- 
sille yrityksille sähköpostia, jossa kehotin heitä varaamaan 
tunnuksen. Asia oli ilmeisesti liian uusi, sillä viesti ei men- 
nyt Rautaruukin Jouko Selkälää lukuun ottamatta perille." 
Päätin näpäyttää yrityksiä huolimattomuudesta ja rekiste- 
röin tunnukset. Tämän niin kutsutun domain-kaappauksen 
yhteydessä tutustuin Tietoviikon Kauko Ollilaan. 

Puhelimeeni oli tullut viesti Ollilalta, joka pyysi minul- 
ta pikaista kommenttia johonkin skuuppiin. Selvisi, että 
Outokummun verkkosivustosta vastaava Andrew Barris- 
kell, entinen Britannian kuninkaallisten ilmavoimien hä- 
vittäjälentäjä, oli päättänyt käydä kimppuuni julkisuudella. 
Hän oli ottanut Ollilaan ja muihin toimittajiin yhteyttä ja 
kehitellyt pilviä hipovan salaliittoteorian. Olin kuulemma 


käyttänyt salanimeä ”Santeri Kannisto” ja yrittänyt kiristää 
1 Santeri Säkäjärvi: ”Re: mailto:jouko.selkala(Orr.telebox.fi”, sähköposti Jouko Selkä- 
lälle, 5. syyskuuta 1996. 

firmoilta miljoonia markkoja. Kiinni olin jäänyt, kun joku 
entinen Outokummun atk-osastolla työskennellyt koulu- 
toverini oli tunnistanut minut.' Mietin, olisiko Barriskell 
menestynyt satukirjailijana vieläkin paremmin kuin Outo- 
kummun tiedottajana. Toisaalta, mikäpä minä olin arvai- 
lemaan, minkälaisia satusetiä Outokummun tiedotuksessa 
tarvittiin. 


Kauko Ollilan juttu Tietoviikossa 11.10.1996: 
Tamperelaisyritys omi suuryhtiöiden domain-nimet 


Useiden suomalaisten suuryritysten kaupparekisteri- 
nimillä on rekisteröity Yhdysvaltoihin internetin com- 
domaineja. Varsinkin amerikkalaiset verkkokäyttäjät ovat 
tottuneet liittämään com-päätteen kaikkiin yrityksiin. 


Rekisteröijä on tamperelainen tietotekniikkayritys. 
Esimerkiksi www-kotisivu Benefon.com ei ole Benefonin 
vaan Suomen Ohjelmistotyö -nimisen firman bulvaanina 
toimivan yksityishenkilön nimissä. Samassa tilanteessa 
ovat muun muassa Merita, Outokumpu, Tamro, Rauta- 
ruukki ja Huhtamäki. 


”Ryhdymme toimiin, mutta vielä emme ole päättäneet 
millaisiin”, sanoo Merita pankin juristi Marianne Uotinen- 
Tarkoma. 


”En voi sanoa muuta, kuin että Suomen Ohjelmistotyö on 
asian yhtenä osapuolena”, sanoo puolestaan Outokummun 
www-palvelimista vastaava Andrew Barriskell. 


Yhdysvalloissa on asianajotoimisto Bardy, Engström & 
1 Hannu Sokala: ”Re: Outokumpu-case”, sähköposti Santeri Säkäjärvelle, 11. joulu- 
kuuta 1996. 

Rekolan asianajajan Kimmo Rekolan mukaan kuitenkin 
tehty väliaikaispäätös, jolla tavaramerkin omistajalle on 
luovutettu takaisin domain-nimen oikeudet, vaikka niiden 
rekisteröijä on joku muu. 


”Kyseessä ei siis ole pelkkä käyttökielto, vaan oikeuksien 
luovuttaminen tavaramerkin haltijalle”, Rekola painottaa. 


Outokumpu.com kuten muutkin vastaavat tapaukset on 
rekisteröinyt yksi ja sama mies, jonka sähköpostiosoitteen 
domain taas on sot eli Suomen Ohjelmistotyö Oy. 


Rautaruukki.com on pintapuolisen tutkimuksen pe- 
rusteella ”lipsahduksista” ainoa, joka toimii. Sivu peilaa 
yhtiön suomenkielistä kotisivua englanniksi. 


Muut Tietoviikon tutkimat sivut eivät toimi. Niillä on yksi 
ja sama ilmoitus sivun rakenteilla olosta. Ainoa viite taus- 

tavoimiin löytyy linkiltä löytyvästä sähköpostiosoitteesta, 

joka on kaikilla sama ”Merita(9cold.infonet.ee. 


Eestiläinen Infonet on internet-palveluntarjoaja, joka on 
yhteistyössä muun muassa sikäläisen mikrovalmistajan 
Ase-Computersin kanssa. Sen johdossa on Suomen Ohjel- 
mistotyön toimitusjohtaja. 


Barriskell otti myös yhteyttä SOT:n työntekijöihin ja yh- 


teistyökumppaneihin yrittäen painostaa näitä jättämään 


firman. Barriskellin mukaan leimautuminen SOT:n kaltai- 


seen yritykseen olisi kohtalokasta. Hän kertoi keskustel- 


leensa myös EUNET:n kanssa ja sanoi näiden olleen tapa- 
uksesta hämmästyneitä.! 


1 Andrew Barriskell: (ei otsikkoa), sähköposti Janne Hakala-Rannalle, S. heinäkuuta 


1996. 

Kaappaus päättyi, kun laitoin yritykset maksamaan 
verkkotunnusten hankinnasta aiheutuneet kulut Lastenkli- 
nikan Kummit ry:lle. Barriskell sai revanssinsa, kun Ollilan 
kaappausuutinen päätyi Tietoviikkoon sellaisenaan. Sain 
Ollilan kommentointipyynnön matkalla Virosta Helsinkiin 
enkä päässyt soittamaan hänelle. Kännykät eivät toimineet 
merellä. Ollilalle oli tärkeämpää saada skuuppi nopeasti 
lehteen kuin tarkistaa Barriskellin antamia tietoja. Hän ei 
myöskään vaivautunut myöhemmin korjaamaan tai täyden- 
tämään kirjoittamaansa uutista. 

Yritykset näyttivät kohun jälkeen hoitaneen verkkotun- 
nusten rekisteröintiä paremmin. Muiden käsiin päätyneet 
pohjola.com ja finnair.com eivät kokeneet yhtä onnellista 
loppua. Minun mielenkiintoni ei kuitenkaan riittänyt nii- 
den kohtaloiden seuraamiseen. 

Domain-kaappaus päätyi myös atk-kirjailija Kimmo 
Nikkasen kirjaan Internet-paljastuksia.' Nikkasen muihin 
julkaisuihin kuului muiden muassa www-puhelinluettelo. 
Jälkimmäinen teos kuvasi olemassaolollaan osuvasti sitä, 
miten oudolta Internet monen silmissä näytti, ja kuinka 
vaikeaa oli arvata tulevan kehityksen nopeutta. Kuka enää 
tänä päivänä ryhtyisi tosissaan tekemään painettua luette- 
loa www-osoitteista? Sivuja on lukematon määrä ja osoit- 
teet muuttuvat sellaisella vauhdilla, ettei mikään painettu 
tai sähköinen luettelo voi pysyä ajan tasalla. 

1990-luvun puolivälin Suomessa kehitys oli varovaista. 
Ensinnäkin valtaosa suomalaisista vierasti uusia teknologi- 
oita ja odotti, että tietokoneen ja tietoverkkoyhteyden käyt- 
tö olisi yhtä helppoa kuin kolmen tv-kanavan käyttö kau- 
kosäätimellä. Toinen hidastava tekijä olivat kustannukset. 
Internet-yhteydet olivat kalliita, hitaita ja hankalia käyttää. 


Monet palveluntarjoajat olivat teknisesti osaamattomia ja 
1 Kimmo Nikkanen: Internet-paljastuksia (Helsinki: Suomen ATK-Kustannus Oy, 
1997). 

siksi epäluotettavia. Myös SOT sai takuta heidän kanssaan. 
Kun muutimme Hatanpään valtatieltä uuteen toimistoon 
Hermiassa, saimme riesaksemme talon epävakaat ja tyy- 
riit, Jyri Hakolan Winsoftin monopolisoimat nettiyhteydet. 
Päädyimme Niilo Neuvon kanssa vetämään omat kaapelit 
SOT:n toimistoon. Saimme yhteyden Neuvon Scifistä, joka 
majaili viereisessä talossa. Juoksutimme kaapeleita kattoja 
pitkin yhdyskäytävän läpi aina talon toiseen päätyyn asti. 
Näin yhteydet toimivat paremmin ja hinta oli järkevä. 
Kolmanneksi Internetin yleistymistä hidastivat pelot. 
Uusi media, tai paremminkin Internetin tarjoamat lukuisat 
uudet mediat, saivat lehtitalot ja viranomaiset takajaloil- 
leen. Internetin sisältöä haluttiin pakkomielteisesti valvoa 
ja käyttöä rajoittaa. Lapsiporno oli yksi lempiargumenteis- 
ta, joilla Internetiä ammuttiin alas jo tuolloin. 
Vessapaperimediat pelkäsivät olemassaolonsa puolesta, 
sillä hurjimmissa tulevaisuuden visioissa sähköisen julkai- 
sun ennustettiin syrjäyttävän ne. Lehdille paras puolustus 
oli lähteä itse mukaan. Suomessa Iltalehti oli edelläkävijä ja 
se avasi verkkopalvelunsa lokakuussa 1995. Vuodessa sen 
ilmainen rekisteröintilomake oli kerännyt 120 000 vastaa- 
jaa. Helsingin Sanomat tuli mukaan puoli vuotta myöhem- 
min.' Jahkailu osoitti, miten vaikeaksi sähköinen julkaisu 
osoittautui perinteisille medioille. Verkkolehdistä oli vaikea 
saada rahaa, kun tarjolla oli samanaikaisesti useita ilmais- 
palveluja. Sama ongelma esiintyi avoimen lähdekoodin 
liiketoiminnassa myöhemmin: miksi maksaa ilmaisesta. 
Lopulta kuitenkin pelkkä läsnäolo Internetissä ja edes jon- 
kinlaisen jalansijan saaminen tulivat lehdille itseisarvoksi. 
Viranomaisten suhtautuminen Internetiin on ollut kak- 
sijakoinen. Yhtäältä tietoyhteiskunta on samastettu Inter- 


netiin. Tietoyhteiskunnalla on tällöin tarkoitettu kiinteiden 
1 Petteri Järvinen: ”Internet-muutostekijä", Luku 4: Televisiosta nettivisioon, 


www.pjoy.fi. 

ja nopeiden Internet-yhteyksien saamista kaikkien kansa- 
laisten ulottuville lanka- ja matkapuhelinverkkojen ohella.! 
Tässä valossa Internet on nähty myönteiseksi ja tavoitelta- 
vaksi asiaksi. Toisaalta viranomaisilla on sisäsyntyinen tar- 
ve valvoa kaikkea, myös Internetissä tapahtuvaa liikennettä. 
Tässä mielessä Internet koettiin vaaralliseksi. Sitä yritettiin 
puhdistaa epätoivotusta materiaalista, erityisesti vääristä 
mielipiteistä, haittaohjelmista (virukset, madot jne.) ja te- 
kijänoikeuksia loukkaavasta materiaalista (elokuvat, mu- 
siikki ja piraattiohjelmat). 

Internetin peikkoja, erityisesti lapsipornon levittämistä, 
käytettiin aseina. Koulukaverini Niilo Neuvo joutui me- 
dian hampaisiin. Neuvon yrityksellä, Scifillä oli palvelin, 
joka tarjosi Internetin keskusteluryhmiä. Palvelin purki 
automaattisesti sinne lähetetyt kuvat. Kuvia saattoi lähet- 
tää kuka tahansa, nimettömänä ja sensuuritta. Tiedostojen 
joukkoon oli ilmaantunut lapsipornokuvia, minkä vuoksi 
Neuvoa syytettiin 45 minuuttia-nimisessä tv-ohjelmassa 
lapsipornon levittämisestä. Uutinen päätyi myös Iltaleh- 
teen. Medioiden väite oli absurdi. Yhtä hyvin olisi voinut 
kysyä: mitä olisi tapahtunut, jos joku olisi murtautunut 
Neuvon palvelimelle ja ladannut sinne salaa lapsipornoku- 
via? Olisiko Neuvo ollut vastuussa lapsipornon levittämi- 
sestä tai avunannosta? Tilanne olisi ollut käytännössä aivan 
sama. 

Kävin tv-ohjelmasta sähköpostikeskustelua rikosy- 
likonstaapeli Kaj Malmbergin kanssa, jota oli haasta- 
teltu ohjelmassa. Argumenttini oli, että Internetissä ei 


1 Esim. EU-komission aloite "eEurooppa, informaatioyhteiskunta kaikille", joka 
hyväksyttiin Euroopan Neuvostossa vuonna 2000, tähtäsi digitaaliteknologian 
käyttöasteen nostamiseen ja siihen, että kaikilla on samanlaiset mahdollisuudet 
teknologian käyttöön. Suomessa Tilastokeskus seuraa tietoyhteiskunnan kehitystä 
hankkeessa nimeltään ”Suomalaiset ja tuleva tietoyhteiskunta! Siinäkin keskeisiä 
mittareita ovat kotitalouksien laitehankinnat ja tieto- ja viestintävälineiden käyttö- 
mahdollisuudet. 

yksinkertaisesti voi sulkea pois joitakin alueita tai maita. 
Tämä on yhtä aikaa Internetin vahvuus ja heikkous. Pidin 
Neuvoa vastaan tehtyä hyökkäystä häpeällisenä. 

Kun Internetiä yritetään sensuroida, saadaan aikaan 
päinvastainen reaktio. Tästä oli esimerkkinä Saksan yritys 
sensuroida natsipropagandaa levittävä www-palvelu. Sak- 
san rajojen ulkopuolelle ilmestyi hetkessä peilejä eli kysei- 
sen www-palvelun kopioita. Julkisuuden ansiosta palvelu 
sai paljon lisää kävijöitä. Näin Saksan viranomaiset pää- 
tyivät ymmärtämättömyyttään levittämään propagandaa 
entistä laajemmalle. Samalla he tulivat lisänneeksi sen kiin- 
nostavuutta koko Internet-yhteisön silmissä. 

Kirjeeni rikosylikonstaapeli Kaj Malmbergille Interne- 
tin sananvapaudesta:' 


Päiväys: 16.9.1996 
Vastaanottaja: Kaj Malmberg 
Aihe: Vastaus: Iltalehden totuus lapsipornosta 


Lapsipornoa on aina ollut netissä ja tulee olemaan, riip- 
pumatta siitä mitä Suomen lehdistö tai tv asiasta kirjoit- 
televat. Internetissä ei yksinkertaisesti ole mahdollista 
sulkea joitain alueita tai maita pois näkyvistä tai suodattaa 
liikennettä. Se on juuri Internetin vahvuus ja samalla sen 


heikkous. 


Hyökkäys Niilo Neuvoa vastaan oli täysin tarpeeton, sillä 
kuvat olivat automaattisesti purettu uutisryhmistä levyl- 
le eikä hakemiston omistaja ollut edes tietoinen kuvien 
olemassaolosta. 


Uutisryhmistä voi kuka tahansa katsella kuvia tai ottaa 
1 Luettavuuden nimissä kirjettä on hieman lyhennetty ja luvattoman monia kirjoi- 
tusvirheitä on korjattu. 

niitä itselleen. Miten Suomen poliisi voisi esimerkiksi 
toimia siinä tapauksessa, jos minä purkaisin uutisista kuvia 
ja siirtäisin ne Guatemalassa olevalle palvelimelleni ja mai- 
nostaisin niitä sen jälkeen suomenkielisissä uutisryhmis- 
sä? Kuka tahansa Suomesta voisi katsella niitä siirtämättä 
niitä omalle koneelleen. 


Kontrolli on yksinkertaisesti mahdotonta, koska verkko 
ylittää valtakuntien rajat. Siksi on mielestäni ruudin tuh- 
lausta yrittää käyttää Internetiä itseään vastaan. Ennem- 
minkin Internetistä kannattaisi ehkä etsiä johtolankoja 
ja tietoa, joka saattaisi auttaa Internetin ulkopuolisten 
rikoksien selvittelemisessä. 


Jos nyt esimerkiksi Neuvon palvelimen asiakkaan tunnus 
suljetaan, pidän sitä törkeänä puuttumisena Internetiin ja 
luovutan henkilökohtaisesti hänelle käyttöoikeuden jos- 
sain muussa maassa olevalle palvelimellemme. Vastustan 
itse pedofiliaa ja lapsipornoa, mutta suhtaudun vieläkin 
negatiivisemmin Internetin sensurointiin ja kontrolloin- 
tiyrityksiin. 


Hyvänä esimerkkinä vastaavasta oli Saksassa yritys sensu- 
roida natsipropagandaa levittävää www-palvelu. Maailmal- 
le ilmestyi hetkessä peilipalvelimia (www-palvelun kopio 
jollekin toiselle palvelimelle jossain toisessa maassa) ja 
palvelu sai paljon julkisuutta ja lisää kävijöitä. Näin Saksan 
viranomaiset ymmärtämättömyyttään auttoivat levittä- 
mään propagandaa entistä laajemmalle alueelle, ja lisäsivät 
sen kiinnostavuutta Internet-yhteisön silmissä. 


Mielestäni sinun kannattaisi varoa, ettei media onnistu 
tekemään sinusta pelleä itselleen ja poliisilaitos pese käsi- 

ään sen jälkeen toimistasi. Yhteisön vihat saa niskoilleen 
vieläkin helpommalla, koska sana on vapaa eikä sensuuri 
voi elää vapaassa maailmanverkossa. Media ja Internet 
tulevat tuskin koskaan toimeen keskenään, sillä media 
kuvittelee säätelevänsä ihmisten arvomaailmaa ja olevansa 
kaiken yläpuolella. Toimittajat ovat kuitenkin yksi toisensa 
jälkeen luikkineet häntä koipien välissä pois Internetistä 
saatuaan kunnolla nenilleen. Jos Internetissä on Suomessa 
tällä hetkellä 400.000 ihmistä ja vuoteen 2000 mennessä 
reilusti yli miljoona ihmistä, on perinteinen media tällöin 
menettänyt pelin tai sopeutunut uuteen tilanteeseen ja 
antanut periksi. 


Median suhtautuminen kuluneen vuoden aikana on 
tuntunut muuttuvan alkuinnostuksesta puolustuskannalle 
ja asemasodaksi, jossa aseina ovat lapsiporno ja Internetin 
yleisesti pahennusta aiheuttavat lieveilmiöt. Olen pahoil- 
lani jos aiheutin närästystä suorasukaisuudellani. Mie- 
lestäni on hyvä että olet Internetissä, ja toivon ettei sinua 
ristiinnaulita media-alttarilla vessapaperimedian ja TV:n 
suojelemiseksi uuden median invaasiolta. 


Terveisin 


Santeri Säkäjärvi' 


Ainoa tapa valvoa Internetiä on sulkea se. Internet siis on 


ja pysyy lainsäätäjien ja -valvojien painajaisena, jos uhkia ei 


pystytä näkemään mahdollisuuksina. 


Valtiovalta ja perinteiset mediat löysivät varhaisessa In- 


ternetin vastaisessa taistelussa toisensa. Ne hyökkäsivät 


Internetin tuomaa anarkiaa vastaan keinoja kaihtamatta. 


1 Olin muuttanut ensimmäisessä avioliitossa sukunimeni Säkäjärveksi. 

Vuosia myöhemmin avoimen lähdekoodin yleistyessä val- 
tiovallan reaktiot olivat samankaltaiset, mutta tällä kertaa 
mediat olivat avoimen koodin puolesta eivätkä vastaan. 
Kerron tästä lisää myöhemmin. 

Tunnetuimpia sananvapauden ruumiita oli 90-luvun 
puolivälin tienoilla toiminut Penet-sähköpostipalvelu 
(anon.penet.fi), joka oli suomalaisen Johan Helsingiuksen 
käsialaa. Palvelun avulla kuka tahansa saattoi viestittää ni- 
mettömästi. Se sai alkunsa keskusteluryhmästä, jossa väi- 
teltiin siitä, tulisiko lähettäjän ilmoittaa henkilöllisyytensä. 
Helsingius loi Penetin tukemaan väitettään, jonka mukaan 
Internet tarjoaisi aina erilaisia kiertoteitä. 

Ensimmäinen kohu syntyi, kun skientologit väittivät, 
että kirkon palvelimelta varastettu tiedosto oli lähetetty 
Penetin kautta eteenpäin. Interpol yritti painostaa Suomen 
poliisia paljastamaan kaikkien palveluun rekisteröitynei- 
den henkilöllisyyden. Lopulta ainoastaan tapausta koske- 
nut sähköpostiosoite päätyi poliisin käsiin. Tämän jälkeen 
Singaporen diktatuurihallitus yritti jäljittää, kuka lähetti 
keskusteluryhmiin hallituksen vastaista kritiikkiä. Suomen 
lain mukaan rikosta ei ollut tapahtunut eikä Helsingiusta 
saatu pakotettua paljastamaan lähettäjän henkilöllisyyttä. 
The Observer-lehden toimittaja Declan McCullagh lei- 
masi Helsingiuksen palvelun elokuussa 1996 lapsipornon 
tärkeimmäksi välityskanavaksi maailmassa.! Väite oli perä- 
tön, mutta lehti oli päättänyt saada jutun vaikka keksimällä. 
Helsingius sulki suositun palvelunsa kolmen toimintavuo- 
den jälkeen ja karisti Suomen tuolloin hyvinkin tiedotto- 
man yhteiskunnan pölyt kengistään. 

Minäkin olisin saattanut joutua syytettyjen roviol- 
le lapsipornon noitavainoissa. Eräälle SOT:n toimitta- 


malle GNU/Linux-palvelimelle oli nimittäin pystytetty 
1 Declan McCullagh: ”Finnish Line”, HotWired, www.hotwired.com, S. syyskuuta 
1996. 

lapsipornoa levittävä palvelu. Kyseinen palvelin sijaitsi 
helsinkiläisessä koulussa ja se oli samaisen koulun opetta- 
jan ylläpitämä. Neuvoa ja Helsingiusta vastaan esitettyjen 
syytteiden valossa myös minä olin mahdollistanut lapsi- 
pornon levittämisen. SOT oli toimittanut siihen käytetyn 
palvelimen. 

Internetissä nähdyt uhat ovat edelleen ajankohtaisia. Ne 
pulpahtavat aika ajoin esiin hieman eri muodoissa, mutta 
pohjalla piileskelevät peikot ovat edelleen samoja. 

OHJELMI STOTUOTANTO 


SOT:n ohjelmistotuotanto sisälsi Micon ja Kirman päi- 
vityksiä. Mukaan tuli myös uusia tuotteita ja pitkäaikaisia 
asiakkaita kuten Paroc ja Opetushallituksen AT-Suomi 
(Ammattitaito-Suomi)-projekti. Lisäksi aloitimme mai- 
nostoimistoyhteistyön www-palvelujen tuottamiseksi asi- 
akkaille ja kehitimme 2K-nimistä Iisakin kirkkoa. 

Parocilla oli Hermiassa pieni, kahden hengen toimisto. 
Yhtiö oli osa Partekia ja valmisti palonkestäviä rakennus- 
elementtejä. Reijo Halinen soitti minulle luettuaan Tieto- 
viikosta jutun domain-kaappauksesta. Tästä alkoi vuosia 
kestänyt asiakassuhde, jonka aikana ohjelmoimme Parocil- 
le uuden järjestelmän asiakaskashallintaan ja tuotannonoh- 
jaukseen. 

Suomi oli liittynyt Euroopan unionin jäseneksi vuoden 
1995 alusta. EU rahoitti SOT:n uutta AT-Suomi projektia, 
jonka tarkoituksena oli edistää työssä oppimista. Minun 
suuntaani EU:n rooli näkyi ohjelmiston käyttöliittymään 
laitettuna EU-lippuna. Tämä kuvastanee hyvin EU:n sil- 
loista merkitystä kansalaisten elämässä. Työ tuli myös pus- 
karadion kautta. Micon ostanut TAKK:n mikrotukihenkilö 
Juhani Hissa osasi kertoa SOT:stä projektissa aloitelleelle 
yhteyshenkilölle. Projekti kesti seuraavalle vuosituhannelle 
saakka. 

AT-Suomessa kartoitettiin yritysten osaamistarpeita ja 
yhdistettiin ne oppilaitosten koulutustarjontaan. Projektia 
varten kehitettiin ohjelmisto, jonka avulla osaamistarpeet 
voitiin määritellä yksilöllisesti ja siirtää ne oppilaitoksille 
henkilökohtaisina opetusohjelmina. Yhteyshenkilön ku- 
ningasajatuksena oli mallintaa osaamistarpeita Opetus- 
hallituksen ammattitutkintojärjestelmän avulla. Tutkin- 
tojen sisällöt purettiin auki yksittäisiksi työtehtäviksi eli 

kompetensseiksi, esimerkiksi ”osaa konfiguroida NE2000- 
verkkokortin”. Osaaminen piti todistaa näyttökokeella. Kun 
yritys tiesi tarkkaan koko henkilöstönsä osaamisen, voitiin 
antaa täsmäkoulutusta ja etsiä osaajia uusiin projekteihin. 

Kiersimme yhteyshenkilön kanssa oppilaitoksissa ja 
yrityksissä ympäri Suomea esittelemässä ohjelmistoa ja 
ystävystyimme. Kävin hänen innostamanaan suorittamas- 
sa metsästyskortin ja hankin haulikon. Harrastus keskittyi 
syksyisin metsästettäviin vesilintuihin. 

EU-projektin kuluessa ohjelmasta tehtiin useita ver- 
sioita. Nälkä kasvoi syödessä ja uusia toiveita ilmaantui 
niin projektiryhmälle kuin asiakkaillekin. Tämä oli SOT:n 
ensikosketus projektimyynnin jaloon taitoon. AT-Suomi- 
projektissa moneenkaan asiaan ei ollut osattu varautua. Esi- 
merkiksi asiakkaiden tekninen tuki jäi sopimatta. Tehtävä 
luisui korvauksetta meidän niskoillemme. Lisäksi projek- 
tin kustannuksissa oli säästelty jättämällä tuotteen testaus 
asiakkaalle. Lopputuloksena oli sekametelisoppa. Käyt- 
töohjeeseen oli juhlallisesti kirjattu, että ohjelmisto toimi 
kaikissa uusissa Windowseissa, mutta yhteensopivuutta ei 
ollut testattu eikä tilattu. Kuka käyttöohjeen yhteensopi- 
vuusmerkinnän oli kirjoittanut ja mistä tieto oli peräisin, 
oli arvoitus. Epäselvää oli myös, mitä projektin Opetushal- 
litukselle kaupannut SOT:n myyntimies oli mennyt lupai- 
lemaan. 

Myöhemmin kävi ilmi, että Opetushallitus oli palkan- 
nut yhteyshenkilömme antamaan teknistä tukea. Hän oli 
käyttänyt korvauksetta SOT:n teknistä tukea ja myynyt 
sitä eteenpäin asiakkaille. Sukset menivät lopullisesti ristiin 
euroaikaan siirryttäessä. Mies pyysi minulta pientä työtä 
poikansa jääkiekkojoukkueelle rahan hankkimiseksi. Minä 
annoin heille GNU/Linux-paketteja, joita piti pakata ja 
postittaa näytekappaleina oppilaitoksille. SOT sai työstä 

laskun markkamääräisenä, mutta talousapulainen suoritti 
maksun euromääräisenä kuusinkertaisesti. Yhteyshenkilö 
luuli, että kyseessä oli lisätilaus hänen omalle yritykselleen 
eikä suostunut palauttamaan ylimääräisiä rahoja. 

Havupuu edusti uutta poikkitieteellistä projektia, jossa 
yhdistettiin ohjelmistotalo- ja mainostoimisto-osaaminen 
webbityöksi. SOT:n kumppaniksi tuli tamperelainen mai- 
nostoimisto Arkkimainos, jonka toisena yrittäjänä toimi 
myöhemmin SOT:n palvelukseen siirtynyt Erno Räsänen. 

Havupuu-tiimimme osallistui vuonna 1997 Oiva-ohjel- 
mointikilpailuun ja voitti sen sähköpostimies Kostilla. Kil- 
pailun oli perustanut Risto Luoto tavoitteenaan kannustaa 
suomalaisia ohjelmistotaloja tekemään sananmukaisesti oi- 
via ohjelmistotuotteita. 

Sähköpostimies Kosti oli webbipalvelu, jonka avulla 
käyttäjä pystyi lähettämään sähköpostikortteja. Ohjelmis- 
to oli toteutettu GNU/Linux-palvelimella, jossa pyörivät 
www- ja tietokantapalvelinohjelmistot. Minä vastasin tie- 
tokannan suunnittelusta ja toteutuksesta ja Janne Hakala- 
Ranta väänsi skriptit. Räsänen teki palvelun postikorteista 
mainostoimistotasoisia luomuksia ja suunnitteli käyttöliit- 
tymän. Tiimiin kuului myös Ari Tiainen asuntoautomme 
kuskina ja joukkueen huoltajana. 

Oiva-kilpailu pidettiin Hartwall-areenalla. Kostia ohjel- 
moitiin messuvieraiden silmien alla kolme päivää. Öisin 
siirryimme jatkamaan hommia areenan pihalle ja myö- 
hemmin sähkön loputtua J&M Martela Oy:n autotalliin 
Pitäjänmäelle. Kilpailuun osallistuivat Havupuun lisäksi 
Yomi-media Oy, Tietoliitos Oy, DPG-Yhtiöt ja Iscape Oy. 
Mieleeni painui kanssakilpailijoista Yomi, jonka projekti- 
päällikkö porhalsi rullaluistimillaan edestakaisin areenaa. 
Aikaa itse kilpailuun hänellä ei juurikaan ollut. 

Lähtiessämme saimme mukaamme hienon pokaalin. 

Raadin mukaan Kosti oli viimeistelty ja uuden muodin 
mukaan ”vuorovaikutteinen kokonaisuus, joka sopi hyvin 
massajakeluun”. Postikortteihin liittyivät niiden synnystä 
kertovat tarinat, käyttöliittymä oli yksinkertainen ja Kostia 
oli miellyttävä käyttää. Palkinto oli SOT:lle toinen. Olim- 
me aiemmin saaneet Oivan mikroluokan kunnossapito- 
ohjelmistosta. 

Kehitimme omaan käyttöömme ohjelmistoa nimeltään 
2K.' Se oli ikuisuusprojekti: yhdistetty tuotannonohjauk- 
sen, myynnin, markkinoinnin, asiakashallinnan ja tekni- 
sen tuen tietojärjestelmä, jossa oli myös Internet-kauppa, 
varastonhallintaohjelmisto ja lähes kaikki muukin taivaan 
ja maan väliltä. 2K tehtiin alun perin laitekauppaa varten. 
Uusia ominaisuuksia tehtiin kustannuksista piittaamatta. 
Omassa käytössä monet virheistä jäivät sen sijaan korjaa- 
matta. Tämä aiheutti ongelmia taloushallinnossa ja erityi- 
sesti reskontrassa, eli osto- ja myyntilaskujen seurannassa. 

Myin yhden 2K:n Jarmo Martelalle, joka pyöritti J&M 
Martela Oy-nimistä tietotekniikkatukkua isänsä Martti 
Martelan kanssa. Vanhempi Martela on tunnetumpi huo- 
nekalubisneksestään. 2K::n käyttöönotossa esiintyi ongel- 
mia sen sovittamisessa yhteen kirjanpito-ohjelman kanssa. 
Jälkeenpäin lisätyt ominaisuudet tekivät järjestelmästä han- 
kalan. Kun nokka irtosi, niin pyrstö tarttui. 

2K käväisi kerran hyvin lähellä bittitaivasta. Olin käy- 
mässä Yhdysvalloissa Piilaaksossa (Silicon Valley) Linux 
Internationalin kokouksessa. Sinä aikana 2K kaatui. Vika 
johtui käyttämämme Solid-tietokannan sekoamisesta. Kor- 
jailin kantaa turhaan pari iltaa hotellin yrityspalvelusta kä- 
sin. Solid oli jostain syystä korruptoitunut, eli tietokannan 
sisäinen rakenne oli hajonnut. Kun käynnistin tietokannan, 


1 Nimessä oleva K-kirjain tarkoitti kantaa eli tietokantaa ja numero 2 sen toista 
versiota. Ohjelmiston ensimmäinen versio ei nimittäin tukenut vuotta 2000 ja siksi 
siitä piti tehdä uusi versio. 

se pysyi pystyssä parhaimmillaankin vain muutamia mi- 
nuutteja. Palautin varmuuskopioilta tietokannan aiempia 
versioita ja testasin niitä, mutta tietokanta oli korruptoitu- 
nut hiljakseen pitkän ajan kuluessa. Kaikki olemassa olevat, 
kolmen kuukauden taakse ulottuneet varmuuskopiot olivat 
käyttökelvottomia. Vaihdoimme 2K:n tietokantaa pariin 
otteeseen ja päädyimme lopulta MySOL:ään. Alkuun so- 
pivia SOL-tietokantoja ei ollut saatavilla GNU/Linuxiin. 
Suljetun lähdekoodin Solid oli ainoa, jossa oli kaikki 2K:n 
vaatimat ominaisuudet. 

Loppuvaiheessa omassa käytössä olleesta 2K:sta korjat- 
tiin sitkeästi virheitä. Siihen oli kertynyt toiminnallisuutta 
kuin toiminnanohjausjärjestelmien markkinajohtajaan, 
SAP:iin. Ohjelmakoodia oli yli 50 000 riviä, kaikki suloi- 
sessa sekamelskassa. Asianmukaisesta dokumentaatiosta, 
suunnittelusta, määrittelystä tai ylläpidosta ei ollut tietoa- 
kaan. 2K:sta kasvoi K2. 


Suljetusta avoimeen lähdekoodiin 


GNU/Linuxin kehitystyö oli saanut alkunsa vuonna 1991. 
Helsingin yliopiston tietojenkäsittelyopin opiskelija Linus 
Torvalds lähetti keskusteluryhmään viestin, jossa hän ker- 
toi tekevänsä harrasteena PC:lle uutta käyttöjärjestelmää 
ja pyysi hankkeesta palautetta. Viestin seurauksena sadat 
vapaaehtoiset lähtivät mukaan kehitystyöhön.' Syntynyttä 
maailmanlaajuista viestintää ei olisi ollut mahdollista hoi- 
taa ilman Internetiä. Avoimen lähdekoodin ohjelmista ja 
niiden ominaisuuksista keskusteltiin sähköpostilistoilla ja 
keskusteluryhmissä. Samojen kanavien kautta alettiin myös 
jakaa koodia ja ohjelmia. 


1 Linus Torvalds: ”What would you like to see most in minix?”, viesti 
comp.os.minix-keskusteluryhmään, 25. elokuuta 1991. 

Torvaldsin viestin lähtiessä maailmalle olin törmännyt 
avoimeen lähdekoodiin ohimennen korkeakoulun har- 
joitustöiden yhteydessä Unix-maailmassa. Avoimen läh- 
dekoodin juuret juonsivat nimenomaan Unixista.' Kun 
1970-luvulla tietokoneet olivat vielä valtavia, kalliita ja 
lähinnä yliopistojen yksityisomaisuutta, muutama Bell 
Laboratories-yrityksen ohjelmoijista halusi kehittää uuden 
ja entistä ehomman käyttöjärjestelmän. Etsiessään tietä 
yksinkertaiseen mutta tehokkaaseen ratkaisuun he tulivat 
keksineeksi Unixin. Siitä tuli suorituskykynsä ja joustavuu- 
tensa ansiosta pian suosituin käyttöjärjestelmä yliopistojen 
palvelimilla ja työasemilla. Unixia pystyi käyttämään miltä 
tahansa päätteeltä käsin. Sen lähdekoodi oli aluksi vapaasti 
kenen tahansa saatavilla. 

Kun kotitietokoneista tuli 1980-luvulla tavallisten ih- 
misten kukkarolle sopivia, oli Unixista tullut kaupallinen 
tuote. Se oli liian kallis kotikäyttäjille. Vallankumouksen 
siemen alkoi kuitenkin kasvaa. Hollantilainen professo- 
ri Andrew Tanenbaum halusi opettaa oppilailleen Unixin 
perusteita ja kehitti sitä varten oman versionsa, Minixin. 
Kuten nimikin kertoo, Minix oli verrattain minimaalinen 
käyttöjärjestelmä. Sen lähdekoodi oli kaikkien niiden saa- 
tavilla, joilla oli kopio Tanenbaumin kirjasta. Ohjelmoijat 
pystyivät opiskelemaan olemassa olevaa käyttöjärjestelmää 
ensimmäisen kerran sitten Unixin alkuaikojen.? 

Torvaldsin Linux syntyi Minixin inspiroimana. Sitä 
käyttivät useamman vuoden ajan lähinnä kehittäjät. SOT 
lähti GNU/Linuxiin mukaan sattumalta vuonna 1995. Tar- 
koituksenani oli tehdä www-sivut ja kokeilla kaupankäyntiä 


1 Avointa lähdekoodia oli toki olemassa jo paljon ennen Unixiakin, sillä ennen Unix- 
aikaa lähdekoodi oli yleensä aina avointa. Unixin kaupallistuminen antoi kuitenkin 
alkusysäyksen järjestäytyneelle vapaiden ohjelmistojen liikkeelle (FSF/GNU). 
Arto Teräs: ”Re: SOT-kirjan käsikirjoitus kommentoitavaksi”, sähköposti Päivi ja 
Santeri Kannistolle, 4. huhtikuuta 2007. 

2 Linuxin historiasta lisää esimerkiksi osoitteessa www.wikipedia.org. 

Internetissä. Yritin asentaa tätä varten Windows NT-käyt- 
töjärjestelmän ja IIS-webbipalvelinohjelman. Varsinainen 
asennus sujui ongelmitta. Sen sijaan aina kun yritin asentaa 
sen lukuisia virhekorjauksia, järjestelmä meni niin sekaisin, 
että se ei suostunut edes käynnistymään. Internetin tieto- 
turvariskien takia en voinut kuvitella käyttäväni paikkaa- 
matonta matopurkkia. Parinkymmenen epäonnistuneen 
yrityksen jälkeen sain tarpeekseni. Muistin, että SOT:ssä 
tuolloin ohjelmoijana ja kouluttajana työskennellyt Janne 
Hakala-Ranta oli suositellut minulle GNU/Linuxia. Kai- 
voin esille häneltä saamani Slackwaren korput. 

Slackware asentui laakista. Webbipalvelin pyöri vie- 
lä saman päivän aikana ja pian SOT pääsi julkistamaan 
oman www-palvelunsa. Hieman myöhemmin palveluun 
lisättiin www-kauppa. Sieltä saattoi tilata tietokoneiden 
komponentteja ja atk-tarvikkeita, suunnitella ikioman tie- 
tokoneen eri komponentteja yhdistelemällä ja ilmoittautua 
mukaan koulutuksiin. 

SOT muistutti vielä lastentarhaa, jossa leikittiin uutta 
ja jännittävää leikkiä nimeltään liiketoiminta. Teimme yh- 
dessä kaikkea sitä, mikä meistä tuntui kivalta. Avoimen läh- 
dekoodin Linuxista tuli nopeasti yksi hiekkalaatikkomme 
uusimmista ja hienoimmista leluista — tai Lelux, kuten sitä 
myös tavattiin kutsua. Itsensä vakavasti ottavat yritykset ja 
tietotekniset kirjailijat vierastivat Linuxia. Luonnollisesti 
Linux aiheutti hämmennystä ja pelkoa myös suljetun läh- 
dekoodin ohjelmistotaloissa aivan kuten Internet vessapa- 
perimedioissa. Avoin lähdekoodi oli uhka, joka muutti oh- 
jelmistoteollisuuden perusrakenteita. 

Mitä Linux ja avoin lähdekoodi sitten tarkoittavat? Su- 
kelletaan hetkeksi terminologiaan. Linux samastetaan 
puhekielessä avoimen lähdekoodin käyttöjärjestelmään. 
Ollaksemme tarkkoja, Linux viittaa käyttöjärjestelmän 

ytimeen (kernel), joka mahdollistaa järjestelmän muiden 
osien toiminnan. Ytimen ympärille tarvitaan lisäksi jouk- 
ko apuohjelmia, graafinen käyttöliittymä ja ohjelmakirjas- 
toja. GNU viittaa suureen osaan näistä ytimen ympärillä 
olevista ohjelmista. Siinä missä Linus Torvalds apureineen 
on kehittänyt Linuxia, amerikkalaisen Richard Stallmanin 
Free Software Foundation (FSF) on työstänyt GNU-osia 
1980-luvun puolivälistä lähtien.' GNU tai Linux ei kumpi- 
kaan voi toimia yksinään. Tästä syystä on kohdallisempaa 
puhua uudesta käyttöjärjestelmästä GNU/Linuxina, kuten 
teen jatkossa. 

Mullistavinta GNU/Linuxissa on sen avoimuus. Sitä voi 
kuka tahansa korjata, kehittää, kopioida ja käyttää vapaasti 
toisin kuin suljetun lähdekoodin ohjelmia. Mikäli suljetun 
lähdekoodin ohjelmaan tulee vika, käyttäjä joutuu tule- 
maan sen kanssa toimeen. Uusi ja paranneltu versio tulee 
myyntiin pitkällä viiveellä. Valmistajalta puuttuu liiketoi- 
minnallinen kiihoke lähteä korjaamaan vanhan version vir- 
heitä, sillä siitä ei heru lisää rahaa. Korjauksia tehdäänkin 
lähinnä poikkeustapauksissa, kun esimerkiksi kielteisen 
julkisuuden paine käy ylivoimaiseksi. Tällöinkin joudutaan 
usein ojasta allikkoon. Korjausten tekeminen aiheuttaa li- 
sää virheitä, minkä seurauksena ohjelma toimii entistä huo- 
nommin. Moni valmistaja onkin todennut, että helpointa 
on lakaista ongelmat maton alle. Valmistaja voi myös pelo- 
tella virheen löytäjän pitämään sen omana tietonaan seu- 
raavan version valmistumiseen saakka. 

Avoimessa lähdekoodissa ohjelmavirheiden salailuun 
ei ole liiketoiminnallista syytä. Tunnettu virhe on pa- 


rempi vaihtoehto kuin tuntematon uhka. Avointa koodia 

1 Minun hämärien muistikuvieni mukaan Stallman oli tehnyt omaa käyttöjärjes- 
telmäänsä kuin Iisakin kirkkoa ja hukkunut sen ytimen suhteen täydellisyyden 
suohon. Torvalds tyytyi vähempään ja keskittyi ennemminkin toimivan kuin 
täydellisen aikaansaamiseen. Näin hän sai oman ytimensä valmiiksi ja syrjäytti sillä 
Stallmanin ydin-projektin. 

kehitetään ja parannetaan jatkuvasti käyttäjien tarpeiden 
mukaan. Sitä ei yritetäkään nähdä sanan perinteisessä mie- 
lessä valmiina. Kyseessä on prosessi. Avoimen lähdekoodin 
ohjelmistotalot tekevät rahaa poistamalla virheitä, kehittä- 
mällä uusia ominaisuuksia ja tyydyttämällä asiakkaiden tar- 
peita. Tämä takaa sen, että asiakkaita kuunnellaan ja heidän 
toiveisiinsa reagoidaan. Osa avoimien ohjelmien käyttäjistä 
osallistuu myös itse niiden kehittämiseen ja niissä olevien 
virheiden poistamiseen. Tämä liudentaa perinteisen vastak- 
kainasettelun käyttäjien ja kehittäjien välillä. 

GNU- ja Linux-yhteisöt ovat avoimia. Niiden postitus- 
listoille voi liittyä kuka tahansa. Jäseninä on opiskelijoita, 
tutkijoita, työssäkäyviä, työttömiä ja harrastelijoita. Ke- 
hitystyöhön voi osallistua eri tavoin. Jäsenet voivat kertoa 
mielipiteensä uusista ominaisuuksista, testata toimivuut- 
ta, tarkistaa lähdekoodia, korjata virheitä ja kirjoittaa uut- 
ta lähdekoodia. Työskentely perustuu versionhallintaan. 
Kaikki vanhat koodiversiot säilytetään. Lisäksi tallennetaan 
tiedot muutoksista ja niiden tekijöistä. Näin voidaan aina 
tarvittaessa palata edelliseen versioon, mikäli uudessa ilme- 
nee ongelmia. Uusi koodi lisätään niin kutsuttuna paikkana 
(patch), joka sisältää uuden koodin erot suhteessa vanhaan. 
Ohjelmistojen lähdekoodista on usein jakelussa samanai- 
kaisesti sekä vakaa (stable) että viimeisin kehittäjäversio 
(unstable). 

Kilpailu kehittäjien välillä on kovaa. Etuna on se, että 
koodia kehitetään kunnianhimoisesti. Kolikon kääntöpuo- 
lena ovat yhteisön sisäiset kukkotappelut teknisistä yksi- 
tyiskohdista, toteutuksesta, projektien organisoinnista ja 
tulevaisuuden tavoitteista. Keskustelut toimivat egon pön- 
kittäjinä. Kehittäjillä on omat erityisosaamisalueensa, joi- 
ta he tuovat aktiivisesti esille kollegoiden ideoiden torpe- 
doimiseksi. Osa kehittäjistä vartioi myös mustasukkaisesti 

krediittejään eli tekijän nimen mainitsemista lähdekoodis- 
sa. Nörttiyhteisön hyväksyntä ja arvonanto ovat keskeisiä 
motivaattoreita. Ydintä kehittävän yhteisön sisällä vallitsee 
hierarkia, jonka huipulla ovat Torvaldsin henkilökohtaiset 
suosikit. 

GNU/Linux-yhteisöä ovat jakaneet myös erilaiset us- 
konsodat käsitteistä. Yksi kaikkein turhimmista on mieles- 
täni ollut se, puhutaanko avoimesta vai vapaasta lähdekoo- 
dista. Gurut ovat törmäyskurssilla: Torvalds käyttää ensin 
mainittua ja Stallman jälkimmäistä.' Vapaaseen sisältyy aat- 
teellisia painotuksia, kun taas avoin on teknisempi ja kau- 
pallisempi. Vapaan varjopuolena on joissakin kielissä se, 
että se sekoitetaan ilmaiseen (esimerkiksi englanniksi free). 
Tämä on ollut omiaan luomaan harhaanjohtavaa kuvaa 
GNU/Linuxista ilmaisena käyttöjärjestelmänä. Tosiasias- 
sa GNU/Linuxilla ei ole mitään tekemistä maksuttomuu- 
den tai hinnan kanssa. Avoimen lähdekoodin ohjelmille on 
myös olemassa termi FLOSS (Free/Libre and Open Sour- 
ce Software), joka sisältää molemmat käsitteet, kattaa lati- 
nalaisperäiset kielet ja välttää tarpeettomat kannanotot us- 
konsotiin tukemalla molempia leirejä. Tosin termi on aivan 
käsittämätön kökkötraktori. Tässä kirjassa olen lukijaystä- 
vällisyyden ja käytettävyyden nimissä päätynyt käyttämään 
avointa lähdekoodia. 

Suhteessa suljettuun lähdekoodin eri leirit ovat yhte- 
näisiä, mutta keskinäisesti ne kiistelevät tunnustuksista, 
maineesta ja kunniasta: GNU/Linuxin keksimisestä ja te- 
kemisestä. Kiistat nakertavat yhteisön uskottavuutta. Vaik- 
ka nurkkakuntaisilla kädenväännöillä ei ole sinänsä mitään 


merkitystä käyttäjille, ne saattavat pienisieluisuudellaan 

1 Stallmanin mukaan termillä 'avoin lähdekoodf' sivuutetaan vapaisiin ohjelmistoi- 
hin liittyvät eettiset ja vapauskäsitykset. Näin keskitytään puhumaan pelkästään 
välittömistä käytännön hyödyistä, joiden avulla ohjelmistoja on helpompi myydä. 
Ks. Richard Stallman: ”Why "Open Source" misses the point of Free Software”, 
www.gnu.org, artikkeli päivitetty 11. maaliskuuta 2007. 

koko yhteisön toiminnan erikoiseen valoon. 

Kaikki yhteisön jäsenet eivät tietenkään ole fanaatikko- 
ja. Toisena äärilaitana ovat opportunistit, jotka käyttävät 
avoimuutta omiin tarkoitusperiinsä. He saattavat esimer- 
kiksi kerätä Internetistä muiden tekemiä käännöksiä ja ar- 
tikkeleita julkaistakseen niitä omissa nimissään taloudel- 
lisen hyödyn saamiseksi. Opportunistien näkökulmasta 
GNU/Linux-uskovaiset ovat yksinkertaisesti hyväksikäy- 
tettäviä hölmöjä. 

Tulin itse yhdeksi avoimen lähdekoodin papeista ja 
saarnasin sen autuutta. Alussa avoimuus ei ollut minulle 
mikään itseisarvo. Tärkeintä oli, että ohjelmistot toimivat 
kunnolla ja niin avoimen lähdekoodin ohjelmat tekivät. 
Alettuani kerran käyttää GNU/Linuxia en nähnyt syytä 
vaihtaa sitä. Periaatteeni oli: Jos se toimii, älä koske. Avoi- 
muus sinällään sai painoarvoa vuosia myöhemmin myyn- 
tiargumenttina kilpailtaessa suljettua lähdekoodia vastaan. 

Käytimme avointa lähdekoodia useita vuosia ennen 
kuin aloimme toimittaa asiakkaille siihen pohjautuvia rat- 
kaisuja. Uskoin painopisteen kuitenkin siirtyvän lähitule- 
vaisuudessa ohjelmistotuotantoon, ja arvioni avoimesta 
lähdekoodista muuttuivat kokemuksen karttuessa entistä 
positiivisemmiksi. Toimitukset rajoittuivat ensin GNU/ 
Linux-pohjaisiin Internet-palvelimiin ja muihin mitä erilai- 
simpiin purkkeihin ja purnukoihin. 

Ensimmäinen askel kohti GNU/Linuxin kaupallista 
hyödyntämistä oli amerikkalaisen Calderan jakelun tuo- 
minen Suomen markkinoille. Jakelulla tarkoitetaan jonkin 
GNU/Linux-valmistajan tekemää käyttöjärjestelmätuotet- 
ta, johon kuuluu tyypillisesti käyttöjärjestelmä, ohjelmia ja 
käyttöohje. Toisinaan siihen voi sisältyä myös tekninen tuki 
asennukseen. Paketti puolestaan tarkoittaa jakelun yhden 
version fyysistä olomuotoa. Jos kyseessä olisi kirja, jakelu 

tarkoittaisi teosta, versio painosta ja paketti käsin kosketel- 
tavaa kirjaa eli nidettä. Myimme asiakkaille Calderan val- 
mistamia paketteja sellaisenaan. 

Calderan jälkeen markkinoille tulivat muiden muas- 
sa ranskalainen Mandrakesoft ja amerikkalainen Red Hat 
omilla jakeluillaan. Käyttäjän näkökulmasta merkittävin 
ero eri jakelujen välillä oli paketin väri, sillä niissä kaikissa 
oli pohjana sama GNU/Linux. Yritykset saivat lähdekoo- 
dia samanaikaisesti yhteisöltä, joten kyseessä oli vain samo- 
jen palikoiden yhdistäminen erilaisiksi kokonaisuuksiksi. 
Mikäli joku teki uuden, täysin poikkeavan tuotteen, muut 
saivat sen julkistushetkellä itselleen avoimen lähdekoodin 
periaatteiden mukaisesti. Avoimuus edellytti, että lähde- 
koodi ja oikeudet annettiin eteenpäin tuotteen mukana. 

GNU/Linuxin kaupallistamisessa oli siis kyse ennen 
kaikkea kosmeettisista parannuksista, markkinoinnista ja 
brandin rakentamisesta. Ainoastaan nörtit arvostivat eri ja- 
kelujen pieniä teknisiä eroja, kuten esimerkiksi tukiko asen- 
nusohjelma ReiserFS:ää. He myös jaksoivat käydä näistä 
nippeleistä loputonta keskustelua. Asiaan vihkiytymättö- 
män loppukäyttäjän näkökulmasta esimerkin ReiserFS-tie- 
dostojärjestelmä saati sen tuki asennusohjelmassa olivat 
täysin merkityksettömiä. Valmistajille nörttien mielipiteet 
olivat kuitenkin sikäli tärkeitä, että nörtit vaikuttivat suo- 
situksillaan muiden käyttäjien mielipiteisiin ja ostopäätök- 
siin. 

Caldera sai niskoilleen edelläkävijän ongelmat. Yhtiö 
poltti myynninedistämiseen 30 miljoonaa dollaria, mut- 
ta myynti jäi parhaimmillaankin vain neljään miljoonaan 
dollariin vuodessa. GNU/Linux pysyi asiaan vihkiytynei- 
den yksinoikeutena. Nörtit osasivat hakea itsekin ohjel- 
mansa verkosta, joten pahvilaatikoita ei tarvittu. Niiden 
merkitys kasvoi vasta myöhemmin peruskäyttäjien määrän 

lisäännyttyä. 

Vuoteen 1998 mennessä uskoni GNU/Linuxin tulevai- 
suuteen vahvistui siinä määrin, että SOT lähti aktiivisem- 
min mukaan. Olimme käyttäneet kolme vuotta GNU/ 
Linux-palvelinta. Siinä pyörivät www-sivujen lisäksi säh- 
köposti, ftp-tiedonsiirto, sisäverkon verkkolevy, tulostus 
ja monia muita liiketoiminnan tarvitsemia palveluja. Otin 
yhteyttä amerikkalaiseen Red Hatiin, joka oli nostanut pää- 
tään yhteisön itse tekemien jakelujen, Slackwaren ja Debi- 
anin, takaa. Red Hat halusi profiloitua kaupalliseksi vaih- 
toehdoksi.'! Sovimme Red Hatin kanssa, että SOT sovittaa 
käyttöjärjestelmän suomalaisille. 

Jakelun valmistamiseen osallistui tuleva yhtiökumppa- 
nini. Olin kävelemässä silloisen perheeni kanssa jäällä Päi- 
jänteellä, kun mies soitti ja ehdotti, että tekisimme yhdessä 
oman GNU/Linux-jakelun. En tiennyt hänestä muuta kuin 
että hän oli koostanut aiemmin kirjoja. Suhtauduin ehdo- 
tukseen skeptisesti, mutta lupasin miettiä asiaa. Mies sai 
minusta lopulta työvoiton sinnikkyydellään. 

Aloitimme innolla asennusohjelman käännöksen, joka 
tyssäsi pian Red Hatistä puuttuvaan skandinaavisten merk- 
kien tukeen. Red Hatin piti olla vastuussa kielituesta, mutta 
he kehottivat vain odottelemaan uutta versiota, jossa kieli- 
tuki ehkä toimisi paremmin. 

Lähdimme oma-aloitteisesti laajentamaan asennusoh- 
jelmaa. Koodasimme parannetun tuen suomen ja ruotsin 
käännöksille. Kun toimitimme Red Hatille parannetun 
asennusohjelman koodit, saimme kylmää vettä niskaan. 
Asennusohjelmaa ei Red Hatin mukaan tarvinnut kääntää 
eri kielille, koska kaikki käyttäjät osaavat englantia. Törmä- 
sin vastaavaan SUN:in kanssa, joka ei hyväksynyt meidän 


1 Debian ja Slackware ovat vanhimpia edelleen hengissä olevia GNU/Linux -jake- 
luja. Niiden kehittäminen alkoi 1990-luvun alkupuolella. Lisätietoja Slackwaresta 
osoitteessa www.slackware.com ja Debianista osoitteessa www.debian.org. 

tekemäämme koodia mukaan OpenOffice.org:iin. 

SOT:n ensimmäinen, GNU/Linux-jakelun alustava ver- 
sio valmistui loppusyksyllä 1998. Se oli työnimeltään SOT- 
Linux 5.1 ja pohjana oli Redhatin versio S.1, jota teimme 
yhteistyössä. Jakelu oli sekakielinen eikä siinä ollut kunnol- 
lista suomen kielen tukea. 

Tuleva yhtiökumppanini myydä pamautti jakelun Ari 
Sahasen Suomen ATK-kustannus Oy:lle. Ihmettelin hie- 
man, miten näin pääsi käymään. Minua tarvittiin rahoitta- 
jaksi, mutta loppupeleissä tuote menikin toisiin käsiin ja 
tuotot kumppanini taskuun. Erityisesti minua jäi harmit- 
tamaan se, että keskeneräistä tuotetta myytiin SOT:n mai- 
neella. Tuotteella oli nimenä SOT, johon sen paremmin 
Sahasella kuin kumppanillanikaan ei ollut mitään oikeutta. 
Painoin kuitenkin asian villaisella ja yritin viisastua vahin- 
gosta. Jälkeenpäin sain kuulla, ettei jakelu ollutkaan men- 
nyt kaupaksi kumppanini toivomalla tavalla. 

Lopullisen niitin Red Hat-yhteistyölle antoi graafisen 
käyttöliittymän valinta jakelun seuraavaan versioon. Tuol- 
loin oli kaksi kilpailevaa graafista käyttöliittymää: KDE ja 
Gnome. KDE oli eurooppalainen projekti, joka oli tekni- 
sesti hieman edistyneempi ja tuotteena valmiimpi. SOT 
oli jonkin aikaa satsannut KDE:hen viimeistelemällä sitä 
ja tekemällä siihen kielikäännöksiä. Gnome taas oli Free 
Software Foundationin projekti, jota Red Hat halusi suosia. 
Red Hat viis veisasi siitä, että käyttöliittymästä puuttuivat 
työkalut kielikäännösten tekemiseen ja viimeistely oli pa- 
hasti kesken. Käyttöliittymä kaatuili kuin Windows. 

Lähetin Red Hatissä työskennelleelle Sami Clarkille 
seuraavat, tuotekehityksen ohdakkeista alkutaivalta kuvaa- 
vat terveiset kumppaniltani. 


1 Vuosia myöhemmin Sahasen yhtiö myi IT Linux -nimistä, osittain suomennettua 
GNU/Linux -jakelua. 

Päiväys: 18.1.1999 
Vastaanottaja: Sami Clark 
Aihe: Re: 5.2 Release 


My income on RH 5.1 FI was based on sales, which didn't 
happen. Take away someones income for a few months 
and think he is your friend, NOT. One valid reason for 
continuing mistrust could be that RH 5.2 install has as bad 
118n support as 5.1 ie. some 20% is still in English. Again 
someone coming to say from Red Hat ”Wait till the next 
version to get paid. This has bad i18n support”? Much fun 
working, eh?” 


Yritimme vääntää kättä KDE:n puolesta loppuun asti, 
mutta epäonnistuimme. Lopputuloksena Red Hat julkaisi 
jakelusta oman versionsa ja me omamme. GNU/Linuxin 
lisenssi antoi meille siihen mahdollisuuden. Gnome pää- 
tyi markkinoille Red Hatin mukana keskeneräisenä, mikä 
haittasi käyttöliittymän lähitulevaisuutta. Lisäksi kaatuilu 
heikensi mielikuvaa GNU/Linuxista vakaana käyttöjärjes- 
telmänä. Minun luottamukseni Red Hatin kykyyn tehdä 
ohjelmistotyötä katosi lopullisesti. Omassa S.2-versiossam- 
me oli KDE-käyttöliittymä ja tekemämme parannettu kie- 
lituki. 

Avoin lähdekoodi oli vielä pääsääntöisesti huonolaatuis- 
ta ja käyttöliittymät kehnoja. Toki ne olivat sitä suljetussa- 
kin, mutta avoimesta laatua oli helpompi tarkastella. Lisäk- 
si monet kehittäjät kirjoittivat ohjelmia itselleen ja omaan 
käyttöönsä, eivät maksaville asiakkaille. Sen vuoksi niitä ei 
hiottu ja viimeistelty kuten yleiseen käyttöön tulevia ohjel- 
mia. Toisaalta huono laatu tarjosi bisnesmahdollisuuden, 
sillä se oikeutti yritysten mukaantulon avoimen lähdekoo- 
din yhteisöön. Yritykset muodostivat sillan asiakkaisiin. Ne 

huolehtivat tarvittavista muutoksista, koodin laadusta ja 
viimeistelivät käyttöliittymät. 

Koodin vajavaisuudet piti hyväksyä eikä niitä vastaan 
kannattanut taistella. Jos johonkin asiakkaan tarpeeseen ei 
vielä ollut olemassa riittävän laadukasta avoimen lähdekoo- 
din ohjelmistoa, oli parempi informoida yhteisöä asiasta ja 
suositella asiakkaalle jotakin suljetun lähdekoodin ohjel- 
mistoa. 

AUTOJA JA AVIOLIITTOJA 


Yksityiselämäni sai mustavalkoisessa maailmankuvassa- 
ni sopeutua yrittäjyyteen eli väistyä sen tieltä. Kultainen 
keskitie ei ollut minua varten enkä nähnyt vaihtoehtoja. 
Olin yrittäjä velkojan enkä jumalan armosta. Sama vaihto- 
ehdottomuus leimasi myös 1990-luvun puolivälin jälkeen 
vilkkaasti virinnyttä keskustelua tietoyhteiskunnasta. Sen 
kehittymistä pidettiin nopeana ja vääjäämättömänä. Yk- 
silöiden tehtävänä oli sopeutua tai syrjäytyä. Tulen tässä 
luvussa osoittamaan, että kummassakin tapauksessa vaihto- 
ehdottomuus oli harha, joka vei huomion pois pääasiasta: 
mikä on elämän tarkoitus. 

Elämäni oli muuttunut yrittämisen myötä työn täyttä- 
mäksi. Vauhdikkaasta teekkarielämästä muistutti enää koti 
erilaisista tempauksistaan tunnetussa Mikontalossa. Eräänä 
vappuna naapurit huvittelivat varsin omalaatuisella tavalla 
pudottelemalla 12-kerroksisen talon katolta isoja, vedellä 
täytettyjä jätesäkkejä kävelytielle. 

Yksi pitkäaikaisimmista kumppaneistani oli koirani Bo- 
ris. Hänestä kasvoi korporaatiokoira, joka kulki rinnallani 
13 vuoden ajan. Pieniin autotallipajoihin liitetty sanonta 
”mies ja koira” sai minun kohdallani konkreettisen merki- 
tyksen. 

Boriksen hankinta oli yksi elämäni merkittävimmistä 
virstanpylväistä. Olimme keskustelleet vaimoni kanssa, että 
hankkisimme toisen koiran hänen vehnäterrierinsä, Ronin, 
seuraksi. Tulokkaasta piti tulla minun koirani, sillä vaimoni 
oli saanut lällyttää Ronin mieleisekseen. Pahalainen karkai- 
li heti jos pääsi irti remmistä. Saimme hakea Ronia kymme- 
niä kertoja Hervannan eläinsuojasta, jossa meidät tunnet- 
tiin nimeltä. 

Minulla oli kotona asuessani ollut australianterrieri, 

mutta tällä kertaa halusin ison koiran. Päädyin mustater- 
rieriin, joka on sekoitus airedalenterrieriä, rottweileriä ja 
suursnautseria. Ulkomuoto on snautserin, rotevuus rott- 
weileirin ja turkki airedalen peruja. Uros painaa viitisen- 
kymmentä kiloa ja noustessaan takajaloilleen se ylettyy vai- 
vatta nuolemaan aikuisen naaman. Neuvostoliiton armeija 
oli kehittänyt rodun vartiointiin ja kestämään Siperian vaa- 
tivat sääolosuhteet. 

Köyliössä syntyi vappuna 1992 mustaterrieripentue. 
Pentua valitessani seurasin, kuinka katraan isoin rynni en- 
sin ruokakupille muiden odotellessa vuoroaan. Tämä uros 
lähti mukaan Tampereelle. Se retkotti sylissäni vaimoni 
ajaessa kohti Hervantaa. Annoin pennulle nimeksi Boris 
Venäjän silloisen presidentin, Boris Jeltsinin, mukaan. Vii- 
na ei maistunut minun Borikselleni kuten esikuvalle, mut- 
ta kaljaa hän litki mielellään terassilla tuopistani. Boris oli 
yrityksen silloisiin investointeihin nähden mittava sijoitus. 

Boriksen tultua murrosikään alkoi raju tahtojen taiste- 
lu. Sain ensimmäiset oppini perinteisestä management by 
perkele-johtamisesta. Boriksessa oli voimaa kuin tyranno- 
sauruksessa. Ranteen paksuinen tuore koivu katkesi yhdel- 
lä puraisulla ja taluttajaa hän veti perässään vaikka rähmäl- 
lään haluamaansa suuntaan. Boris yritti varttuessaan alistaa 
koko perheen. Painin verissä päin ja jouduin nappaamaan 
nuoren sankarin pari kertaa niska-perse-otteella seinään 
johtajuuskiistan ratkaisemiseksi. Sen jälkeen Boris rauhoit- 
tui ja vaikutti erinomaisen tyytyväiseltä järjestelyyn. 

Käydessämme kylässä vaimoni sukulaisilla Hämeenlin- 
nan kupeessa Boris sai ensimmäisen ja viimeisen kerran 
selkäänsä. Kyläpaikan uros ei sietänyt kilpailijaa reviiril- 
lään, vaan hyökkäsi, kun käskin Boriksen maahan. Koira 
repi Boriksen päänahkaa irti parin sentin matkalta. Mus- 
ta turkki värjäytyi verestä, mutta Boris makasi totellen 

maassa, kunnes saimme revittyä kyläpaikan hurtan irti. 
Jatkossa en enää käskenyt Borista maahan. Annoin hänen 
alistaa hyökkääjät ja päättää tappelut verettömästi. 

Boris toimi talonvahtina, kun asuimme Virossa joitakin 
kuukausia minun työskennellessäni ASE:n kehittämisen 
parissa. Suomen lainsäädäntö edellytti, että koirilla oli olta- 
va tuore raivotautirokotus Suomeen matkustettaessa. Tämä 
johti siihen, että Boris sai rokotuksia kymmenkertaisen 
määrän normaaliin nähden. Tallinnassa järjestettiin koi- 
ranäyttelyitä, joihin osallistui runsaasti myös suomalaisia 
koiria. Boriskin osallistui kerran ja hänet palkittiin rotun- 
sa parhaana. Virossa mustaterrierit olivat yleisempiä kuin 
Suomessa. 

Toinen uskollinen kumppanini oli Fiat 127. Olin hank- 
kinut auton ala-asteen koulukaveriltani, Sami Hildeniltä. 
Hänen tätinsä oli käyttänyt sitä ennen minua. Vietimme 
useita öitä autotallilla yrittäessämme saada pitkään sei- 
sonutta ajokkia kuntoon. Pienet ongelmat pitivät ajaessa 
jännitystä yllä. Pidemmillä työmatkoilla Tampereen ja Hel- 
singin välillä auto jätti minut usein tien päälle jo ennen Val- 
keakoskea sillä seurauksella, että rakkine piti hinata köyden 
päässä takaisin Hervantaan. Ongelmat vaihtelivat. Milloin 
syyläri toimi huonosti ja keitti, milloin jarrupalat ottivat 
kiinni ja kuumensivat renkaan puhkeamispisteeseen, mil- 
loin taas startti kieltäytyi yhteistyöstä tai laturi ei halunnut- 
kaan ladata akkua. 

Auto oli pysäköitävä aina mäen päälle, jotta sen sai tar- 
vittaessa mäkilähdöllä käyntiin. Tämä aiheutti lisäpaineita 
muutenkin parkkipaikkojen suhteen köyhässä Helsin- 
gissä. Viimeinen pisara oli Mannerheimintiellä irronnut 
vaihdekeppi. Olin menossa liikeneuvotteluista takaisin 
Tampereelle ja kurvasin Oopperatalon pihalle tarkaste- 
lemaan tilannetta. Puku päällä, valkoiseen kauluspaitaan 

sonnustautuneena ryömin punaisen pikkuauton alle et- 
simään kohtaa, josta saisin väännettyä vaihteen edes hie- 
man isommalle. Se oli jäänyt kakkoselle, eikä edessä ollut 
parinsadan kilometrin nopeahko tieosuus houkutellut. 
Ympäröivien ihmisten kannustuksesta huolimatta vaihde 
jäi ennalleen. Tampereelle päästyäni korvat soivat. Moot- 
toritiellä satasta kakkosella ajettaessa auton ääni kuulostaa 
näet aivan jääpalojen sirkkelillä sahaamiselta. Fiat palveli 
vuoteen 1994 saakka. 

Esikoiseni Laura syntyi vuonna 1994. Hävettää tunnus- 
taa, mutta yrittäjyyden pauloissa rakas tyttäreni jäi toiseksi 
eikä minulla ole juurikaan muistoja hänen lapsuusvuosis- 
taan. Olin niin imeytynyt työnarkomanian syövereihin, 
etten osallistunut kotiaskareisiin koiriemme satunnaista 
ulkoilutusta lukuun ottamatta. Yrittäjänä olin naimisissa 
työni ja firmani kanssa. Nukuin yhä useammin toimiston 
sohvalla ja söin töissä näppäimistön äärellä. Ateriani oli 
yleensä pari kolme kylmää Saarioisten valmispizzaa rullalle 
käärittynä. Niitä pystyi syömään jopa ajaessa, ja makuvaih- 
toehtojakin löytyi useita: kinkku, jauheliha ja tonnikala. 

Kunnon luterilaisena tiesin pääseväni taivaaseen, jos on- 
nistuisin tappamaan itseni työnteolla. Kun toiset polttivat 
kynttiläänsä molemmista päistä, minä poltin kolmesta. Mi- 
nulle kelpasi vain platinainen pilvenreuna: äärimmäisyydet. 
Sen minkä tein, halusin tehdä täysillä, tai jättää kokonaan 
tekemättä. 

Kuvataiteilija Alvar Gullichsenin luoma kuvitteellinen 
Bonk kuvaa osuvasti sitä helvetinkonetta, mitä aloin veiva- 
ta. Taoin yrityksessäni näppäimistöä päivästä päivään usko- 
en saavuttavani sillä jotain. Samalla tavalla Bonk-laitteetkin 
hyrräävät tuottamatta mitään. Veivaaminen osoittautui hel- 
poksi. Minun ei tarvinnut miettiä ratkaisujani, sillä riitti, 
että tein samaa kuin muutkin. Tämän seurauksena monissa 

valinnoissani oli yhtä paljon järkeä kuin Matti Nykäsen 
kuolemattomassa letkautuksessa: ”Elämä, soon niinku 
laiffii”. Minä en silloisessa elämäntilanteessa tutkiskellut 
itseäni, motiivejani tai valintojani. En tiedostanut, että mi- 
nulla oli mahdollisuus valita, vaikka virran mukana ajeleh- 
timinen oli sekin mitä suurimmassa määrin oma valintani. 
Valinnanvaraisuus hämärtyi velallisena ja työmarkkinoiden 
suhdanteiden pakkoraossa, josta ei näyttänyt olevan muu- 
ta ulospääsyä kuin yrittäjyys. Uskottelin itselleni haluavani 
tehdä sitä, mitä minun odotettiin tekevän. Elämääni ohjasi- 
vat perheen, sukulaisten, työnantajan tai työntekijöiden ja 
yhteiskunnan asettamat odotukset ja velvollisuudet. 

Yrittäminen oli muotia ja sitä ihannoitiin. Nuoria ja 
työttömiä kehotettiin työllistämään itsensä, sillä yritykset 
ja julkishallinto eivät siihen kyenneet. Poliitikkoja ei tun- 
tunut lainkaan häiritsevän se, että samaan aikaan monet 
yrittäjät tekivät konkurssin. Vuosina 1990-1994 kaikkiaan 
yli 30 000 yritystä lopetti toimintansa eli joka kymmenes 
silloisista yrityksistä.' 

Päättäjien onneksi myös päinvastaisia esimerkkejä oli. 
Laman vaikutukset kohdistuivat yrittäjiin epätasaisesti: 
toisten asema heikkeni, joidenkin parani. Minä kuuluin jäl- 
kimmäiseen ryhmään. Vuoteen 1995 mennessä olin saanut 
kaikki velkani ja opintolainani maksettua, myös silloisen 
vaimoni opintolainan. Olisin voinut lopettaa ja palata ta- 
kaisin korkeakoululle opiskelemaan, mutta kerran vauhtiin 
päästyäni en osannut hellittää. Päinvastoin. Menestykseni 
siivittämänä kiihdytin vauhtia entisestään, minkä seurauk- 
sena minua pidettiin vieläkin menestyneempänä. Tämä ke- 
häpäätelmä kuvaa kilpajuoksua osuvasti. Kun on kerran hy- 
pännyt mukaan, voi vain yrittää ylittää itsensä ja aiemmat 
suorituksensa. Poisjättäytyminen ei ole vaihtoehto, sillä sitä 


1 Yritysrekisteri, Tilastokeskus. 

pidettäisiin epäonnistumisena. Tilanteen korjaa vain se, 
että antaa piut paut muiden mielipiteille ja kuuntelee itse- 
ään. Minun kohdallani aika ei ollut kypsä siihen. 

Näytin menestystä ja vaurastumistani ulkoisilla mer- 
keillä. Suomalaiseen tapaan ostin paremman auton ja Fiat 
127 päätyi romuttamolle. Sen korvasi käytetty Mitsubishi 
Lancer-farmari, joka palveli hieman edeltäjäänsä luotetta- 
vammin, mutta vei luonnollisesti enemmän polttoainetta. 
Lisäksi huollot tulivat kalliiksi. Etenkin kun käyttämäni 
hervantalainen autokorjaamo tapasi vaihtaa uusia osia van- 
hojen, vielä toimintakuntoisten tilalle. 

Jossain vaiheessa sahattuani satoja kertoja Tampereen ja 
Helsingin väliä aloin nukahdella rattiin. Juna ei ollut vaihto- 
ehto, koska VR syrji tupakoijia. Nukahteluun ei vaikuttanut 
se, oliko aamu vai ilta, kuinka paljon olin ennen ajoa nuk- 
kunut tai montako pannua olin juonut kahvia. Jouduin aja- 
maan joko lämmitin tai ilmastointi täysillä, pää ikkunasta 
ulkona ja korvalappustereot täysillä yrittäessäni olla pilkki- 
mättä. Välillä oli pakko ajaa tien poskeen ja vetää parin tun- 
nin tirsat aikataulun kustannuksella. Parhaimmin nukahte- 
luun auttoi kuitenkin kaahaaminen. Mitä huonompi sää ja 
suurempi vauhti, sitä enemmän erittyi adrenaliinia ja minä 
pysyin hereillä. Tallinnassa kaahailu oli erityisen mukavaa, 
sillä sakot olivat jatkuvassa alennusmyynnissä. 

Eräänä yönä ajaessani Tallinnan-toimistolta kotiin polii- 
sit pysäyttivät minut. Ajoin vain lievää ylinopeutta, mutta 
poliisia kiinnosti ulkomaalainen autoni, joka tiesi mukavaa 
pientä palkanlisää. Poliisi tyytyi pyytämään minulta paria 
pikkuseteliä, minkä jälkeen pääsin jatkamaan matkaa. En 
uskonut, että samalla tiellä voisi olla enää toista tutkaa, 
mutta toisin kävi. Tällä kertaa ylinopeutta oli lähes kaksi 
kertaa yli sallitun. Poliisi tyhjensi puolet lompakkoni sisäl- 
löstä eläkekassaansa. Suivaannuin huonosta tuuristani ja 

päästelin kaasu pohjassa kotia kohti. Viimeisessä mutkassa 
minut pysäytettiin kolmannen kerran. Ylinopeutta oli yli 
neljä kertaa sallitun, noin 170 km/h. Tyytyväinen poliisi 
otti ilmeettömästi lompakkoni, laittoi jäljellä olleet setelit 
omaan taskuunsa ja ajoi leveästi hymyillen matkoihinsa. 
Tuon illan kokonaiskustannukset olivat kolmine sakkoi- 
neenkin alle 100 euroa. Se on aivan eri luokkaa Suomen 
satojentuhansien eurojen pikavoittoihin verrattuna. 

Lancerin jälkeen hankin lelukseni SOT:n historian en- 
simmäisen uuden auton, Ford Escort-farmarin. Olin aja- 
tellut ostaa auton käteisellä ja kävin ennen autokaupoille 
menoa nostamassa pankista firman tililtä 15 000 euroa. 
Myyjä näytti hieman hämmästyneeltä maksutavasta, mutta 
minun hämmästykseni oli sitäkin suurempi: en saanutkaan 
autoa heti. Myyjä selitti, että toimitusaika oli pitkä ja toimi- 
tus maksoi erikseen. Lopulta setelinipun kiusaus kävi liian 
suureksi. Toimitusmaksu hävisi ja uusi auto saapui viikossa. 
Sinisellä Escortilla saatiin kuljetettua tietokoneita tukusta 
ja se toimi edeltäjiään luotettavammin työmatkoilla ympäri 
maata. Uuden auton tuoksu säilyi kuukausia. Se teki ajami- 
sesta ennen kokemattoman elämyksen. Parin kuukauden 
kuluttua oveen ilmestyivät ensimmäiset kuolevaisuudesta 
kertovat kolhut, kun auto oli ensimmäisessä määräaikais- 
huollossa Auto-Kivitilassa. Harmikseni liike ei katsonut 
olevansa vastuussa huollossa kolhitusta autosta. Uutuuden- 
viehätys oli tipotiessään, vaikka tuoksu säilyikin. 

Autoilla elvistely kuului orastavan nousukauden hen- 
keen. Tosin se oli 90-luvulla varsin maltillista. Kotimai- 
nen kysyntä ja kotimarkkinat olivat hiljalleen toipumassa 
lamasta eikä investointeja tehty 80-luvun malliin. Auto- 
kauppa oli vuosina 1990-1996 supistunut alle puoleen.! 
Sittemmin keltaisesta Lamborghinistaan tunnetuksi tullut 


1 Kiander mts. 62-63. 

yrittäjäkollega Jaakko Rytsöläkin elätteli vielä varsin vaa- 
timattomia haaveita. Hän halusi saada silloiseen autoonsa 
kunnon äänentoistojärjestelmän ja olisi tarvinnut minulta 
kipeästi parin tuhannen markan vippiä sen hankintaan. 

Minä uskoin selvinneeni talouskriisistä kuivin jaloin. 
Raha oli kuitenkin alkanut määrätä elämääni yhä enem- 
män. Se toi mukanaan uudenlaista päänvaivaa. Rahattoma- 
na oli ollut huoli ainoastaan siitä, miten saan velkojen ly- 
hennykset ja laskut maksettua. Unelmoin, että minulla olisi 
joskus niin paljon rahaa kuin ikinä tarvitsisin. Sen jälkeen 
kun minulla alkoi olla rahaa, tuli huoli sen säilyttämisestä 
ja turvaamisesta. Pelkäsin rahojen menettämistä ja mietin, 
paljonko rahaa pitäisi olla, että sitä olisi aivan varmasti riit- 
tävästi ja turvallisuus olisi taattu. 

Raha toi lisäksi mukanaan erilaisia onnenonkijoita. Yri- 
tykselleni läheteltiin aiheettomia laskuja, sen kassasta va- 
rastettiin rahaa ja minua haastettiin oikeuteen mitä ihmeel- 
lisimmistä syistä. Haasteiden heittäjät tiesivät, että juttujen 
sopiminen maksamalla tulisi joka tapauksessa halvemmaksi 
kuin sattumanvaraiset ja kalliit oikeudenkäynnit. Sillä, että 
kanteet olivat tuulesta temmattuja, ei ollut mitään väliä. 

Verot auttoivat minut noidankehään, jossa piti nostaa 
lisää palkkaa ennakkoverojen maksamiseksi. Sen seurauk- 
sena piti nostaa vieläkin lisää palkkaa, sillä tuloverot olivat 
myös nousseet lisääntyneen palkan takia. Edelleenkään en 
tajunnut, että voisin tehdä asiat toisin. 

Vuonna 1997 vaimoni kyllästyi jatkuvaan työntekoo- 
ni ja muutti vanhempieni naapuriin Kauniaisiin. En us- 
konut erossa asumisen parantavan rakoilevaa suhdetta, 
joten otin häneltä allekirjoituksen eropapereihin ennen 
lähtöä. Vaimoni oli alusta alkaen toivonut isompaa per- 
hettä eikä meille ollut esikoisemme jälkeen tullut lisää lap- 
sia. Minua taas eivät lääkärissäkäynnit ja siemennesteen 

laboratoriotutkimukset olisi jaksaneet vähempää kiinnos- 
taa semminkin, kun en lääkäreistä muutenkaan perusta. 

Isäni hoiti avioeron. Hän opetti minua, että lapsen arvo 
mitataan maksettujen elatusapujen määrässä. Avioero tuli 
minulle kalliiksi, sillä jouduin turhaan maksamaan vaimoni 
niin sanotusta osuudesta SOT:ssä. Kuulin jälkikäteen, ettei 
minun olisi tarvinnut tehdä niin. Avioeroni tärkein opetus 
oli se, että naiset tulevat ja menevät, mutta koira pysyy. Sil- 
mäteräni joutui eron takia muutamaksi kuukaudeksi heit- 
teille. 

Exäni oli työntänyt Boriksen hoitoon ystävälleen, joka 
puolestaan oli sijoittanut tämän edelleen omalle ystäväl- 
leen. Hylkäämisestä loukkaantunut Boris oli ryhtynyt 
haukkumaan taukoamatta uuden isännän poissa ollessa 
sillä seurauksella, että minua pyydettiin hakemaan häirik- 
kö pois. Boris oli haljeta onnesta päästessään tutun auton 
kyytiin ja minun syliini. Vietimme jatkossa Boriksen kans- 
sa paljon aikaa yhdessä toimistolla. Minä tein töitä ja Boris 
vahti. 

Tyttäreni Lauran tapaamisista sukeutui varsinainen fars- 
si. Lapsen arvoa ei mitattu rahassa, mutta tapaamisia kyllä. 
Sopimukset tapaamista eivät pitäneet, paitsi jos suostuin 
maksamaan ylimääräistä. Muussa tapauksessa Laura oli 
juuri mennyt nukkumaan, sairasti, oli isovanhemmilla hoi- 
dossa tai ei halunnut tavata minua. Tämä rahakeskeisyys 
tuli myöhemmin leimaamaan myös isovanhempien toimin- 
taa minun tahtoni vastaisesti. En halunnut, että yhteyden- 
pitoa Lauraan ostetaan tai myydään. 

Hukutin avioeroni surut elämällä uudelleen SOT:n ty- 
pistämää nuoruuttani. Vietin aikaa kavereiden ja Boriksen 
kanssa terassilla ja rymysin yökerhoissa. Minulla oli lyhyt 
suhde silloisen sihteerini kanssa, mikä johti hänen läh- 
töönsä SOT:stä. Kävimme myös opiskelukaverieni Wille 

Kuutin ja Simon Hällforsin kanssa reppureissulla Karibial- 
la. Matkakohteemme Neitsytsaaret osoittautui lupaavasta 
nimestään huolimatta pystyyn kuolleeksi häämatkaparatii- 
siksi, joka kuhisi amerikkalaisia pariskuntia. Lisäksi saaren 
hintataso yllätti meidät täysin. Rahapulassa päädyimme 
majoittumaan viimeisen lomaviikon ajaksi hotelliin lähelle 
lentokenttää odottelemaan paluulentoa Suomeen. Siellä oli 
joka ilta happy hour, jonka aikana täytimme vatsamme ja 
päämme ilmaiseksi nachoilla, tulisilla salsoilla ja ilmaisilla 
drinkeillä. 

Lisälaskua tuli, kun nautimme kokonaisen yön televi- 
sion maksullisesta pornokanavasta älyämättä sen tuhotto- 
man kallista hintaa. Valitimme hotellille laskusta ja peruste- 
limme, että siitä ei ollut ilmoitettu etukäteen. Saimme näin 
yhden ilmaisen hotelliyön tyytyväisyystakuusta. Kulut ei- 
vät loppuneet siihen. Reissun päätteeksi Kuutille ja minul- 
le jäi vielä maksettavaa Hällforsin osuudesta, sillä miehen 
omat rahat olivat huvenneet alkumatkasta. Laskua kertyi 
1500 euroa, jonka pulitimme Kuutin kanssa puoliksi. 

Poikamieshurvittelun jälkeen palasin vakaaseen avioelä- 
mään, joka tuki paremmin työntekoa. Oli kätevää, kun joku 
hoiti kodin sillä välin kun itse ahersin toimistolla. Tapasin 
toisen vaimoni Tampereella Ilveksen yökerhossa. Tein hä- 
nelle heti tavatessamme selväksi, että arvojärjestykseni elä- 
mässä oli ”työ, työ, työ, työ, ja sitten vasta perhe”. Halusin 
välttää ensimmäisen avioliittoni virheen. 

Elämä on täynnä sattumuksia. Kävimme viimeistä ker- 
taa yhdessä viihteellä kaveriporukan ja tulevan puolisoni 
kanssa. Päädyimme tamperelaiseen ravintolaan, Dorikseen. 
Vaimoni oli ilmeisesti ottanut nokkiinsa Karibian-matkasta 
ja ryhtyi kesken illan suutelemaan Kuutin kanssa. Jätin pa- 
rin ja lähdin kotiin. Poikani Kallen syntymä 9 kuukautta 
myöhemmin tasaannutti perhe-elämäni ja saatoin vajota 

takaisin töiden hellään huomaan. 

Liiketoiminnan kasvaessa ja suhdanteiden vaihdellessa 
pahin pelkoni oli konkurssi. Se olisi merkinnyt työnteki- 
jöilleni taloudellista ahdinkoa ja minulle pohjatonta häpe- 
ää epäonnistuneena yrittäjänä. SOT oli kannattava yritys, 
joten pelko ei ollut konkreettinen, mutta se kuvasi takertu- 
mistani yrittäjyyteen. En ymmärtänyt, että vain luopumalla 
voi saavuttaa jotain. Tein tasan päinvastoin. Keksin itselleni 
yhä uusia haasteita ja pätemisen alueita, jotka sitoivat mi- 
nut entistä tiukemmin valitsemalleni tielle. Halusin pelas- 
taa maailman pahalta Microsoftilta. 

Kun tänä päivänä mietin silloisia ajatuksiani, ne vaikut- 
tavat etäisiltä. Motivaattorina toiminut raha sai pelkkää 
pahaa aikaan ystävyys-, liike- ja perhesuhteissa. Tietoteknii- 
kassa minulle on yhdentekevää käytetäänkö Windowsia vai 
GNU/Linuxia ja puhutaanko avoimesta vai vapaasta lähde- 
koodista. En ole törmännyt näihin asioihin lähtöni jälkeen 
ennen kuin Päivi alkoi kysellä niistä tätä kirjaa varten. Aloin 
vääntää ratakiskosta onnellisesti unohtamiani asioita.' Olen 
siirtynyt tietotekniikan tuottajasta kuluttajaksi ja sitäkin 
olen hyvin vähäisessä määrin. Niskani tulee kipeäksi, jos 
istun yhtään pidempään koneen ääressä, ja takapuoleeni 
ilmaantuu sormenpään kokoisia paiseita sen hiotessa epä- 
mukavaa tuolia vasten. Enää en ota paiseita. 

Vielä 1990-puolivälissä uudet teknologiat tuntuivat mi- 
nusta jännittäviltä. Tietoyhteiskunta oli trendikäs termi, 
jonka tiimoilta spekuloitiin niiden mukanaan tuomia uusia 


1 Ks. Lounelan asteikko. Lyhyt versio siteerattu esimerkik- 
si Niilo Paasivirran "Nyyssiväittelyn oppaassa" osoitteessa 
http://wwwilmatar.net/-np/misc/nyyssivaittely.html. 

mahdollisuuksia. Kehitystä pidettiin väistämättömänä ja 
yksilöiden tuli vain sopeutua.? Paikalleen pysähtyminen 
tulkittiin pahaksi ja eteenpäinmeno hyväksi. Tämä determi- 
nistinen kehitysusko leimaa edelleen keskustelua. Huolena 
on mitä ilmeisimmin se, ettei Suomi vain jää naapureistaan 
jälkeen. Kehitystä kuvaavista mittareista, kuten Internet- 
ja matkapuhelinliittymien määrästä on tullut kansallisen 
identiteetin pönkittämisen välineitä. Ne antavat aiheen 
joko riemuun tai ruoskaan. 

Missä määrin kehitys on todella ollut vaihtoehdoton vai 
onko se nyky-Suomen pätemisen väline? Onko tietoyhteis- 
kunnan kärkimaana pysyminen Suomelle elinehto ja itseis- 
arvo? Jos on, miksi? Kysymys on kansallisella tasolla sama 
kuin se, johon jouduin henkilökohtaisesti vastaamaan: 
miksi ryhdyin yrittäjäksi ja jatkoin sillä tiellä? Eikö minulla 
ollut muita vaihtoehtoja? Mitä kuvittelin sillä saavuttavani? 

Vuosien saatossa esitetyt erilaiset ”tietoyhteiskunnan' 
määrittely-yritykset viestivät siitä, ettei sillä ole merkitystä. 
Siis muuta merkitystä kuin se, minkä ihmiset sille kulloin- 
kin antavat. Nämä merkitykset riippuvat tyystin erilaisista 
tarkoitusperistä ja taustalla piilevistä olettamuksista. Tieto- 
yhteiskunnan ulkopuolelta käsin määrittelyt ovat sanaheli- 
nää. 

Tiivistäen: vaikka tietoyhteiskunnan ja teknologioi- 
den kehitys esitetään pakon sanelemiksi asioiksi, kyse on 


1 Pääministeri Esko Ahon hallituskaudella laadittiin Suomen ensimmäinen kan- 
sallinen tietoyhteiskuntastrategia Suomi tietoyhteiskunnaksi — kansalliset linjaukset 
(Helsinki: Valtiovarainministeriö, 1995). Strategiaa päivitettiin kolme vuotta 
myöhemmin Sitran julkaisemassa uudessa strategiassa Elämänlaatu, osaaminen ja 
kilpailukyky. Tietoyhteiskunnan strategisen kehittämisen lähtökohdat ja päämäärät 
(Helsinki: Sitra, 1998). 

2 Esim. Kari Stachon: ”Tietoyhteiskunta on nuori yhteiskunta”. Teoksessa Stachon, 
Kari (toim.): Näkökulmia tietoyhteiskuntaan (Helsinki: Gaudeamus, 1997). 

3 Esim. Pekka Himanen: ”Välittävä, kannustava ja luova Suomi — Katsaus tietoyh- 
teiskuntamme syviin haasteisiin. Teoksessa Pekka Himanen (toim.): Globaali 
tietoyhteiskunta. Kehityssuuntia Piilaaksosta Singaporeen (Helsinki: Tekes, 2004, 
Teknologiakatsaus 155/2004), s. 5. 

valinnoista. On kuitenkin jokaisen oma asia, haluaako us- 
koa tietoyhteiskunnan arvoihin ja toimia niiden mukaisesti 
omassa elämässään. Minulle tämä asia valkeni vasta myö- 
hemmin, kun aloin itsekkääksi ja ajoin vain omaa henkilö- 
kohtaista etuani. Mutta siihen on matkaa vielä toistasataa 
sivua. Olin imeytynyt mukaan kansalliseen projektiin ja 
vein tietoyhteiskuntaa kiivaasti eteenpäin omalla toimin- 
nallani. Kuvitelmani muiden ihmisten odotuksista ja mi- 
nulle sälytetyistä velvollisuuksista pitivät minut liikkeessä. 
Olin tietoyhteiskunnan pioneeri, työntekijöideni tulon- 
lähde ja perheideni elättäjä. Sitä keksii aina hyviä tekosyitä 
itselleen, miksi teki juuri niin tai miksei olisi voinut tehdä 
toisin. 

II It-kupla ja muita kupruja, 
1999-2001 


Vuosituhannen vaihdetta lähestyttäessä elettiin hulluja ai- 
koja. Vanhan talouden lait eivät päteneet. Tappiota tuot- 
tanut pieni it-alan yritys saattoi olla markkina-arvoltaan 
suurempi kuin savupiipputeollisuudessa toimiva voitolli- 
nen yritys. Liikevoitot ja taseet heitettiin vanhanaikaisina 
romukoppaan. Niiden sijaan puhuttiin kekseliäästi nega- 
tiivisesta liikevoitosta, kun tulokset sukelsivat. Usko uusiin 
teknologioihin oli vankkumaton, sillä niiden ajateltiin mah- 
dollistavan tuottavuuden loputtoman kasvun. 

Uusmedia-, webbi- ja ohjelmistopajat käyttivät nousu- 
huumassa holtittomasti rahaa. Määrittelin hyvän teknolo- 
giayrityksen siten, että poltetun rahan määrän (Cash Burn 
Rate eli CBR) piti uskottavuuden nimissä olla vähintään 
kymmenkertainen liikevaihtoon nähden. Monet yrityksistä 
täyttivät tämän kriteerin kirkkaasti. Mutta ei riittänyt, että 
ympäröivä maailma meni sekaisin riskirahasta. Myös SOT 
imeytyi mukaan kultaiseen virtaan. 

SOT jatkoi suljettujen ohjelmien valmistamista ja lai- 
tekauppaa avoimen lähdekoodin rinnalla. Laaja-alainen 
tuotevalikoima kertoi siirtymävaiheesta. Vanhat liiketoi- 
minta-alueet tasapainottivat uutta, joka oli vielä rahareikä. 

Uusi painopiste oli avoimessa lähdekoodissa, jolle oli syn- 
tynyt kysyntää julkisuuden myötä. GNU/Linux oli myös 
turvallisempi. Sille oli vain kourallinen viruksia ja virheitä 
korjattiin aktiivisen kehittäjäyhteisön voimin. Valmistim- 
me GNU/Linux-ohjelmapaketteja ja avasimme niille jake- 
lukanavia kirja- ja atk-liikkeisiin. Uudeksi tavoitteeksi tuli 
työpöydän valloitus johon tarvitsimme toimisto-ohjelman. 
Liiketoiminnan tueksi otettiin käyttöön slogan, joka kuvasi 
GNU/Linuxin tuloa SOT:n avustuksella varteenotettavak- 
si vaihtoehdoksi: ”SOT tekee Linuxista totta”. 

SOT:hen muotoutui ammattimainen yrityskulttuuri, 
joka ihannoi pätevyyttä, kansainvälisyyttä ja sisäistä vies- 
tintää. Viimeksi mainittu oli arvossaan jopa siinä määrin, 
ettei ulkoiseen viestintään, toisin sanoen asiakkaiden kans- 
sa yhteydenpitoon, jäänyt lopulta lainkaan aikaa. Firma 
työllisti itse itsensä ”pulaamisella”, kuten Räsänen asian il- 
maisi. 

Ajan uusista mantroista kansainvälisyys näkyi suunni- 
telmissa valloittaa maailma ja pian myös yrityksen uuden 
keulakuvan muodossa. Palkkasin SOT:n toimitusjohtajaksi 
Phil Heenanin Australiasta. Työskentelin itse tuohon ai- 
kaan Virossa perustamassa uutta tytäryhtiötä ASE:n tilalle, 
jonka entiset yhtiökumppanini olivat kaapanneet. 

Vuosituhannen vaihteen värikäs ajanjakso päättyi veren- 
vaihtoon. Sekä uudelta mantereelta tuotu toimitusjohtaja 
että suurin osa Suomen-työntekijöistä oli pakko vaihtaa. 


GNU/Linux-liiketoimintaa 
Avoimet ohjelmistot tulivat 2000-luvulla kaikkien ulot- 


tuville. Nörttileima laimeni, kun käyttöliittymistä tuli pa- 
rempia. Suomessa avoimen lähdekoodin pioneereja olivat 

muiden muassa Kojair Tech, Pohjois-Hämeen Puhelin, 
Tampereen Autovaraosa, Tilamarkkinat ja Turun yliopisto. 
GNU/Linuxia käytettiin erityisesti sähköposti- ja www- 
palvelimissa, levypalvelimissa ja kehitysympäristöissä. Sen 
etuina pidettiin parempaa toimivuutta ja tietoturvaa. 

Microsoft oli tyrinyt tietoturvassa kardinaalisesti. Win- 
dowsien ohjelmointi-virheet aiheuttivat tietoturva-aukkoja, 
joita virukset ja madot hyödynsivät. Jätti yritti peitellä ja 
vähätellä virheitä. Tietoturvapaikkojen tekemisen sijasta 
se kuittasi asian puhtaana PR-ongelmana. Microsoftin poli- 
tiikkana oli mustamaalata GNU/Linuxia, minkä seuraukse- 
na siitä tuli paradoksaalisesti johtava avoimen lähdekoodin 
airut. 

Ohjelmointivirheet eivät luonnollisesti koskeneet vain 
Microsottia, sillä kaikissa ohjelmistoissa on virheitä. Niitä 
on yleensä vähintään yksi jokaista tuhatta koodiriviä koh- 
den. Ongelman mittakaavasta kertoo se, että esimerkiksi 
Linuxeissa ja Windowseissa on miljoonia koodirivejä ja si- 
ten tuhansia virheitä. 

Suljetussa lähdekoodissa ohjelmavirheet tekee erityisen 
hankaliksi se, ettei ansaintalogiikka tue niiden korjausta ja 
sitä kautta tietoturvaa. Valmistaja sanoutuu lisenssiehdois- 
saan irti kaikesta mahdollisesta vastuusta mukaan lukien 
virheet. Ja vaikka oikeus katsoisikin sen olevan vastuussa, 
vahingonkorvaus rajoittuu enimmillään ohjelmistopaketis- 
ta maksettuun hintaan. Missään muussa tuotteessa ei esiin- 
ny vastaavaa. Toimittaja on yleensä aina vastuussa tekemis- 
tään virheistä ja niiden aiheuttamista vahingoista. Kuten 
kirjoitin jo aiemmin ensimmäisessä luvussa, suljetun läh- 
dekoodin teollisuudessa intressiä virheiden korjaamiseen 
ei ole. Yritys saa rahaa ja sen osakkeenomistajat hyötyvät 
vain uusien ohjelmaversioiden myynnistä. Avoimen lähde- 
koodin yritykset sen sijaan ansaitsevat leipänsä virheiden 

korjaamisesta. Tästä syystä avoin lähdekoodi voi taata kes- 
tävämmän ratkaisun tietoturvaan. 

Tietoturvariskit nousivat vuosituhannen vaihteessa 
yleiseen tietoisuuteen hysteriaksi asti. Virustorjuntaoh- 
jelmistoja myyviä yrityksiä tuli markkinoille kuin sieniä 
sateella. Ne keskittivät aluksi huomion Windowsissa ollei- 
siin ohjelmavirheisiin, minkä seurauksena Microsoft työnsi 
kapuloita niiden rattaisiin tekemällä ohjelmistoihinsa tahal- 
lisia epäyhteensopivuuksia ja piilottelemalla tuotteidensa 
ominaisuuksia (undocumented features). Myöhemmin 
Microsoft liittoutui virustorjujien kanssa ja kiinnitti huo- 
mion pois käyttöjärjestelmien virheistä ulkoisiin tietotur- 
vauhkiin. Tämän myötä tietoturvauhat samastuivat suuren 
yleisön silmissä tahallisesti tehtyihin viruksiin, matoihin 
ja tietomurtoihin. Microsoft osoitti toiminnallaan ansain- 
neensa IBM:n työntekijöiden sille antaman lempinimen 
”The monster we created” eli ”Hirviö jonka me loimme”' 

Internet auttoi viruksia ja matoja leviämään yhä te- 
hokkaammin. Kaikki verkossa olevat koneet olivat yhtä- 
aikaisesti alttiina hyökkäyksille. Haittaohjelmat vaivasivat 
erityisesti Windowsien ja Outlook-sähköpostiohjelman 
käyttäjiä. GNU/Linuxille oli samaan aikaan vain kaksi vi- 
rusta. Niistä kumpikaan ei pystynyt leviämään ilman käyt- 
täjän apua.? 

Erään virusepidemian aikana SOT:n lokeihin ilmaan- 
tui Internetistä parissa viikossa 737 tartuntayritystä. Tein 
www-palvelimemme asetuksiin seuraavan säädön, joka 
auttoi saastuneiden Windows-koneiden käyttäjiä huomaa- 
maan koneeseensa pesiytyneen tuholaisen. 


http://localhost/scripts/root.exeV?/c+net+send+localho 


1 Microsoft sai alkunsa alun perin IBM:lle tekemästään DOS-käyttöjärjestelmästä. 
2 ”Code Red ja Sircam tarttuvat vain Microsoft Windowsiin”, SOT eTelegram, syys- 
kuu 2001. 

st+” Your+Microsoft+IIS+webserver+has+been+infected 
+with+the+CodeRed2+worm+and+you+have+a+securit 
y+hole+in+your+system.+You+should+fix+it+before+so 
meone+takes+advantage+of+it+and+destroy's+your+sys 
tem+or+steal's+your+files.+ Remove+root.exe+and+shell. 
exe+from+your+system+immediately+contact+ Microsoft 
+for+a+fix.+ Your's+sincerely,+SOT,+Santeri.Kannisto|&D 
sot.com 


Asetuksen ansiosta saastuneen koneen lokitietoihin kirjau- 
tui varoitus Code Red 2-nimisestä madosta ja ohjeet sen 
poistamiseksi. Toinen noihin aikoihin riehunut tuholai- 
nen oli nimeltään SirCam. Molemmat tarttuivat ainoastaan 
Windows-matopurkkeihin. Saastuneita koneita oli kymme- 
niä tuhansia ympäri maailmaa. Jokainen niistä oli avoinna 
kenen tahansa luvattomalle käytölle. 

Nykyään Internetissä lienee miljoonia tietokoneita, jot- 
ka ovat avoinna luvattomalle käytölle paitsi haittaohjelmien 
jättämien takaporttien, myös käyttäjien tekemien virheiden 
takia. Syinä voivat olla heikot salasanat tai konfiguraatio- 
virheet, joiden ansiosta koneelle pääsee ilman tunnuksia. 
Joskus tunnuksia on jaettu surutta muille. Nämä koneet toi- 
mivat apuna uusien tuholaisten levittämisessä. Niiltä käsin 
voidaan tehdä myös tietomurtoja ja päästä käsiksi yhä uu- 
siin tietokoneisiin. 

Ainoiksi todellisiksi virusten torjuntakeinoiksi jää lo- 
pulta ohjelmointivirheiden etsiminen ja niiden korjaami- 
nen. Avoimessa lähdekoodissa kuka tahansa voi ryhtyä 
tehtävään, mutta suljetussa vain ohjelmiston valmistajalla 
on mahdollisuus ja oikeus korjata virheitään. Juuri tässä 
on sen suurin heikkous. Siirtyminen avoimeen lähdekoo- 
diin tarjoaa kestävän ratkaisun haittaohjelmia vastaan. Vi- 
rustorjuntaohjelmat ovat ja pysyvät aina askeleen jäljessä. 

Virusten tiedot syötetään torjuntaohjelmiin vasta sen 
jälkeen, kun tuholaiset ovat jo levinneet. Lisäksi suljetun 
lähdekoodin virustorjuntaohjelmat lisäävät riskejä, koska 
myös niissä on ohjelmointivirheitä. Erityisesti erilaiset In- 
ternetin kautta tapahtuvat automaattiset virustietojen päi- 
vitykset mahdollistavat uusien, entistä kehittyneempien 
haittaohjelmien tehokkaan leviämisen. 

Avoimen ja suljetun lähdekoodin välistä taistelua liet- 
soi tietoturvaohjelmien ohella muotoutunut uusi epäpyhä 
allianssi nimeltään Wintel. Se oli ohjelmistomarkkinoita 
monopolisoineen Microsoftin ja mikroprosessoreita hal- 
linneen Intelin liittouma. Yhteistyö toimii edelleenkin niin, 
että Microsoft tekee uusista käyttöjärjestelmistään niin 
raskaita, että ne pakottavat käyttäjät ostamaan uusia ja te- 
hokkaampia prosessoreita Inteliltä. Avoimen lähdekoodin 
yhteisöä pidettiin pimennossa siten, että Intel panttasi tek- 
nisiä tietoja. Tämän seurauksena GNU/Linuxin laitetu- 
ki takkuili ja oli jatkuvasti kilpailijoitaan jäljessä. Ajureita 
esimerkiksi jouduttiin koodaamaan yrityksen ja erehdyk- 
sen kautta, kun teknisiä tietoja ei saatu. Lisäksi kehittäjien 
täytyi hankkia itse testilaitteita omalla kustannuksellaan. 
Minun projekteissani ei muiden kuin Intelin raudalla esiin- 
tynyt vastaavia ongelmia. 

Amerikkalaisen Transmetan Crusoe-prosessori oli pro- 
sessorivalmistaja AMD:n ohella pisimmälle edennyt yri- 
tys Wintel-liiton murtamiseksi. Yritys epäonnistui, vaikka 
Transmeta oli palkannut Linus Torvaldsin avuksi. Winte- 
lin peittoaminen saattaa olla liian suuri haaste millekään 
yksittäiselle yritykselle tai valtiolle, elleivät EU:n kaltaiset 
liittoumat tartu härkää sarvista. Nykyisellään EU:n Micro- 
softille langettamat sakot kilpailun estämisestä ovat mi- 
tättömiä. Ne eivät saa aikaan muutosta yhtiön asenteessa 
ja toiminnassa. Myönteistä on kuitenkin se, ettei Intel ole 

ainakaan toistaiseksi ryhtynyt säestämään Microsoftia avoi- 
men lähdekoodin mustamaalauksessa. 

Avoimen ja suljetun taistelut ovat mustavalkoisia ja kär- 
jistäviä. Tosiasiassa kummankin leirin asiakkaat käyttävät 
sulassa sovussa Windowseja, GNU/Linuxeja ja ties mitä 
muita käyttöjärjestelmiä. Haudanvakavaa ääriuskovaisten 
taistoa ilmestyi 1990-loppupuolella värittämään suomalai- 
nen nettipersoona Hupu Hupsik. Hän parodioi Internetin 
keskusteluryhmissä Microsoftin hyökkäyksiä. Hupsik esiin- 
tyi muka jätin äänitorvena ja kauhisteli sen kommunistisik- 
si leimaamia avoimen lähdekoodin yrityksiä, kuten Red 
Hatiä ja SOT:tä. Seuraavassa ote eräästä Hupsikin viestistä 
sfnet.atk.sodat-ryhmässä. Viestin L.T. tarkoittanee Linus 
Torvaldsia ja B.G. Bill Gatesia. Kirjoitusvirheet olivat kes- 
keisiä Hupsikin viesteissä ja siksi niihin ei ole kajottu. 


Päiväys: 29.7.1999 
Uutisryhmä: sfnet.atk.sodat 
Aihe: Punaiset yrittävät valloita maailma... 


Taas ne kommunistit ovat likellä, yrittävät valloita maa- 
ilma. L.T. on muuttanut venäjälle ja antaa käskynsä 
Kremlistä, käyttöjärjestelmänsä avulla. Ensimmäiset 
kommunistiset liikkeet ovat muodostuneet ulkomailla ja 
yksin suurista, Punainen Hattu on jo toiminut muutaman 
vuoden. Myös suomessa toimi yksi sosiaali-kommunisti- 
nen liike nimellä SOT, joka yrittää iskeä myös puolueetto- 
malle naapurimaalle, ja on vaihtanut nimensä ettei kukan 
tunnistaisi sitä. 


Mutta me emme anna periksi punaisille, koska evät mei- 


dän vaarimme antaneet periksi. Jos on tarpeen käytämme 
myös taistelussamme Linuksinkoktailia. 

Muistakaa että meidän rikkain kapitalisti B.G. on kansam- 
me. Ja me vielä marssimme punaiselle torille lippumme 
alla, jolla on sininen taivas ja valkoiset pilvet. 


Hupsik was here. 


Monet keskusteluryhmän käyttäjistä ottivat Hupsikin jutut 
tosissaan ja hermostuivat. Käyttäjät olivat pääsääntöisesti 
avoimen lähdekoodin kannattajia Petteri Järvistä ja Micro- 
softin Janne Pohjolaa lukuun ottamatta. Hupsikin sivut sai- 
vat lukijoilta runsaasti kielteistä palautetta, minkä seurauk- 
sena palveluntarjoaja sulki ne. Tarjosin Hupsikille uutta 
sivutilaa yhteisöpalvelimestamme, www.sotlinux.org:sta, 
jonka hän otti vastaan. Määrittelin www-palvelinohjelmis- 
ton siten, että se huijasi käyttäjiä näyttelemällä kilpailijan 
tekemää IIS-webbipalvelinta. Tämä vahvisti Hupsikin pa- 
rodista luonnetta. Hänen sivuillaan esiintyneet tiedostojen 
päätteet muutettiin kilpailijan lyhyiksi ”htm”-päätteiksi ja 
perl-komentosarjat ”.asp”-päätteisiksi. Nyt odotat minun 
varmasti jo paljastavan Hupsikin oikean nimen. Joudun 
kuitenkin tuottamaan sinulle pettymyksen. En halunnut 
tietää, kuka salanimen takana oli. Keskeinen osa Hupsi- 
kin viehätystä olivat nimenomaan spekulaatiot kirjoittajan 
henkilöllisyydestä. 

Jos suljetun ja avoimen välinen nahistelu oli äänekäs- 
tä, sitä oli myös yhteisön sisällä käyty keskustelu GNU/ 
Linux-ohjelmien käännöksistä ja niissä käytetyistä termeis- 
tä. Käännökset tulivat keskeiseen asemaan työpöydän val- 
loituksessa, kun käyttöjärjestelmät ja toimisto-ohjelmat oli 
saatava asiakkaan äidinkielelle vieläpä selkokielisinä. Palve- 
limissa käännökset eivät olleet yhtä merkittäviä. 

Käännökset olivat ah, aina niin erinomainen keskus- 
telunaihe hiuksia halkovassa yhteisössä. Tämä tuli jo ilmi 

edellisessä luvussa avoimen ja vapaan välisen kissanhän- 
nänvedon yhteydessä. Aina kinastelussa ei ollut minun 
mielestäni järjen hiventäkään. Kuten yhtiökumppanini ta- 
pasi sanoa: kun pilkkuja nussittiin kunnolla, ne tulivat tii- 
neiksi ja kirjoitusvirheet sen kun lisääntyivät. 

Ohjelmissa käytetyille termeille ei ollut hyviä käännös- 
vastineita, vaan ne täytyi nyhjäistä tyhjästä. Kielitoimis- 
ton hyvää tarkoittavat, englannin kielen invaasion estävät 
käännösehdotukset olivat usein tahattoman hupaisia. Esi- 
merkiksi suoran ja kirjaimellisen käännöksen "hiiri? sijasta 
suositettiin käyttämään paikanninrasiaa. Tämä ei ollut uusi 
suuntaus. Myös muille kuin it-alan vierasperäisille sanoille 
oli yritetty väkipakolla keksiä suomenkielisiä käännösvas- 
tineita. Vain harvat niistä juurtuivat puhekieleen. Koska 
muistat jonkun käyttäneen esimerkiksi pyöröraikastinta tai 
vetäneen lyhikset jalkaansa? 

Alkuaikoina SOT:n Tallinnan-toimistossa työskennel- 
lyt Elmer Joandi teki vitsinä vironkielisen käännöksen Red 
Hatin asennusohjelmasta. Hän nimesi sen Punahilkaksi 
(Puna mössa). Hiiren käyttämisen hän vironsi ”kutitte- 
le hiirtäsi: Käännöstä ei toimitettu eteenpäin, vaikka sitä 
ei olisi tarvinnut hävetä senaikaisessa seurassa. Osa Red 
Hatin julkaisemista käännöksistä oli jopa hullunkurisem- 
pia. 

Suomen GNU/Linux-yhteisö vastusti lähes kaikkia 
käännöksiä. Puhetta ja valitusta riitti, mutta konsensuksen 
saavuttaminen tuntui mahdottomalta. Vain harvoilla oli 
mielenkiintoa tehdä mitään asian hyväksi. Minä halusin 
saada aikaan edes jotain konkreettista ja ryhdyin tuumasta 
toimeen. Alkuun jälki oli karseaa, mutta ajan myötä kään- 
nökset kehittyivät ammattimaisemmiksi ja uskottavammik- 
si. Syynä lienee se, että minä lopetin kääntämisen. 

TYÖPÖYDÄN VALLOITUS 


GNU/Linuxin painopiste oli ollut selkeästi palvelimissa. 
Asiakkaiden työpöydälle pääsy edellytti viimeisteltyä, graa- 
fista käyttöliittymää sekä riittävän hyvää toimisto-ohjelma- 
pakettia omalla äidinkielellä. Oppi työpöydän tärkeydestä 
tuli Microsoftilta. Yhtiö kertoi osuvasti ”Totuus Linuxista” 
tilaisuudessaan, että työpöydän hallinta oli edellytys käyt- 
töjärjestelmämarkkinan hallitsemiseen. Tilaisuudessa kuu- 
lijoita provosoitiin kysymällä, kuinka moni oli onnistunut 
oikeasti tekemään rahaa GNU/Linuxilla. Kun minä nostin 
käteni ylös, puheenaihe vaihtui saman tien. Tilaisuuden 
lopuksi osallistujille jaettiin suurieleisesti Valion pingvii- 
nituutit, Microsoftin mukaan ”ne ainoat oikeat pingviinit”. 
Linuxin maskotti Tux kun ei ollut sellainen. 

Työpöydästä tuli SOT:n ohjenuora tulevien käyttöjär- 
jestelmien kehittämisessä ja myöhemmin kaikessa tuo- 
tekehityksessä. Toimitimme yhä enemmän avoimen läh- 
dekoodin ohjelmistoja tietokoneiden ohella ja teimme 
yhteistyötä tuhansien vapaaehtoisten kehittäjien kanssa 
maailmanlaajuisesti. 

SOT teki aluksi graafisten käyttöliittymien ja käyttö- 
ohjeiden käännöksiä. Lisäksi ohjelmoimme uusia omi- 
naisuuksia, jotta suomen-, ruotsin- ja venäjänkielisiin 
ohjelmiin saatiin parempi kielituki. SOT:llä oli työhön 
oma kehittäjäyhteisönsä, joka kokoontui osoitteessa 
www.sotlinux.org. Siihen kuului parhaimmillaan tuhansia 
jäseniä 75 eri maasta. Yhteisö teki tuotteiden beta-testaus- 
ta, osallistui kääntämiseen, kommentoi suunnitelmia ja an- 
toi palautetta. 

Tarjosimme asiakkaille ohjelmistojen lisäksi koulutusta, 
teknistä tukea ja konsultointia. Omien tietokoneiden val- 
mistus Tampereella mahdollisti GNU/Linux-ratkaisujen 

kokonaistoimitukset. Tämä oli selkeä kilpailuetu muihin 
jakeluvalmistajiin, kuten saksalaiseen SuSE:n ja amerikka- 
laiseen Red Hatiin nähden. Heillä ei ollut omaa rautaosaa- 
mista ja testilaitteita. Suomen markkinoilla SOT:llä ei ollut 
avoimen lähdekoodin kilpailijoita. 

SOT:n silloisista jakeluista nousivat tunnetuimmiksi 
maailmalla Best Linux ja Suomessa SOT Linux.' Jakeluis- 
sa oli käyttöjärjestelmän ja siihen kuuluvan ytimen lisäksi 
graafinen käyttöliittymä ja joukko muita ohjelmia, kuten 
pelejä. Työpöydälle tarvittiin lisäksi toimisto-ohjelma 

Valitsin suomen ja ruotsin kielille käännettävän toimis- 
to-ohjelman pohjaksi amerikkalaisen, Applixware-nimisen 
suljetun lähdekoodin tuotteen. Sitä suositteli minulle Tul- 
lissa työskennellyt Markku Oraviita. Sopivaa avoimen läh- 
dekoodin toimisto-ohjelmaa ei ollut vielä saatavilla. 

Olin sopinut Applixin yhteyshenkilön, R.J. Grandpren 
kanssa yhteistyöstä. Keväällä 1999 solmimamme sopimus 
kariutui samana vuonna. Uusi yhteyshenkilömme Dion 
O'Leary muisti laskuttaa sopimuksen mukaisesti 20 000 
euroa, mutta unohti toimittaa vastineet: käyttöohjeen, de- 
mo-ohjelmat ja 200 Applixware-tuotepakettia. Niitä olisi 
tarvittu käännöksen tekemiseen. Jouduin haastamaan App- 
lixin oikeuteen Englannissa saadakseni heiltä rahat takaisin. 

Hieman aiemmin olin yrittänyt käynnistää yhteistyötä 
saksalaisen Stardivision GmbH:n kanssa. Yhtiö valmisti 
StarOfficea, joka oli toinen suljetun lähdekoodin toimis- 
topaketti GNU/Linuxille. Tämäkään ei ollut ottanut on- 
nistuakseen. Kesken neuvottelujen yhteyshenkilöni Peter 
Bergman erosi ja kertoi firman keskittäneen kaiken toi- 


mintansa Yhdysvaltoihin. Huhujen mukaan Stardivision 

1 Best Linux 2002-käyttöjärjestelmä julkaistiin 22. joulukuuta 2001, SOT Linux ja 
SOT Office 31. tammikuuta 2002. SOT:n ensimmäiset jakelut tuotettiin nimellä 
SOT Linux. Sen jälkeen otettiin käyttöön nimi Best Linux ruotsin- ja englannin- 
kielisten markkinoiden vuoksi. Sanalla 'sot' oli näissä negatiivinen merkitys, sillä se 
tarkoittaa ruotsiksi nokea ja englanniksi juoppoa. 

oli muuttanut SUN Microsystemsin naapuriin tehdäkseen 
itseään tykö ostokohteena. SUN tunnettiin Unix-toimitta- 
jana. Se taisteli markkinaosuutensa säilyttämisestä. GNU/ 
Linux söi tässä vaiheessa nimenomaan Unixeilta markkina- 
osuutta enemmän kuin muilta käyttöjärjestelmiltä. Tämä 
sai SUN:in puolustavalle kannalle. 

Kun SUN päätyi lopulta ostamaan Stardivisionin, minä 
jatkoin yhteistyöneuvotteluja heidän kanssaan. Kesti vuo- 
teen 2001 ennen kuin sain sopimuksen jähmeän jättiläisen 
kanssa. Lopputulos ei ollut mieleeni. Sopimuksen mukaan 
StarOfficen sai laittaa vapaasti jakeluun. Koska tavaramerk- 
kiä ei kuitenkaan saanut käyttää ilman SUN:in lupaa, ei tuo 
vapaus ollut todellista. Lisäksi sopimus edellytti kaikilta 
mukana olleilta jakeluvalmistajilta (mm. Red Hat, SuSE, 
Turbo Linux, Mandrakesoft) yhtiön ja tuotteen mainosta- 
mista tuotepaketeissa ja markkinoinnissa. SUN vaati myös 
raportteja jakelupakettien tarkoista myynti- ja latausmää- 
ristä. Se teetti ylimääräistä ja turhaa työtä puhumattakaan 
siitä, etteivät nämä liikesalaisuudet kuuluneet heille. 

SUN:in avoimen lähdekoodin politiikka oli jakomie- 
litautinen. Yhtäältä yritys halusi esittää avoimen lähde- 
koodin ohjelmistotaloa. Toisaalta se halusi kontrolloida 
tuotteitaan mustasukkaisesti tavaramerkkien käyttöoikeuk- 
sien avulla. Kun SUN muutti ostamansa StarOfficen avoi- 
men lähdekoodin projektiksi, mentiin ojasta allikkoon. 
OpenOffice.org-nimisessä projektissa oli useita sellaisia 
ehtoja, jotka muodostuivat SOT:lle kynnyskysymyksik- 
si. SUN vaati kirjallista sopimusta, jolla SOT olisi luovut- 
tanut tekijänoikeudet SUN:ille. SUN olisi toisin sanoen 
voinut koska tahansa muuttaa tuotteen takaisin suljetuksi. 
Näin projektiin osallistuneiden panos olisi päätynyt hyö- 
dyttämään monopolistisia päämääriä. Lisäksi SUN kiel- 
täytyi heti alkuvaiheessa toimittamasta dokumentaatiota 

esimerkiksi tulostusjärjestelmästä. Tämä hankaloitti ja hi- 
dasti kehitystyötä. Jouduimme koodaamaan puuttuvia osia 
itse. Rikkana rokassa oli se, että OpenOffice.org on SUN:in 
rekisteröity tavaramerkki. Ehkä tästä syystä projektin kehi- 
tystyötä tekivät pääsääntöisesti vain yksityishenkilöt. 

Tavaramerkkiongelma vaivasi myös SUN:in Javaa. Java 
Runtime Environment (JRE) oli Java-kielen tulkki, joka 
mahdollisti Java-ohjelmien käyttämisen GNU/Linuxissa. 
Tuotteen jakeleminen edellytti sopimusta SUN:in kanssa 
tavaramerkin käyttöoikeudesta. SUN yritti ristiriitaisesti 
luoda Javasta mielikuvaa avoimena ja standardina työka- 
luna. Tosiasiassa sen lähdekoodi oli saatavilla vain ikivan- 
hoista versioista. Tästä syystä GNU/Linux-valmistajat 
eivät voineet kääntää JRE:tä itse, mikä teki siitä huonosti 
toimivan ja epävakaan. Kaiken huipuksi SUN saattoi kos- 
ka tahansa ryhtyä rahastamaan myös Java-tavaramerkkinsä 
käytöstä. Toiminnassa oli samoja elkeitä, jotka ajoivat myö- 
hemmin Calderan perikatoon. 

SOT luopui hankalaksi osoittautuneesta yhteistyöstä 
ja teki oman OpenOffice.org:iin pohjautuneen toimisto- 
paketin. OpenOffice.org oli GPL-lisenssin alainen ja va- 
paasti käytettävissä. Koodasimme mukaan muiden muassa 
oikoluku-, pdf- ja tulostusominaisuudet. Käyttöliittymää 
hiottiin, pikanäppäimet tehtiin samoiksi kuin Microsoft 
Officessa ja ohjeet suomennettiin. Uusi toimistopaketti sai 
nimekseen SOT Office. 

Pidimme koko kehitystyön ajan neuvotteluyhteyden 
auki sekä SUN:iin että OpenOffice.org-projektiin liitty- 
äksemme mukaan sitten, kun osallistumisen esteet olisi 
poistettu. Näin ei olisi tarvinnut tehdä päällekkäistä työtä. 
Ongelmat eivät kuitenkaan ratkenneet. Tilanne SUN:in ja 
OpenOffice.org:n kanssa muodostui hyvin samankaltai- 
seksi kuin edellisessä luvussa kuvaamani kädenvääntö Red 

Hatin kanssa keskeneräisen Gnome-käyttöliittymän jul- 
kaisusta. Yritysten pitäytyminen valitulla tiellä koitui mo- 
lemmissa tapauksissa SOT:n vahingoksi. Toisaalta minun 
jääräpäisyyteni esti antamasta periksi tai hakemasta komp- 
romissia. 

Jos monen suuryrityksen oli vaikea ymmärtää avoimen 
lähdekoodin periaatteita ja ansaintalogiikkaa, sitäkin vaike- 
ampaa se oli asiaan vihkiytymättömille. Minulta kysyttiin 
usein, miten SOT pystyi myymään ilmaista tuotetta ja saa- 
maan siitä rahaa. Kysymys juonsi yleisestä harhakäsitykses- 
tä, jonka mukaan avoin lähdekoodi tarkoittaa samaa kuin 
ilmaisohjelma. Tämä tulkinta johtui epäilemättä osin eng- 
lanninkielisestä termistä free software, joka vei ajatukset 
ilmaisuuteen. 

Merkittävä osa SOT:n tuloista tuli jo hiipumassa olevan 
laitekaupan lisäksi avoimen lähdekoodin ohjelmapakettien 
myynnistä. Pakettiin kuuluivat ohjelmistot cd-rom-levyillä, 
käyttöopas ja asennuksen tekninen tuki. Lisäksi rahaa tuli 
avoimista koulutuksista ja maksullisesta teknisestä tuesta. 
Kohdentaessaan myyntiä ja markkinointia yksityisasiak- 
kaille, SOT alkoi satsata voimakkaasti fyysiseen houkutte- 
levuuteen ja etsi paketeille uusia jakelukanavia. Graafinen 
ulkoasu oli keino erottautua, sillä kilpailevat tuotteet olivat 
loppuasiakkaalle hyvinkin samankaltaisia. Eroja oli yhtä 
vähän kuin kolajuomien valmistajien välillä, vaikka osa asi- 
akkaista vannoikin intohimoisesti jonkun brandin nimeen. 
Kun tuotteet ostettiin kirjakaupan hyllyltä, ulkoasu toimi 
vieheenä. Toinen tärkeä markkinointikeino oli asiantun- 
tijakäyttäjien mielipiteisiin vaikuttaminen. Nämä jakoivat 
puskaradion välityksellä arvioitaan, joilla oli suora vaikutus 
myyntiin. 

SOT:n kilpailijoita olivat yhdysvaltalainen Red Hat, sak- 
salainen SuSE ja ranskalainen Mandrakesoft sekä joukko 

muita GNU/Linux-valmistajia.' Kilpailu ei ollut veris- 
tä. Pikemminkin voitiin puhua rakentavasta yhteistyöstä 
ehkä hieman arrogantimpaa Red Hatiä lukuun ottamatta. 
Mikään yritys ei voinut toimia alalla yksinään muista riip- 
pumatta, sillä kaikki käyttivät samaa lähdekoodia. Merkit- 
tävimmät erot yritysten välillä löytyivät markkinoinnista ja 
painotuksista. Red Hat ja SuSE tavoittelivat yritysasiakkai- 
ta, SOT kotikäyttäjiä ja Mandrakesoft kumpiakin. Suoma- 
laisena yrityksenä SOT:llä oli myös mahdollisuus tarjota 
jakeluissaan vahvan salauksen tuotteita. Yhdysvalloissa 
nämä olivat kiellettyjä, koska paikallisten viranomaisten 
vaatimuksesta tiedostoja, sähköposteja ja muuta verkkolii- 
kennettä piti päästä tarvittaessa nuuskimaan. Suomessa val- 
tiovalta ei edellyttänyt, että ohjelmiin tulisi tehdä tällaisia 
takaportteja, tai että salausmenetelmät olisivat niin heikko- 
ja, että ne voisi kuka tahansa murtaa pienellä vaivalla. 

SOT otti uusina jakelukanavina käyttöön perinteisen 
kirjakanavan ja atk-kanavan yksityisasiakkaiden tavoittami- 
seksi. Lisäksi jatkoimme rinnalla omaa suoramyyntiä lähin- 
nä Internetin välityksellä. 

Lähestyimme kirjakauppajakeluun erikoistuneita kus- 
tantajia ja jakelijoita, joiden päätuotteina olivat kirjojen 
lisäksi multimedia, cd-rom:t, pelit ja erilaiset ohjelmisto- 
tuotteet. Kanava oli tyypillisesti vähintään kolmitasoinen. 
Se muodostui jakelijan lisäksi itsenäisistä vähittäismyymä- 
löistä ja kirjakauppaketjuista. Lisäksi mukana saattoi olla 
erillinen logistiikasta ja varastoinnista huolehtiva yhtiö. 
Suomessa merkittävimmät kanavan edustajat olivat Akatee- 
minen kirjakauppa ja Suomalainen kirjakauppa. SOT myi 


1 GNU/Linux-jakeluja on nykyään yli 300. Näistä tunnetuimpia ovat vanhat Debi- 
anin, Slackwaren, Fedoran, SuSEn ja Mandrivan (entinen Mandrakesoft) jakelut. 
Näiden rinnalle tuli 2000-luvulla muiden muassa Ubuntu, Knoppix, Gentoo, 
Mepis, Xandros. Yksi Microsoftin argumenteista avointa lähdekoodia vastaan on 
ollut juuri jakelujen moninaisuus ja valinnanvaikeus. Microsoftin mielestä jakeluja 
pitäisi luonnollisesti olla vain yksi: Windows. 

myös yhden lehden muotoon paketoidun jakeluversion R- 
kioskien kautta, mikä osoittautui menestykseksi. 

Ruotsissa kanava rakentui Pagina AB:n jälleenmyyjäver- 
koston varaan. Myöhemmin Ruotsiin perustettiin oma toi- 
misto Linköpingiin, jonka vetäjäksi palkkasin Intiasta San- 
jay Verman. Ruotsin-toiminnot ajettiin kuitenkin alas vain 
vuotta myöhemmin, koska tavoitteita ei saavutettu. Syypää 
epäonnistumiseen löytyi tämän penkin ja näppäimistön vä- 
listä. Intialainen kaveri ei välttämättä ollut fiksuin vaihtoeh- 
to Ruotsin markkinoiden päänavaukseen, vaikka hän olikin 
sitoutunut, älykäs ja kova tekemään töitä. Verma oli aiem- 
min onnistunut urallaan erinomaisesti perustamalla Intiaan 
keksitehtaan, jonka ansiosta hän oli guru kotimaassaan. 

Neuvotteluja globaalista kirjakanavasta käytiin muiden 
muassa amerikkalaisten kustantajien, Prentice-Hallin ja 
Macmillan Publishingin kanssa. Ne etenivät verkkaisesti. 
Saksankielisen alueen kattamiseksi sain neuvottelukump- 
panikseni Beleken, jonka kanssa pääsimme nopeasti yhteis- 
ymmärrykseen suomalais-saksalaiseen tyyliin. Tapaaminen 
Frankfurtin kirjamessuilla ja yhteinen illallinen toimitus- 
johtajan, tohtori Michael Platzkösterin, kanssa tuottivat 
SOT:lle tuhansien pakettien tilauksen. 

Kriittisimpänä tekijänä kirjakanavassa oli kilpailijoiden 
mukaantulo tai vaihtoehtoisesti se, että jokin kanavan yri- 
tyksistä tekisi oman, kilpailevan GNU/Linux-tuotteen. 
Myöhemmin molemmat riskit realisoituvat. Red Hat seu- 
rasi SOT:tä kirjakanavaan ja Macmillan teki oman GNU/ 
Linux-jakelun Mandraken pohjalta sitoen omat kätensä 
SOT:n suhteen. Kummassakin tapauksessa yritykset epä- 
onnistuivat. Kirjakaupat osoittautuivat jakelukanavina yk- 
sinkertaisesti liian kalliiksi. Niiden korkea, 50 prosentin 
kate söi valmistajalta kannattavuuden. Myös rahoitus osoit- 
tautui riskiksi, sillä jälleenmyyjät halusivat ostaa tuotteet 

velaksi ja tuotepalautuksia tuli runsaasti. 

Myyntikate oli muihin vaihtoehtoihin verrattuna heik- 
ko. Se jäi esimerkiksi Saksassa noin 10 prosenttiin jakelijan 
sisäänostohinnasta laskettuna. Toisaalta kanava oli tehok- 
kain ja tuotti suurimmat myyntivolyymit. Silloisessa mark- 
kina- ja hintatilanteessa Red Hat ja SuSE eivät tätä kanavaa 
juuri käyttäneet. 

Atk-kanava koostui pienistä ja keskisuurista tietoteknii- 
kan vähittäismyymälöistä, kuten PC-Superstoresta. Näiden 
myyntivolyymi oli huomattavasti kirjakanavaa pienempi. 
Toisaalta kate oli suurempi, koska paketteja myytiin suo- 
raan liikkeisiin ketjujen ja kustantajien ohitse. Atk-tukkuri- 
en käyttämistä rajoittivat näiden tekemät jakelusopimukset 
Microsoftin kanssa. Ne estivät käytännössä kilpailevien 
tuotteiden jakelun. 

Satsasimme pakettien houkuttelevuuteen huomioimalla 
kanavien tarpeet heti tuotekehityksestä lähtien. Pyrimme 
valmistamaan tuotteita, joiden myyntiaika olisi mahdolli- 
simman pitkä ja toisaalta pitämään oman valikoimamme 
mahdollisimman suppeana sekaannusten välttämiseksi. 
Asiakkaat hämääntyivät, jos kaupan hyllyt notkuivat lähes 
identtisistä, saman valmistajan tekemistä tuotteista. 

Atk-kanavaan pääseminen edellytti, että tuotteille oli jo 
etukäteen kysyntää. Ostopäätökseen vaikutti pääasiallisesti 
julkisuus, jota pyrimme ruokkimaan viestinnällä ja tuote- 
julkistuksilla kansainvälisten it-tapahtumien yhteydessä. 
Kokosimme lehdistötiedotteiden lähettämiseen kansainvä- 
lisen, 600 sähköpostiosoitteen listan. Käytimme sitä Inter- 
netin GNU/Linux-uutispalvelujen, Linux PR:n ja Linux- 
todayn, ohella. SOT:n tuotejulkistuksia uutisoitiin useissa 
kansainvälisissä medioissa, esimerkiksi amerikkalaisessa 
CNN:ssä.! 


1 Bruce Tober: ”Best Linux targets home user, globally”, CNN, www.cnn.com, 7. 
maaliskuuta 2000. 

Varsinaiset mainospanokset kanavoimme www-palve- 
luihin (www bestlinux.net ja www.sot.com) ja jakelijoille. 
Suunnittelimme myös suuren yleisön huomion saavuttavia 
mainoskampanjoita. SOT:n uutta slogania ”SOT tekee Li- 
nuxista totta” lanseerattaessa olin yhteydessä Pelle Miljoo- 
naan. Sain häneltä poikkeuksellisesti luvan käyttää ”Moot- 
toritie on kuuma”-biisiä tv-mainoksessa. Mainoskampanja 
päädyttiin kuitenkin toteuttamaan vain lehdissä OMD- 
mediatoimiston suosituksen mukaisesti. Minun mielestäni 
tv olisi tosin voinut toimia huomattavasti paremmin kuin 
vessapaperimedian rupuiset mainokset. 

Syksyllä 2001 järjestimme kilpailun, jossa oli pääpalkin- 
tona lehmä. Olimme saaneet tietokoneohjelmia välittävän 
Tucows-palvelun arvioinnissa Best Linuxille täydet viisi 
lehmää ja nousseet GNU/Linux-valmistajien kärkikaartiin. 
Käyttäjien piti kilpailussa vastata viiteen Best Linuxia kos- 
keneeseen kysymykseen, ja sen jälkeen valita palkintoleh- 
män väri. Vaihtoehtoina olivat musta, ruskea, valkoinen ja 
läikikäs. Voittajalla oli mahdollisuus lunastaa palkintonsa 
myös rahana. Kieltäydyimme eläinsuojelun nimissä toi- 
mittamasta elävää lehmää, mikäli vastaanottajalla ei olisi 
ollut asianmukaista navettaa. Luonnollisesti sanouduimme 
myös irti kaikesta vastuusta hullunlehmän ja suu- ja sork- 
kataudin suhteen. Räsänen arpoi lehmän. Voittaja oli suo- 
malainen tilanomistaja, jolla oli lehmiä riittävästi omasta 
takaa. Hän halusi palkinnon rahana. Kilpailu toi meille run- 
saasti julkisuutta ja sitä kautta tuotteillemme lisää käyttäjiä. 

Suomessa ja Ruotsissa jakelukanavat kattoivat valtaosan 
kirjakaupoista ja atk-myymälöistä. Käytimme samoja lääk- 
keitä muilla markkinoilla. Selvitimme maittain ja kielialu- 
eittain mahdolliset kumppanit ja kutsuimme heidät Saksan 
Hannoverissa järjestetyille it-alan messuille, CeBIT:iin. 
Ne olivat yksi maailman kolmesta suurimmasta it-alan 

messuista Yhdysvaltojen Comdexin ja Taiwanin elektro- 
niikkamessujen ohella. 

Atk-kanavassa syntyi ponnistelujen tuloksena kiinnos- 
tusta SOT:n tuotteita kohtaan. Best Linuxia myytiin mui- 
den muassa Englannissa, Ranskassa, Saksassa, Ruotsissa, 
Unkarissa, Venäjällä ja Yhdysvalloissa. Atk-kanavan toimi- 
tusmäärät, toimitustiheys ja kertaostot olivat kuitenkin tyy- 
pillisesti liian pieniä ollakseen kannattavia. 

Neuvottelin uusista kansainvälisistä sopimuksista Jor- 
ma Schukoffin hoitaessa Suomen pään. Lokakuussa 2000 
SOT:lle perustettiin uusi toimipiste Minneapolisiin, 
USA:han jatkamaan neuvotteluja.' Amerikkalaiset jakeli- 
jat toivoivat myynnin tueksi paikallista läsnäoloa. Palkka- 
sin toimistoon John Grussin ja Darren Finnamoren, jotka 
olivat aiemmin työskennelleet Frank Kasper & Associates- 
nimisessä yrityksessä. Se oli erikoistunut GNU/Linux- 
tuotteiden maailmanlaajuiseen jakeluun. 

USA:n toimisto ei tuottanut SOT:lle tulosta. Myynti- 
ponnistelujen lopputuloksena saimme joidenkin tuhan- 
sien dollarien edestä shekkejä, joiden lunastaminen ei 
Suomessa onnistunut. Suomi kun oli ehtinyt luopua she- 
keistä jo edellisellä vuosituhannella. Grussin ja Finnamo- 
ren myyntiennusteet osoittautuivat yhtä ylioptimistisiksi 
kuin miehet itsekin. Kaikki oli kysyttäessä oikein hienosti” 
periamerikkalaiseen tapaan, eikä minkäänlaisia ongelmia 
esiintynyt. Tosin ei kyllä myöskään tuloksia. Lopulta vaa- 
din silloista SOT:n toimitusjohtajaa, Phil Heenania vetä- 
mään liinat kiinni, jotta turhanaikainen rahan polttaminen 
loppuisi. 

Kirja- ja atk-kanavan lisäksi myimme GNU/Linux- 
paketteja nettikauppamme kautta. Olimme rakentaneet 
sitä vuodesta 1995 lähtien ja silti teknologia oli edelleen 


1 ”SOT opens office in USA and participates in November Comdex Linux bisnes 
Expo2000”, tiedote, www.sot.com, 4. lokakuuta 2000. 

hyvinkin ajanmukaista. Kauppapaikka oli pitkälle automa- 
tisoitu 2K:n avulla. Se oli kytketty myynninhallintaan, min- 
kä ansiosta meiltä kului toimituksiin vain vähän resursseja. 
Se sisälsi lisäksi jälleenmyyjien tilausjärjestelmän, maksu- 
ja tilaushistorian selaamisen, maksut eri valuutoilla ja re- 
aaliaikaisen varastotilanteen. Asiakaspalvelua hoidettiin 
aluksi Tampereelta ja myöhemmin Tallinnasta käsin. Asiak- 
kaat löysivät kauppapaikalle www-sivujen kautta. Linkkejä 
löytyi muiden muassa jälleenmyyjien sivuilta ja kaikista 
merkittävistä GNU/Linux-aiheisista www-palveluista maa- 
ilmalla. 

Internet-kaupan huonona puolena oli se, että tuotteita 
tilattiin pääsääntöisesti yksin kappalein. Saimme nettitila- 
uksia päivittäin, mutta myyntimäärät pysyivät silti murto- 
osassa kirjakauppojen volyymeistä. Kokonaistuotot jäivät 
vähäisemmiksi, vaikka kate oli paras mahdollinen. 

Uusia, vielä kehitysasteella olevia vaihtoehtoja myyn- 
tiin tarjosivat OEM- ja rojaltipohjaiset lisenssisopimukset. 
OEM tarkoittaa tietokonevalmistajaa varten tehtyä ohjel- 
mapakettia. Se on tarkoitettu myytäväksi ainoastaan uuteen 
tietokoneeseen ja valmiiksi asennettuna. J&M Martela Oy 
myi SOT:n OEM-tuotteita valmistamiensa tietokoneiden 
mukana. Suurimuotoinen kauppa olisi edellyttänyt ison 
laitevalmistajan mukanaoloa. Kävin keskusteluja muiden 
muassa Hewlett-Packardin ja Dellin kanssa, mutta ilmei- 
sesti näiden yritysten sopimukset Microsoftin kanssa esti- 
vät yhteistyön. Rojaltipohjaisessa mallissa myyjä valmistaa 
tuotteet itse joko omalla tai alkuperäisen valmistajan tuote- 
merkillä. Tämä saattaa johtaa SUN:in kaltaiseen skitsofree- 
niseen ansaintalogiikkaan, tavaramerkillä rahastamiseen. 
Minä en pitänyt sitä vaihtoehtona. 

Jakelujen myynti oli tarkkaan jaksotettua bisnestä. 
Uusi versio myi yleensä hyvin muutaman kuukauden ajan, 

minkä jälkeen myynti hidastui ja laski lopulta lähelle nol- 
laa. Seuraavaa versiota ei kannattanut tuupata markkinoil- 
le heti perään, sillä jokaisen uuden version tekeminen oli 
työlästä ja aikaaviepää, ja siksi kallista. Eri jakeluvalmistajat 
tekivät uusi versioita eri tahdissa. Mandrakesoft tuotti niitä 
tiuhimpaan, SuSE harvimmin. Red Hat ja SOT sijoittuivat 
näiden ääripäiden väliin. Pyrin aluksi julkaisemaan uusia 
versioita noin puolen vuoden välein, mutta näin tarkka 
aikataulu osoittautui mahdottomaksi. Pakettien fyysisestä 
valmistamisesta, eli käyttöohjeiden ja cd-rom:ien painami- 
sesta ja pakettien kasaamisesta tuli myynnin suurin haaste, 
hidaste ja lopulta este. 

Tilasin ohjelmistopaketit pääkaupunkiseudulta Samu 
Scheimanilta Datamate-nimisestä yrityksestä. Vielä SOT- 
Linuxin toisen version kanssa yhteistyö toimi suhteellisen 
hyvin. Joistakin paketeista puuttui teknisen tuen vaatimia 
rekisteröintikaavakkeita, ja myös joitakin muita pieniä 
puutteita esiintyi. Toimitus tuli riittävän ajallaan ja tuot- 
teet saatiin myyntiin. Seuraavalla kerralla onni ei ollut enää 
myötä. 

Jakelun uuden version piti valmistua joulumyyntiä var- 
ten ja reilusti ennen seuraavan vuoden alkupuolelle suun- 
niteltua 2000-versiota. Jokin meni pieleen emmekä saaneet 
paketteja ajoissa. Kun ne lopulta valmistuivat ja laatu saa- 
tiin varmistettua, oli 2000-version julkistus ovella ja joulu- 
myynti menetetty. Erä meni lähes kokonaan tuhottavaksi 
joitakin FLUG:in GNU/Linux-esittelypäivänä jaettuja il- 
maiskappaleita lukuun ottamatta. 

Olin kirjoittanut Datamatelle tekemääni tilaukseen 
ehdon. Sen mukaan emme osta paketteja, jos ne eivät val- 
mistu ajoissa. Oikeuden päätöksen mukaan asianajajam- 
me Janne Vuorilahti Asianajotoimisto Paldanius & Mäke- 
lä Oy:stä ei ollut näyttänyt toteen, että viivästyksestä oli 

valitettu. Näin SOT hävisi jutun. Oikeuden väite oli eri- 
koinen, sillä yksi työntekijöistämme juoksi alvariinsa Da- 
tamatessa hoputtamassa ja yrittämässä tehdä hyväksymis- 
tarkastusta. Se ei kuitenkaan onnistunut, koska tuotteiden 
pakkaus oli aina vain kesken. Meillä oli kova kiire ja paine 
saada paketit ulos, sillä jälleenmyyjät odottivat niitä joulu- 
myyntiin kieli pitkällä. 

Suomen oikeusjärjestelmä teki tuotteiden painamisesta 
riskibisneksen. Vaikka sopimusteknisesti viivästysriski oli 
otettu huomioon, sillä ei ollut mitään käytännön merkitys- 
tä. Tämä oli ensimmäinen takaisku liiketoiminnassa, joka 
rapautti uskoani oikeuslaitokseen. Vakuutuksestakaan ei 
ollut avuksi. 

Vakuutusyhtiö Tapiola korvasi syntyneistä oikeuden- 
käyntikuluista murto-osan. Sain tapauksen yhteydessä 
tarpeekseni yhtiön tyhjänpäiväisistä vakuutuksista. Tämä 
oli jo toinen kerta. Boris oli pentuna repinyt Mikontalon 
opiskelija-asuntomme kiinteän lattiamaton irti. Tapiola 
kieltäytyi korvaamasta vahinkoa lemmikkieläinvakuutuk- 
sesta, sillä lattiamatto ei kuulunut irtaimistoon. Tapiolan 
kotivakuutuksesta todettiin, ettei lattiamattoa korvata, kos- 
ka se kuuluu irtaimistoon eikä irtaimisto kuulunut kyseisen 
vakuutuksen piiriin. 

Totesin, että vakuutukset ovat hölmöjä varten ja irtisa- 
noin ne. Pakolliset liikenne- ja TEL-vakuutukset siirsin 
kilpailutuksen jälkeen Veritasille. Se oli Tapiolaa yli puolet 
halvempi. Huomattavaa hinnaneroa selitti se, että Tapiola 
hivutti vuosittain vakuutusmaksuja ylöspäin 5-10 prosen- 
tilla milloin milläkin tekosyyllä. Yhtiö sai minulta lempini- 
men Tappiola, kun se jaksoi vielä kaiken tämän jälkeenkin 
olla ihmeissään asiakkaan menettämisestä. 

En halunnut enää ottaa riskiä uuden pakettitoimittajan 
kanssa. Ne olivat yksinkertaisesti liian suuria tuottoihin 

nähden. SOT:n pakettimyynti jäi muiden GNU/Linux- 
jakelijoiden tavoin parhaimmillaankin vain kymmeniin 
tuhansiin. Lisäksi saimme kuulla, että paketteihin olisi pi- 
tänyt painaa K18-merkintä rajoittamaan niiden myyntiä 
alaikäisille. Tuotteemme oli vain aikuisille tarkoitettu käyt- 
töjärjestelmä, sillä siihen kuuluneella peli-cd:llä oli väkival- 
tainen peli nimeltään Doom. 

Pakettien myynnistä koitui jatkuvaa harmia, kun yksi- 
tyishenkilöt soittelivat tekniseen tukeen saadakseen apua 
sotkemansa käyttöjärjestelmän korjaukseen. Työ oli tur- 
hauttavaa, sillä ongelmat löytyivät lähes poikkeuksetta 
tuolin ja näppäimistön välistä, nörttikielellä PEBKAC 
(Problem Exists Between Keyboard And Chair). Suomen 
kuluttajalainsäädäntö pakotti tarjoamaan teknisen tuen il- 
maiseksi, mikä osaltaan sinetöi päätöksen lopettaa kulutta- 
jien palveleminen. 

Tukipalvelu rassasi myös maksavien tukiasiakkaiden 
osalta. Eräs SOT:n työntekijöistä käänsi hermostuttuaan 
kaikki tukikännykän puhelut pesuaineita myyvän OMO:n 
palvelunumeroon, OMO-infoon. Huomasin asian sattu- 
malta testattuani tukiluurin toimivuutta. Potkut saatuaan 
hän lukitsi kännykän sim-kortin ja palautti puhelimen. 
Soneralta kului aikaa puhelimen avaamiseen ja numeron 
käännön poistamiseen niin pitkään, että tukiasiakkaat me- 
netettiin. 

Kuten esimerkit kertovat, SOT ei ollut vielä asiakasläh- 
töinen saati palvelualtis yritys. Asiakkaat olivat jatkuva rie- 
sa, joita ilman työnteko olisi ollut mukavampaa. Kuten pal- 
velualalla on tapana sanoa: ”If it wasn't for the customers, 
this would be a great place to work in” eli vapaasti käännet- 
tynä ”asiakkaitta tämä olisi hieno työpaikka”. SOT teki rat- 
kaisunsa ja siirtyi yksityisasiakkaista projektimyyntiin, joka 
hoitui paremmalla katteella ja vähemmällä säädöllä. 

Muu maa mansikka 


Kansainvälisyys korostui SOT:n uusissa suunnitelmissa. 
Markkinat jaettiin maantieteellisesti ja myyntiennusteet 
laadittiin tähtitieteellisesti. Suomen ja Ruotsin lisäksi ta- 
voiteltiin uusia alueita, joihin luettiin vaatimattomasti koko 
maailma. Erityisesti tähtäimessä olivat Intia sekä lähimaat 
Venäjä ja Viro, joista jälkimmäisessä SOT:llä oli jalansija 
ASE:n myötä. 

Kävin Intiassa selvittelemässä mahdollisuuksia ohjel- 
moinnin alihankintaan (outsourcing) uutena, orastavana 
kilpailukeinona. Valtaosa yrityksistä haki vuosituhannen 
vaihteen resurssipulaan ratkaisua kotimaasta. Osaajille 
maksettiin huikeita palkkoja. Minä halusin ratkaista ongel- 
man kestävämmin kansainvälisesti. 

Vierailin maan it-keskittymissä Bangaloressa ja Chen- 
naissa. Tapasin paikallisia alihankkijoita ja tutustuin GNU/ 
Linuxin markkinoihin. Sain Bangaloren lentokentälle saa- 
puessani käteeni kukkakimpun, minkä jälkeen minut kiidä- 
tettiin liikennekaaoksen läpi brittiläistyyliseen luksushotel- 
liin. Ensimmäisenä aamuna minua odotti kulttuurishokki. 
Isäntäni K S Narayanan lappoi aamupalariisin paljain käsin 
kiposta ja mätti kädellään kastiketta päälle. Jätin aamiaisen 
väliin kuten yleensä. Olin järkeillyt, että aamupala vie veret 
aivoista vatsaan ja tekee väsyneeksi ja hidasälyiseksi. 

Bangaloressa minut otti vastaan tiheä savusumu. Tupa- 
koin tuohon aikaan yli kolme askia päivässä ja minun oli 
silti vaikea hengittää. Tunsin tukehtuvani minä hetkenä 
hyvänsä. Sitä paitsi isäntäni hermostui minulle silmittö- 
mästi. Hän huusi ja viuhtoi käsillään. Olin toistanut pari 
päivää aiemmin sanomani asian toiseen kertaan, mikä sai 
vanhan miehen raivon partaalle. Isäntäni syytti minua siitä, 
että pidin häntä tyhmänä kun toistelin asioita. Hän kuului 

sentään ylimpään ja arvostetuimpaan kastiin. En sittemmin 
puhunut kuin välttämättömän, etten olisi hermostuttanut 
arvon isäntääni uudelleen. 

Intia osoittautui pettymykseksi. Viisumin vaivalloisesta 
hankinnasta alkanut kielteinen mielikuva vahvistui nopeas- 
ti yrityskierroksilla. Vaikka työvoiman hintataso oli järkevä, 
byrokratia ja korruptio tekivät liiketoimintaympäristöstä 
vihamielisen. Pelkästään riittävän Internet-yhteyden saa- 
minen oli lähes mahdotonta. Viranomaiset kontrolloivat 
mustasukkaisesti ulkomaanyhteyksiä ja käyttävät niitä kor- 
ruption rahasampoina. Satelliittilautasella toimivaan Inter- 
net-yhteyteen vaadittiin erillinen lupa, jota olisi kuulemma 
ollut turha yrittää hakea. GNU/Linux -jakelua ei pystynyt 
siirtämään verkon yli Suomeen säädyllisessä ajassa eikä yh- 
teyksien luotettavuus ollut riittävä ohjelmistokehityksen 
vaatimaan yhteydenpitoon. Intia sai jäädä. Tilalle tuli Viro 
ja myöhemmin Venäjä. 

Viron pienen koon ja kehittymättömien markkinoiden 
takia se edusti SOT:lle resurssiaittaa. Maassa oli vain 1,5 
miljoonaa ihmistä ja Suomeen verrattuna varsin vähän tie- 
tokoneita. Viron-toimisto keskittyi etupäässä suomalaisten 
asiakkaiden palvelemiseen ja virolaisen GNU/Linux-käyt- 
täjäyhdistyksen tukemiseen. 

Venäjällä yksistään Pietarissa oli väkeä saman verran 
kuin Suomessa ja kaupungista löytyi kymmeniä tuhansia 
ohjelmoijia. Tarjolla olleen edullisen ja osaavan työvoiman 
merkitys korostui etenkin eletyn kuplan aikana, kun Suo- 
men työmarkkinat ylikuumentuivat ja palkat pomppasivat 
pilviin. Venäjällä oli lisäksi yrittäjän kannalta edullisempi 
työlainsäädäntö. Ylitöiden tekemistä ei väen väkisin rajoi- 
tettu, lomalaisille ei tarvinnut maksaa ylimääräisiä lomara- 
hoja ja irtisanominen onnistui tarvittaessa. Henkilöriski oli 
Suomen työlainsäädännön luomista riskeistä merkittävin. 

Vähänkään epävarmassa tilanteessa jätin Suomessa mie- 
luummin palkkaamatta toisin kuin muissa maissa. 

SOT:n kehittäjäyhteisöstä lähes 40 prosenttia oli venä- 
jänkielisiä, mikä kertoi kielialueen kiinnostuksesta tuot- 
teitamme kohtaan. Tämäkin puolsi markkinan erillistä 
huomioimista. Katsoin kuitenkin asian vaativan lisäselvi- 
tyksiä, sillä SOT:n taloudellinen tilanne oli vuonna 1999 
epävakaa. Resursseja tarjosi periaatteessa venäjänkielinen 
tytäryhtiömme ASE Virossa, jolla oli myös kontakteja ja 
kokemusta markkinoista. Todellisuudessa ASE osoittautui 
kuitenkin menetetyksi pelimerkiksi juuri silloin, kun sitä 
olisi kaikkein kipeimmin tarvittu. 

Minulle selvisi, että muut osakkaat Maxim Soverinjuk, 
Aleksander Solts ja Sergei Stekolchikov olivat kaikessa 
hiljaisuudessa perustaneet yhteisyrityksemme ASE:n rin- 
nalle toisen yrityksen. Stekolchikov oli ostanut alun perin 
mukana olleen Drossinan osakkeet. Uuden yrityksen nimi 
oli ASECOM, ja sille oli siirretty koko ASE:n liiketoiminta, 
asiakkaat ja yhtiön varat. 

Rinnakkaisyritys oli perustettu jo vuonna 1996, mut- 
ta kupru tuli ilmi vasta kolme vuotta myöhemmin. Olin 
laajentamassa Viron toimintaa laitekaupasta takaisin oh- 
jelmistotuotantoon. Sovin yhtiökumppaneideni kanssa 
GNU/Linux-tuotekehityksen käynnistämisestä Virossa. 
SOT investoi tätä tarkoitusta varten ASE:en rahaa yhteen- 
sä 130 000 euroa. Rahoilla maksettiin uusien työntekijöi- 
den palkkoja, hankittiin asunto ja tarvittavia tietokoneita ja 
palvelimia. Tein samassa yhteydessä yritysjärjestelyjä siten, 
että myin henkilökohtaisesti omistamani ASE:n osakkeet 
SOT:lle. Se omisti kaupan jälkeen enemmistön, S1 pro- 
senttia ASE:n osakkeista. Halusin keskittää kaiken omai- 
suuteni SOT:hen selkeyden nimissä. 

Suurimpana yksittäisenä osana investointia SOT maksoi 

ASE:lle 82 000 euroa. Laskun suoritus oli jäänyt hoitamat- 
ta ajallaan. Tämä oli kiristänyt Tallinnan-toimiston ilma- 
piirin äärimmilleen, sillä työntekijöiden palkkojen maksu 
oli viivästynyt. Kriisin ratkaisemiseksi otin ohjat käsiini ja 
painuin siltä istumalta Helsinkiin. Nostin käteistä Leonian 
Unioninkadun konttorista, palasin Tallinnaan ja tilitin ra- 
hat Soverinjukille. Pyysin talousvastaavaamme, Tuuli Saa- 
riota, hankkimaan kuitin Stekolchikovilta. 

Sittemmin selvisi, ettei maksua oltu laitettu ASE:n tilille 
saati kirjanpitoon. Saario ei ollut myöskään saanut kuittia. 
Vyyhti alkoi keriytyä auki, kun käsiini osui ASE:n SOT:lle 
kirjoittama lasku Internetin käytöstä. Huomasin, että las- 
kuttajana oli ASECOM-niminen yritys ASE:n sijasta. Aloin 
selvittää, mistä oli kyse mutta muut osakkaat eivät kyenneet 
selittämään toimiaan. 

ASE meni alta, ja samalla suurin osa tehdyistä investoin- 
neista. Ainoa mistä jäi jotain konkreettista jäljelle, oli mi- 
nun käyttööni Tallinnasta hankittu työsuhdeasunto. Se oli 
rivitalon pätkä läheltä Rocca Al Marea. Kiinteistön kauppa- 
hinta, 67 000 euroa, oli maksettu SOT:ltä saaduilla rahoil- 
la. Yhtiökumppanini olivat siirtäneet asunnon bulvaanille, 
jonka toimitusjohtajaksi oli merkitty piraatti-cd-levyjä 
myynyt torikauppias Mustamäen torilta. Miestä ei luonnol- 
lisesti tavoitettu. ASE:n asianajaja kehotti minua pysymään 
erossa asiasta oman etuni vuoksi. Kupru oli kuulemma niin 
huolella suunniteltu, ettei siihen voinut päästä mitenkään 
käsiksi. Entiset yhtiökumppanini kertoivat minulle olevan- 
sa ”hyvässä suojeluksessa”. Viittasivatko he mafiaan vai po- 
liisiin, vai olivatko nämä yksi ja sama kuten Venäjällä? 

Kävin oikeutta saadakseni ASE:lle erityistilintarkastuk- 
sen tapauksen selvittämiseksi. Se osoittautui mahdotto- 
maksi. Muut osakkaat kieltäytyivät toimittamasta oikeu- 
delle yhtiön osakasluetteloa, jota ilman oikeus ei voinut 

määrätä erityistilintarkastusta tehtäväksi. Virolainen oikeus 
ei onnistunut saamaan heiltä osakasluetteloa. Tein yhtiö- 
kumppanieni toimista tutkintapyynnön Suomen ja Viron 
poliisille. Viron poliisi ei saanut mitään selville. Innolla 
alkaneet tutkimukset lopetettiin äkisti. Minulle kerrottiin 
vain, että minun olisi pitänyt tulla ensin heidän puheilleen 
eikä yrittää itse oikeusteitse erityistilintarkastusta. Suomes- 
sa asiaa ei vaivauduttu selvittämään. Juttu vesittyi Viron 
lainsäädännön porsaanreikiin ja Suomen viranomaisten vä- 
linpitämättömyyteen. 

”Oletus on kaikkien munausten äiti? on yksi lempisa- 
nonnoistani. Se päti mainiosti myös tässä tapauksessa. Olin 
luottanut yhtiökumppaneihini ja olettanut, että heillä on 
puhtaat jauhot pussissa. ASE oli saanut kasvaa itsenäisesti. 
En ollut asettanut yritykselle tuottotavoitteita tai suoritta- 
nut asianmukaista valvontaa. Yhtiön oli tarkoitus toimia re- 
servinä ja kasvupohjana SOT:n tulevaisuuden laajentami- 
selle Virossa. Sen harjoittama pienimuotoinen laitekauppa 
ei minua juuri kiinnostanut. 

Yhtiökumppanini toimittivat ASE:n taseet ja tuloslas- 
kelmat viron kielellä. Ne oli laadittu siten, että niistä oli 
mahdoton saada selkoa. Tehtävä ei ollut edes mieluinen, 
sillä sain taloushallinnosta samanlaisen angstin kuin lakipy- 
kälistä. Karsastin molempien alojen ammattilaisia. He eivät 
kantaneet vastuuta sanomisistaan ja piiloutuivat mielellään 
käsittämättömän kapulakielen taakse. Hyviä neuvoja riitti, 
mutta ne johtivat useimmiten ojasta allikkoon. Ainoa to- 
dellinen vastuunkantaja löytyi peilistä. 

Rivien välistä ymmärsin, että yhtiökumppanini kokivat 
rakentaneensa ASE:n omalla työllään. He halusivat mitä 
ilmeisimmin turvata elämäntyönsä vetämällä liiketoimin- 
nan välistä itselleen. Vastuuseen heitä ei saatu, koska juttua 
hoitaneen virolaisen asianajajan, Aku Soraisen, mukaan he 

eivät olleet aiheuttaneet toimillaan suoranaista vahinkoa. 
Suomen verottaja tosin katsoi suuressa viisaudessaan mi- 
nun varastaneen ASEF:lle maksetut rahat ja käsitteli asian 
peiteltynä osingonjakona. Minä sain älynväläyksen johdos- 
ta 40 000 euron mätkyt. 

Verohallinnon ylitarkastajana työskentelevän lapsuu- 
denystäväni mukaan verottajalla olisi pitänyt olla näyttöä 
rahojen kohtalosta pelkkien spekulaatioiden sijaan. Tämä 
ei kuitenkaan näyttänyt pätevän Tampereen verovirastoon 
eikä verovalitukseni hylänneeseen verovalituslautakun- 
taan. Heille näytöksi riitti se, että tulotasoni oli alempi kuin 
muilla samassa asemassa olevilla ja olin siksi varastanut 
rahat. Nostin palkkaa SOT:stä keskimäärin alle 1000 eu- 
roa kuussa koko 13 vuoden ajan ja elin spartalaisen pihisti. 
Kartutin omalla työpanoksellani yhtiön varallisuutta. Mi- 
nulla ei ollut velaksi ostetun opiskelija-asunnon myynnin 
jälkeen mitään muuta omaisuutta kuin SOT:n osakkeet. 

Tallinnan-asunto pysyi SOT:n hallussa, vaikka virallises- 
ti sitä ei omista kukaan. Paperilla kiinteistön omistaa entis- 
ten yhtiökumppanieni kolmas yritys, jonka he perustivat 
ASE:n rinnalle. Sen omistaa vanha ja purettu ASE. Kiin- 
teistön omistaa siis osakeyhtiö, jota ei omista kukaan ja jota 
ei ole edes olemassa. Kun muutin Tallinnasta takaisin Suo- 
meen, asuntoon muutti silloinen Viron ja Venäjän toimin- 
toja vetänyt Anton Anisimov perheineen. Asunto on vielä 
tänäkin päivänä hänen työsuhdeasuntonaan, vaikka Viron 
SOT on aikapäiviä sitten lakannut olemasta. 

Eräs tamperelainen poliisi otti Suomesta lähtömme jäl- 
keen yhteyttä asiamieheeni. Hän selvitteli tekemääni tut- 
kintapyyntöä ASE:sta ja verottajan syytöksistä. Oli kulunut 
kuusi vuotta siitä kun tein tutkintapyynnön. Asiamies antoi 
poliisille puhelinnumeromme Argentiinaan, mutta puhelua 
ei kuulunut. Ehkä se tulee joskus kuuden vuoden päästä, 

kun tutkintakin alkoi hämäläisesti samanmoisella viiveellä. 
Toisaalta, ei meillä ole enää puhelintakaan. 

OSAKKAAT 


Vuosituhannen vaihteessa SOT:n omistuspohja laajeni. 
Yhtiö sai toisen osakkaan vuonna 1999. Olin aloittanut yh- 
teistyön tulevan yhtiökumppanini kanssa edellisenä vuon- 
na koostamalla GNU/Linux-paketteja. Aiemmin kump- 
pani oli kääntänyt ja koostanut oppaita freelancerina. Hän 
työskenteli mielellään kotoa käsin. Käydessäni miehen luo- 
na Turussa löysin itseni poikamiesboksista, joka pursusi ro- 
jua. Pöydillä lojui likaisia astioita ja tuoleilla likaisia vaattei- 
ta. Tuhkakuppeja oli siellä täällä. Vaikka tupakoin tuolloin 
itsekin, paksu savu ja pinttynyt haju ärsyttivät limakalvoja. 
Hän oli ensimmäinen tekstinkäsittelijä, jonka luona olin 
käynyt. Miehestä syntyi ennakkokäsitys koko ammattikun- 
nasta, joka ohjasi tulevaisuuden ennakkokäsitystäni myös 
kääntäjistä ja kirjailijoista. 

Tein yhtiökumppanini kanssa kustannussopimuksen, 
johon kuului muiden muassa SOT-Linux käyttöopas. Edel- 
lisestä yhteistyöstämme viisastuneena lunastin sopimuk- 
sella kaikki julkaisuihin liittyvät jakelu-, markkinointi- ja 
myyntioikeudet. Lisäksi kumppanini myi tekijänoikeu- 
tensa suomenkieliseen SOT-Linux-teokseen sekä siitä eri 
kielille käännettyihin ja muihin siitä johdettuihin versioi- 
hin. Kauppakirjassa sovittiin, että yhtiö suorittaa maksun 
suunnatulla osakeannilla. Näin yhtiön osakekannasta siirtyi 
29 prosenttia hänen omistukseensa. Miehestä tuli SOT:n 
osakkeenomistaja ja hallituksen puheenjohtaja. 

Yhtiökumppanini kaudella SOT:lle laadittiin uusi liike- 
toimintasuunnitelma. En tuntenut suunnitelman tarkkaa 
sisältöä, sillä olin itse samaan aikaan Virossa laajentamassa 
toimintaa. Tulosten perusteella joko suunnitelma tai toteu- 
tus tai molemmat menivät myttyyn. Havahduin tilantee- 
seen SOT:n talouden romahdettua. Tuotekehitys nieli yhä 

enemmän varoja ja yhtiön tilikauden tappio oli kyseisen 
vuoden joulukuuhun mennessä huimat 104 000 euroa. Mi- 
käli tilanne olisi jatkunut samanlaisena, olisi seurauksena 
ollut konkurssi. Oli käynyt niin kuin usein käy. Budjetin 
menot oli saavutettu, mutta tulot jäivät kaukaisiksi haaveik- 
si. 

Minua harmitti, että olin jättänyt lempilapseni yhtiö- 
kumppanin haltuun. Syytin ja ruoskin itseäni naiiviudesta 
— aivan aiheesta. Asioiden selvittely johti väliemme kiris- 
tymiseen. Äänestin yhtiökumppanini ulos hallituksesta 
ylimääräisessä yhtiökokouksessa ja otin ohjat käsiini. Mies 
kiivastui ja uhkasi tuhota yrityksen. Nähdessäni häntä vii- 
meisen kerran Hermian-toimistolla, hän tuuppasi minut vi- 
haisesti päin ovea ja sain pienen haavan sormeeni. Muuten 
kaveri oli aina itse rauhallisuus, jopa liiankin kanssa. 

Yhteistyöstä ei tullut mitään, joten jommankumman oli 
lähdettävä. Annoin yhtiökumppanilleni mahdollisuuden 
joko ostaa minulta omistamani SOT:n osakkeet tai myydä 
minulle omansa. Hän päätyi myymään osakkeensa 3500 
euron hintaan. Osakkeilla ei tuolloin ollut mitään arvoa, 
sillä yhtiö oli lähes konkurssissa. Tapasimme pikaisesti Hel- 
singin rautatieasemalla ja allekirjoitimme kauppakirjan. 
Yhtiökumppanillani oli tapaamisessa mikrofoni piilotettu- 
na vaatteisiin, kuten sain myöhemmin kuulla hänen nos- 
tettuaan kaupasta rikossyytteen. Kumppanini mukaan olin 
harhauttanut hänet myymään osakkeet liian halvalla. 

Episodi kuvasi it-kuplan aikaista dynaamisuutta. Alalla 
toimivien yhtiöiden osakkeiden arvon määrittäminen oli 
riskibisnestä, sillä niiden tila saattoi muuttua hyvinkin no- 
peasti. Näin kävi myös SOT:lle. Jäätyäni yksin hankin mit- 
tavan ulkomaisen riskisijoituksen, joka nosti yhtiön arvon 
yhdessä yössä tuhatkertaiseksi. Syyttäjä ei nostanut syy- 
tettä. Hän katsoi, että kumppanillani oli ollut käytössään 

kaikki tarvittava tieto SOT:n tilasta toimittuaan yhtiön 
hallituksen puheenjohtajana. Ymmärrän nyt yhtiökumppa- 
nini mieliharmin ja kateuden, jonka osakkeiden myynnin 
jälkeinen arvonnousu epäilemättä aiheutti. Minäkin olisin 
harmistunut, jos hän olisi onnistunut tekemään saman. 

Kumppanini valtakausi oli lyhyt ja eleetön, mutta jälki- 
pyykki sitäkin dramaattisempi. Ennen lähtöään hän poisti 
SOT:n palvelimelta tekemiemme kirjojen lähdekooditie- 
dostoja. Lokitiedostoista kävi myös ilmi, että luottamuksel- 
lisia tiedostoja oli laitettu julkisiksi. Lisäksi palvelimemme 
joutui Internetistä tulevan hyökkäyksen kohteeksi. Sen 
lähteenä oli tietokone, joka oli kytkeytynyt Internetiin So- 
neran asiakasverkossa olevan soittosarjan kautta. Lisäksi 
hän esitti keskusteluryhmissä erilaisia väitteitä minusta ja 
SOT:stä. 

Jos avoimen lähdekoodin termikiistat ja uskonsodat oli- 
vat minusta turhanpäiväisiä, oli musta kylki kummallakin. 
Minä löin nuo sodat kirkkaasti laidalta kiistelemällä enti- 
sen yhtiökumppanini kanssa keskusteluryhmissä. Tämä oli 
varmasti omiaan syömään SOT:n toiminnan uskottavuutta 
keskusteluryhmiin osallistujien silmissä. Lopulta kyllästyin 
hedelmättömään kinasteluun ja ratkaisin asian lopettamalla 
keskusteluryhmien käytön. 

Yhtiökumppanin kostonkierre on kestänyt tämän kirjan 
kirjoittamiseen asti. Hän teki tutkintapyynnön tekijänoike- 
usrikkomuksesta ja vaati korvauksia teoksista, joista olim- 
me kauppakirjan mukaan tehneet tyhjentävän kaupan. Sen 
jälkeen hän vaati tekijänoikeuspalkkiota minun tekemäs- 
täni ohjelmaversiosta ja lopulta uhkasi tehdä verottajalle 
ilmiannon, jos en maksaisi lisähintaa hänen myymistään 
SOT:n osakkeista. 

Yhtiökumppanini — poistuttua — takavasemmal- 
le aloin etsiä SOT:lle rahoitusta, joka mahdollistaisi 

maailmanvalloituksen. Ainoaksi vaihtoehdoksi jäi riskira- 
ha. Entinen kumppanini jatkoi kampanjointiaan ja paljasti 
yhtiön olevan menossa konkurssiin. Tämä ei luonnollisesti 
ollut liiketoiminnalle eduksi. Koska mies oli keskusteluryh- 
missä melko tunnettu ja hänet miellettiin edelleen SOT:n 
työntekijäksi, en halunnut ottaa riskiä ja yrittää jotain muu- 
ta. 

Osallistuimme helmikuussa 2000 CeBIT-messuille 
Hannoverissa, Saksassa. Toivoin luovani siellä kontakteja 
riskisijoittajiin. SOT:n messutiskillä olivat esillä uutukai- 
set GNU/Linux-tuotteet, muiden muassa ensimmäinen 
englanninkielinen versio Best Linux-käyttöjärjestelmästä.! 
Olimme tilaisuudessa mukana isolla porukalla. Viikon päi- 
vät kuluivat messuosastolla seisoskellessa ja iltaisin muiden 
näytteilleasettajien kanssa olutta ryystäessä. Ainoastaan oh- 
jelmoija Miikka Siivonen puhui saksaa. Hän oli opettanut 
meille etukäteen yhden lauseen siltä varalta, että joku tulisi 
puhumaan väärää kieltä: ”Ich habe einen Kugelschreiber in 
meinem Arschloch” Se tarkoitti vapaasti suomennettuna: 
”Minulla on kuulakärkikynä persuuksissani.” 

Vuokrasimme messualueen kupeesta asunnon majapai- 
kaksi. Öistä muodostui muille painajainen, sillä he eivät 
saaneet nukuttua kuorsaamiseltani. Tai kuten Sari Vainikai- 
nen asian ilmaisi: ”Ei se äänekäs kuorsaaminen ollut niin 
paha kuin ne minuuttien pituiset tauot, jolloin lakkasit hen- 
gittämästä.” Työkaverini olivat pelänneet minun vetäneen 
juuri viimeisen henkäykseni. Tämä johti uuden ohjesään- 
nön luomiseen. Sen mukaan majoituksissa piti huomioida 
jatkossa minun huoneeni sijainti. Muut työntekijät tuli si- 
joittaa eri kerrokseen ja mieluimmin rakennuksen toiseen 
päähän. 

Sijoittajatarjokkaita virtasi CeBIT:ssä luoksemme sekä 


1 ”Welcome to the first release of SOT's English version of the Best Linux operating 
system at CeBIT 2000”, tiedote, www.sot.com, 10. helmikuuta 2000. 

Suomesta että Yhdysvalloista. SOT:n liikeideaa pidettiin 
hyvänä ja sille povattiin kansainvälistä menestystä. Tar- 
jousten rahamäärät ja ehdot (term sheet) vaihtelivat mel- 
koisesti. Suomalaisten sijoittajien ehdot olivat kautta linjan 
tiukempia. Ne lähtivät siitä, että olisin menettänyt valtani 
yrityksessä. Yhdysvaltalaiset taas arvostivat yrittäjyyttä. He 
tyytyivät vähemmistöosakkuuteen riskisijoitusta vastaan. 

Muissa korkean teknologian yrityksissä oli samanlaisia 
suunnitelmia. Suomeakin ylivirittyneempi tilanne oli Kali- 
fornian Piilaaksossa, jonne Linus Torvaldskin päätyi. Pie- 
nempiä pelureita yhdisteltiin yritysjärjestelyissä suurem- 
miksi kokonaisuuksiksi. Esimerkiksi eBay:tä rakennettiin 
kovalla kädellä pelaamalla vanhoja partoja ulos. Näin ku- 
vioista poistui muiden muassa Frank Kasper, jonka GNU/ 
Linux-tuotteiden jakeluun erikoistunut yritys ajautui osaksi 
eBay:tä. Kasper oli leppoisa ja mukava vanha parta, johon 
olin tutustunut Frankfurtin kirjamessuilla. Myös Linux-bis- 
neksessä hypetettiin. TurboLinux-niminen yhtiö ilmoitti 
jakavansa yli miljoona GNU/Linux-cd:tä Kiinassa, vaikka 
maassa oli tuolloin alle kaksi miljoonaa tietokonetta.! Li- 
nux Caren yrittäjä Arthur Tyde III (kolmas) puolestaan 
suunnitteli myyvänsä Linux-logolla varustettuja luottokort- 
teja. 

Päädyin sijoittajakilvassa amerikkalaiseen Arcady Ven- 
ture Partnersiin. Syynä oli yrityksen sijainti ja osaaminen 
USA:n markkinoilla. Best Linuxin kansainvälistä versiota 
oli myyty Eurooppaan tuhansia paketteja. Vielä samana ke- 
väänä markkinoita oli tarkoitus laajentaa Baltiaan ja Venä- 
jälle sekä sijoittajan avustuksella Yhdysvaltoihin. 

Arcady Venture Partners halusi sijoittaa brittiläisiin ja 
pohjoismaisiin teknologiayrityksiin, joiden päämarkkina- 
alueena oli Yhdysvallat. Kiinnostuksen kohteina olivat 


1 SOT:ssä työskennelleen, globaalia myyntiä suunnitelleen Sari Vainikaisen mukaan. 
Tuolloin elettiin vuosituhannen vaihdetta. 

Internet- ja telekommunikaatioteknologiat. Kävin sijoitus- 
neuvottelut yhtiön kanssa sähköpostitse. Ne johtivat huhti- 
kuussa 2000 saamaani riskisijoitustarjoukseen, ja sen poh- 
jalta solmittuun sopimukseen. Arcady osti 15,25 prosenttia 
yhtiön osakkeista ja maksoi niistä 3 miljoonaa euroa. Osa- 
kekauppa herätti runsaasti huomiota ja se uutisoitiin koti- 
maisissa medioissa.' Minulle jäi kaupan jälkeen selvä osa- 
ke-enemmistö, yli 70 prosenttia koko osakekannasta. 

Arcady piti päämajaansa Stamfordissa, USA:ssa. Kävin 
siellä tapaamassa yhtiön Managing Partneria eli ilmeisesti 
ainoaa työntekijää, omistajaa ja yrittäjää, Björn Wisseniä. 
Minulla oli lento New Yorkiin, josta vuokrasin auton ja 
ajelin pohjoiseen itärannikkoa pitkin. Maisema oli brittiläi- 
nen: valtavia viheralueita, suoria koristekuusirivistöjä, kivi- 
aitoja ja megalomaanisia kartanoita. 

Wissenin konttori sijaitsi yrityshotellissa lähellä purjeve- 
nesatamaa. Toimiston seiniä koristivat suuret öljyvärimaa- 
laukset. Wissen oli syntyjään norjalainen ja teki yritystoi- 
minnan ohella jatko-opintoja Harvardissa. Jo keski-ikään 
ehtineellä ja hieman harmaantuneella miehellä oli suuren 
maailman toimitusjohtajan karisma. Hän esiintyi rauhalli- 
sesti, puhui selkeästi artikuloiden ja antoi itsestään luotet- 
tavan kuvan. 

Kävin Wissenin toivomuksesta myös Xceleran luona. Se 
oli Arcadyn taustalla vaikuttanut riskisijoittaja. Maisemat 
komistuivat entisestään, kun ajoin kohti yhtiön jättimäis- 
tä, omien puisto- ja metsäalueiden ympäröimää kartanoa 
Greenwichissä. Kartanon pysäköintialueella sain todeta 
rämän vuokra-autoni olevan räikeässä ristiriidassa ympä- 
ristöön nähden. Vaikutelma vahvistui saavuttuani kartanon 
aulaan, joka kuhisi palvelusväkeä. 


Xceleran omistivat Vikin veljekset, Alexander ja Gustav. 
1 Esim. ”SOT sai amerikkalaisen pääomasijoituksen”, Talentum, www.talentum.com, 
2. toukokuuta 2000. 

He olivat ehtineet Wissenin tavoin keski-ikään. Molem- 
mat olivat kuitenkin ikäisekseen nuoren näköisiä, hoikkia 
ja urheilullisia. Norjalaisista passeistaan huolimatta heidän 
sukunsa oli kotoisin Latviasta. Totesin miehet mukaviksi 
kavereiksi, vaikka teknologian, Internetin ja bisneksen sa- 
roilla kosketuspintaa todellisuuteen heillä ei järin paljoa 
ollut. 

Pääomasijoitus laukaisi kassakriisin ja palautti SOT:n ta- 
kaisin elävien kirjoihin. Laadimme yhdessä Wissenin kans- 
sa liiketoimintasuunnitelman, jossa ennustimme SOT:n 
sen vuoden liikevaihdon nousevan moninkertaiseksi ja 
työntekijämäärän kasvavan Suomessa, Virossa ja USA:ssa. 

Yhteistyö Wissenin kanssa alkoi hedelmällisesti. Pian 
Arcady korvautui kuitenkin taustasijoittajalla, Cayman-saa- 
rilla päämajaansa pitävällä Xceleralla. Xcelera väitti omista- 
vansa myös Wissenille kuuluneet osakkeet. En tavoittanut 
Wisseniä saadakseni väitteelle vahvistusta. Mies yksinker- 
taisesti katosi. Kun tulin sittemmin tuntemaan Xceleran 
toimintatapoja ja bisnesetiikkaa, en ihmetellyt miksi näin 
kävi. 

Tähän päivään mennessä en ole saanut selvitystä siitä, 
mitä Arcadyn omistamille osakkeille tapahtui, tai kuka ne 
omistaa. Osakasluetteloon kirjattiin Xcelera vastustuk- 
sestani huolimatta ja yhtiö osallistui hallituksen työsken- 
telyyn osakkaan ominaisuudessa. Viimeisen perättömän 
lupauksen selvityksen toimittamisesta antoi minulle Xce- 
leraa edustanut lakinainen Johanna Haltia-Tapio Roschier- 
Holmberg & Waselius-nimisestä asianajotoimistosta. Oli 
kesä 2001 ja pidimme Hermian-toimistolla SOT:n yhtiö- 
kokousta. Samassa kokouksessa Xceleran rivityöntekijä 
Per Johansson potkittiin pois hallituksesta, sillä hänkään 
ei ollut pystynyt toimittamaan puuttuvaa selvitystä. Myö- 
hemmin Xceleran Gustav Vik selitti, että hänen mielestään 


112 


SOT:n tiliotteen piti riittää tositteeksi omistuksesta. Xcele- 
ra oli kuulemma tehnyt sijoituksen eikä Arcady. Asia osoit- 
tautui hieman mutkikkaammaksi ja sillä oli kauaskantoisia 
seurauksia, kuten myöhemmin käy ilmi. 

Gustav Vik asui perheineen Monacossa, jossa pidimme 
myös yhden hallituksen kokouksen. Kaupunki näytti sil- 
missäni lintukodolta, joka oli rakennettu suojaamaan raha- 
rikkaita pahalta maailmalta. Iltaisin se muistutti valaistua 
hautausmaata vain sillä erotuksella, että jokaisessa kadun- 
kulmassa seisoi vähintään yksi poliisi vartiossa läpi yön. 
Monacossa voi ostaa itselleen isolla rahalla turvallisuuden 
illuusion, mutta kuolemattomuutta ei sielläkään ole sentään 
myynnissä. 

Harmittelin jälkeenpäin sitä, ettei Wissen jatkanut halli- 
tuksessa. Jos olisin tiennyt ennakkoon Xceleran mukaantu- 
losta, olisin valinnut minkä tahansa muun kuudesta sijoit- 
tajaehdokkaasta. Xcelera oli sijoittanut aiemmin lähinnä 
hotelleihin Espanjassa. Sen tekemät teknologiasijoitukset 
näyttivät menneen järjestään metsään yhtä lukuun ottamat- 
ta. Mirror Image-niminen yritys rakensi Xceleran rahoilla 
peilipalvelua, jossa sisällöntuottaja saattoi ostaa sisältönsä 
peilauksen eri puolilta maailmaa. Liikeidea kuulosti mi- 
nun korvissani dot.com-kummajaiselta, jota markkinoitiin 
savun ja peilien avulla tietämättömille osakkeenostajille. 
Palvelua on tiettävästi tekohengitetty aina näihin päiviin 
saakka. Xcelera näytti ostavan sijoituksillaan uusia asiakkai- 
ta Mirror Imagelle. SOT:lle ei tällaista yhteistyötä onneksi 
ehdotettu. Ehkä Vik ajatteli, että olen turhan tosikko osal- 
listuakseni moiseen hörhöilyyn. 

Vikit olivat käärineet rahansa USA:n markkinoilta hui- 
man keksintönsä avulla. Alexander oli levittänyt Interne- 
tissä nimettömänä hurjia huhuja yhtiönsä osakekurssin 
nostamiseksi. Kupru onnistui niin hyvin, että Alexander 

sai Al Caponen mukaan liikanimen Big-Al. Xceleran osak- 
keen arvo nousi vuodessa 30 sentistä 223 dollariin eli 65 
000 prosentilla. Maaliskuussa 2000 Xceleran arvo oli kaik- 
kien aikojen huippulukemissa, 12 miljardissa dollarissa. 
Jos Xceleraan olisi alun perin sijoittanut 100 dollaria, siitä 
olisi käärinyt vuodessa 60 000 dollarin voiton. Big-Al kääri 
itse 400 miljoonaa dollaria myymällä osakkeitaan oikeaan 
aikaan. Vahvistamattomien huhujen mukaan Yhdysvaltain 
rahoitustarkastus kävi sittemmin osakkeenomistajien vaa- 
timuksesta yhtiön kimppuun. Nykyisin Xceleran osakkeen 
arvo on pudonnut huippulukemista reilut 99 prosenttia. 

Olen miettinyt, miten Xceleran asioita Suomessa hoi- 
tava Asianajotoimisto Veikko Palotie & Co. oli päätynyt 
ottamaan Xceleran asiakkaakseen. Xcelera vaihtoi jossain 
vaiheessa asianajotoimistoa kuin paitaa, mikä herätti ihme- 
tystä. Jos asianajajien palkkiot jäivät maksamatta, niitä oli 
varmasti hankala yrittää periä Cayman-saarilta. Toisaalta 
olen bisneksessä huomannut sen, että epämääräisiä liiketoi- 
mintatapoja harrastavat viihtyvät parhaimmin kaltaisessaan 
seurassa. 


Alamaailma 


Alamaailma tai Down Under, kuten australialaiset maataan 
kutsuvat, oli myös SOT:n tuleva ihmemaa. Sieltä palkattiin 
uudeksi toimitusjohtajaksi Phil Heenan, joka toi muka- 
naan suuren maailman metkut ja ketkut.' Yhtiölle haluttiin 
kansainvälinen, maailmanluokan CEO. Se oli jotain paljon 
hienompaa kuin tavallinen suomalainen toimitusjohtaja. 
Mandrakesoft oli palkannut toimitusjohtajakseen maa- 
ilmankuulun Internet-pioneerin, Henry Poolen. Tämän 


1 ”SOT names Phil Heenan as Chief Executive Officer”, tiedote, www.sot.com, 3. 
marraskuuta 2000. 

käsissä yhtiö suistui samankaltaiseen suohon kuin SOT 
australialaisen komennossa. 

Palkkasin Wissenin vaatimuksesta uutta keulakuvaa et- 
simään suomalaisen headhunterin, Finn Wardin, Ray & 
Berndtson-nimisestä yrityksestä. It-kupla tarjosi Wardin 
kaltaisille henkilöstöhankinnan konsulteille runsaasti töi- 
tä, sillä kilpailu osaajista oli veristä. Työntekijöitä tarvittiin 
nopeasti. Kukaan ei halunnut jäädä junasta valoakin nope- 
ammassa kehityksessä. Pienemmissä yrityksissä rekrytoin- 
tipaineita lisäsi se, että alle sadan hengen organisaatiota 
ei pidetty riittävän suurena sijoittajien vakuuttamiseksi. 
Työntekijöille luvattiin hulppeita palkkoja, joustavia työ- 
aikoja, leppoisia työoloja ja runsaita luontaisetuja. Monet 
yrityksistä oli rakennettu täyden palvelun viihdekeskuk- 
siksi, joissa oli tarjolla pelikoneita, hotellitason aamiaisia 
ja railakkaita juhlia. Pörssiyhtiöt vetivät työntekijöitä puo- 
leensa optiojärjestelyillä paremmin kuin paska kärpäsiä. Ne 
ruokkivat haaveita nopeasta rikastumisesta. Esimerkkejä 
amerikkalaisen unelman toteutumisesta tuli julkisuuteen 
kilpailua ryydittämään. Esimerkiksi DLC:n fuusion jälkeen 
Rytsölöiden laskennallisen omaisuuden arvo oli parhaim- 
millaan kadehdittavat yli 10 miljoonaa euroa.! 

Työntekijöitä haettiin poikkitieteellisesti eri aloilta ja 
julkisuuden henkilöistä. Interaktiivinen Satama palkkasi 
silloisen presidentin pojan Marko Ahtisaaren. Minä tarjo- 
sin töitä keskustapuolueen entiselle puheenjohtajalle, Esko 
Aholle, joka oli juuri jäänyt pois politiikasta. Toivoin, että 
hänestä olisi ollut apua avoimen lähdekoodin vastaisen jul- 
kishallinnon käännyttämisessä. Minua kosiskeltiin Yhdys- 
valtoihin, mutta keskustelut tyrehtyivät palkkavaatimuk- 
seeni: 80 000 euroa kuussa ja työsuhde-asunto, urheiluauto 
ja iso purjevene. Ja minä en edes pidä veneilystä. 


1 Fija Loueniva: ”Rytsölän veljesten bisnesura alkoi jo koulussa”, Turun Sanomat, 
www.turunsanomat.fi, 27. toukokuuta 2000. 

SOT:n headhunterin hommat eivät juurikaan edenneet 
pilviä hipovaa 39 000 euron laskutusta lukuun ottamatta. 
Niinpä otin itse yhteyttä Internetin rekrytointipalveluihin. 
Australialainen Alfred Shippen osoittautui aktiivisimmaksi 
ja löysi pian Phil Heenanin. Kun mies saapui ensimmäisen 
kerran Suomeen työhaastatteluun, vastaani tepasteli brit- 
tiläisen oloinen, hienostunut herrasmies. Heenanilla oli 
siistit pienet viikset ylähuulen päällä ja lyhyt, lähes siiliksi 
ajeltu tukka. Puhetta soljensi australialainen aksentti ja vaa- 
tetus oli minun mittapuuni mukaan rento. Solmio puuttui, 
kauluspaitaa peitti villainen slipoveri eikä puvusta ollut tie- 
toakaan. 

Asuin Virossa ja vein Heenanin sinne mukanani tutustu- 
akseni mieheen paremmin. Kävimme saunassa ja ryystim- 
me kuistilla olutta kuin vanhat kaverukset. Heenan vaikutti 
hyvältä hemmolta ja vakuutuin hänen tarinastaan. Outona 
yksityiskohtana tosin painui mieleeni se, kun Heenan soit- 
ti illalla kotiin, ilmeisesti vaimolleen. Hän mainitsi innois- 
saan, että kyseessä olivat suuret rahat, big money. Esittelin 
Heenanin SOT:n silloiselle hallituksen jäsenelle, Juha Vik- 
manille, joka suhtautui tulevaan toimitusjohtajaan alusta 
pitäen varauksellisesti. 

Heenan jatkoi Schukoffin tehtäviä. Minä sain keskittyä 
omaan hiekkalaatikkooni Tallinnassa, josta tulikin mie- 
luisa kodin korvike hyvän työyhteisön ansiosta. Ilmapii- 
ri oli avoin ja kannustava, ihmiset välittömiä eikä aikaa 
haaskaantunut turhiin pallopeleihin. Olin palkannut itse 
suurimman osan koodareista Tallinnan teknillisestä kor- 
keakoulusta. Painotin rekrytoinnissa nopeaa oppimista 
enemmän kuin valmiita taitoja, sillä uusia teknologioita tuli 
ja meni jatkuvalla syötöllä. Syvään juurtuneet näkemykset 
siitä, miten asiat pitäisi oikeasti tehdä, olivat aikaisempien 
kokemusteni valossa aiheuttaneet vain muutosvastarintaa 

totuteltaessa SOT:n toimintatapoihin. 

Työhaastatteluni koostuivat henkilökohtaisia suunnitel- 
mia ja motivaatiotekijöitä kartoittavista kysymyksistä sekä 
alaa koskevista yleiskysymyksistä. Mukana oli aina yksi 
kompa, jolla halusin selvittää, miten henkilö reagoi, jos ei 
tiennyt vastausta. Eräässä kompakysymyksessä pyydettiin 
selvittämään i586-prosessorin ja p99i:n välistä eroa. Jäl- 
kimmäistä ei ole olemassakaan. Lisäksi kysyin lähes poik- 
keuksetta numeron 42 merkitystä, jonka kaltaiseni, asiaan 
vihkiytyneet nörtit tiesivät elämän tarkoitukseksi Douglas 
Adamsin kirjan Linnunradan käsikirja liftareille pohjalta.' 
Poislähteville oli oma haastattelunsa, jonka piti joku muu 
kuin lähin esimies. Siinä annettiin mahdollisuus purkaa sy- 
däntään ja toisaalta kerättiin tuiki tärkeää tietoa SOT:n joh- 
tamiskulttuurin kehittämiseen. 

Lähes kaikki Tallinnan-toimiston työntekijät olivat Vi- 
ron venäläisiä, joiden kanssa olin jo ASE:n aikana tottunut 
toimimaan. He osasivat arvostaa vahvoja johtajia enemmän 
kuin suomalaiset. Virossa ja Venäjällä käskyt olivat käskyjä, 
jotka toteutettiin. Suomessa ne ymmärrettiin eräänlaisik- 
si keskustelun avauksiksi, joista alkoi loputon polemiikki 
ja pulaaminen. Rajan takana tuloksen tekeminen onnistui 
huomattavasti helpommin. Kieliongelmista johtuen väärin- 
käsityksiä tuli toisinaan, mutta korjasin tilanteen palkkaa- 
malla toimistoille englannin kielen opettajan. 

Virossa suurin ongelma muodostui siitä, että venäläis- 
vähemmistöön suhtauduttiin rasistisesti. Taustalla oli viha 
neuvostomiehittäjiä kohtaan, jota virolaiset purkivat venä- 
läisiin surutta. Venäläiset eivät saaneet Viron kansalaisuut- 
ta, vaikka olivat syntyneet maassa ja asuneet siellä koko 
ikänsä. Kansalaisuuden saaminen edellytti kielikokeen 
suorittamista, joka oli niin vaikea, etteivät edes virolaiset 


1 Douglas Adams: Linnunradan käsikirja liftareille (Porvoo: WSOY, 1991, 3. painos). 

pystyneet läpäisemään sitä. Venäläiset joutuivat hakemaan 
Viron oleskelulupia passeihinsa ja Schengen-viisumin Suo- 
meen matkustettaessa. Edes Venäjälle he eivät päässeet on- 
gelmitta muukalaispasseillaan. 

Anton Anisimov oli yksi ensimmäisistä Tallinnan-toi- 
mistolle palkkaamistani työntekijöistä. Hän oli aluksi ta- 
vallinen riviohjelmoija, mutta eteni nopeasti. Hänestä tuli 
ensin tiiminvetäjä, sitten toimistopäällikkö ja lopulta hän 
vastasi Viron ja Venäjän toiminnoista. Anisimov oli oikea 
käteni, johon luotin täysin. Mies oli pilkuntarkka ja jämpti. 
Hän kuunteli, mitä piti tehdä, teki muistiinpanoja, kysyi jos 
ei ymmärtänyt, eikä sortunut turhanpäiväisiin salaliittoteo- 
rioihin. 

Suomen-toimiston työntekijöillä oli tapana täydentää 
puuttuvaa tietoa omasta päästään mitä erilaisimmilla spe- 
kulaatioilla uskaltamatta tai haluamatta kysyä asioita minul- 
ta suoraan. Kuten ohjelmoijana toiminut Miikka Siivonen 
asian muotoili: ”Paras salaliittoteoria on sellainen, joka on 
itse keksitty, koska se sopii juuri itselle kaikkein parhaim- 
min” Tallinnassa tulokset ja henki olivat päinvastaisia eivät- 
kä vähiten Anisimovin ansiosta.' Hänellä oli hyvä huumo- 
rintaju ja erinomainen stressinsietokyky. 

Tallinnan-väki työskenteli ahkerasti, mutta osasi myös 
juhlia. Suurin osa SOT:n työntekijöistä oli miehiä toisin 
kuin sisältöön painottuvalla ja sinkkuisella uusmedia-alalla, 
jossa työpaikkaromanssit kukkivat ja kuihtuivat. SOT:n yri- 
tyskulttuuri oli enemmän jätkien juttu. Toimistolla oli tar- 
jolla vapaasti firman kustantamia kylmiä virvoitusjuomia. 
Erityisesti Coca-Colaa juotiin litratolkulla. Olin itsekin 
tuohon aikaan kyseisen juoman suurkuluttaja enkä käyttä- 
nyt sitä pelkästään vodkan lantraukseen. 


Keittiössä meillä oli iso televisio kaapelikanavineen. 
1 Vuonna 2003 SOT nousi Virossa kahdeksanneksi nopeimmin kasvaneiden yritys- 
ten listalla. ”Arvutifirmade TOP 95 aastal 2003", Itee, syyskuu 2004. 

Tunteella ja tuulella toiminut koodari Oleg Golovatchov 
hankki yhteiseen käyttöön radio-ohjattavan maastoauton, 
jolla saattoi huristella pitkin toimiston puisia lattioita. Mies 
oli mitä parhain yhteishengen kohottaja ja hauskuuksien 
keksijä. Kodinomaista ilmapiiriä loivat toimistolla asuneet 
lemmikkirotat, Uljana ja Trinity. Niiden piti olla pariskun- 
ta, mutta myöhemmin ne paljastuivat lesbopariksi. Ajatus 
kiihotti nuorempien koodareiden mielikuvitusta. 

Toimiston suihkua emme saaneet koskaan toimimaan 
tyydyttävällä tavalla, joten kiivaan yötyöskentelyn jälkeen 
tuoksui vahvasti hiki. Projektit päättyivät yleensä lop- 
purykäisyyn, jonka jälkeen koko remmi palkittiin isoilla 
kemuilla. 

Anisimov muisteli, miten eräiden juhlien jälkeen läh- 
dimme yhdessä ajelemaan takaisin kohti toimistoa. Hän 
ajoi minun autoani, jonka tankki oli lähes tyhjä. Kaikeksi 
onneksi bensa loppui lähellä huoltoasemaa. Olin ojentanut 
hänelle lompakkoni. Aamulla kun heräsin, ihmettelin mi- 
ten olin päätynyt takaisin toimistolle auton tankki täynnä ja 
bensakuitti lompakossa. 

Kun henkilöstön määrä ylitti kaksikymmentä, vietettiin 
kuukausittain aina jonkun syntymäpäiviä. Ne olivat isot 
juhlat Virossa. Toimistomme sijaitsi Tallinnan keskustassa, 
Viru-hotellin kupeessa. Se täyttyi päivän aherruksen jäl- 
keen pizza-laatikoista, oluttölkeistä ja vodkapulloista. Jut- 
telimme, katsoimme elokuvia ja pelasimme verkkopelejä. 
Kaikkien yhteinen leffasuosikki oli ensimmäinen Matrix- 
elokuvista. Sitä katsottiin useaan otteeseen. Peleistä miel- 
lyimme erityisesti Ouakeen, monen pelaajan räiskintäpe- 
liin. Tallinnan-toimistolla oli jopa oma Ouake-tiimi, joka 
taisteli muita tiimejä vastaan maailmalla. Mieltymyksemme 
olivat varsin samansuuntaisia ja se teki työyhteisöstä homo- 
geenisen. 

Minulla oli lähes kymmenen vuoden tauon jälkeen ai- 
kaa ja mahdollisuus osallistua täysipainoisesti ohjelmisto- 
kehitykseen. Koodasin ydintä yhdessä Linus Torvaldsin ja 
muiden vapaaehtoisten kanssa. Samalla tein siitä versiota 
omaan käyttöömme. Päädyin konservatiivisiin valintoihin 
uusien ominaisuuksien suhteen. Tarkoituksena oli, että ja- 
kelu pitäisi mahdollisimman hyvin yllä mielikuvaa GNU/ 
Linuxista vuorenvakaana käyttöjärjestelmänä erityisesti 
suhteessa kilpailevaan suljetun lähdekoodin kyhäelmään. 
Jätin pois uusimmat kellot ja pillit, joita oli tarjolla pilvin 
pimein. Niitä olivat vielä testikäytössä olevien oheislait- 
teiden tuki, ihka uudet ominaisuudet ja muut jännittävät 
härpäkkeet. Ne olivat kehittäjäversioille tyypillisiä, mutta 
me teimme loppukäyttäjille tarkoitettua tuotetta. Politiikka 
tuotti epäilemättä pettymyksiä kaikkein edistyneimmille 
käyttäjillemme. 

Olin omassa elementissäni. Nautin ohjelmoinnin suora- 
viivaisuudesta, jossa ongelmat ovat aina yksiselitteisesti rat- 
kaistavissa. Samaa ei voi sanoa ihmisten johtamisesta saati 
ihmissuhteista. Muistan nukkuneeni toimiston vuodesoh- 
valla useammin kuin silloisen vaimoni vieressä. Työyhtei- 
sön näkökulmasta siinä ei ollut mitään erikoista, sillä kaikki 
tulivat ja menivät oman henkilökohtaisen rytminsä mu- 
kaan. Työajat olivat vapaat. Jouluaattona ja syntymäpäivinä 
lähes kaikki olivat yhtä aikaa paikalla, muuten suosituimpia 
työaikoja olivat kesällä viileät yöt ja talvella pimeät iltapäi- 
vät. Toimistolle asennettu kirkas valaistus auttoi kaamos- 
masennukseen, jonka koin Suomessa ahdistavaksi. Puolet 
vuodesta meni aina hukkaan talviunessa horrostellessa, kun 
ihmiset olivat myrtyneitä eikä mikään tuntunut huvittavan. 

Boris oli etupäässä muiden hoivissa. Toimistolla ol- 
lessaan hän touhotti välillä vähän liiankin kanssa, kun 
ympärillä oli niin paljon rapsuttajia. Poikani Kalle antoi 

Borikselle välillä kotona kyytiä, mutta koira tuntui pitävän 
myös kovakouraisista leikeistä. Ne sisälsivät karvojen repi- 
mistä, päällä pomppimista ja selässä kiipeilyä. Myös vaimo- 
ni koirasta oli Borikselle seuraa, milloin tämä ei ollut varti- 
oimassa. 

Tallinnasta tuli minulle oma henkilökohtainen paratiisi- 
ni ja pakopaikkani pahasta bisnesmaailmasta. En ollut in- 
nostunut liiketoiminnasta. Koin johtamisen, vaikuttamisen 
ja taloushallinnon pakkopullana. Se oli minun työni pimeä 
puoli eli ”dark side”, kuten eräässä asiakasyrityksessä työs- 
kennellyt kollegani asian ilmaisi. Muutettuani Suomeen 
minusta oli mukava poiketa Tallinnassa verestämässä van- 
hoja muistoja. Tuntui siltä kuin olisin palannut takaisin 
kotiin. Heenan sen sijaan tuli Tallinnaan vain firman kesä- 
juhlien ja Tallinnan olutfestivaalin, Öllesummerin, houkut- 
telemana. 

Heenan oli toimitusjohtajana vetäytyvä ja viihtyi par- 
haimmin yksin omassa työhuoneessaan. Yhteisissä myyn- 
tipalavereissa hän oli silmin nähden vaivaantunut ja mediaa 
hän karttoi kuin ruttoa. Työaikaa tuhraantui omaan käyt- 
töön tulevien laitteiden hankintaan ja sisäisiin sähköpostei- 
hin. Heenan harjoitti hiljaista hajota ja hallitse-politiikkaa. 
Hän erotti entisen toimitusjohtajan, Jorma Schukoffin. Ta- 
loushallintoa hoitanut Tuuli Saario halusi vaihtaa työpaik- 
kaa minulle tuntemattomasta syystä. 

Schukoffin erojuhla oli minulle kova paikka. Se tuntui 
entistäkin vastenmielisemmältä siksi, että menimme pröys- 
täilevälle illalliselle. Minä nautin alkuruuaksi, pääruuaksi 
ja jälkiruuaksi vodka-kolaa. Se on hyvä lääke vitutukseen. 
Minä pidin Schukoffista enkä piilotellut hänen lähtönsä ai- 
heuttamaa surua. 

Jäljelle jääneille Heenan teroitti, että mikäli hän itse jou- 
tuisi lähtemään, pitäisi myös muiden erota. Lausuman voi 

tulkita toimineen molemmin päin niin, että Heenan sitou- 
tui myös suojelemaan omiaan. Mies oli Suomessa kovasti 
pidetty. Ilmeisesti hän osasi vesittää hyvin ylhäältä tulleen 
äkseerauksen alaisilleen. Eräs hänen lempisanonnoistaan 
nimittäin oli, että johtajien tehtävänä oli muuttaa ylhäältä 
tullut paska suklaamousseksi, ”turning shit into chocolate 
mousse”. 

Suomessa myynti tuntui lähteneen Heenanin luot- 
saamana hienosti käyntiin ja uusia tuotteita suunniteltiin 
loputtomasti. EVP (E-mail Virus Protection) oli virustor- 
juntapalvelu, joka puhdisti asiakkaiden sähköpostit viruk- 
sista. Kun virus löytyi, palvelu ei lähettänytkään viestiä 
eteenpäin, vaan takavarikoi sen. EVP koostui GNU/Li- 
nux-palvelimesta, jossa oli sähköpostipalvelin ja virustor- 
juntaohjelmisto. Kun virustorjuntaohjelmiston valmistaja 
myöhemmin muutti lisenssinsä palvelimesta käyttäjäkoh- 
taiseksi, nousseet kustannukset tappoivat palvelun. EVP oli 
suosittu ja sillä oli parhaimmillaan tuhansia käyttäjiä Suo- 
messa. 

Toinen avoimen lähdekoodin tuote oli virtuaalinen yk- 
sityisverkko (VPN, Virtual Private Network). Se yhdisti 
eri toimipisteiden sisäverkot Internetin välityksellä. Tiedot 
salattiin niin, etteivät ulkopuoliset voineet salakuunnella 
niitä. Autentikointi taas esti ulkopuolisia liittymästä sisä- 
verkkoon. SOT:n valmistamat päätelaitteet yhdistivät eri 
sisäverkot toimimaan aivan kuin ne olisivat olleet yhtä ja 
samaa suljettua sisäverkkoa. 

Tuotevalikoimaan eksyi myös kummajainen nimeltään 
Lifekeeper. Se oli olevinaan eräänlainen korkean käytettä- 
vyyden palvelinryväs. Tuotteen tarkoituksena oli turvata 
palvelimien toimivuus vikatilanteessa. Mikäli yksi palvelin 
menisi rikki, toinen tulisi saumattomasti tilalle. Lifekeeper 
oli Hewlett-Packardin isolla rahalla markkinoille työntämä 

himmeli, jonka avulla se kalasteli yrityksiä partneriverkos- 
toonsa. Tuote koostui sekalaisesta joukosta komentojonoja 
eli skriptejä, jotka oli ohjelmoitu toimimaan vaarallisen lä- 
helle käyttöjärjestelmän ydintä. Testasimme tuotteen Tal- 
linnassa ja totesimme sen torsoksi. 

Heenan otti tuotteen varoituksistamme huolimatta 
myyntiin. Kuningasajatuksena oli, että tätä suljetun koo- 
din pakettiohjelmaa myytäisiin asiakkaille jälleenmyyntinä 
aivan kuten atk-laitteita vähittäiskaupassa. Jälleenmyynnin 
oli tarkoitus toimia ovenavaajana, jonka avulla hankittaisiin 
uusia asiakkaita. Heille voitaisiin sitten myydä SOT:n itse 
tuottamia palveluja ja tuotteita. 

Hanke osoittautui fiaskoksi. Myyntikatteet olivat mität- 
tömiä kuluihin nähden. Myynti perustui henkilökohtaisiin 
kontakteihin eikä kustannukseltaan edullisempaan myymä- 
lämyyntiin kuten laitekauppa. Lisäksi oli nurinkurista, että 
lähdimme etsimään osaamista ja tuotteita muualta emmekä 
myyneet omaa osaamistamme. Tuotekehitys ja tekninen 
tuki olivat siihen aikaan ainoat SOT:ssä kunnolla toimineet 
osat. Oli siis järjetöntä, että otimme ulkopuolisen suljetun 
lähdekoodin tuotteen jälleenmyyntiin. Olisimme halutes- 
samme voineet tehdä itse pienellä vaivalla paljon parem- 
man, avoimen tuotteen. 

Jälkikäteen olen aprikoinut, että perimmäisenä syynä 
Lifekeeperin mukaantuloon täytyi olla avoimen lähdekoo- 
din ymmärtämisen tai vielä yleisemmin projektimyynnin 
vaikeus. Sitä se olikin abstraktiudessaan useimmille myy- 
jille. Oli helpompaa tehdä mitä tahansa muuta. Heenan oli 
toiminut aiemmin pelkästään suljetun lähdekoodin yrityk- 
sissä ja sielläkin lähinnä hallinto- ja myyntitehtävissä. Uusi 
ansaintalogiikka olisi vaatinut uudenlaista lähestymistapaa. 
Heenan ehdotteli alkuun, että SOT kaappaisi avoimen 
lähdekoodin ohjelmia, muuttaisi ne suljetuksi ja myisi ne 

suljetun lähdekoodin tuotteina. Uskoin logiikan valkene- 
van miehelle pikkuhiljaa ja annoin hänelle vapaat kädet toi- 
mia. 

Heenan avasi SOT:lle uuden toimiston Australiaan. 
Veri veti ymmärrettävistä syistä kotiseuduille, sillä vaimo 
ja lapset olivat siellä. Lomat mies vietti aina Australiassa 
perheensä aikataulun mukaisesti. SOT:lle tämä oli huonoin 
mahdollinen ajankohta, sillä bisnes oli vilkkainta juuri jou- 
lun alla. Epäilemättä siirtyminen vieraaseen kulttuuriin toi- 
selle puolelle maapalloa oli raskasta ja aiheutti stressiä. 

Australian-toimiston vetäjäksi Heenan palkkasi head- 
hunterinsa Alfred Shippenin. SOT:n liiketoiminnan kan- 
nalta uuden maailman toiminnoista oli pelkkää harmia ja 
idea osoittautui rahanlypsännäksi. Kävi ilmi, että Shippen 
oli rahapulassaan väärentänyt myyntitilauksia ja nostanut 
niillä SOT:ltä rahaa toimituksia varten. Ei liene yllätys, että 
toimisto suljettiin. Minut pidettiin pimennossa lopullisista 
vahingoista, mutta niiden on täytynyt olla kymmeniä tu- 
hansia euroja. 

Kotiinpäinvetoa esiintyi muutenkin. Heenan halusi 
korvata käyttämämme 2K:n. Hän kutsui sitä Two Kidsiksi 
minun ja Tuuli Saarion riideltyä ohjelman ominaisuuksista 
kuin pahaiset kakarat. Tilalle hän suunnitteli australialaista 
taloushallintaohjelmaa, jota oli tottunut käyttämään. Suo- 
men lainsäädäntö asetti kuitenkin taloushallinnon ohjel- 
mille sellaisia vaatimuksia, joihin kyseinen ohjelmisto ei 
taipunut. 

Sittemmin taloushallintoon hankittiin viimeinen sul- 
jetun lähdekoodin roskaläjä TietoEnatorilta. Ticon Win- 
niminen kirjanpito-ohjelma ei toiminutkaan SOT:n hal- 
lituksen vaatimalla englanninkielisellä tilikartalla eikä 
raportointikaan onnistunut. Kun yritimme palauttaa ohjel- 
maa, TietoEnator kieltäytyi tylysti. Totesin, että nyt riitti. 

Sellaiset ohjelmat, joiden kehitykseen ei voi itse vaikuttaa, 
ja joissa olevia virheitä ja muita hölmöyksiä ei pysty itse 
korjaamaan, olivat vastenmielisiä. Lisäksi minua ärsytti oh- 
jelmistotalon arrogantti suhtautuminen asiakkaaseensa. Jos 
muut ostivat roskaa, meidän ei ollut pakko tehdä niin. Ti- 
lanne olisi ollut epäilemättä toinen, jos emme olisi tienneet 
paremmasta. 

Minä olin onnellisen tietämätön Suomen sotkuista ja 
keskityin Tallinnan piilopaikassani tekniikkaan. Milloin 
yrityksen hallintoon liittyvät päätökset vaativat kannanot- 
toa, tein sen lonkalta fiiliksiin perustuen. Kun kysyin toi- 
sinaan Heenanilta syitä olemattomaan myyntiin suhteessa 
huimiin myyntiennusteisiin ja tappiolliseen tulokseen, sain 
vastaukseksi verukkeita. Halusin kuitenkin taata hänelle 
työrauhan ja mahdollisuuden onnistua, enkä puuttunut hä- 
nen toimiinsa. En ollut vieläkään oppinut. Luotin ihmisiin 
siihen saakka, kunnes he pettivät luottamukseni. Viimein 
mittani täyttyi Heenanin selityksistä. Kysyin suoraan, mitä 
hän aikoo tehdä sitten kun on hassannut koko SOT:n kol- 
men miljoonan euron kassan. Tähän Heenan vastasi: ”En 
minä aio olla SOT:ssä niin kauaa. Vaihdan työpaikkaa hy- 
vissä ajoin ennen sitä.” 

Vikmanin epäilykset osoittautuivat aiheellisiksi. Mikä- 
li olisin heti pakottanut Heenanin asettamaan toiminnalle 
euromääräisiä tavoitteita, mies olisi saattanut jättää tarttu- 
matta työtarjoukseen tai onnistua työssään. Tavoitteitta 
ja suitsitta hän teki SOT:stä ajan hengen mukaisen hyvän 
teknologiafirman. Yhtiöstä tuli rahaa syövä musta aukko. Se 
työllisti itse itsensä loputtomalla sisäisellä puuhastelulla eli 
pulauksella, kuten Räsänen asian ilmaisi. 

Pulaaminen on nykyaikaisen liikkeenjohtamisen 
Bonk-sovellus, joka kukoisti it-kuplan aikaan. Pulaa- 
jat ovat useimmiten professionaalin oloisia ja kiireisiä 

bisnesmiehiä. Käytännössä loppumaton uurastus ei kuiten- 
kaan tuota mitään hyödyllistä tai rahanarvoista. Pulauksen 
määrä on yleensä suorassa suhteessa firman kokoon: mitä 
isompi firma, sitä enemmän pulataan. Ulkomaisissa tytär- 
yrityksissä pulaamisen määrä kasvaa suhteessa yrityksen 
koon neliöön. 

It-kuplan bisneskieli kertoi pulaamisen lisääntymisestä 
yleisemminkin. Se oli täynnä hienoja, englantilaisperäisiä 
termejä, kuten action point, case, fokus, fokusoituminen, 
milestone, missio, roadmap, roadshow, ASAP, kick-off, 
portfolio, partneruus, powerpoint, presentaatio, segmen- 
tointi, synergia, strategia, visio ja niin edelleen ja niin edel- 
leen. Pohjimmiltaan kyse oli pelkästä sliipatusta ulkokuo- 
resta. Kun olisi ajan termein pitänyt ”juosta tai jumpata 
asioita kasaan”, ei toimintaa ilmennyt. Häröiltiin. 

Muotisanoja kerättiin bingoruudukoiksi, joilla saattoi 
pelata niin kutsuttua hevonpaskabingoa kokouksen ratok- 
si. SxS-ruudukosta ruksattiin muiden käyttämiä sanoja, ja 
heti kun sai vaaka-, pysty- tai vinorivin täyteen, sai nousta 
seisomaan ja huudahtaa ”Hevonpaskaa!”.' Minä nukahtelin 
kokouksissa useammin kuin sain bingoruudukon täyteen. 
Lopulta opin pitämään kynää kädessä torkkuessani. Käsi 
herpaantui nukahtaessa, jolloin kynä putosi pöydälle ja he- 
rätti minut kolauksella. Ylivoimaisesti suosituin ajanviete 
oli lähettää tekstiviestejä muille kokoukseen osallistuville. 
Parhaassa tapauksessa joku oli unohtanut laittaa puheli- 
mensa äänettömäksi. 

SOT:ssä viljeltiin myös avoimen lähdekoodin slangia. 
Taloudellisten, alle kymmenmerkkisten lyhenteiden avulla 
voitiin kuitata sarkastisesti melkein mitä tahansa. Kun joku 
vyörytti niskaan jotain täysin käsittämätöntä lakitekstiä, 
siihen vastattiin JANAL (I Am Not A Lawyer). Jos taas 


1 Hevonpaskabingoruudukon ja yksityiskohtaiset peliohjeet saat esimerkiksi osoit- 
teesta www.avaruusmies.com. 

vastaanottaja oli laiska eikä ollut etsinyt vastausta ensin 
ohjeista, häntä neuvottiin: RTFM (Read the fine/fucking 
manual). Lisää nörttikielen lyhenteitä on tämän kirjan lo- 
pusta löytyvässä sanastossa. Lyhenteet olivat ahkerassa 
käytössä ytimen kehityksen sähköpostilistalla. Niillä vah- 
vistettiin ryhmän sisäistä yhteenkuuluvaisuutta myös kes- 
kusteluryhmissä ja sähköposteissa. 

SOT:n valepukuisen korporaation alle oli muotoutunut 
epärehellinen pulaamisen leikkikenttä. Vastuita palloteltiin 
ja töitä delegoitiin pöydältä toiselle. Sähköpostin määrä oli 
kasvanut siinä määrin, että työpäivästä meni leijonanosa 
niiden lukemiseen, ellei sitten käyttänyt delete-näppäintä. 
Syyllistyin itsekin ylettömään sähköpostitukseen. Vastaan- 
ottajien listaan oli niin helppo tunkea yhden osoitteen si- 
jasta vaikka kuinka monta. Kun Heenan ja muu Tampereen 
väki kypsyi sähköposteista aiheutuneisiin väärinymmärryk- 
siin, laitoin omiin sähköposteihini seuraavanlaisen allekir- 
joituksen. Kehotin siinä asianosaisia tulemaan henkilökoh- 
taisesti pakeilleni, jos oli jotain epäselvää. 


Varoitus: Tämä sähköposti sisältää materiaalia, joka on 
tarkoitettu ainoastaan SOT:n sisäiseen käyttöön. Jos et 
tunne tämän sähköpostin kirjoittajaa tai saat tämän viestin 
eteenpäin lähetettynä, niin tuhoa se välittömästi. Jatkaes- 
sasi viestin lukemista altistut pahoinvoinnille, väärinym- 
märryksille, pysyvälle mielisairaudelle tai paranoidisuu- 
delle koskien SOT:n asioita ja työsuhdettasi. Jotta voisit 
jatkaa viestin lukemista sinun tulee tutustua Santeriin ja 
hänen policyynsä sekä tapaan kommunikoida mukaan 
lukien kommunikaatiomalli yrityskuplasta, jonka sisällä 
kommunikaation tulee olla nopeampaa ja tehokkaam- 
paa kuin sen ulkopuolella. Jos kaikesta huolimatta kärsit 
yllämainituista oireista, sinun tulee välittömästi ottaa 

yhteyttä Santeriin ja sopia palaveri naamatusten. Tämän 
varoituksen huomioimatta jättäminen ei ole suositeltavaa, 
sillä yllämainitut altistukset ovat todellisia. Jos sinulla on 
kysyttävää niin siirry 16 riviä ylöspäin ja aloita lukeminen 
rivin alusta. 


Heenanin mukaan allekirjoitukseni ei sopinut SOT:n uu- 
siin korporaatiokuoseihin. Niinpä vaihdoin allekirjoituk- 
seeni tekstin: ”Allekirjoitus myytävänä, ole hyvä ja kysy 
lisää sähköpostin lähettäjältä”. Halusin vihjata, että SOT:n 
liiketoiminta velloi lillukanvarsissa ja myyminen olisi ollut 
kiva juttu. Kun Heenan osti minulta allekirjoitustilan olut- 
tuopilla, sain todeta, että pulaamiseksi meni sekin kauppa. 

Sain vuonna 2004 yli sata asiallista viestiä ja reilu tuhat 
roskapostia päivässä. Suurimpana haasteena oli seuloa ai- 
heelliset viestit roskapostien joukosta. Käytössämme ollut 
roskapostisuodatin oli aluksi liian lepsu ja päästi roska- 
posteja lävitse. Virittelyn jälkeen jouduin taas kaivamaan 
asiaviestejä roskapostikansiosta. Lähtiessäni tuon kansion 
koko oli 740 megatavua. Se sisälsi toisin sanoen yli 300 000 
sivua erilaisia mainoksia ja huijauksia. Roskapostia pidet- 
tiin Suomessa laittomana tietoliikenteen häirintänä. Olin 
jättänyt miljoona roskapostia ilmoittamatta poliisille, mikä 
teki minusta kanssarikollisen. Olin tiukasti lakia tulkiten 
suojellut roskapostittajia. Poliisi lienee ollut kiitollinen. Jos 
kaikki suomalaiset tekisivät rikosilmoituksen jokaisesta 
saamastaan roskapostista, poliisilta kuluisi useita ikuisuuk- 
sia niiden käsittelyyn. 


Roskapankki 


Koin vuosituhannen vaihteen jälkeen ensimmäisen kerran 


128 


epäluottamusta Suomen-työntekijöitäni kohtaan. Firman 
rahoilla oli eletty kuin pellossa. Palkat olivat lähes samaa 
tasoa kuin ministereillä ja uusia autoja hankittiin työnteki- 
jöiden miellyttämiseksi. Rehellisyys tuntui tyystin kadon- 
neen. Syitä epäonnistumisista vieritettiin härskisti toisten 
niskoille, firman omaisuutta kähvellettiin surutta omiin 
taskuihin ja työt jäivät useimmiten hoitamatta milloin mis- 
täkin tekosyystä, kun ne eivät tahtoneet maistua. Kyselin 
hoitamatta jääneiden asioiden perään. Minulle vastattiin 
töykeästi, ettei asia kuulunut minulle. Toisinaan taas syy- 
tettiin vakoilusta ja luottamuspulan lietsomisesta. Yritykset 
saada asioihin tolkkua ja suitsia sekoilua olivat salaliittoteo- 
rioita, jotka tähtäsivät työntekijöiden saavutettujen etujen 
röyhkeään karsimiseen. 

Päätin, että nyt sai pelleily riittää. Vaihdoin sähköpos- 
tini allekirjoitukseksi ”Hullu mies Huittisista — syö enem- 
män kuin tienaa” Tästä iskulauseesta tuli johtotähti SOT:n 
uudelle strategialle, joka oli voimassa lähtööni saakka. Kä- 
vimme Heenanin ja hallituksen kanssa vaihtoehtoja läpi tu- 
loksetta. Heenan oli aiheuttanut SOT:lle tappiota kuukau- 
sittain E-sarjan Mersun hinnan verran. Minä sanoin, että 
otan mieluummin uuden Mersun kuin jatkan hölmöilyä. 
Parin viikon päästä minä tilasin samppanjanvärisen Mersun 
ja Heenan sai lähteä. 

Epäilemättä miestä itseäänkin riepoi, ettei tulosta ol- 
lut syntynyt. Suurin huoli oli silti aina omasta taloudesta 
ja saavutettujen etujen säilyttämisestä. Lähdön jälkeen 
Heenanin taustoista selvisi uusia asioita. Mies oli työs- 
kennellyt upseerina Australian armeijassa ja siirtynyt sen 
jälkeen liike-elämään. Uusi ura oli päättynyt työuupu- 
mukseen, minkä jälkeen mies oli yrittänyt pitää talouttaan 
pinnalla yrittäjänä. Lapsien järjettömät koulumaksut ajoi- 
vat epätoivoiseen rahanhankintaan keinoja kaihtamatta. 

Lisäksi perheestä erossa eläminen oli varmasti rasittavaa. 

Heenanin läksiäisiä juhlittiin Helsingin keskustassa si- 
jainneessa Alcatraz-nimisessä bordellissa. Myyntimiehet 
vinguttivat luottokorttejaan, ja tämän jalomielisyyden an- 
siosta juhlabudjetti levisi käsiin. Surin Heenanin lähtöä 
samoin kuin Schukoffinkin. Tosin tällä kertaa vesiselvänä 
juhlapaikan epämääräisen miljöön vuoksi. 

Hankin SOT:lle uudet toimitilat Helsingistä Kampin 
Autotalosta. Kaikki hyvät asiakkaat tuntuivat viihtyvän 
Helsingissä. Tampereen toimipisteen suljin myöhemmin ja 
tarjosin siellä olleille työntekijöille mahdollisuutta siirtyä 
Helsinkiin. Vain Räsänen otti tarjouksen vastaan joksikin 
aikaa, mutta lopulta hänkin kyllästyi pendelöintiin Tampe- 
reen ja Helsingin välillä. Muut olivat niin perimanselaisia, 
ettei pääkaupunkiseutu ollut vaihtoehto. 

Laitekauppaa yritettiin jatkaa Tampereella kielloistani 
huolimatta. Minun oli lopulta ilmoitettava tukkureille, ettei 
meille saanut toimittaa enää yhtään mitään. Ihmettelin, kun 
puhe ei tehonnut. Tilanne oli ennenkokematon, vaikkakin 
vastaavaa oli varmasti tapahtunut muuallakin, esimerkiksi 
Riot-E:ssä — tosin johdon omalla myötävaikutuksella. Riot- 
E oli yksi Suomen legendaarisimmista kuplayrityksistä. 

Jälkipyykkiä pestiin pitkään. Huomasin, että Heenan 
oli kirjoituttanut SOT:n silloisella talousapulaisella itsel- 
leen palkkatodistuksen. Sen mukaan hän oli saanut palkkaa 
koko vuoden aikana 10 091,28 euroa. Työsopimuksessa 
palkaksi oli kuitenkin sovittu 93 300 euroa. En tiedä, mitä 
miehellä tai talousapulaisella oli mielessä. Aloin aprikoida, 
mitä muuta oli mahdollisesti tapahtunut, ja oliko edellinen 
talousvastaava, Tuuli Saario, saanut lähteä kieltäydyttyään 
tämänlaatuisista hämärähommista. 

Heenan oli ensi töikseen palkannut SOT:iin uuden ta- 
lousapulaisen. Tänä aikana SOT:n taloushallinnosta keittyi 

aivan käsittämätön soppa, joka päättyi minulle annettuun 
kunnianloukkaustuomioon. Talousapulainen siirtyi SOT:n 
palvelukseen mikkeliläisestä Tilitoimisto ATK-Palvelu T. 
Ollikainen Oy:stä. Yrittäjä Pasi Ollikainen suositteli naista 
edellisen työnantajan ominaisuudessa. 

Apulaisen vastuulle tulivat SOT:n talousasiat, laskutus, 
maksut, kassa, kirjanpito ja viranomaissuhteet. Myöhem- 
min minulle selvisi, että hän oli tehnyt SOT:stä lainaamon. 
Etenkin leveästä elämäntyylistään tunnetut myyntimiehet 
nostivat kassasta moninkertaisia palkkaennakkoja kuukau- 
sipalkkoihinsa nähden, ja luottokorttilaskut yksityisestä 
käytöstä nousivat tuhansiin euroihin kuukaudessa. Myyn- 
timiehillä oman talouden hallinta oli järjestään retuperällä 
maasta tai kansallisuudesta riippumatta. Oma talous perus- 
tui haaveisiin tulevista tulospalkoista. Ne jäivät kuitenkin 
usein saamatta, kun aika ei riittänyt haaveilulta myymiseen. 
Lisäksi monella oli perässään velkojia, joiden kintereiltä ka- 
ristaminen vei mehut. Poikkeuksiakin oli. SOT:hen Arkki- 
mainoksesta palkkaamani vääräleuka savolainen, Räsänen, 
oli rehellinen jopa omien heikkouksiensa suhteen. Hän 
pyysi itse, että minä leikkaisin hänen luottokorttinsa kahtia. 
Toiset vinguttelivat omiaan aina siihen asti, kunnes revin 
ne kirjaimellisesti pois heidän käsistään. 

SOT:stä nostettiin erilaisia lainoja ja matkaennakoita 
ilman asianmukaisia selvityksiä etu- tai edes jälkikäteen. 
Yrityksen rahoilla mässäily ei rajoittunut työntekijöihin. 
Myös talousapulainen itse ja firman toimitusjohtaja naut- 
tivat lukuisista uusista työsuhde-eduista. Firman taloutta 
johdettiin kuin roskapankkia. Tämän seurauksena firman 
kirjanpidosta oli lopulta jäljellä savuavat rauniot. 

Leväperäisyydet tulivat ilmi, kun Sisä-Suomen verovi- 
rasto pyysi SOT:ltä kirjallista selvitystä yrityksen laimin- 
lyönneistä. Yhtiölle määrättiin veronkorotusta 400 euroa. 


131 


Vaikka summa oli mitätön, pidin tapausta ennenkuulumat- 
tomana. Minulle oli kunnia-asia, että kaikki viranomaissuh- 
teet hoidettiin täydellisen täsmällisesti. SOT:n taloudellista 
tilaa kuvasi paras mahdollinen luottokelpoisuusluokitus, 
AAA (Dun & Bradstreet). Koko firman historian aikana 
ei yhtäkään aiheellista laskua ollut maksettu päivääkään 
myöhässä. Luottoluokitus, kuten arvata saattaa, romahti 
Heenanin aikana, mutta sain nostettua sen takaisin ennen 
lähtöäni SOT:stä.' Olin ylpeä siitä, että yrityksen luottotie- 
dot olivat puhtaat koko toiminnan ajalta, vaikka en halun- 
nutkaan ottaa lainaa. Minulla oli lainaamisesta riittävästi 
kokemusta. 

Kirjoitimme verottajalle kirjeen, jossa selvitettiin, mitä 
oli tapahtunut. Talousapulainen teki kirjeestä tutkinta- 
pyynnön, ja minä sain tuomion kunnianloukkauksesta.? 
Raskauttavia kirjeessä olleita väitteitä oli oikeuden mu- 
kaan esimerkiksi kertomus talousapulaisen tekemisistä, tai 
tarkkaan ottaen tekemättä jättämisistä. Talousapulainen oli 
laiminlyönyt järjestelmällisesti viranomaisilmoituksia ja 
verojen maksuja. Hän oli ottanut yrityksen tililtä rahaa lu- 
vatta ja peitellyt sitä väärentämällä palkanlaskentatietojaan. 
Lisäksi hän oli laskenut ja tilittänyt omat kuukausittaiset 
ulosottonsa liian pieninä. 

Juttu ajettiin kunnianloukkauksena, kun kihlakunnan- 
syyttäjä Jorma Kokkosta eivät kiinnostaneet talousapulai- 
sen tekoset. Tämä oli minulle lopullinen näyttö siitä, että 
Suomessa palkkatyöntekijä saa tehdä mitä vain. Yrittäjää 
sen sijaan rangaistaan jopa siitä, että hän toimittaa viran- 
omaiselle tämän vaatiman selvityksen. Kokkosen logiik- 


ka oli yhtä vahva kuin Anneli Jäätteenmäen jutussa. Paavo 

1 ”SOT receives highest credit rating in Finland”, tiedote, www.sot.com, 8. kesäkuuta 
2004. 

2 Tuomio 04/3618 (Tampere: Tampereen käräjäoikeus, 2004). Käräjätuomarina 
toimi Säde Suojanen ja lautamiehinä Ulla-Maija Ronumäki, Leo Siiskonen ja Pauli 
Siltanen. 

Lipponen möläytti Yhdysvalloissa käydessään, että Suomi 
tuki Irakin valloitusta. Kun Jäätteenmäki paljasti tämän 
valtionsalaisuudeksi luokitellun tiedon, hän joutui syyttee- 
seen. Lipponen puolestaan palkittiin eduskunnan puheen- 
johtajuudella. Opetus lienee ollut sama kuin kotona saama- 
ni: jos joku mokaa jotain, sitä ei saa tuoda julki. Asiat pitää 
lakaista siististi maton alle. En edelleenkään jatka uskoa, 
että kovin moni muu suomalainen tuki Lipposen lisäksi ky- 
seistä Öljy- ja ristiretkeä. 

Mahdollinen syy talousapulaisen huolimattomuuteen 
selvisi teknisen tukemme Internet-liikenteen seurannasta. 
Apulaisen päivät olivat kuluneet mukavasti Internetin kes- 
kustelupalveluissa. Lähetin hänelle aiheesta seuraavan säh- 
köpostin. 


Päiväys: 20.9.2002 
Vastaanottaja: Talousapulainen 
Aihe: Isoveli valvoo 


Terve! 


En tiedä oletko tietoinen, mutta turvallisuussyistä meillä 
seurataan kaikkea Internet-liikennettä aktiivisesti. Erilais- 
ten pornosivustojen ja chattien käyttö on firman koneilta 
ehdottomasti kiellettyä ja aiheuttaa tietoturvauhkia ja 
riskejä, joista vastuu on teon tekijällä. 


Huolehdithan siitä, ettei minun tarvitse jatkossa enää 
huomauttaa sinulle tästä säännöstä. Jos tuntuu ettet jaksa 
tehdä töitä tai ei vain muuten huvita, niin Erno antaa 
sinulle SOT Linux paketteja koottavaksi sekä kirjekuoria 
postitettavaksi Trial-kampanjaa varten. 

Terveisin 


sk 


Edelleenkään ei ole selvinnyt se, miksi talousapulainen ei 
toimittanut kirjanpidon tositteita asianmukaisesti eteen- 
päin tilitoimisto Ollikaiselle. Tai miten oli mahdollista, että 
lain vaatimat kaupparekisterimuutokset jäivät tekemättä 
eikä sinne toimitettu edes taseita ja tuloslaskelmia. Kaup- 
parekisterimuutoksien laiminlyönti vesitti SOT:n optio- 
ohjelman. 

Piittaamattomuuden paljastuttua talousapulaista suosi- 
tellut Ollikainen tunnusti, että hän oli vain yrittänyt päästä 
naisesta eroon. Tämä oli Ollikaisen mukaan jättänyt asiak- 
kaiden kirjanpitoja retuperälle, minkä seurauksena nämä 
olivat lähteneet kävelemään. Vahinko oli laitettu kiertä- 
mään niin kuin epätoivottu lapsi karuselliin. 

UUDEN TALOUDEN OPIT 


SOT saattoi näyttää uusmediabisnekseltä ulkoisten merk- 
kien, kuten nopean menestyksen, saadun riskirahan, julki- 
suuden ja palvotun asemansa takia. Sisäisesti yhtymäkoh- 
dista kertoivat holtiton rahankäyttö, tähtitieteelliset palkat 
ja luottokorttilaskut, uudet autot, puuttuva työmoraali, 
pulaaminen ja kaikenlainen kähmintä. Epäilemättä yhtä- 
läisyyksiä oli, vaikka SOT olikin pohjimmiltaan tuiki taval- 
linen ja perinteikäs ohjelmistotalo. Ainoana erona muihin 
ohjelmistotaloihin nähden oli se, että SOT suolsi avointa 
lähdekoodia. 

Sekä avoimen lähdekoodin ohjelmistotuotanto että uus- 
media elivät it-kuplan aikana oppivuosiaan. Kenelläkään 
ei ollut tietoa siitä, mikä uuden median tai avoimen lähde- 
koodin ohjelmistomenetelmän rooli tulisi olemaan, millai- 
sia ominaisuuksia ja millaista sisältöä asiakkaat tuotteisiin 
haluaisivat, ja millaiset liiketoimintamallit toimisivat. Kun 
ympärillä olevan maailman nähtiin lisäksi muuttuvan niin 
nopeasti, ettei mikään vanha pätenyt, piti kokeilla kaikkea 
mahdollista. 

Uusmedia-alan yritykset myivät mullistavia tuoteideoi- 
taan powerpointeille väännettyinä konsepteina ennen kuin 
ensimmäistäkään riviä oli koodattu. Pääomasijoittajat ja 
yritykset lähtivät näiden esitysten pohjalta päätä pahkaa ra- 
hoittamaan toimintaa. Erään hypettäjän toimitalo Espoon 
Keilarannassa tunnettiin maailmalla osuvasti nimellä ”Po- 
werpoint Palace”. Jännittävissä neuvotteluissa ja asiakaspa- 
lavereissa oli tyypillisesti läsnä kokonainen valtuuskunta. 
Toisinaan viihteellisiksikin äityneitä tilaisuuksia saattoivat 

leimata myös öykkäröinti ja örvellys.' 

Valtion kruununjalokivi Sonera on saanut kuplahisto- 
riassa oman lukunsa nimimerkki Pelle Pelottoman kirjoit- 
tamalla Sonera-kirjalla.* Kirja kertoo, miten kannattava 
ja perinteikäs yhtiö vietiin reilussa vuodessa konkurssin 
partaalle ja miljardien eurojen velkoihin. Sonera oli yhti- 
ön silloisen toimitusjohtajan, Kaj-Erik Relanderin mukaan 
pääpeluri uusien sääntöjen luomisessa globaalille telealalle. 
Näyttöjä suurien puheiden tueksi ei juurikaan ollut: ei mi- 
tään mullistavia uusia tuotteita, palveluja tai kumppanuuk- 
sia. Rahaa paloi markkinointiin, umts-lupiin ja kalliiseen 
konsultointiin, joiden avulla tulevaisuuden huimia tuotto- 
odotuksia rakennettiin. 

Medioilta tuntui hävinneen kaikki itsekritiikki ja suh- 
teellisuudentaju, kun kyseessä oli uusmedia tai avoin lähde- 
koodi. Meistä nörteistä tuli uusia ja palvottuja julkisuuden 
henkilöitä. Me edustimme uuden talouden tarjoamia lo- 
puttomia mahdollisuuksia. City-lehti julkaisi vuonna 1999 
listan ”40 kuumaa nörttiä” suomalaisista huippuosaajista. 
Siinä oli nimiä laidasta laitaan senaikaisista, tähdenlennoik- 
si jääneistä julkkiksista vakavamielisiin korporaatioihmisiin 
ja pitkän linjan teknologiaguruihin. Raati koostui samai- 
sista teknologian huippuosaajista, mutta itseään kukaan 
ei sentään saanut ehdottaa. Listalta löytyivät esimerkiksi 
Internet-palveluntarjoaja Eunetin kansainväliseen johtoon 
Suomesta siirtynyt Johan Helsingius, pitkän linjan verk- 
komies Kari Hintikka, Internet-opastaja Petteri Järvinen 


1 Esimerkiksi Riotin myyntimiehet järjestivät urbaanilegendojen mukaan epäta- 
vallisia ja epärationaalisia kaupantekotilanteita. Yhtiön Suomeen lennättämät 
Hollywood-studioiden pomot saivat kaupanhieronnan ohessa todistaa, kuinka 
vastapuoli joi itsensä humalaan, pyrki epäkorrektin stand up-koomiikan keinoin 
nöyryyttämään yhteistyökumppaneitaan, heitteli näiden naamalle ja rinnuksille 
punaviiniä keskustelun muuttuessa epämieluisaksi ja patsasteli saunomisen jälkeen 
ilkosen alasti. (Kim Finn: ”Mellakka mobiilibisneksessä”, City-lehti, 18/2004). 

2 Minne hävisivät Soneran rahat?, E-kirja, 
http://www.mikrokamari.fi/tietoturva/SoneraBook.pdf (ei vuotta). 

ja filosofi Pekka Himanen.' Kuva hintelistä, poninhäntä- ja 
rillipäisistä nörteistä sai kyytiä, kun Jaakko Rytsölä kirjoitti 
City-lehdelle päiväkirjassaan, että hän sai sähköpostitse ja 
kirjeitse kymmeniä naimatarjouksia viikossa.? 

Kaiken liikemaailman rytinän keskellä tuntui siltä, että 
maksavat asiakkaat unohtuivat ja yritykset nousivat pääroo- 
liin. Tuottajista tuli elviksiä, jotka patsastelivat julkisuudes- 
sa erilaisine vetoineen ja keksintöineen. He olivat edelläkä- 
vijöitä, jotka olivat näyttämässä suuntaa. Se, että asiakkaita 
eivät nämä samat asiat näyttäneet kiinnostavan, oli merki- 
tyksetön sivuseikka. Se osoittautui kohtalokkaaksi virhear- 
vioksi. Asiakkaiden odotettiin ajan myötä maksavan kehi- 
tyksen ostamillaan tuotteilla. Nimenomaan juuri he olivat 
avainasemassa. Käyttäjillä oli myös toinen merkittävä rooli, 
sillä he tuottivat suurimman osan Internetin tulevaisuuden 
sisällöistä ja avoimesta lähdekoodista.? Näyttikin siltä, että 
vain aidosti asiakaslähtöiset yritykset tai sellaisiksi pyrkivät 
selvisivät kuplasta. SOT kuului onnekseni tuohon harvalu- 
kuiseen joukkoon. 

Avoimen lähdekoodin ohjelmistoteollisuus oli myller- 
ryksessä. Osa yrityksistä eli pelkkää hypeä toisten ajautues- 
sa kohti perinteisempää liiketoimintaa. Yritysjärjestelyissä 
SuSE päätyi Novellille IBM:n johdatuksella. IBM oli sijoit- 
tanut aiemmin paljon rahaa SuSE:n pitämiseen pinnalla 
toivoen siitä alustaa omille ratkaisuilleen. SuSE oli kuiten- 
kin liian pieni jättimäiselle IBM:lle, joten se päätyi IBM:n 
pikkuruisen kumppanin syliin. Red Hat karisti yrityksen 


1 Sakari Heiskanen: ”40 kuumaa nörttiä”, City-lehti, 5/1999. 

2 Jaakko Rytsölä: ”Rytsölän päiväkirja 18.10.2000”, City-lehti, 6/2001. 

3 Sisällöntuotannon ennustettiin kasvavan jopa suuremmaksi bisnekseksi kuin 
verkkojen tai sovellusohjelmien rakentamisen konsanaan. Esim. Petteri Järvinen: 
”Suomestako sisältötuottaja?”, Tietokone-lehti, 5/98. Wikipedia on erinomainen 
esimerkki yhteisöllisestä, avoimen lähdekoodin periaattein toimivasta sisällöntuo- 
tannosta. Kuka tahansa voi kirjoittaa sinne artikkeleja tai korjata muiden tekemiä. 
Yhteisö valvoo, että tieto on asianmukaista ja sisältää tarvittavat tietolähteet. 

idealistiset perustajat kintereiltään ja muuttui bisneslähtöi- 
seksi valmisohjelmien toimittajaksi. 

Eräät yritykset päätyivät luoviin ansaintamalleihin. 
Mandrakesoft aloitti kerjäämisen riskirahan loppumisen ja 
talousvaikeuksien myötä. Yhtiö keräsi oman ilmoituksensa 
mukaan satojatuhansia euroja lahjoituksina pääasiassa yk- 
sityisasiakkailta. Myöhemmin liiketoimintamalli muuttui 
aavistuksen verran hienostuneemmaksi. Yritys alkoi myydä 
asiakkaille lahjoitusten vastineeksi klubijäsenyyksiä samaan 
tapaan kuin lomaosakkeita myytiin. Asiakkaat saivat vuosi- 
maksua vastaan osakkeita ja pääsivät klubin webbisivuille. 

Mandrakesoftin malli herätti kysymyksen uskottavuu- 
desta. Voisiko asiakas luottaa pitkällä tähtäyksellä lahjoi- 
tuksilla elävään yhtiöön? Perinteisessä ohjelmistoteollisuu- 
dessa luottamus on keskeisin kriteeri toimittajaa valittaessa. 
Asiakkaalle on tärkeää, että yritys on olemassa vielä kym- 
menen vuodenkin päästä tukemassa ja kehittämässä teke- 
määnsä ohjelmistoa. Tämä korostuu erityisesti suljetussa 
lähdekoodissa, jossa virheitä ei pysty korjaamaan itse. 

Minulta it-kupla humahti ohi kuin huomaamatta jäl- 
kipyykkiä lukuun ottamatta. Olin keskittynyt töihin niin 
kiivaasti, ettei millekään muulle jäänyt aikaa. Käynnistin 
Viron ohjelmistokehitystä, palkkasin ja koulutin henkilö- 
kuntaa. Muistioni täyttyivät tehtävistä töistä, jotka järjestin 
to-do-listojen muotoon. Ne olivat jokapäiväisen elämäni 
ohjenuora ja kattoivat kaiken henkilöstöhallinnosta par- 
turissa käyntiin. Olin neuroottinen. En halunnut unohtaa 
pienintäkään asiaa, vaan kirjoitin kaiken muistiin. Vain koi- 
ranulkoilutus ja vaimon tapaaminen puuttuivat listalta, ja 
ehkä juuri siksi ne jäivätkin niin vähäisiksi. Kun sovin jo- 
tain ihmisten kanssa, merkitsin myös nämä asiat listalleni. 
Lista kulki kätevästi mukana kommunikaattorissani. Jos 
jossain palaverissa tai keskustelussa joku jätti kirjaamatta 

sovitun asian muistiin, puutuin siihen välittömästi. Kehuin 
asianosaista poikkeuksellisen hyvästä muistista ja pyysin 
häntä sen kunniaksi hakemaan kynän ja paperia asian kir- 
jaamiseksi muistiin. Erityisesti myyjillä unohdus oli yksi 
suosituimmista tekosyistä tekemättä jääneille töille. 

To-do-listani pursusivat erilaisia töitä. Osallistuin käyt- 
töoppaiden kirjoittamiseen, ruotsin- ja englanninkielisten 
webbisivujen kääntämiseen, suunnittelin tuotejulkistuksia, 
toimin esimiehenä, neuvottelin uusista myyntikanavista, 
koulutin omia ja vieraita, avustin taloushallinnon tehtä- 
vissä, kirjoitin lehdistötiedotteita, tilasin myyntiesitteitä 
ja mainoskrääsää, ohjelmoin webbikaupan luottokortti- 
myyntiä, osallistuin GNU/Linuxin ytimen kehitystyöhön 
yhdessä Linus Torvaldsin ja muiden vapaaehtoisten kanssa, 
korjasin virheitä käyttämistämme avoimista ohjelmistoista, 
suunnittelin 2K:ta, vahdin sisäistä tietoturvaa, tein GNU/ 
Linux jakeluja ja kehitin uusia tuotekonsepteja. Öisin soit- 
telin Yhdysvaltoihin aikaeron takia. Työvälineet hajosivat 
vähän väliä kovassa käytössä. Autoa täytyi käyttää huollos- 
sa ja matkapuhelimet levisivät käsiin. Suomesta lähtiessäni 
toimiston kirjahyllyssä makasi jäljiltäni seitsemän rikkinäis- 
tä kommunikaattorin raatoa. Ne muistuttivat pakkomiel- 
teestäni ja tietotekniikan kuolevaisuudesta. 

Työ oli erinomainen tekosyy olla poissa kotoa ja työnar- 
komania sai kaipaamaansa tyydytystä. Pidin kaikki raudat 
yhtä aikaa tulessa, kaikilla mantereilla. Tampereen-toimis- 
tolla minua nimitettiin duracell-pupuksi ja epäiltiin, nukun- 
ko lainkaan. Vauhtini aiheutti kollegoissa paineita. Toimis- 
toilla oli sähköinen tunnelma, kun minä olin paikalla. Kun 
joku valitti ajanpuutetta tai ylenpalttista kiirettä, minulla 
oli lääkkeeksi aivan pistämätön teoria. Lainasin Einsteinin 
suhteellisuusteoriaa. Sen mukaan aika hidastuu, kun lii- 
kutaan lähes valon nopeudella. Kehotin kiireestä kärsivää 

työntekijää tekemään töitä nopeammin, lähes valonnopeu- 
della. Näin aika venyi ja vuorokauteen mahtui yli 24 työ- 
tuntia. 

Opintoni TTKK:lla hidastuivat hidastumistaan ja jäivät 
lopulta tyystin roikkumaan. Olin lukenut minua hyödyttä- 
neet ohjelmistotekniikan kurssit ja peikkona häämöttivät 
pakkoruotsi ja kemia, joista olin lukiossa luistellut. Profes- 
sori Ilkka Haikala ymmärsi tilanteeni. Hän lupasi, että voi- 
sin opiskella hitaammin. Minä taas lupasin valmistua ennen 
eläköitymistä. Sittemmin kun sen aika tuli, eivät aikaan ja 
paikkaan sidotut opinnot enää houkutelleet. DI-titteli on 
käyntikortissa komea lisuke, paitsi jos ei tarvitse käynti- 
kortteja. 

Sain ensimmäisen burnouttini mikrotukihenkilökurs- 
sin jälkeen vuonna 1995. Siitä toipuminen kesti joitakin 
kuukausia. Toinen ja viimeinen iski kesällä 1999. Kylläs- 
tyin totaalisesti kaikkeen. Yritin ostaa yhtenäisen, 10 000 
hehtaarin kokoisen suon Lapista. Ajattelin vetäytyä sinne 
metsästämään ja elelemään erakkona luonnon helmassa. 
Piikkilanka-aita ympärillä ja konekivääri vartiotornissa olisi 
pitänyt tunkeilijat loitolla. Tämä toinen burnouttini kesti 
neljä kuukautta. Vietin ison osan toipumisajasta vaimo- 
ni isän mökillä pelaten tietokonepeliä nimeltään Baldur's 
Gate. Toivuttuani muutin Viroon. 

Virossa asuessani lankesin ahneuksissani ostamaan 
tuontiauton. Minulla oli leasing-autona Citro&n Berlingo, 
jonka lunastin itselleni ennen Suomeen paluuta. Tuontiau- 
ton käsittely osoittautui vertaansa vailla olevaksi farssiksi. 
Passin leimoja syynättiin suurennuslasilla ja ulkomailla olo- 
päiviä laskettiin yksitellen. Asiaa tutkineen pellehermannin 
mukaan olin viettänyt Suomessa kolme päivää liikaa. On- 
neksi lompakostani löytyi Barbadoksen reissulta peräisin 
ollut pizzakuitti, jolla sain todistettua viettäneeni ne päivät 

siellä. Koko prosessin tavoitteena näytti olevan yritys saa- 
da auton tuoja luopumaan kansalaisten eriarvoisuutta ja 
kateutta lisäävästä hankkeestaan. Seuraava soppa syntyi 
siitä, että auto piti saada pois Viron autorekisteristä. Menin 
käymään Tallinnan autorekisterikeskuksessa. Siellä minul- 
le kerrottiin, että vain rekisteriin merkitty Baltiautoleasing 
voisi hoitaa asian. He kuitenkin kieltäytyivät auttamasta 
ilman lisämaksua. Auto jäi Viron rekisteriin, vaikka se oli 
rekisteröity samanaikaisesti myös Suomessa. Jälkeenpäin 
Baltiautoleasing vaati minua maksamaan heiltä saamatta 
jääneen Viron arvonlisäveron palautuksen sillä perusteella, 
etten ollut poistanut autoa rekisteristä. Juttu meni Viron oi- 
keudessa kumoon enkä ole siitä sen koommin kuullut. 
Virossa asuminen oli kuin olisi pannut rahaa pankkiin. 
Tupakoin tuolloin neljä askia päivässä, mikä oli Viron hin- 
noilla silkkaa säästöä. Pääsin vähemmällä myös kymmenen 
vuotta kiusanneen mahahaavani kanssa. Suomessa oli ollut 
pakko ravata alvariinsa lääkärissä kinuamassa reseptejä ma- 
hahaavalääkkeisiin. Heräilin yöllä tukehtumiseen, kun vat- 
sahapot työnsivät oksennuksen vatsasta henkitorveen. En 
pystynyt nukkumaan lainkaan vasemmalla kyljellä. Välillä 
wc:ssä käydessäni pönttö oli jäljiltäni täynnä verta. Suo- 
messa reseptin saamista edelsi typerä saarna terveistä elä- 
mäntavoista. Minun olisi kuulemma pitänyt lopettaa stres- 
saaminen, tupakointi, kahvinjuonti ja alkoholin käyttö sekä 
alkaa harrastaa liikuntaa. Virossa riitti, kun kävelin apteek- 
kiin ja ostin tarvitsemani lääkkeet. Myöhemmin Suomesta 
lähdettyäni kävin Uudessa-Seelannissa hakemassa lääkkeet 
helikobakteeriin, joka oli aiheuttanut vatsahaavani toisin 
kuin stressi, tupakointi ja muut lääkärin keksinnöt. 
Kolmatta burnouttia minun ei tarvinnut kokea, mutta 
kuplan ja erilaisten kuprujen myötä vankkumaton luot- 
tamukseni työkavereihin horjui. Olin itse valinnut ja 

kouluttanut esimerkiksi kaikki laitekaupan työntekijät. 
SOT:ssä ennen vallinnut rehellisyyden ja sisäisen yrittäjyy- 
den henki oli poissa. Vuosituhannen vaihdetta varjostaneet 
tapahtumat tuntuivat vastenmielisiltä. Minä elin Bonk-elä- 
mäni kiihkeintä kliimaksia 

III Kultakausi, 
2002-2004 


Maailmalla kiehui. Avoimen lähdekoodin yhteisö oli kah- 
den tulen välissä. SCO hyökkäsi Linuxin lisensseillä ja 
Microsoft jatkoi epävarmuuden kylvämistä. Tapahtumat 
näkyivät myös pienessä Suomessa eikä SOT:kään ollut niil- 
le immuuni. Asiakkaat olivat huolissaan mahdollisista lisä- 
kustannuksista. 

SOT alkoi palvella suurasiakkaita tekemällä isoja ohjel- 
mistoprojekteja. Prosessissa yritys oppi suuren maailman 
tavoille. Työmenetelmät hioutuivat, laatujärjestelmä doku- 
mentoitiin, yritykselle luotiin yksityiskohtaiset toimintaoh- 
jeet ja henkilöstön osaamisalueet kerättiin niin kutsutuiksi 
can-do-listoiksi. Isojen projektien myötä rahaan liittyneet 
paineet katosivat ja liiketoiminnan tulevaisuus tuntui entis- 
täkin turvatummalta. 

Aloimme järjestää Linux Summiteja lisäämään tietoi- 
suutta avoimesta lähdekoodista ja helpottamaan siihen 
siirtymistä. Teettämässämme markkinatutkimuksessa oli 
nimittäin selvinnyt, että keskeisin este avoimen lähdekoo- 
din yleistymiselle oli tiedon puute. Kahteen Summitiin 
osallistui yrityksiä yhteistyökumppaneina. Tilaisuudet ke- 
räsivät kävijöitä liike-elämästä, julkishallinnosta ja avoimen 


143 


lähdekoodin yhteisöstä. 

Tiedon puutetta esiintyi etenkin julkisella sektorilla, 
jossa avointa lähdekoodia hyljittiin vaikeana ja anarkisti- 
sena. Ministeriöt ja kunnat tekivät ahkerasti selvityksiä ja 
tutkivat avoimen lähdekoodin hyödyntämistä Sisyfoksen 
lailla. Eduskunnassa avointa lähdekoodia hyödynnettiin 
politikointiin ja EU:ssa keskusteltiin ohjelmistopatenteista. 
Minä osallistuin tapahtumiin erilaisissa vaikuttajarooleissa, 
kuten Ohjelmistoyrittäjissä ja Kansallisen tietoturvastrate- 
gian arviointiryhmässä.! 

Hedelmälliseksi muotoutunut liiketoiminnan kausi 
päättyi SOT:n kannalta elämäni suurimpaan mullistuk- 
seen. Firman arvoihin lisättiin sisun, rehellisyyden ja luo- 
tettavuuden rinnalle onnellisuus. Uuden arvon seuraukse- 
na aloin miettiä omaa onnellisuuttani. Toinen keskeinen 
muutoksentekijä oli rajoiteajattelu, joka oli keskeinen osa 
SOT:n yrityskulttuuria organisaation kaikilla tasoilla. Ra- 
joiteajattelu tarttui henkilökohtaiseen ajatteluuni ja muut- 
tui vallitsevaksi. 

Tämän ajanjakson aikana alkanut prosessi johti eroon 
SOT:stä. Siirryin vapaista ohjelmista vapaaseen elämään ja 
palasin aikaan ennen avointa lähdekoodia ja työnarkomani- 
aa. 


1 Käsittelen tässä luvussa myös jo vuonna 2001 alkanutta kehitystä, kuten Turun 
raporttia. Edellisessä luvussa, johon raportti olisi kronologisesti kuulunut, en 
käsitellyt julkishallinnon asioita. 

P ROJEKTIA PUKKAA 


Avoimen lähdekoodin yhteisö poti huuman haihtumi- 
sen jälkeistä krapulaa, vaikka bakkanaalit olivatkin olleet 
hillitymmät kuin uusmedia-alalla. Ainakin hörhöimmät 
yritykset olivat kuolleet nopeammin ja hiljaisemmin. Lii- 
ketoiminnan uusi suunta oli haussa, sillä pakettimyynti ku- 
luttajille oli osoittautunut järjettömäksi. SOT aloitti projek- 
timyynnin. 

SOT Linuxista ja SOT Officesta tehtiin ilmaistuottei- 
ta, joita käytettiin markkinoinnin työkaluina. Myös liike- 
vaihtoa aiemmin kasvattaneesta laitekaupasta luovuttiin. 
Kilpailu oli kiristynyt ja katteet olivat painuneet pakkasen 
puolelle. Liiketoiminnan uusi painopiste oli käyttöjärjestel- 
missä, joita ohjelmoitiin suurille asiakkaille näiden omien 
tuotteiden alustoiksi. SOT oppi suuren maailman tavoille, 
asiakaskeskeiseksi yritykseksi. 

Asiakas on projektimyynnissä keskeisessä roolissa. Pro- 
jektin määrittely, kustannukset ja kesto riippuvat pääsään- 
töisesti asiakkaasta. Määrittelyihin vaadittavat muutokset, 
suunnitteluvaiheessa esiin tulevat yllätykset ja testausvai- 
heessa kynnyskysymyksiksi nostettavat uudet ominaisuu- 
det moninkertaistavat budjetin ja aikataulun. Asiakas halu- 
aa luonnollisesti ostaa työn ennalta arvattavaan, kiinteään 
hintaan ja sitouttaa toimittajan aikatauluun viivästyssakko- 
jen uhalla. Hinnoittelussa on siten aina suuria riskejä. 

Erityisen hankalia ovat neitseelliset asiakkaat. Monet 
ohjelmistotalot kieltäytyvät kohteliaasti tekemästä heil- 
le projekteja, sillä lopputuloksena on vihainen asiakas ja 
epäonnistunut projekti. Asiakas muuttaa projektin ede- 
tessä mieltään ja vaatii uusia ominaisuuksia sekä muutok- 
sia olemassa oleviin. Yleensä ohjelmistoprojekteissa on 
nyrkkisääntönä hinnoitella projekti arvioidun työmäärän 

perusteella ja kertoa sitten kustannukset piillä tai jollakin 
vielä isommalla luvulla. Näin huomioidaan asiakkaan puo- 
lelta tulevat epävarmuustekijät. 

Aloite SOT:n tekemiin projekteihin tuli yleensä asiak- 
kaalta. Avoimen lähdekoodin osaamista tarvinneet tai siitä 
kiinnostuneet projektipäälliköt olivat kuulleet SOT:stä tut- 
tavan tai kollegan kautta. Syntyneet projektit olivat kool- 
taan massiivisia ja kansainvälisiä. Ne olivat myös pitkälle 
erikoistuneita, sillä tuotteet brandattiin alusta loppuun 
asiakkaan mukaan. Käyttöliittymien viimeistely ja brandin 
mukaiset grafiikat tehtiin erikseen niihin erikoistuneissa 
yrityksessä. Tietoturvan taso ohjelmoitiin tarpeita vastaa- 
vaksi. Lähdekoodin juridinen tarkistus ja lisenssien verifi- 
ointi nousivat myös keskeisiksi. 

Projektit olivat pitkäkestoisia ja työllistivät satoja ohjel- 
moijia. Niiden myötä SOT opetteli uudenlaisia tuotekehi- 
tyksen prosesseja, kuten rinnakkaista (parallel) ohjelmis- 
tokehitystä. Kun projekti aloitettiin, kaikkea tehtiin yhtä 
aikaa: määrittelyä, suunnittelua, ohjelmointia ja testausta. 
Tavoitteena oli puristaa projekti ajallisesti niin lyhyeksi 
kuin mahdollista. Näin tuote saatiin mahdollisimman no- 
peasti valmiiksi ja markkinoille. Aikaisemmin oli edetty 
vaihe kerrallaan niin kutsutun vesiputousmallin mukaisesti. 
Molemmilla malleilla oli etunsa ja haittansa. Rinnakkaises- 
sa kehityksessä kustannukset kasvoivat päällekkäisen ja tur- 
han työn takia. Vesiputousmallissa säästettiin kustannuksis- 
sa, mutta projektit venyivät. 

Projektien keston määrityksessä SOT:ssä toimittiin al- 
haalta ylös. Olin huomannut ajankäytön suhteelliseksi. Jos 
projektityöhön antoi aikaa kuukauden, työ kesti kaksi. Jos 
sen sijaan antoi aikaa kaksi viikkoa, työ tuli tehtyä kuukau- 
dessa, tai sitten se ei ehkä valmistunut koskaan. Kun ohjel- 
moijalta kysyi, paljonko oli jo tehty, ja sen jälkeen paljonko 

oli vielä tekemättä, näiden kahden summa oli poikkeuk- 
setta yli 100 prosenttia ja keskimäärin 130 prosenttia. Silti 
työntekijä oli aina parempi arvioija kuin esimies tai myyn- 
tireiska. 

SOT:ssä päädyttiin siihen, että työn suorittavat kooda- 
rit tekivät aika- ja työmääräarviot. Projekti pilkottiin arvi- 
ointia varten pieniin, hallittavissa oleviin kokonaisuuksiin. 
Koko projektin arvio oli näiden osien summa. Saatua luke- 
maa verrattiin vastaavien, aikaisemmin tehtyjen projektien 
arvioihin ja toteumiin. Kun esimies lopuksi tarkisti arviot, 
kertoi ne asiakaskohtaisella varmuusmarginaalilla ja lisäsi 
omat arvionsa, oli tieto viimein toimitettavissa myyntiin ja 
edelleen asiakkaalle. Arviot saatiin näin hyvinkin täsmälli- 
siksi ja projektit muuttuivat ennalta arvattavammiksi. 

Toinen, helpompi tapa oli työskennellä tunti- tai kuu- 
kausilaskutuksella. Periaate oli sama kuin takseissa. Asiakas 
kertoo, mihin ajetaan ja mittari raksuttaa matkalle hinnan. 
Jos asiakas muuttaa mieltään, kyyti tulee kalliimmaksi. 
Meillä oli käytössämme uniikki raportoinnin järjestelmä 
osana 2K:ta. Se toimi kuten taksimittari. Järjestelmän ansi- 
osta asiakkaat saivat reaaliajassa tiedon projektien etenemi- 
sestä ja pystyivät halutessaan muuttamaan suuntaa. 

Laadunvalvonta toteutettiin niin, että kirjoitetun koodin 
tarkasti aina joku toinen kuin koodin tekijä. Testaaja joko 
palautti koodin korjattavaksi tai hyväksyi sen. Esimies tar- 
kasti vielä hyväksytyt koodit pistokokeilla ennen asiakkaal- 
le toimitusta. Näin päästiin asiakkaan mittapuun mukaan 
liikaa virheitä sisältävän avoimen lähdekoodin ongelmista. 
Igor Demin vetämä tekninen tukitiimi palveli asiakkaita 
kellon ympäri. Heidän tehtävänään oli myös osa- (mo- 
duuli) ja järjestelmätestaus sekä testaussuunnittelu ja yllä- 
pitodokumentaation laadinta. Näin SOT:n laatujärjestel- 
mä kypsyi vastaamaan vaativimpien asiakkaiden tarpeita. 

Myös asiakkailla oli omia laadunvalvontastrategioitaan. 
Asiakas saattoi esimerkiksi palkata toisen alihankkijan tes- 
taamaan meidän tekemiämme ohjelmistoja. 

Luotettavuus, asiantuntevuus, palvelualttius ja avoimen 
lähdekoodin erityisosaaminen nousivat keskeisiksi kilpai- 
lutekijöiksi. SOT oli toiminut avoimen lähdekoodin alalla 
verrattain pitkään. Vankkaa kokemusta korostettiin markki- 
noinnissa. Lisäksi teettämästämme markkinatutkimuksesta 
kävi ilmi, että avoimen lähdekoodin yleistyminen vaatii tu- 
ekseen asiantuntevia yrityksiä. SOT:llä oli käytössään slo- 
ganit ”SOT tekee Linuxista totta” ja englanniksi ”Perfecting 
GNU/Linux” Kilpailijoita ei edelleenkään ollut kotimaassa 
lukuun ottamatta Yhdysvalloista Suomeen päin töitä teh- 
nyttä Montavistaa. Entisen yhtiökumppanini perustamat 
kilpailevat jakelut, Spectralinux ja IT-Linux, olivat tulleet ja 
menneet. 

Isojen projektien seurauksena SOT:ssä syntyi resurssi- 
pula. Tämä johti osittain pitkäaikaisen asiakassuhteen päät- 
tymiseen Parocin kanssa. Projektia oli ohjelmoitu yhden 
henkilön voimin kerrallaan, mikä aiheutti kestämättömän 
henkilöriskin. Lisäksi dokumentaatiota ei ollut tehty sääs- 
tösyistä asianmukaisella tavalla. Tämä oli SOT:n uusien 
toimintatapojen vastaista. Edes tekijänoikeuksista ei ollut 
sovittu. Lain mukaan ne kuuluivat SOT:lle, vaikka Paroc 
käyttikin ohjelmistoa. Kestämätön tilanne johti lopulta 
asiakassuhteen päättymiseen. SOT luovutti tekijänoikeu- 
tensa vastikkeetta Parocille. 

Myös Heenanin aikaan tehdyistä tuotteista (EVP:stä 
ja VPN:stä) luovuttiin, mutta vanhat asiakkaat palveltiin 
loppuun. Omassa käytössä kulunut 2K tuli myös tiensä 
päähän. Käytimme sitä vielä itse, mutta emme jatkaneet ke- 
hittämistä. Toiset avoimen lähdekoodin ohjelmistot, kuten 
esimerkiksi projektihallintaan tehty Tutos syrjäyttivät sen. 

En halunnut 2K:hon uhratun valtavan työmäärän menevän 
hukkaan. Lähdekoodi sisälsi 50 000 riviä. Sitä oli kehitet- 
ty kymmenen vuotta ja työ oli maksanut miljoona euroa. 
Lahjoitin koodin Pupesoft.com:lle.' Pupesoft oli avoimen 
lähdekoodin taloushallintaohjelmistoihin keskittynyt pro- 
jekti. Arvelin Pupesoftin tulevan vielä joskus SOT:llekin 
käyttöön ja meidän asiakkaillemme myytäväksi. Pupesof- 
tia käyttivät tuolloin projektin vetäjän, Jarmo Rosengvistin 
oma firma Oy Arwidson Ab, sekä Maston Oy ja Victoria 
Oy. Rosengvist oli otettu lahjoituksesta ja sen myötä osoi- 
tetusta luottamuksesta. 

Venäjälle perustettiin uusi toimisto vuonna 2003 resurs- 
sipulaa helpottamaan. Anisimov vastasi toimiston perusta- 
misesta. Minä kävin paikan päällä lähinnä tuomassa neu- 
votteluihin uskottavuutta. Palkatut venäläiset ohjelmoijat 
osoittautuivat taitaviksi ja monella oli myös vahva yhteisö- 
tausta. Avustin Anisimovia myös kirjanpitäjän valinnassa. 
Venäjällä kirjanpitäjä on yrityksen tärkein ja arvostetuin 
henkilö toimitusjohtajan jälkeen ja hän nauttii korkeaa 
palkkaa. Kirjanpitäjien tehtävänä on yrittää saada tolkkua 
Venäjän päällekkäisistä ja ristiriitaisista talouslaeista. Näin 
yritys välttyy ylimääräisiltä kahnauksilta korruptoituneiden 
viranomaisten kanssa. 

Venäläisten ohjelmoijien saavutusten varjossa ja jon- 
kinlaisena it-kuplan jälkimaininkina paljastui juuri ennen 
lähtöäni kirjanpitäjän tekemä kavallus. Miehen taustat 
oli tarkistettu ennen työhönottoa isojen rahasummien lii- 
kuttelun takia KGB:ltä, joka myi maksullisia selvityksiä. 
KGB:n raportin mukaan mitään ongelmia ei ollut aiemmin 
ilmennyt ja myös miehen suku oli rötöksistä puhdas. Rahaa 
hävisi toimipisteen kassasta ilmeisesti aloittamisesta lähti- 


en. Summa nousi vuodessa hänen oman tunnustuksensa 
1 ”SOT donates source code worth over 1M euro” tiedote, www.sot.com, 29. maalis- 
kuuta 2004. 

mukaan noin 30 000 euroon. Olin ihmetellyt toimiston li- 
havanpuoleista budjettia, mutta en ollut reagoinut. Vuoden 
2004 kevätjuhlissa panin myös merkille kirjanpitäjän ison 
marihuanapussin. Ajattelin, että mahtoi se olla Venäjällä 
halpaa. Kavalluksen paljastuttua saimme rahat takaisin ja 
kirjanpitäjä päätyi miliisin huomaan. Kaiken kaikkiaan Ve- 
näjä työntekijöineen jäi minulle Viroa vieraammaksi. 

SOT:n myynti köhi isojen projektien katveessa. Myyn- 
tiä helpottamaan luotiin kattava, 30-sivuinen käsikirja, 
johon oli koottu tiedot yrityksestä, tuotteista ja palveluis- 
ta myyntiargumentteineen ja referenssiasiakkaineen. Sitä 
käytettiin myös uusien työntekijöiden perehdyttämiseen. 
Myyntimiehet olivat olleet SOT:n akilleenkantapää koko 
yhtiön historian ajan. Ammattikunnan edustajilla näytti 
olevan maasta tai kansallisuudesta riippumatta paljon yh- 
teistä: kyvyttömyys tehdä tulosta ja hallita omaa talouttaan, 
taipumus luistella vastuusta ja erinomaiset selittelyn lah- 
jat. SOT:llä oli historiansa aikana tusinan verran myynti- 
miehiä, jotka myivät alle S prosenttia siitä, mitä minä tulin 
myyneeksi oman toimeni ohella. 

Osasyynä saattoi olla myyjien epävarmuus eikä pelkäs- 
tään projektimyynnin osaamisen puute. Moni ei tuntunut 
luottavan SOT:n kykyyn toimittaa isoja järjestelmiä ja epä- 
luottamus välittyi asiakkaille. Vieläkin useammin myynti- 
miesten ajatuksena tuntui kuitenkin olevan se, ettei myy- 
minen varsinaisesti kuulunut heidän toimenkuvaansa. Jos 
ilmeni jotain muuta tehtävää, he olivat välittömästi työn 
touhussa. Tällaisista töistä sai nimittäin maanmainion te- 
kosyyn sille, miksei tässäkään kuussa syntynyt kauppoja, 
vaikka myyntiennusteissa luvattiinkin muuta. Näytti siltä, 
että myyntimiehet käyttivät ennusteissaan jo aiemmin mai- 
nitsemaani Harrison-Stetson-menetelmää. Menetelmä vaa- 
ti veronsa eikä toteutukseen riittänyt paukkuja. 

Bonuksia laskettaessa oli toinen ääni kellossa. Niitä ei 
kuulemma saanut sitoa myyntituloksiin, sillä myynnin epä- 
onnistumisen syynä oli aina joku muu kuin myyjä ja vähin- 
täänkin epäsuotuisat olosuhteet, tulossa tai menossa ollut 
laskusuhdanne ja ongelmat kotona. Kerran pienempien bo- 
nuksien suivaannuttamat myyntihenkilöt marssivat yksissä 
tuumin ammattiliiton puheille. Liitto selvitti, ettei myyjiltä 
saanut todellakaan vaatia myyntituloksia, koska se saattoi 
stressata ja aiheuttaa suorituspaineita. 

Eräs myyntihenkilö ei kestänyt paineita, vaan paiskasi 
työtuolinsa lattiaan silmieni edessä. Tuoli meni rikki enkä 
uskaltanut pitää häntä välikohtauksen jälkeen. Samainen 
kaveri oli aiemmin keksinyt työntää minulle liikelounaalla 
oman plussakorttinsa, kun maksoin laskua. Asiakas ihmet- 
teli silmät pyöreänä vieressä, kun hän selitti saavansa näin 
bonuksia itselleen. Toinen myyntimies oli koukussa mari- 
huanaan. Työajan ulkopuolelle rajoittunut käyttö ei olisi ol- 
lut este, mutta harrastus karkasi käsistä. Mies kuljetti huu- 
meita työmatkoilla maiden rajojen ylitse. 

Monet myyntimiehistä vaihtoivat työpaikkaa vuoden- 
aikojen tahdissa. Ennen koeajan päättymistä oli uusi työ 
katsottuna ja sama meno jatkui seuraavassa paikassa. Eräs 
työntekijä paiski jopa kahta hommaa yhtä aikaa. Sain yllät- 
tävän puhelun kilpailevasta ohjelmistotalosta, jossa minulta 
tiedusteltiin, oliko kyseinen henkilö meillä töissä. Vastattu- 
ani myöntävästi soittaja totesi, että sama myyntireiska teki 
täysipäiväisesti töitä myös heille. Kaveri sai lähteä saman 
tien kummastakin firmasta ja uusien töiden hakeminen 
saattoi osoittautua aiempaa haastavammaksi. 

Myyntimiesten kekseliäisyys lisätienestien hankinnas- 
sa oli huipussaan. Eräs myynnin teknisen tuen työntekijä 
teki sivubisnestä myymällä SOT:n asiakkaille koulutuk- 
sia omaan laskuunsa. Hän oli samanaikaisesti vastuussa 


ISI 


myös SOT:n koulutusten vetämisestä. Asian tultua julki 
ja töiden loputtua samainen henkilö rekisteröi itselleen 
linuxsummit.fi-verkkotunnuksen. 

Kolmella myyntikaverilla Suomessa, Virossa ja Austra- 
liassa oli velkojia kannoillaan. Lopulta he alkoivat ahdis- 
tella meitäkin. Asiaa selvitellessä karu totuus myyntityön 
hedelmistä paljastui. Asiakkaat, jotka oli myyntiraporteissa 
merkitty lähes valmiiksi kauraksi, eivät olleet kuulleetkaan 
kavereista saati SOT:stä. Kaksi tekaisi kauppoja saadakseen 
rahaa ja kolmas autoili ahkerasti. Hän täytti ajopäiväkir- 
jaansa niin tunnollisesti, että laskeskelin bensankulutusta 
kertyneen litran verran kilometriä kohti. Normaalit lu- 
kemat olivat alle kymmenen litraa sataa kilometriä kohti. 
Kaikki siirtyivät töihin kilometritehtaalle. Minun uskoni 
omiin kykyihini myynnin johtamisessa ja myyjien rekry- 
toinnissa koki kolauksen. 

Ulkoistin myynnin johtamisen vuoden 2004 alussa JKC 
Consulting Oy:n Samuli Suvelalle. Olin tutustunut häneen 
Nuorkauppakamarissa. Ajatuksena oli, että Suvela ottai- 
si myynnin vastuulleen. JKC käytti kehittämäänsä tratti- 
myyntitekniikkaa. Sen tavoitteena oli pumpata asiakkaasta 
ulos tarpeet ja ostoargumentit, ja tarjota sen jälkeen tarpei- 
ta vastaava ratkaisu myyntiargumenteiksi käännetyillä os- 
toargumenteilla. Ajatus oli järkeenkäypä, mutta käytännön 
tulokset laihoja. JKC:n anti kutistui myyntikoulutukseen ja 
viiteen palaveriin, jotka eivät näkyneet myynnin tuloksissa. 
Tärkeimpänä syynä lienee ollut se, että koulutus ei onnis- 
tunut muuttamaan myyntimiesten asenteita. Ne olivat ja 
pysyivät kielteisinä myyntityötä kohtaan. Tehtävä saattoi 
olla tästä syystä alun alkaenkin mahdoton, mutta toisaal- 
ta Suvelalla oli mahdollisuus myös vaihtaa henkilökuntaa 
mieleisekseen. 

Vedin itse samat koulutukset ohjelmoijille ja muulle 

henkilöstölle Suomessa, Virossa ja Venäjällä, jotta koko 
firma saatiin puhumaan samaa kieltä ja ymmärtämään 
myynnin näkökulma. Myynnistä tuli näin koko yrityksen 
yhteinen haaste. Koulutuksesta hyötyivät ehkä eniten oh- 
jelmoijat ja esimiehet, joille myyntityö oli aiemmin ollut 
täyttä hepreaa. Koulutuksen jälkeen Viron ja Venäjän tuo- 
tannosta vastannut Anisimov myi ensimmäisen merkittä- 
vän järjestelmätoimituksensa virolaiselle kasinolle. 

Henkilöstöhallinnossa otettiin käyttöön kuukausittaiset 
seurantakysymykset, joita kutsuin kuukautiskeskusteluiksi. 
Kysymykset esitti oma esimies. Niissä käytiin henkilökoh- 
taisesti läpi kuluneen ja tulevan jakson työtehtävät, mah- 
dolliset toteuman erot edelliseen suunnitelmaan nähden, 
jakson aikana tapahtuneet positiiviset ja negatiiviset asiat, 
rajoitteet, kehitysehdotukset ja viimeiseksi oman tuotta- 
vuuden ja esimiehen arviointi. Minä sain omassa kuukau- 
tiskeskustelussani yhteenvedon koko firman tilasta, eh- 
dotukset negatiivisten asioiden korjaamiseksi ja raportin 
ilmi tulleista uusista rajoitteista. Keskustelut olivat tärkeä 
ja konkreettinen johtamisen työkalu. Niiden perusteella 
määräytyi henkilökohtainen bonus, joka sovittiin tulosten 
pohjalta yhdessä esimiehen kanssa. 

SOT kykeni vastaamaan yhä paremmin asiakkaidensa 
tarpeisiin. Isot projektit työllistivät henkilöstön. Liiketoi- 
minta kukoisti ja yritys tuotti voittoa. Vähemmistöosak- 
kaalla ei ollut halua tai tarvetta puuttua yrityksen toimin- 
taan, eikä tosin osaamistakaan.! 

Aloimme suunnitella uutena haasteena asiakaskohtai- 
sesti brandattyja avoimen lähdekoodin tuotteita. Asiak- 
kaan oman ohjelmiston ympärille integroitiin käyttöjär- 
jestelmä ja muut tarvittavat komponentit. Työ perustui 
SOT:n valmistamiin COTS-komponentteihin (COTS eli 


1 ”SOT's revenue increases 39%, net profit margin 27%”, tiedote, www.sot.com, 10. 
helmikuuta 2004. 

Components-Off-The-Shelf). Ne toimivat kuten legopali- 
kat. Niistä sai eri tavalla yhdistelemällä rakennettua alustan 
lähes mille tahansa tuotteelle. 

Komponentit perustuivat LSB:hen (Linux Standard 
Base) ja muihin avoimiin standardeihin. Tämä takasi mah- 
dollisimman laaja-alaisen yhteensopivuuden. Komponen- 
teissa oli tarkkaan määritelty, standardin mukainen raja- 
pinta asiakkaan omaan ohjelmistoon. Lisenssit ja juridiset 
kysymykset oli selvitetty eikä asiakkaan tarvinnut hankkia 
GPL-lisensoiduista kokonaisuuksista erillisiä lisenssejä. 

Komponenteista haluttiin tehdä vaivattomia ja turval- 
lisia. Ne sisälsivät teknisen tuen, päivityksen ja ylläpidon. 
Valmiin tuotteen asennus ei edellyttänyt loppukäyttäjiltä 
erityistä tietotaitoa, sillä käyttöliittymät olivat viimeistel- 
lympiä kuin avoimessa lähdekoodissa yleensä. Integrointi 
tapahtui nopeasti, sillä projektin alkaessa komponentit oli- 
vat jo valmiina asiakasta varten. Liiketoiminnallisesti kyse 
oli automaattisesti monistettavissa olevasta palvelutuot- 
teesta. Samaa tuotetta voitiin myydä vaikka kuinka monelle 
eri asiakkaalle ilman työmäärän kasvua. 

Markkinoinnin työkaluksi tehtiin uusi, ilmainen toi- 
mistopaketti nimeltään LBA-Office. Tuote valmistui vas- 
ta lähtöni jälkeen. Lukijalle ei liene yllätys, että tämä kirja 
on kirjoitettu LBA-Officella. Löysimme sen Päivin kanssa 
Wienin teknillisen yliopiston peilipalvelimelta sattumalta, 
kun etsimme sopivaa ohjelmaa kirjojen kirjoittamiseen. 
LBA-Office ei ole vielä kertaakaan kaatunut tai mennyt se- 
kaisin raskaassakaan käytössä. Nyt koputan puuta eli pää- 
täni. 

Ohjelman lyhenne LBA tuli Linux Business Allian- 
cesta. Perustimme sen vuonna 2003 yhdessä Jukka Tuo- 
misen Finndesign Oy:n ja Mikko Välimäen Turr6 Legal 

Consultingin kanssa.' Ajatuksena oli tehdä tulevat jakelut 
yhteistyössä ja jakaa vastuut. Tuomisen yritys oli erikois- 
tunut käytettävyyteen ja käyttöliittymäsuunnitteluun. Mo- 
lemmat olivat kynnyskysymyksiä työpöydän valloituksessa. 
Turre oli taas erikoistunut avoimen lähdekoodin juridiik- 
kaan ja teki jakelun lähdekoodin lisenssien tarkistukset. 
SOT:n tehtävänä oli ohjelmoida työpöytä- ja palvelinjakelu 
sekä toimistopaketti. Tuotteiden nimiksi tulivat LBA-Linux 
ja LBA-Office. 

Tuominen piti tulevaa tuoteperhettä ensimmäisenä to- 
dellisena työpöytä-GNU/Linuxina. Hän oli tyytyväinen 
päästessään esittelemään sen avulla yrityksensä estetiikan 
ja käytettävyyden osaamista. Oman GNU/Linux-jakelun 
tekeminen oli ollut hänen pitkäaikainen haaveensa. 

Tuominen viljeli tuoteajattelussaan keksimäänsä polku- 
pyörä-helikopteri-konseptia. Se oli uusmedia-alalle epätyy- 
pillinen ja painui ehkä mieleeni juuri järkevyytensä ansios- 
ta. Tuomisen mukaan polkupyörää ostavalle asiakkaalle ei 
kannata yrittää tyrkyttää helikopteria ja päinvastoin. Kon- 
septi saattaa kuulostaa silkalta maalaisjärjeltä, mutta vuon- 
na 2003 ja sen jälkeenkin vain harvat ja valitut ymmärsivät 
mitään näin syvällistä ja asiakaslähtöistä bisneksestä. 

Useimmat uuden median tuotteet olivat asiakkaille he- 
likoptereita, joita nämä eivät tarvinneet tai edes osanneet 
haluta. Asiaa havainnollistanee se, että kännyköihin tuli 
valtava määrä sellaisia ominaisuuksia, joita käyttäjät eivät 
tarvitse. Monet olivat sitä paitsi vasta suunnitteluasteella ja 
toimivat huonosti. Selityksenä lienee ollut se, että kun uut- 
ta teknologiaa tuli liukuhihnalta, oli sitä jotenkin yritettävä 
tunkea markkinoille. Jos asiakkailta olisi kysytty mielipidet- 
tä, ominaisuudet olisivat päätyneet mappiin ö. Sama kos- 


ki tietoyhteiskunnan ihanteita. Jos asiasta olisi järjestetty 
1 ”LBA-Linux — A new name in Linux from the Linux bisnes Alliance”, tiedote, 
www.sot.com, 2. joulukuuta 2003. 

kansanäänestys, mikä olisi ollut lopputulos? Vaikea sanoa, 
sillä päättäjät muodostivat oman käsityksensä kansasta riip- 
pumatta ja ajoivat kehitystä itse haluamaansa suuntaan. Mi- 
hin? 

JULKEA VIIVYTYSTAISTELU 


Avoin lähdekoodi oli median lemmikki. Uutisointi oli lähes 
poikkeuksetta myönteistä ja melkein kaikki jutut ylittivät 
julkaisukynnyksen. Ahkerimpia airuita olivat luonnollisesti 
it-alan lehdet ja Internet-julkaisut. Perässä hyvänä kakkose- 
na tulivat valtakunnalliset ja paikalliset sanomalehdet. Jopa 
toimittajien yleensä karsastamat tuotejulkistukset keräsivät 
paikalle kymmeniä toimittajia, ulkomailta asti.! 

Median kiinnostuksen myötä myös julkishallinto heräsi. 
Kunnissa ja ministeriöissä alettiin laatia selvityksiä, joissa 
tutkittiin avoimen lähdekoodin mahdollisuuksia. Suoma- 
laiset päättäjät olivat jäämässä tällä osa-alueella junasta. 
Huoli oli ilmeinen. Esimerkiksi Turun kaupungin avoimen 
lähdekoodin raportissa todettiin, että Euroopan maiden 
hallitukset suosivat jo GNU/Linuxia.? Viesti oli tullut Ylen 
uutisesta.* Suomen julkishallinto oli Microsoftin monopo- 
lisoima. 

Turun kaupunki julkaisi ensimmäisten joukossa avoi- 
men lähdekoodin raporttinsa.* Kaupunki oli testannut Eija 
Onnelan johdolla GNU/Linuxia ja avoimen lähdekoo- 
din toimisto-ohjelmaa mahdollista laajempaa käyttöä 


1 Esim. Bruce Tober: ”Good-bye Best Linux, hello SOT: Company focuses on busi- 
ness customers, new Internet protocol”, NewsForge, www.newsforge.com, 30. huh- 
tikuuta 2002; Bruce Tober: ”Linux News From CeBit 2000", Byte, www.byte.com, 
3. maaliskuuta 2000; Alexandra Heymowska: ”Best Linux — En finsk distribution 
för skrivborden”, IDG Linuxworld, helmikuu 2000. 

2 Esimerkiksi Turun kaupungin avoimen lähdekoodin raportissa siteerattiin Yleisra- 
dion uutista, jonka mukaan Euroopassa avointa lähdekoodia jo suosittiin. ”Euroo- 
pan maiden hallitukset suosivat Linux-ohjelmaa”, Ylen teksti-tv, S. joulukuuta 2001. 

3 Samasta syystä Perun hallitus omaksui avoimen lähdekoodin ohjesäännön kaikille 
valtionhallinnon virastoille vuonna 2002 ja myös Etelä-Afrikka, Argentiina ja Intia 
rohkaisivat avoimen lähdekoodin käyttöön, kuten kirjoitin artikkelissani Santeri 
Kannisto: ”Why Finland should be Open?”, Public Service Review (Staffordshire: 
Public Service Review: Nordic States, kesä 2003). 

4 ”Loppuraportti Open Office-työasemaohjelmiston ja Linux-käyttöjärjestelmän 
soveltuvuudesta kaupungin työasemastandardiksi” (Turku: Turun kaupungin 
tietotekniikkaosasto, 17. joulukuuta 2001). 

silmälläpitäen. Testattavaksi toimisto-ohjelmaksi oli valittu 
Kongo Group-nimisen yrityksen suomennos OpenOffice. 
org:sta. Ohjelma oli keskeneräinen ja valikot sekakielisiä. 
Oikoluku, tavutus, käsikirja ja käytön aikaiset ohjeet puut- 
tuivat tyystin.! 

Valinta oli erikoinen. Samaan aikaan tarjolla oli myös 
sellaisia suomenkielisiä ohjelmia, joissa edellä mainittu- 
ja puutteita ei esiintynyt. Ohjelmavalinnasta tulikin yksi 
raportin keskeisistä heikkouksista. Työryhmä päätyi esit- 
tämään, että ohjelma oli vielä keskeneräinen: ”Näkemyk- 
semme mukaan OpenOffice.org sisältää suurimman osan, 
varmaankin kaikki ne toiminnot, joita tehokäyttäjä tarvit- 
see, mutta ne eivät ole vielä valmiita.” Päädyttiin siis kehä- 
päätelmään: testattavaksi valittiin keskeneräinen tuote, joka 
todettiin testauksessa keskeneräiseksi. 

Työryhmä ei muistanut mainita, että muutokset ja kor- 
jaukset olisi saatu hankittua avoimen lähdekoodin ohjel- 
miin kivuttomasti ja edullisesti. Jatkuvia virhekorjauksia ja 
tehokkaampia laitteita vaativat, suhteettoman kalliit Micro- 
soft-päivitykset eivät olisi millään pärjänneet tässä vertai- 
lussa. Turun raportin anti jäi heppoiseksi, koska siitä uupui 
avoimen lähdekoodin filosofian ymmärtäminen. Tuotteita 
tarkasteltiin Microsoftin mittapuulla. 

Esitetyt huomiot olivat osin ristiriitaisia. Työryhmä ih- 
metteli esimerkiksi GNU/Linuxin virustorjuntaohjelman 
puutteita, vaikka se oli hieman aiemmin ehtinyt todeta, 
ettei GNU/Linuxille ollut juurikaan viruksia. Työryhmäl- 
le oli myös aiheuttanut harmaita hiuksia rullahiiren toimi- 
mattomuus. Tämä oli kylläkin käyttöjärjestelmän eikä toi- 
misto-ohjelman tarjoama ominaisuus. Oman kokemukseni 
mukaan rullahiiri toimi jouhevasti GNU/Linuxissa. 


Valmistunut raportti oli ikävä yllätys avoimen 
1 Emts. 9. 
2 Emts. 8. 

lähdekoodin yhteisölle. Siitä saatiin lähinnä lukea testauk- 
sen mittapuuna toimineen Microsoftin asemaa pönkittäviä 
argumentteja. Raportin lopputulos oli se, että Microsoftin 
Office-tuoteperhe oli kaupungin käyttöön hyvä, joskin hie- 
man hintava.! 

Kaupunkia näytti ohjanneen pyrkimys tinkiä Micro- 
softin hintoja edullisemmiksi. Projekti onnistuikin, sillä 
Microsoft pelkäsi dominoilmiötä. Sen valta-asema heiken- 
tyisi ratkaisevasti, jos yksi kaupunki siirtyisi onnistuneesti 
avoimeen lähdekoodiin ja muut seuraisivat perässä. Lisäksi 
avoin lähdekoodi toi Turulle myönteistä julkisuutta, kuten 
tietotekniikkapäällikkö Thorbjörn Andersson kehua retos- 
teli Tietoviikon haastattelussa.? 

Avoimen lähdekoodin yhteisö kärsi hintojen polkemi- 
sen ja julkisuudenkaipuun seuraukset nahoissaan. Vapaat 
tuotteet pelattiin ulos ennen testausta, sillä ne eivät olleet 
Turun mielestä vaihtoehtoja. Kun selvityksissä käytettiin 
lisäksi pientä avoimen lähdekoodin autotallifirmaa, se jätti 
takaportiksi toimittajan uskottavuuden kyseenalaistami- 
sen.” 

Microsoft piti avoimen lähdekoodin uhkaa todellise- 
na. Tästä kertoi se, että yritys teetti tutkimuslaitos Gartner 
Groupilla vertailuja avoimen lähdekoodin ja omien tuot- 
teidensa kustannuksista. Tanskassa oli tehty tällainen tut- 
kimus ja myös Vaasan kaupungille laadittiin samanlainen 
selvitys.* Tutkimus näytti syntyneen vastavetona Turun 
kaupungin väitteelle, jonka mukaan Microsoftin ohjelmat 


1 Emts. 24. 

2 Mattias Erkkilä: ”Turku pani pingviinin telakalle”, Tietoviikko, www.tietoviikko.fi, 
26. elokuuta 2004. 

3 Sittemmin sekä Turun kaupungin että Valtiovarainministeriön käyttämä avoimen 
lähdekoodin toimittaja Kongo Group joutui velkasaneeraukseen (Tomi Savolai- 
nen: ”Kongo uusiutuu velkasaneerauksessa”, Tietoviikko, www.tietoviikko.fi, 31. 
maaliskuuta 2004. 

4 Gartner Groupin TCO-selvityksen tiivistelmä (Vaasa: Vaasan kaupunki, 22. mar- 
raskuuta 2001). 

olivat hinnakkaita. 

Gartnerin raportissa osoitettiin, että Linuxiin siirtymi- 
nen vaati uuden ja kalliin keskustietokoneen hankintaa. 
Se tuli siten paljon kalliimmaksi kuin Microsoftin ohjel- 
mien käyttäminen PC:llä. Väite oli erikoinen, sillä GNU/ 
Linuxin etuna on muissa yhteyksissä pidetty nimenomaan 
vähäistä raudan tarvetta. Gartnerin tutkijat eivät liene ol- 
leet ohjelmistotekniikan asiantuntijoita eivätkä välttämät- 
tä edes GNU/Linuxin käyttäjiä. Tästä kertoo se, että hei- 
dän mukaansa GNU/Linuxin vaatima muistin määrä on 
työasemissa 256 Mt.' Kukkanen perustui väärinymmär- 
rykseen muistinhallinnasta. GNU/Linux nimittäin varaa 
käynnistyessään tietokoneen koko muistin käyttöönsä. 
Windowsit taas käyttävät muistia tehottomasti pieninä pa- 
loina, joita ne varaavat tarpeen vaatiessa. Tämä on esihis- 
toriallinen jäänne DOS:sta, joka kiusaa edelleen Window- 
sin käyttäjiä. Käytännössä silloinen GNU/Linux vaati vain 
murto-osan siitä kapasiteetista, mitä Windows rohmusi. 
Virhepäätelmän avulla päästiin esittämään, että GNU/Li- 
nuxia varten olisi hankittava kalliita keskustietokoneita hal- 
pojen PC:iden sijaan. 

Lopputuloksena Windowsin käytön esitettiin säästävän 
kunnalle huimat 4,5 miljoonaa euroa vuodessa. Gartnerin 
mukaan julkishallinnon tarvitsemia tietojärjestelmäsovel- 
luksia ei ollut edes saatavilla GNU/Linuxille.* Mahdettiin- 
ko ”julkishallinnon käyttämillä tietojärjestelmäsovelluk- 
silla? viitata Microsoftin omiin tuotteisiin, kuten Wordiin 
tai Exceliin? Oliko GNU/Linux kallis siksi, että se ei ollut 
Windows tai Microsoftin valmistama? 

Kaalimaata vartioinut ja tutkimusta rahoittanut pukki 
oli epäilemättä vaikuttanut tutkimustulokseen. Tätä vai- 


kuttamista ei yritetty edes peitellä. Päinvastoin. Vaasan 
1 Emts. 7. 
2 Emts. 6. 

kaupunkia kehotettiin suorasanaisesti ostamaan Micro- 
softin tuotteita. Samalla tavalla Gartner oli jo aiemmin 
kehottanut Tanskan julkishallintoa hankkimaan Windows 
2000-ohjelmia saadakseen huikeat 4 miljardin säästöt: 


(--) according to the Gartner analysis there are no savings 
in open source. On the contrary, savings can be achie- 

ved by buying Microsoft's Windows 2000 programs and 
letting the pc workstations run as so called thin clients. An 


apparent paradox, that a saving of four billion is possible if 


you buy software rather than use free software.' 


Microsoftiin perustuva tietotekniikkaympäristö katsottiin 
kokonaistaloudellisesti (Total Cost of Ownership, TCO) 
edullisimmaksi. Koko TCO-konsepti kehitettiin todista- 
maan musta valkoiseksi. Virkamiehet hokivat samaa mant- 
raa Microsoftin valintaa koskevissa lausunnoissaan.? Vaasan 
tutkimus onnistui tekemään julkishallinnon avoimen läh- 
dekoodin hankkeet vieläkin naurunalaisemmiksi, mikäli 
vain mahdollista. Gartner sai toimia Microsoftin rakkikoi- 
rana. Myöhemmin Lappeenrannan kaupunki käytti selvi- 
tyksessään samaa laskentamallia ja sai haluamansa tulok- 
set. 

Huhun mukaan Vaasan kaupunki ei ollut tilannut sel- 
vitystä Gartnerilta oma-aloitteisesti. Kaupunki oli painos- 
tettu selvitykseen sen jälkeen, kun ohjelmien lisenssejä 
valvova Business Software Alliance (BSA) oli löytänyt 


1 Emts. 8. 

2 ”Luotamme Microsoftin tuotteisiin ja laskelmiemme mukaan Microsoftin ohjel- 
mistot ovat kokonaistaloudellisesti paras vaihtoehto”, Vaasan atk-yhdyshenkilö 
Raine Laurila sanoo. (Tuomas Hämäläinen: ”Vaasa valitsi Microsoftin”, Tietoviikko, 
www.tietoviikko.fi, 13. toukokuuta 2003.) 

3 ”Lappeenranta hylkäsi linuxsuunnitelmansa”, Tietoviikko, www.tietoviikko.fi, 31. 
tammikuuta 2002, 

kaupungin koneilta laittomia Windowseja.' Löydön seu- 
rauksena kaupungin oli täytynyt hankkia lisää Microsoftin 
ohjelmia ja hylätä ajatukset avoimesta lähdekoodista vältty- 
äkseen rikosoikeudellisilta seuraamuksilta. Tapaus ei pääty- 
nyt poliisille. 

BSA valvoi ohjelmien lisenssejä innokkaasti ja otti yh- 
teyttä myös minuun. BSA epäili SOT:n tekemää toimisto- 
ohjelmapakettiakin käytetyn laittomasti. Kuuntelin luurin 
toisessa päässä ilmiantoa naama näkkärillä hullunkurisesta 
aiheesta huolimatta. Minulla ei ollut aavistustakaan siitä, 
miten avoimet, GPL-lisenssin alaiset ohjelmistot olisivat 
voineet olla laittomia. Vuosia myöhemmin hymyni hyytyi, 
kun Suomen oikeuslaitos todisti sen olevan mahdollista. 
Palaan asiaan hieman myöhemmin. 

Kuntien lisäksi ministeriöt kunnostautuivat avoimen 
lähdekoodin tutkimisessa. Valtiovarainministeriössä tutki- 
muksen kohteena oli Turun tapaan avoimen lähdekoodin 
toimisto-ohjelmien soveltuvuus valtionhallintoon. Olli- 
Pekka Rissasen ja Arja Terhon johdolla tehdyssä tutkimuk- 
sessa käytettiin StarOffice- ja OpenOffice-toimistopaket- 
teja. Jälkimmäinen oli sama kuin Turun tutkimuksessa, ja 
myös tutkimustulokset kärsivät Turun taudista. Huomiota 
kiinnitettiin yhteensopivuusongelmiin Microsoftin tuot- 
teiden kanssa ja sellaisiin ohjelmien puutteisiin, jotka oli- 
vat tiedossa jo valintavaiheessa. Raportin mukaan puutteet 
muodostuivat avoimen lähdekoodin kompastuskiviksi: 
”Osaa puutteista voidaan pitää jostakin näkökulmasta pie- 
ninä, mutta jos näitä pieniäkin puutteita ja yhteensopi- 
vuusongelmia on paljon, ne yhdessä haittaavat ja hidastavat 
työskentelyä huomattavasti”? 

Raportissa annettiin ymmärtää, että avoimen 


1 Lisätietoja Business Software Alliance-järjestöstä osoitteessa www.bsa.org. 
2 StarOffice- ja OpenOffice- toimisto-ohjelmien testaus valtionhallinnossa. Käyttäji- 
en kokemuksia (Helsinki: Valtiovarainministeriö, 8. huhtikuuta 2002). 

lähdekoodin tuotteet edellyttäisivät käyttäjiltään erityis- 
osaamista. Sitä julkishallinnon tietojärjestelmien hyödyntä- 
jiltä ei nähty löytyvän. Valtaosa oli ”tavallisia käyttäjiä, joilla 
ei ole samoja edellytyksiä selviytyä yllättävistä ongelmista 
kuin tietotekniikkaan pitkälti perehtyneillä”. 

IRH-konsultoinnin tekemään selvitykseen osallistui 28 
testaajaa 13:sta valtion virastosta ja laitoksesta. Raportin 
loppupäätelmänä oli se, että ”avoimen koodin toimisto- 
ohjelmat ovat kehittämisvaiheessa”. Lause kieli paitsi Turun 
raportista tutuksi tulleesta kehäpäätelmästä, myös siitä, että 
avoimen lähdekoodin ohjelmia tarkasteltiin taas suljettujen 
ohjelmien valossa. Osuvampi loppupäätelmä olisi voinut 
ollut kysymys siitä, haluttiinko julkishallinnossa hankkia 
mieluummin sellaisia ohjelmia, joita ei kehitetä? Tai tutkia, 
paljonko nykyisin käytössä olevat ohjelmat aiheuttavat yli- 
määräisiä kustannuksia? 

Näytti siltä, että hatara tieto avoimesta lähdekoodista ja 
sen toimittajista tarjosi julkishallinnolle syyn pitäytyä ny- 
kyisessä. Avoimen lähdekoodin katsottiin vaativan tietotek- 
nisesti valveutuneita käyttäjiä. Myös valtaosa suomalaisista 
ohjelmistotaloista suosi edelleen suljettua lähdekoodia oh- 
jelmistotuotannossaan, mikä sai osaltaan GNU/Linuxin 
näyttämään edelläkävijöiden yksinoikeudelta. 

Avoimuus koettiin uhaksi eikä sen tarjoamia uusia mah- 
dollisuuksia pystytty näkemään. Se oli vaikeasti hallittavaa 
ja anarkistista. Näkemys kieli siitä, ettei virkamiehillä riit- 
tänyt aikaa, viitseliäisyyttä tai ymmärrystä uutta kohtaan. 
Vanhaan takerruttiin viivyttämällä vääjäämätöntä muutos- 
ta. Avoin oli vaikeasti hahmotettavissa myös kaupallisesti, 
sillä liiketoimintamallit olivat niin tyystin erilaisia. Avoi- 
messa maksettiin tehdystä työstä kun suljetussa kaupiteltiin 
lisenssejä eli oikeutta käyttää ohjelmistoa. 

Kilpailevat teknologiat tehtiin julkisissa hankinnoissa 

mahdottomiksi. Tarjouspyyntöjä valmistelevat kallispalk- 
kaiset konsultit varmistivat halutun lopputuloksen ennen 
tarjouspyynnön julkistamista. Esimerkiksi käyttöjärjes- 
telmät rajattiin tarkkaan suljetun lähdekoodin tuotteisiin 
ja toimisto-ohjelmilta vaadittiin täyttä yhteensopivuutta 
Microsoftin tuotteiden kanssa, joka oli tarjolla ainoastaan 
Microsoftin tuotteissa. 

Suomen roolia tietoyhteiskunnan edelläkävijänä oli 
hehkutettu vuosia. Julkishallinto oli käytännössä itse tuo 
paljon puhuttu tietoyhteiskunta. Se osoittautui oman ke- 
hityksensä suurimmaksi jarruksi. Intressinä näytti olevan 
muutoksen estäminen ja olemassa olevien toimittajasuhtei- 
den pönkittäminen. Kansalaiset ohjattiin eri tavoin hank- 
kimaan tietoturvattomia, suljetun lähdekoodin fossiileja. 
Lähes kaikki julkishallinnon käyttämät järjestelmät olivat 
suljettuja ja viranomaiset kieltäytyivät ottamasta vastaan 
muita kuin suljettuja tiedostomuotoja. Esimerkiksi Tekesin 
tukilomakkeita ei voinut täyttää GNU/Linuxilla, ja lähes 
kaikki kuntien tarjoamat tiedostot edellyttivät ensin Word- 
Perfectin ja sittemmin Wordin ostamista. 

Suuntaus on jyrkässä ristiriidassa julkishallinnon tasa- 
arvon ja tiedon avoimen saatavuuden periaatteiden kanssa. 
Suljettujen tiedostomuotojen käyttö estää kansalaisilta va- 
paan ja maksuttoman pääsyn julkisiin palveluihin ja tietoi- 
hin.' Asiakkaan on ensin hankittava kallis ohjelma ja sitten 
päivitettävä sitä jatkuvasti uuteen, koska tuki vanhoille ver- 
sioille loppuu. Lisäksi on pakko ostaa yhä uusia ja tehok- 
kaampia tietokoneita, sillä uudet ohjelmaversiot vaativat 
sellaisia toimiakseen. 

Moniko julkishallinnossa on tullut pohtineeksi, mitä ris- 
kejä sitoutuminen yhteen ainoaan ja vielä amerikkalaiseen 


1 Suuntaus oli räikeässä ristiriidassa Matti Vanhasen hallituskaudella vuonna 2003 
aloitettuun tietoyhteiskunnan politiikkaohjelmaan. Sen iskulauseena oli ”Koko 
kansan tietoyhteiskunta”. 

ohjelmistotaloon aiheuttaa Suomen tietoyhteiskunnalle? 
Kaikki suljetut tiedostomuodot ovat toimittajastaan riippu- 
vaisia ja tyystin Suomen valtion vaikutusvallan ulkopuolel- 
la. Mitä tapahtuu, kun yritys lopettaa ohjelman myynnin tai 
kieltää sen käytön? Tai miten voidaan estää suljettuja oh- 
jelmia lähettämästä luottamuksellisia tietoja Internetin väli- 
tyksellä käyttäjän selän takana? Ja mitä tapahtuu sitten, kun 
Yhdysvaltain viranomaiset päättävät käyttää noissa ohjel- 
missa olevia takaportteja hyväkseen ja tunkeutua Suomen 
kansallisiin tietojärjestelmiin? Entä miten saadaan korjat- 
tua tiedostomuotojen ohjelmointivirheet, jotka levittävät 
viruksia? 

Riskejä on useita eikä niille ole tehtävissä mitään oh- 
jelmien suljetun luonteen vuoksi. Avoimet, standardeja 
noudattavat dokumenttimuodot ovat sen sijaan kaikkien 
saatavilla. Niissä käytettyjen standardien avoimuus takaa 
jatkuvuuden ja turvallisuuden ilman ohjelmistopatenttien 
tai yksittäisen ohjelmistotoimittajan aiheuttamaa riskiä. 

Istuin työni takia satoja tunteja erilaisissa neuvotteluis- 
sa ja palavereissa ympäri Suomea julkishallinnon kaikilla 
tasoilla. Silti en ymmärtänyt, mitä julkishallinto oikein 
tahtoi. Viranomaiset olivat kiinnostuneet avoimista ohjel- 
mista, mutta kauppaa ei syntynyt. Jälkeenpäin ymmärsin, 
että meitä käytettiin keppihevosena hintojen polkemiseen 
Turun esimerkin mukaisesti. Nykyinen etäisyys ja omaksu- 
mani asiakkaan näkökulma tietotekniikkaan ovat avanneet 
silmäni tältä osin. Virkamiesten housuissa minäkin olisin 
toiminut samoin, sillä siten aita oli matalin. 

Avoimen lähdekoodin yhteisön kannalta näkökulma 
oli valitettava. Taustalla näytti olevan paitsi Microsoftin 
painostusta (kuten Vaasan tapauksessa) myös hyvä veli- 
verkostoja. Eräs asioista päättänyt VM:n virkamies kertoi 
minulle, että hän oli Mehtälän Martin hyvä kaveri eikä siksi 

halunnut haitata Martin bisneksiä. Kyseinen Martti Mehtä- 
lä oli Suomen Microsoftin toimitusjohtaja. 

Nämä valinnat ovat johtaneet suomalaisen tietoyhteis- 
kunnan toimittajariippuvuuden suohon, josta on entistä 
vaikeampi irtautua etsimään vaihtoehtoja. Minun virheeni 
oli keskittyä taistelussa asioihin eikä ihmisiin. En ollut ky- 
seisten päättäjien hyvä kaveri enkä kuulunut verkostoihin. 
Nörttinä lähdin pelastamaan maailmaa pahalta Microsoftil- 
ta ja parantamaan tietoyhteiskuntaa suljetun lähdekoodin 
sairauksista, kuten virusinfektioista ja sähköpostimadoista. 
Lääkkeenäni olivat ohjelmistotuotannon uudet menetel- 
mät. 

Julkishallinnon tutkimusten merkittävin anti lienee ollut 
virkamiesten saama julkisuus. Tutkimuksiin osallistuneet 
virkamiehet toimivat myös poliitikkojen haamukirjoittaji- 
na, kun nämä puhuivat avoimesta lähdekoodista julkisuu- 
dessa. Näin virkamieskunnan mielipiteistä tuli hallitsevia ja 
tietoyhteiskunta tönkkösuolattiin. 

Keskustapuolueen kansanedustaja Kyösti Karjula alle- 
kirjoitti kesäkuussa 2002 ensimmäisenä kansanedustajana 
eduskunnalle tehdyn avoimen lähdekodin aloitteen. Kar- 
julan mukaan vapaat ohjelmistot ja teknologinen riippu- 
mattomuus tukivat yrittäjyyttä ja paikallista kehitystä. Hän 
esitti, että Suomen hallituksen tulisi käyttää Linuxia, joka 
oli sitä paitsi Suomesta kotoisin. Olin tuossa hankkeessa 
mukana takapiruna. 

Haamuvaikuttamisella oli omat, erikoiset seuraamuk- 
sensa: olin tietämättäni keskustalainen. Avoimen lähdekoo- 
din yhteisössä vaikuttanut Mikko Huhtala sekoitti minut 
kommentissaan Karjulaan. Hän oli syvästi pahoillaan vir- 
heestä, vaikka vakuutin, ettei ollut mitään syytä. Komment- 
ti hersytti SOT:ssä hyvät naurut ja Räsänen oli jo ostamas- 
sa traktoria käyttööni. Harva otti lipsahdusta tosissaan, sillä 

minut tunnettiin paremminkin vanhan ajan patruunana ja 
äärikonservatiivina kuin maanviljelyn nimiin vannovana 
heinähattuna. Tosiasiassa äänestin muiden muassa Veltto 
Virtasta ja Toni Halmetta tai töhertelin äänestyslippuihin 
erilaisia kuvia. Lopulta väsyin äänestämiseen ja liityin Suo- 
men suosituimpaan puolueeseen, nukkuviin. Minun mie- 
lestäni kaikki Suomen puolueet ovat identtisiä ja populisti- 
sia. Suomi on enemmistön diktatuuri. 


Yhteiskunnallista vaikuttamista 


Julkishallinto teki avoimen lähdekoodin yhteisölle hallaa 
paitsi selvityksillään, myös tukemalla ohjelmistopatentteja. 
Euroopan patenttitoimisto EPO (European Patent Organi- 
zation) oli jo jonkin aikaa myöntänyt omin päin ohjelmis- 
topatentteja ilman EU:n hyväksyntää. Se halusi laillistaa 
kyseenalaisen toimintansa. EPO:n vanavedessä myös Suo- 
men Patentti- ja rekisterihallitus (PRH) alkoi hyväksyä oh- 
jelmistopatentteja, vaikka asiaa koskeva direktiivi oli edel- 
leen Brysselissä käsiteltävänä. 

Patenttien ajateltiin edistävän innovatiivisuutta ja sulje- 
tun lähdekoodin ohjelmistotalojen liiketoimintaa. Suomes- 
sa oli kuitenkin vain yksi, myös ohjelmistoalalla toiminut 
suuryritys, jolle patenteista oli edes jotain hyötyä. Se saattoi 
estää patenttien avulla kilpailijoiden pääsyä markkinoille 
esimerkiksi väittämällä, että kilpailijat rikkoivat sen patent- 
teja. Patentit olivat takaisku pienille ohjelmistotaloille, joil- 
la ei ollut rahkeita pitkiin ja kalliisiin oikeudenkäynteihin 
saati patenttien valvomiseen. Erityisesti sellaiset patentit 
olivat vaarassa, joiden omistajilla ei ollut sijoittaa kymme- 
niä miljoonia euroja oikeudenkäynteihin. Näin kävi kuvissa 
yleisesti käytetyn jpeg-algoritmin keksijälle. Hän patentoi 

algoritmin ja sai sen johdosta suuryritykset kimppuunsa. 
Oikeudenkäyntikuluista syntyneet miljoonavelat pakotti- 
vat keksijän lopulta luopumaan oikeuksistaan toimeentu- 
lonsa turvaamiseksi. 

Minä vastustin patentteja. Olin toimittanut yhdessä 
kollegojeni Kaj Arnön, MySOL:n Michael Wideniuksen 
ja Turre Legal Consultingin Ville Oksasen kanssa asiasta 
ensimmäisen kerran vetoomuksen Kauppa- ja teollisuus- 
ministeriölle jo lokakuussa 2000.' Vetoomus ei kuitenkaan 
tuottanut tulosta ja Suomi päätyi KTM:n suulla tukemaan 
ohjelmistopatentoinnin sallimista EU:ssa. 

Avoimen lähdekoodin yhteisölle ongelmaksi muodostui 
se, että ohjelmistopatenttien myötä myös vapaita ohjelmia 
oli mahdollista patentoida. Se saattoi ne omistusoikeuden 
piiriin. Patentit toivat mukanaan lisensoinnin, mistä seura- 
sivat tarkat ehdot kopioimiselle, levittämiselle ja muutta- 
miselle. Se oli avoimen lähdekoodin periaatteiden vastais- 
ta. Patenttien mukanaan tuoma bisneslogiikka oli hieman 
samankaltainen kuin SUN:in tavaramerkeissä: tarkoitus oli 
sulkea avoimet tuotteet kaupallisista syistä. Myös Micro- 
soft oli huomannut ohjelmistopatenttien tarjoaman mah- 
dollisuuden ja suunnitteli käyttävänsä niitä aseena avointa 
lähdekoodia vastaan. Juoni paljastui yhtiön sisäisten Hallo- 
ween-asiakirjojen vuodettua julkisuuteen.? 

Euroopan patenttisopimuksen mukaan tietokoneoh- 
jelmaa tai matemaattista teoreemaa ei voinut sellaisenaan 
patentoida toisin kuin niiden käytännöllisiä sovelluksia. 


1 Kaj Arnö, Santeri Kannisto ja Michael Widenius: ”Lausunto Kauppa- ja teollisuus- 
ministeriölle Euroopan patenttiyleissopimukseen esitetyistä muutoksista” , 31. 
lokakuuta 2000. 

2 Vinod Valloppillil (VinodV) & Josh Cohen (JoshCo): ”Linux Operating System. 
The Next Java VM? V1.00”. Microsoft Confidential, 11. elokuuta 1998. Julkaistu 
mm. osoitteessa www.catb.org nimellä ”Halloween II”. Halloween-asiakirjat 
toimivat erinomaisina strategisina suunnitteluvälineinä avoimen lähdekoodin 
yhteisöille. Microsoftin uhat olivat nimittäin avoimen lähdekoodin yrityksille 
mahdollisuuksia. 

Kiertotien ansiosta ohjelmistopatentteja myönnettiin jär- 
jettömillekin asioille korostaen keinotekoisesti teollisen 
sovellettavuuden ja teknisyyden vaatimuksia.' Ranskalai- 
nen ohjelmistoyrittäjä Jean-Paul Smets-Solana osoitti pa- 
tenttien älyvapauden patentoimalla varaston keskihinnan 
laskemisen menetelmän. Patentin myötä Europassa ei enää 
saanut laskea varaston keskihintaa ostamatta ensin Smets- 
Solanalta lisenssiä. Miten sitten keitetään kahvia, kun joku 
patentoi kahvinkeiton? Tai mitä tapahtuu, kun joku keksii 
patentoida nuotit ja nuottiavaimen? Kenen kassaan kilah- 
taa rahaa kun soitan keski-C:n, ja tuleeko pianoihin laskurit 
nuottien käyttöä valvomaan? 

Kiista ohjelmistopatenteista ajoi minut aktiivisemmin 
mukaan Ohjelmistoyrittäjät ry:n toimintaan. Olin liittynyt 
yhdistyksen jäseneksi 90-luvulla, mutta kävin jäsentilai- 
suuksissa satunnaisesti. Sitten kuulin Tekesin Matti Sihdol- 
ta, että Ohjelmistoyrittäjät tukevat ohjelmistopatentteja. 
Olin hämmästynyt, sillä en ollut tietoinen tästä linjanve- 
dosta. Tosin ei kyllä ollut silloinen puheenjohtaja Pekka 
Ruusunenkaan. Pidin yhdistyksen kantaa merkittävänä 
poliitikkoja lobattaessa. Se edusti varsin kattavasti Suomen 
ohjelmistoyritysten omistajia ja oli heidän äänenkannat- 
tajansa. Lähdin kampanjoimaan hallituksen jäsenyydestä 
päästäkseni paremmin vaikuttamaan. 

Valmistelin yhdistyksen vuosikokoukseen pamfletin 
omista ajatuksistani yhdistyksen toiminnan kehittämiseksi. 
Ajoin toiminnan painopisteen siirtämistä Tekes-rahan rui- 
naamisesta jäsenten liiketoiminnan edistämiseen. Tekesistä 
oli muotoutunut ohjelmistotaloille kassakriisejä ja suhdan- 
teiden vaihteluja tasapainottava rahasampo. Kun markkinat 
hiljenivät tai liiketoiminta ei muuten ottanut tuulta purjei- 
siin, Tekesiltä sai rahaa tuotekehitysprojekteihin. SOT haki 


1 Esim. ”EFFi:n kanta ohjelmistopatentteihin”, avoin kirje, www.effi.org, 29. heinä- 
kuuta 2003. 

Tekesiltä tuotekehitysavustusta kahteen projektiin. Meille 
tarjottiin kuitenkin avustusten sijaan lainoja. Parinsadan- 
tuhannen suuruisten lainojen nostaminen olisi ollut sulaa 
hulluutta, kun kassassa makasi pari miljoonaa euroa tyhjän 
panttina. Niinpä jouduin kummallakin kerralla kieltäyty- 
mään kunniasta. Pidin Tekesin Matti Sihdosta, vaikka en 
allekirjoittanutkaan hänen käsityksiään ohjelmistopaten- 
teista. Sihto oli suora, rehellinen ja teknisesti osaava. 
Ehdotin pamfletissani myös uusia jäsentilaisuuksia 
myynnistä ja markkinoinnista sekä paneelikeskustelua yh- 
distyksen ohjelmistopatentteja koskevan kannan määrittä- 
miseksi. Kaupallisteknisen ohjelmistoraadannan vastapai- 
noksi esitin pehmeämpiä, itsensä kehittämiseen tähtääviä 
koulutuksia. Olin itse kiinnostunut ihmisten johtamisesta, 
psykologiasta ja suggestioista osana keskustelutaitoa. Olin 
perehtynyt näihin aiheisiin Nuorkauppakamarissa. Uskoin, 
että muutkin ohjelmistoyrittäjät saisivat niistä virikkeitä. 
Pyysin Jari Erämaata ehdottamaan minua hallituksen 
jäseneksi ja tulin valituksi. Vedin mukanani hallitukseen 
Mika Leivon, joka oli minun lisäkseni toinen avoimen läh- 
dekoodin puolestapuhuja. Ohjelmistoyrittäjissä ei ollut 
juopaa suljetun ja avoimen välillä, sillä jäsenistön yhteinen 
nimittäjä oli yrittäjyys. Hallituksen puheenjohtajuus meni 
aiempien vuosien tapaan Pekka Ruususelle. Myös muut 
hallituksen jäsenet olivat samoja kuin aiempina vuosina.! 
Yhdistyksen toiminnanjohtajana jatkoi Irmeli Lamberg. 
Ehdottamani paneelikeskustelu ohjelmistopatenteista 
järjestyi. Sain puhujaksi Smets-Solanan, johon olin tutus- 
tunut Brysselissä tavattuani siellä europarlamentaarikoita 
ohjelmistopatenttien tiimoilta. Hänen yrityksensä Nexedi 
valmisti avoimen lähdekoodin ERP-ratkaisua (Enterprise 


1 Ohjelmistoyrittäjien vuoden 2004 hallituksessa olivat mukana Niilo Fredrikson, 
Jaakko Happonen, Matti Heikkonen, Seppo Takanen, Panu Mustonen, Stefan 
Palmgren, Mika Sorvettula ja Hannu Kytölä. 

Resource Planning) eli toiminnanohjausohjelmistoa. Pa- 
neelikeskustelu johti Ohjelmistoyrittäjien julkiseen ohjel- 
mistopatentoinnin vastaiseen kantaan.! 

Ohjelmistoyrittäjien mukaan patentit tukivat it-alan 
monopolisoitumista ja tekivät hallaa ohjelmien yhteen- 
sopivuudelle. Kun patenttivirastoista ei lisäksi löytynyt 
asiantuntemusta tietokoneohjelmien arvioimiseen, myön- 
nettävät patentit olivat huonolaatuisia ja ylilyöntejä pääsi 
tapahtuman. Patentointi haittasi etenkin avoimen lähde- 
koodin yritysten toimintaa ja heikensi niiden kilpailuase- 
telmaa. Patenttirikkomuksia oli helppo kaivella avoimesta 
lähdekoodista toisin kuin suljetusta. 

Avoin lähdekoodi on taannut monen mielenkiintoisen 
ja hyödyllisen keksinnön päätymisen kaikkien käytettäväk- 
si. Jos CERN olisi esimerkiksi patentoinut html:n 90-lu- 
vun alussa, ei meillä olisi tänä päivänä webbiä. Kielestä teh- 
tiin kaukoviisaasti julkinen ja avoin standardi. 

Toivoimme Ohjelmistoyrittäjissä, että Suomi seuraisi 
Saksan esimerkkiä ja ottaisi komission kuulemiskierroksel- 
la kielteisen kannan ohjelmistopatentointiin. Valitettavasti 
KTM piti pintansa ja Suomi päätyi tukemaan ohjelmisto- 
jen patentoinnin sallimista. Lopputulos ei ollut yllätys, kun 
asiaa katsoi avoimen lähdekoodin tuloa jarruttaneen julkis- 
hallinnon vinkkelistä. Se pönkitti monopolistisia rakenteita 
avoimen lähdekoodin kustannuksella. 

EU:n päätöksenteosta tuli monipolvinen. Komissi- 
on esityksessä ohjelmistopatentit sallittiin. Sitten esitystä 
muokattiin parlamentissa lisäpykälin niin, että se olisi kiel- 
tänyt ne. Lopulta koko direktiivi äänestettiin nurin. Näin 
palattiin lähtötilanteeseen, jossa ohjelmistopatentit eivät 
edelleenkään ole laillisia, vaikka EPO myöntääkin niitä. 


Käsittääkseni EU:n päätös oli suurimmalle 
1 ”Finnish Software Entrepreneurs Vote NO to Software Patents”, tiedote, 
www.sot.com, 2. huhtikuuta 2004. 


171 


suomalaiselle pelurille mieleen. Sen ei edelleenkään tarvin- 
nut toimia Euroopan maissa eri tavalla kuin Yhdysvalloissa, 
jossa patentit olivat arkipäivää. Kun suossa kerran oltiin, oli 
helpompi seisoa siellä molemmat jalat märkinä kuin yrittää 
tasapainotella kahden eri toimintaympäristön välillä. Pie- 
nempien toimijoiden ongelmat ja oma pitkän tähtäyksen 
etu eivät sen johtajia kiinnostaneet. 

Toisen yhteiskunnallisen vaikuttamisen areenan muo- 
dosti kansallisen tietoturvallisuusstrategian arviointiryh- 
mä.! Strategian avulla haluttiin lisätä kansalaisten ja yri- 
tysten luottamusta tietoyhteiskuntaan ja parantaa riskien 
hallintaa.* Työn tuntui sysänneen liikkeelle Soneran tapaus, 
jossa yhtiön työntekijöitä oli jäänyt kiinni teletunnistetie- 
tojen urkinnasta. Päättäjät olivat ryhtyneet kiireesti pykää- 
mään uusia lakeja estääkseen tapauksen toistumisen. Lait 
eivät kuitenkaan yksinään riittäneet. Lisäksi tarvittiin sovel- 
tamisohjeet kansalaisia ja tuomioistuimia varten. Strategia 
piti toisin sanoen jalkauttaa paperilta käytäntöön. 

Toisena strategian päätavoitteena oli edistää kansal- 
lista kilpailukykyä ja suomalaisten tieto- ja viestintäalan 
yritysten toimintamahdollisuuksia. Aiemmin niitä oli oh- 
jelmistoyrittäjien näkökulmasta heikennetty tukemalla 
patentointia ja SOT:n kannalta vastustamalla avointa läh- 
dekoodia julkishallinnossa. Odotin innolla, koittiko tällä 
kertaa huopauksen vuoro. 

Arviointiryhmässä istuivat minun lisäkseni Ilkka Aho- 
la (SUN Microsystems Oy), Aaro Hallikainen (Poliisin 


1 Valtioneuvoston periaatepäätös kansalliseksi tietoturvallisuusstrategiaksi annettiin 
4. syyskuuta 2003. Neuvottelukunta julkaisi sittemmin kertomuksen toiminnas- 
taan valtioneuvostolle nimellä Tietoturvalliseen tietoyhteiskuntaan. Kansallisen 
tietoturvallisuusasioiden neuvottelukunnan kertomus valtioneuvostolle (Helsinki: 
Liikenne- ja viestintäministeriö, 14. joulukuuta 2004, Ohjelmia ja strategioita 
4/2004). 

2 ”Kansallinen tietoturvallisuusasioiden neuvottelukunnan toimintasuunnitelma”, 
16. maaliskuuta 2004. 


172 


tietohallintokeskus), Kalevi Hyytiä ja Perttu Luhtakanta 
(Puolustusvoimat), Juha Härkönen (Fortum Oyj), Sami 
Lehtonen (VTT), Simo Tanner (Kuntaliitto), Kimmo Ber- 
gius (Microsoft), Kauto Huopio (Viestintävirasto), Urpo 
Kaila (CSC), Erka Koivunen (Elisa) ja Stefan Zilliacus 
(Symantec). Työryhmän puheenjohtajana ja vastuusihtee- 
rinä toimi Juha Perttula Liikenne- ja viestintäministeriöstä. 
Fdustajia oli laajalti eri yrityksistä ja yhteisöistä, sillä tieto- 
turvallisuuden kehittämisen yleiseksi ongelmaksi nähtiin 
yhteisen päämäärän ja yhteisten työtapojen puuttuminen, 
kuten neuvottelukuntaa johtanut liikenne- ja viestintämi- 
nisteri Leena Luhtanen asian muotoili.! 

Strategian mukaan tietoyhteiskunta perustuu uuteen 
teknologiaan, uusiin toimintatapoihin ja uuteen osaami- 
seen. Käytännössä ainakin arviointiryhmän toimintaa 
näytti kuitenkin ohjaavan pyrkimys olemassa olevien toi- 
mintatapojen vahvistamiseen ja ylöskirjaamiseen. Avoi- 
mella lähdekoodilla ei ollut strategiassa sijaa, vaikka siihen 
siirtyminen olisi ollut yksi helpoimmista tavoista parantaa 
tietoturvaa. Ongelma oli sama kuin edellä käsittelemissäni 
julkishallinnon selvityksissä. Avointa lähdekoodia pidettiin 
liian vaikeana. Se koettiin riskiksi ja muutoksena mahdot- 
tomaksi. Ryhmällä ei ollut halua eikä kykyä ottaa siihen 
kantaa. Aina kun nostin asian esille, minut tyrmättiin totea- 
malla: ”Keskitytään nyt vaan niihin asioihin, joille on mah- 
dollista tehdä jotain.” 

Arviointiryhmä näytti omaksuneen Microsoftin ajaman 
näkemyksen. Sen mukaan turvallisuus syntyy siitä, että 
käyttöjärjestelmät ja ohjelmistot ovat yhden suuren ja sen 
vuoksi turvallisen yrityksen käsissä eivätkä anarkististen 
kehittäjäryhmien armoilla. CSC:n Kaila oli työryhmässä 
ainoa, joka tuntui ymmärtävän tekniikan päälle ja oli lisäksi 


1 Emt. 

riippumaton suljetun leirin kaupallisista intresseistä. Muut 
ajoivat häikäilemättä omaa etuaan ja kauppasivat tilaisuu- 
den tullen ratkaisuiksi edustamiaan tuotteita. 

Työryhmä kulki Microsoftin viitoittamaa tietä myös 
siinä, että perimmäiset tietoturvaongelmat ohitettiin. Oh- 
jelmistovirheet oli nimetty strategiassa haavoittuvuuksiksi. 
Näin sidos ohjelmavirheen tehneen ohjelmistotoimittajan 
ja virheitä sisältävän ohjelmiston välillä saatiin katkaistua. 
Ongelmista voitiin puhua turvallisesti teoreettisella tasolla. 
Puhe kääntyi ulkoisiin tietoturvauhkiin kuten esimerkiksi 
yksityisyyden loukkauksiin, roskapostiin, teollisuusvakoi- 
luun, piratismiin, tietokoneviruksiin, verkkoterrorismiin 
ja elektroniseen sodankäyntiin. Varsinaiseen ongelmaan eli 
suljetun lähdekoodin ohjelmavirheisiin ja toimittajariippu- 
vuuteen ei tohdittu kajota. Minusta kyse oli jälkiehkäisystä 
ja lillukanvarsiin takertumisesta. Samalla logiikalla kipeyty- 
neen varpaan voi hoitaa lyömällä vasaralla sormeen. Sekin 
toimii, ainakin hetkellisesti. Ja voihan sitä aina lyödä uu- 
delleen. Hoidon järkevyydestä voidaan tosin olla montaa 
mieltä. 

Työryhmä käytti Valtionhallinnon tietoturvaohjeissa, 
VAHTI:ssa, esitettyä riskiluokitusta.' Sen mukaan riskin 
suuruusluokka määräytyy sen mukaan, miten vakava riski 
on ja kuinka todennäköisenä sen toteutumista pidetään. 
Tämän luokituksen mukaan suljetun lähdekoodin ohjelmat 
aiheuttavat sietämättömän riskin. Network Associatesin 
teettämän selvityksen mukaan yritykset menettävät ohjel- 
mavirheiden mahdollistamien virusten takia yhteensä noin 


1 VAHTI on Valtionhallinnon tietoturvallisuuden johtoryhmä. VAHTI-tietotur- 
vaohjeita hyödynnetään valtionhallinnon lisäksi kunnallishallinnossa, elinkeino- 
elämässä ja kansainvälisessä tietoturvayhteistyössä. Tietoturvaohjeet julkaistaan 
painettuina julkaisuina. Lisäksi ne löytyvät Valtiovarainministeriön Internet-sivuil- 
ta osoitteesta www.vm.fi. 

22 miljardia euroa vuosittain.' Valtionhallinnon ohjeet 
edellyttävät seuraavia toimia: 1) näin riskialtista toimintaa 
ei pidä aloittaa, 2) riski on poistettava ja toimenpiteet aloi- 
tettava välittömästi, ja 3) riskialtis toiminta pitää keskeyt- 
tää, kunnes riski on poistettu. 

Koska käyttäjien ei ole mahdollista arvioida suljettua 
lähdekoodia eikä ohjelmavirheitä voida korjata, sen turval- 
lisuus riippuu täysin toimittajasta. Toimittajan aiheuttamaa 
riskiä vastaan ei ole mahdollista hankkia takuuta tai ostaa 
vastuuta toimittajalta tai keneltäkään muulta. Ohjelmisto- 
valmistajat sanoutuvat suljetun lähdekoodin lisensseissä 
irti kaikesta mahdollisesta vastuusta tekemiensä ohjelma- 
virheiden suhteen. Microsoftin silmänkääntötemppu avoi- 
mesta suljetusta koodista (shared source) jääköön omaan 
arvoonsa.” Siinä harvat ja valitut saavat katsoa pientä osaa 
lähdekoodista. Heidän kätensä ovat kuitenkin sidotut salas- 
sapitosopimuksella eikä heillä ole oikeutta korjata lähde- 
koodissa olevia virheitä. Tämä oli vain yksi monista yrityk- 
sistä viedä huomio pois ongelmista. 

Kansallisella tasolla riippuvuus amerikkalaisesta, mo- 
nopolistisesta yhtiöstä voi poikkeustilanteissa aiheuttaa 
katastrofaalisia seuraamuksia. Toimisiko yksikään Suomen 
Puolustusvoimien Windows-koneista, mikäli Suomi jou- 
tuisi kriisitilanteessa eri leiriin kuin Yhdysvallat? Kiinnos- 
taako Windowsin toimittajaa Suomen tietoyhteiskunta ja 
sen maailman mittakaavassa marginaaliset tietoturvahank- 
keet? Suljetun lähdekoodin ohjelmistotaloa kiinnostaa asia- 
kas vain silloin, kun kyse on uusien lisenssien myynnistä. 


1 Tuomas Karvonen: ”Viruksista kova hinta eurooppalaisille pienyrityksille”, IT- 
viikko, www.itviikko.fi, 29. maaliskuuta 2004. 

2 Wille Kuutin mukaan Microsoftin shared source-konsepti on tietoturvan kannalta 
turha, koska sitä kautta ei saa käännöskelpoisia lähdekoodeja. Ei voida miten- 
kään vakuuttua siitä, että binääri olisi käännetty väitetyistä (ja katselmoiduista) 
lähdekoodeista. Wille Kuutti: ”RE:SOT-kirjan käsikirjoitus kommentoitavaksi”, 
sähköposti Päivi ja Santeri Kannistolle, 6. huhtikuuta 2007. 

Viranomaiset voivat vaikuttaa yhtiön kotimarkkinoilla 
Yhdysvalloissa jossain määrin lainsäädännöllä yhtiön teke- 
miin tuotteisiin omien intressiensä mukaisesti. Pikkuruisel- 
la Suomella ei ole mitään merkitystä. 

Kansallinen tietoturvaryhmä keskittyi siis olennaisten 
kysymysten sijaan sellaisiin riskeihin, joille se katsoi voi- 
vansa tehdä jotain. Avoimen lähdekoodin tukeminen ei 
kuulunut niihin. Tällä ratkaisulla suljetusta lähdekoodista 
tehtiin Suomen tietoyhteiskunnan pyhä lehmä, johon ei 
saanut koskea. Samaan aikaan jo Perun kaltaiset banaa- 
nivaltiotkin olivat siirtymässä käyttämään avointa lähde- 
koodia. Suomi jäi junasta, vaikka kansallisessa tietotur- 
vastrategiassa todettiin polleana, että Suomi oli kansallisen 
tietoturvapolitiikan kehittämisessä Euroopan kärkimaita.! 


Neuvottelukunta toteaa, että Suomi etenee ensimmäisten 
joukossa. Suomessa laadittiin ensimmäisenä maailmassa 
kansallinen tietoturvakatsaus. Suomessa myös hahmo- 
tettiin ensimmäisenä Euroopassa yhteiskunnan tason 
tietoturvastrategia ja täällä ensimmäisenä säädettiin lakiin 
täsmällisiä pykäliä viestinnän haittaliikenteen ja haittaoh- 
jelmien huolellisesta suodattamisesta. Neuvottelukunta 
katsoo, että Suomen tuleekin olla tietoturvan saralla 
ensimmäisten joukossa, koska maamme on ensimmäisten 
joukossa koko tietoyhteiskuntakehityksessä.? 


Päättäjille kuvitteelliset kansainväliset meriitit riittivät. 
Kolme vuotta myöhemmin sisäasianministeriössä oli il- 
meisesti viimein herätty toimittajariippuvuuden riskei- 
hin. Viriteltiin ajatusta valtion omistajuudesta tietoyh- 
teiskunnassa. Valtiosihteeri Kari Saila esitti Turvallinen 


Suomi-seminaarin avauspuheessa, että ”turvallisuussyistä 
1 Tietoturvalliseen tietoyhteiskuntaan, 2004, s. 5. 
2 Emts. 8. 

valtion omistajuus tietoyhteiskunnan kannalta keskeisis- 
sä toiminnoissa tulisi turvata joko säilyttämällä valtion 
omistajuus keskeisissä yrityksissä tai tuottamalla keskeiset 
tietoyhteiskuntapalvelut.”' Miten tähän tavoitteeseen käy- 
tännössä pyritään, jää nähtäväksi. Microsoftin ostamiseen 
eivät rahat taida riittää. 

Työryhmän toinen tavoite, uusien bisnesmahdollisuuk- 
sien tunnistaminen, ei myöskään kattanut avointa lähde- 
koodia. En voinut välttyä siltä ajatukselta, että Microsoftin 
kiivaana jatkunut propaganda oli kantanut työryhmässä 
hedelmää. Jätin silmin avoin lähdekoodi oli liiketoimintaa 
ja yrityksiä tuhoava kommunistinen käyttöjärjestelmä. Se 
uhkasi amerikkalaista elämäntapaa ja vaaransi ohjelmisto- 
yritysten tietopääoman. Yhtiön varapääjohtaja Craig Mun- 
die väitti New Yorkissa pitämässään puheessa, että GNU/ 
Linux on juuri avoimen lähdekoodin takia turvallisuus- 
riski, epäyhteensopiva ja epävakaa. Microsoftin mukaan 
avoin lähdekoodi vie työpaikat. Se on pelkkää hypeä vailla 
substanssia eikä sovi epäkaupallisena bisneksille. Sen riskit 
ovat liian suuret, koska sitä ei kukaan kontrolloi. Ja kaiken 
kukkuraksi toimiva bisnesmalli ja vastuunkantaja puuttu- 
vat. Pelkäsikö Microsoft avoimen lähdekoodin syövän sil- 
tä markkinoita paremmilla tuotteillaan ja nakertavan sen 
oman tietopääoman arvoa? 

Linus Torvalds kommentoi Mundien väitteitä totea- 
malla, että lähes kaikki nykyaikainen tiede ja teknologia 
perustuvat samoille ideaaleille kuin avoin lähdekoodi. 
Esimerkiksi Albert Einstein, Leonardo da Vinci ja monet 
muut ovat julkaisseet teoksensa kaikkien maailman ihmis- 


ten vapaasti käytettäväksi. Moniko patenteilla ja salaisella 

1 ”Valtion omistajuus turvattava tietoyhteiskunnan kannalta keskeisissä toiminnois- 
sa”, Sisäasianministeriön tiedote, www.tietoyhteiskuntaohjelma.fi, 28. helmikuuta 
2007. 

2 SOT vastaa Microsoftin Linux-syytöksiin”, tiedote, www.sot.com, 5. toukokuuta 
2001. 

tiedolla hetken rahaa käärinyt yritys on yltänyt lähellekään 
näiden suurmiesten saavutuksia? 

Oikeuttaessaan olemassa olevia monopoleja ja pitäyty- 
mällä vanhoihin teknologioihin tietoturvatyöryhmä pää- 
tyi turvallisuuden lisäämisen sijasta luomaan mielikuvaa 
turvallisuudesta. Koko hanke typistyi yritykseksi saada 
hienolta kuulostava ja poliitikkojen hyväksymä juridinen 
sanahelinä edes jollakin tavalla käyttökelpoiseen muotoon. 
Opin työryhmän kautta tietoyhteiskunnasta ehkä enem- 
män kuin olisi ollut tarpeen. Tämä tietoyhteiskunta ei pe- 
rustunut uuteen teknologiaan, uusiin toimintatapoihin eikä 
uuteen osaamiseen. 

Tie kohti uljasta tietoyhteiskuntaa on ollut vaivalloinen. 
Suomalaisten sukset ovat lipsuneet kuin Marjo Matikai- 
sella hänen huutaessaan ”Havuja perkele!”. Jos Suomi olisi 
panostanut ajallaan avoimeen lähdekoodiin ja ymmärtänyt 
GNU/Linuxin aseman maailman merkittävimpänä suoma- 
laisena keksintönä, tietoyhteiskunnan unelmista olisi saat- 
tanut tulla totta. 

Nykyisestä näkökulmastani valtiovallan, suljetun ja 
avoimen lähdekoodin edustajien kiistat ovat yhtä turhan- 
päiväisiä kuin tietoyhteiskuntakin. Ne tarjoavat oivallisen 
ympäristön pätemiselle, itsetehostukselle ja oman reviirin 
puolustamiselle. Mutta mitä laajempaa merkitystä niillä 
on? Ja miten käydyt keskustelut edistävät kansalaisten on- 
nellisuutta? Elämän tarkoituksen kanssa niillä on ainakin 
hyvin vähän tekemistä, ellei sellaiseksi lasketa kilpailijan 
kampittamisen tuottamaa vahingoniloa. 

Lyhyen yhteiskunnallisen vaikuttajaurani päätyttyä jäin 
miettimään, mitä 'vaikuttajalla' oikein tarkoitetaan. Mää- 
rittelin sen laitteeksi, jolla voidaan siirtää vaikkua korvas- 
ta toiseen. Näin saadaan vaikutettua eli levitettyä vaikkua. 
Vaikuttajaa ei ole tiettävästi toteutettu eikä patentoitu. Siitä 

tulisi varmasti myyntimenestys uuden talouden markki- 
nointijippona, jos sen toista tulemista joudutaan todista- 
maan. Vaikuttajia voisi tehdä kullasta ja koristella ne timan- 
teilla, jolloin ne olisivat entistäkin vaikuttavampia. 


Aprillipila 


Avoimen lähdekoodin yhteisön vaikuttavimmasta liiketoi- 
mintamallista vastasi SCO. Se oli entinen yhteistyökump- 
panimme Caldera, joka oli yrityskaupan jälkeen muuttanut 
nimensä. Yhtiö lämmitti avoimen lähdekoodin lisensseistä 
kuuman perunan. Se yritti kiristää rahaa uhkaamalla käyttä- 
jiä oikeustoimilla ja harjoittamalla mustamaalausta. 

Tapasin tehdä aina aprillipäivisin lehdistötiedotteen jos- 
tain avointa lähdekoodia mullistavasta uutisankasta. Vuon- 
na 2003 ilmoitin, että Linuxin lisenssit olivat vanhentu- 
neet. Tarjosin käyttäjille www-palvelun lisenssien maksutta 
uusimiseen. Olin enemmän ajan hermolla kuin tiesinkään, 
sillä samaan aikaan SCO haastoi IBM:n oikeuteen. 

SCO oli aikanaan lisensoinut IBM:lle tekemänsä Uni- 
xin. Nyt se epäili, että IBM oli antanut lähdekoodia luvatta 
eteenpäin Linuxin kehittäjille. SCO syytti IBM:ää liikesa- 
laisuuden rikkomisesta, epäreilusta kilpailusta ja sopimus- 
rikkomuksesta. Vahingonkorvausvaatimukset nousivat 
nopeasti. Yhtiö vaati alun perin miljardia, sitten kolmea ja 
lopulta viittä miljardia dollaria. Taistelun tuoksinassa se 
lähetti 1500 kirjettä maailman suurimmille yrityksille ja 
varoitti näitä Linuxin käyttöön liittyvistä riskeistä. Lisäksi 
yhtiö väitti, että avoimen lähdekoodin GPL-lisenssi oli Yh- 
dysvaltain perustuslain vastaisena laiton. 

Avoimen lähdekoodin yhteisö näki SCO:n toimet sa- 
manlaisena pelon, epävarmuuden ja epäilyn levittämisenä 

(FUD = Fear, uncertainty and doubt), jota Microsoft har- 
rasti. SCO:n uumoiltiin tyrkyttäneen tempauksella itseään 
IBM:n ostettavaksi. Puhuttiin myös, että Microsoft rahoitti 
SCO:n oikeustaistoa ja sen avoimen lähdekoodin kannal- 
ta vahingollista liiketoimintamallia. Microsoft oli nimittäin 
hankkinut SCO:lta isolla rahalla Linux-lisenssin. 

Aprillipilani sai tämän yhteensattuman kautta hulvat- 
tomat mittasuhteet. Media rummutti SCO:n viestiä ym- 
päri maailmaa ja tuli samalla markkinoineeksi sen huu- 
haa-lisenssejä. Suomessa paine kasvoi. Yhteisöä SCO:n 
toimet harmittivat ja se vaati reagointia. Asiakkaat olivat 
ymmärrettävästi ihmeissään ja mediat nielivät SCO:n pro- 
pagandan purematta. Minä päätin toimia. Lähetin SCO:n 
rahastusyrityksestä lehdistötiedotteen. Tein selväksi, ettei 
syytöksistä ollut mieliharmia suurempaa haittaa. Torvalds 
liittyi rintamaan. Hän ihmetteli, miksi SCO oli ensin kerto- 
nut Linuxin ytimen olevan epäilyjen ulkopuolella ja hetkeä 
myöhemmin väittänyt, että ongelma olikin pelkästään yti- 
messä. Torvaldsia kiinnosti, mistä rikkeistä SCO:n syytök- 
sissä oli tarkalleen ottaen kyse.' 

Pohjimmiltaan tapaus näytti pelkistyvän SCO:n hen- 
kiinjäämiskamppailuksi. Kun firma ei Calderan aikaan 
pärjännyt tekemällä GNU/Linux-tuotteita maksaville 
asiakkaille, se ajautui epätoivoisiin tekoihin avoimen läh- 
dekoodin yhteisön kustannuksella. Vuonna 1996 SCO oli 
hankkinut vanhan DOS-käyttöjärjestelmän kaltaisen DR- 
DOS:in oikeudet itselleen rahastaakseen sillä Microsoftia. 
Nyt se yritti samaa Linuxilla. Myytyään GNU/Linuxin 
käyttäjäkohtaisia lisenssejä ja haukuttuaan siinä sivussa 
avoimen lähdekoodin yhteisöä, hyökkäys kääntyi lopul- 
ta SCO:ta itseään vastaan. Yhtiön osakkeen arvo tipahti 


lähes nollille ja toiminta jatkui ainoastaan oikeussaleissa. 
1 ”SCO yrittää turhaan rahastaa Linuxilla”, tiedote, www.sot.com, 16. toukokuuta 
2003. 

Jutuistaan yhtiö on hävinnyt osan ja on ajan kysymys, mil- 
loin loputkin menevät nurin.! 

Näkemykseni mukaan SUN:lle saattaa käydä samoin. 
Jakomielitautinen suljetun ja avoimen lähdekoodin välinen 
kumartelu ja pyllistely pilaa yhtiön imagon molemmissa 
leireissä. Lopulta lakitupa saattaa jäädä ainoaksi, edes het- 
kellisesti toimivaksi liiketoimintamalliksi. Toisaalta SUN 
on tehnyt aivan viime aikoina eleitä avoimuuden suuntaan. 
Se on muiden muassa avannut Javan. Suomen Linux-käyt- 
täjien yhdistyksessä vaikuttavan Arto Teräksen mukaan yh- 
tiö on päässyt toimillaan lähes Free Software Foundationin 
suosikiksi.* Nähtäväksi jää, pitääkö uusi linja. 

Järjestin SCO:n toimintaa käsitelleen lehdistötilaisuu- 
den Finlandia-talolla. Yhteistyökumppaneina olivat käyttä- 
jiä ja kansalaisia Internetissä puolustavan EFFi ry:n Mikko 
Välimäki ja Ville Oksanen.* Halusin, että mediat saisivat 
mahdollisuuden perehtyä kiistaan laaja-alaisesti, sen taus- 
toihin ja vaikutuksiin. Organisoin paneelikeskustelun, jossa 
olivat edustettuina muiden muassa Ohjelmistoyrittäjät ja 
SCO:n suomalainen jakelija.* Tilaisuuden johdosta pole- 
miikki laantui ja kaikki saattoivat palata omiin askareisiinsa. 
Minä painuin suunnittelemaan Linux Summitia. 


1 SCO-vyyhdistä lisätietoja esimerkiksi osoitteessa www.groklaw.net. 

2 Arto Teräs: ”Re: SOT-kirjan käsikirjoitus kommentoitavaksi”, sähköpostiviesti 
Päivi ja Santeri Kannistolle, 4. huhtikuuta 2007. 

3 EFFi ry (Electronic Frontier Finland) on perustettu käyttäjien ja kansalaisten 
puolustamiseen Internetissä. Yhdistys pyrkii vaikuttamaan esimerkiksi lainsää- 
däntöhankkeisiin sananvapaudesta, tekijänoikeudesta ja yksityisyyden suojasta 
Suomessa ja Euroopassa. EFFi on European Digital Rightsin perustaja ja Internet 
Liberty Campaignin jäsen. Yhdistysten taustalla vaikuttaa George Soros. Lisätieto- 
ja EFFin kotisivulta osoitteessa www.effi.org. 

4 Paneeliin osallistuivat Jarmo Rantanen (Scribona, SCOn Suomen jakelija), Mark- 
ku Oraviita (Tulli), Avoimen arkkitehtuurin käyttäjä Marko Hotti (Oracle), GNU/ 
Linuxin yrityskäyttäjä Mikko Välimäki (EFFi) Olli Pekonen (Ohjelmistoyrittäjät 
ry) ja Ville Oksanen (Turr6 Legal Consulting). 

Linux Summit 


Olin teettänyt Taloustutkimus Oy:llä vuonna 2001 mark- 
kinatutkimuksen GNU/Linuxista.' Sen mukaan kolman- 
nes suomalaisista yrityksistä ja yhteisöistä käytti jo GNU/ 
Linuxia. Aktiivisimpia käyttäjiä olivat yli 500 hengen orga- 
nisaatiot. Niistä, jotka eivät vielä käyttäneet GNU/Linuxia, 
42 prosenttia ilmoitti harkitsevansa sen käyttöönottoa. Yh- 
deksi yleistymisen suurimmaksi esteeksi paljastui tiedon ja 
osaamisen puute.? Summit syntyi tyydyttämään tätä tarvet- 
ta. 

Ensimmäinen GNU/Linux Summit järjestettiin helmi- 
kuussa 2003 Espoon Dipolissa.* Kahden päivän aikana esi- 
teltiin käytännön esimerkkien avulla, miten GNU/Linuxia 
ja avoimia ohjelmistoja voitiin hyödyntää ja annettiin kou- 
lutusta. Tapahtuma houkutteli paikalle lähes 400 osallistu- 
jaa, joista suurin osa oli suomalaisten yritysten henkilöstöä. 
GNU/Linux Summit oli maan ainoa merkittävä GNU/Li- 
nux -tapahtuma. 

SOT:n yhteistyökumppaneina olivat Tietoviikko, F- 
Secure, HP ja Oracle. Lisäksi Espoon Nuorkauppakamari 
auttoi korvausta vastaan järjestelyissä yhdessä Linux-käyt- 
täjäyhdistyksen, FLUG:n kanssa. Yhteistyökumppaneita 
houkuttelivat tapahtuman tuoma medianäkyvyys ja uudet 
asiakaskontaktit. Myönteinen julkisuus eli yritysten tuote- 
merkkien näkyminen yhdessä Linuxin sympaattiseksi miel- 
letyn pingviinin kanssa oli keskeinen syy osallistumiseen. 
Vaikka yritykset vastustivat kulissien takana avointa lähde- 
koodia, ne halusivat luoda suurelle yleisölle ja erityisesti 


päättäjille päinvastaista mielikuvaa. Sun Tzun sanoin: ”All 

1 Puhelinhaastatteluina toteutetussa tutkimuksessa oli mukana 200 suurinta yritystä 
ja 201 kuntaa. 

2 Taloustutkimus, 2001. Fi julkinen. 

3 ”SOT, F-Secure, HP and Oracle call Linux Summit in Finland February 2003”, 
tiedote, www.sot.com, 2. joulukuuta 2002. 

warfare is based on deception”, eli sodassa on kyse harhaut- 
tamisesta.! 

Ohjelmistokilpailu Oiva oli kuollut ennen vuosituhan- 
nen vaihdetta. Yritin herätellä sitä yhdessä Risto Luodon 
kanssa henkiin Summitien yhteyteen. Projekti jäi valitetta- 
vasti kiireen jalkoihin. Toivottavasti Ohjelmistoyrittäjät tai 
joku muu antaa Oivalle ikiunesta herättävän suudelman. 
Konsepti oli minusta nimensä veroinen. 

Summitin puhujiksi oli kutsuttu muiden muassa Jon 
”Maddog” Hall Linux Internationalista, Kimmo Sasi Lii- 
kenne- ja viestintäministeriöstä, Veli Viktor Valamon 
luostarista ja kaikkien alojen erikoisasiantuntija Petteri 
Järvinen.? Lisäksi yhteistyökumppaneilla oli omat puheen- 
vuoronsa, jotka tosin typistyivät omien tuotteiden suitsu- 
tukseksi vastoin tahtoani. 

Sasin esitys sisälsi tutuksi tulleita valtiovallan mantroja 
avoimen lähdekoodin riskeistä. Olin ollut yhteydessä myös 
Vihreisiin, mutta neuvottelut yhteistyöstä tyssäsivät Osmo 
Soininvaaran tuen puuttumiseen. Näin ainoastaan Kokoo- 
mus ja Sasi hyötyivät Summitin tarjoamasta poliittisesta 
medianäkyvyydestä juuri eduskuntavaalien alla. 

Veli Viktor valloitti sydämet välittömyydellään kerto- 
essaan Valamon luostarissa pyörivistä GNU/Linux-pal- 
velimistaan. Järvinen buuattiin alas estradilta hänen väli- 
tettyään Microsoftin esittämää kritiikkiä pääosin avoimen 
lähdekoodin kannattajista koostuneelle yleisölle. Tapaus 
taisi olla hänelle liikaa. Järvinen lähetti laskun esiintymises- 
tään, vaikka hän tiesi, ettei Summitissa maksettu puhujille 
palkkioita. Minä olin ilahtunut päästessäni tapaamaan van- 


haa tuttavaani Maddogia. Järjestäjille Summitin päätteeksi 

1 Sun Tzu: The Art of War (www.gutenberg.org; alkuteos 400-1 eKr.), luku 1:18. 

2 Puhujien haastatteluista esim. Jon Hallin haastattelu Tietoviikossa: ”Microsoft- 
tuomio siivitti linuxia”, Tietoviikko, www.tietoviikko.fi, 6. maaliskuuta 2003; Veli 
Viktorin haastattelu The Register-julkaisussa: ”Open Source puts down roots in 
Finland", The Register, www.theregister.co.uk, S. maaliskuuta 2003. 

pidetty saunailta kruunasi onnistuneen tilaisuuden. Seuraa- 
va Summit ei ollut yhtä menestyksekäs kulissien takana. 

Vuoden 2004 Summit pidettiin Finlandia-talossa. Järjes- 
telyistä vastasivat jälleen kerran Nuorkauppakamari ja Suo- 
men Linux-käyttäjien yhdistys FLUG. Yhdistyksen jäsenet 
raatoivat apuna koulutuksien organisoinnissa ja puheiden 
moderoinnissa. SOT:llä oli läheiset suhteet FLUG:iin. 
Mielipiteiden vaihtoa ei tarvinnut kainostella eikä hännys- 
tellä ketään. Intressi oli yhteinen, vaikka näkökulma ero- 
sikin huomattavasti. FLUG edusti nörttinäkökulmaa, kun 
taas SOT näki asiat asiakkaiden ja liiketoiminnan kannal- 
ta. SOT osallistui FLUG:n tapahtumiin ja FLUG oli esillä 
SOT:n tilaisuuksissa. 

SOT oli liittynyt FLUG:n jäseneksi vuonna 1998. Olin 
palkannut vuonna 1999 silloisen toiminnanjohtajan meil- 
le töihin ambulanssin ensihoitajan toimesta. Myöhemmin 
SOT:n työntekijät saivat osallistua palkallisella työajalla 
FLUG:n toimintaan. Vuosituhannen vaihteessa SOT:n 
GNU/Linux-pakettien lahjoitukset ja niistä tiedottaminen 
saivat eräiden FLUG:laisten mielestä liikaakin huomiota. 
Jotkut jopa vihjailivat SOT:n kontrolloivan FLUG:n toi- 
mintaa. Kun FLUG rekisteröityi viralliseksi yhdistykseksi, 
yhteistyö palasi raiteilleen. 

Mieleeni jäi FLUG:sta erityisesti Arto Teräs, joka on 
lähtöni jälkeenkin säilynyt ystäväpiirissäni. Hän on suo- 
rasukainen ja kaunistelematon eikä pelkää esittää mielipi- 
teitään. Se vetosi minuun. Teräs toimi FLUG:n tiedottaja- 
na. Pidimme yhdessä lehdistötilaisuuksia ja kirjoitimme 
lehdistötiedotteita. Teräs oli tätä kirjaa kirjoittaessamme 
pyöräilemässä Suomesta Aasiaan ja odotimme häntä luok- 
semme kylään.' Matkan jälkeen Teräs suunnitteli yhtenä 
vaihtoehtona paluuta avoimen lähdekoodin pariin. 


1 Arto Teräksen matkablogi on osoitteessa www.ajt.iki.fi. 

Vuoden 2004 GNU/Linux Summitin suunnittelupa- 
laverista Teräkselle jäi mieleen, kun minä ilmoitin viettä- 
väni tapahtuman Brasilian sambakarnevaaleissa. Summit 
oli lähestymässä ja paljon oli vielä tekemättä. Minä olin 
käytännössä vetäjän roolissa, mikä herätti kuulijakunnassa 
hämmennystä. Sinä vuonna jätin Rion väliin ja toteutin uh- 
kaukseni vuotta myöhemmin. 

Puhujien joukkoon saatiin Yhdysvalloista Linux Stan- 
dard Base-projektia (LSB) luotsannut George Kraft IV 
(neljäs). Projekti oli syntynyt, kun vuosien saatossa jakelu- 
jen tekniset erot olivat kasvaneet. Lopulta tultiin siihen pis- 
teeseen, että yhdelle GNU/Linuxin jakeluversiolle tehtyjä 
ohjelmia oli mahdotonta asentaa toiseen jakeluun. Tämä 
yhteensopimattomuus oli epäsuotavaa monistakin syistä. 
Se mursi yhteisöä, heikensi ohjelmien saatavuutta ja jakoi 
jo ennestään pientä markkinaa. LSB syntyi vastauksena 
näihin ongelmiin.' Avoimesta lähdekoodista puuttuivat bis- 
neslähtöiset syyt epäyhteensopivuuksien tekemiseen. 

Mukaan tulivat myös GNU-projektistaan tunnettu 
Richard Stallman ja vanha tuttu Jon ”Maddog” Hall. He 
olivat yhdessä kuin tuli ja vesi. Kunniasta kilpailevien lei- 
rien keulakuvien välillä kipinöi, kun he joutuivat samaan 
tilaan. Summitin lehdistötilaisuus sisälsi kiivasta väittelyä 
aiheesta ”avoin vai vapaa”. Sen seurauksena Stallman de- 
monstroi omaa kantaansa lisäämällä sanan gnu Summitin 
webbiosoitteen eteen. Vaikka Stallmanin kehittämä uusi 
www-osoite olikin veikeästi gnu/linuxsummit.org, sen toi- 
mimattomuudesta voitiin olla vakuuttuneita. Kamarilaiset 
korjasivat tilanteen hankkimalla töherryksen peitteeksi pa- 
perin, johon oli tulostettu SOT:n pingviini ja GNU-logo, 
piirroskuva gnu-antiloopin päästä. 

Summitin jälkeisessä iltatilaisuudessa Maddog heilui 


1 Lisätietoja Linux Standard Basesta on osoitteessa www.linuxbase.org. 

saunassa tutuksi tulleen digitaalikameransa kanssa. Stall- 
man taas luki ja kirjoitti sähköposteja ympäröivästä humus- 
ta piittaamatta takkahuoneen ruokapöydän ääressä. Itse 
vedin räkäkännit ja välttelin Maddogin kuviin joutumista. 
Nautin täysin siemauksin Kraftin, FLUG:laisten, Maddo- 
gin ja kaikkien järjestelyihin osallistuneiden seurasta. Jolla- 
kin tapaa minusta tuntui siltä, että tämä jäisi minun viimei- 
seksi Summitikseni. 

Tilaisuus oli jälleen kerran menestys mediassa, mistä 
kiitos Tietoviikon päätoimittajalle, Kauko Ollilalle. Tieto- 
viikon tarjoama näkyvyys oli omaa luokkaansa, minkä jopa 
valmisteluissa kapuloita rattaisiin heitellyt HP joutui lopul- 
ta tunnustamaan. Ollila auttoi lisäksi puhujien hankinnassa 
ja ideoi suunnittelutyöryhmässä. Hän veti iltatilaisuudet, 
moderoi pääpuheenvuoroja ja esitteli puhujia yleisölle. 

Kulissien takana kaikki ei ollut sujunut yhtä mallikkaas- 
ti. Järjestelyt saivat yhteistyöyritykset tukkanuottasille. Mi- 
nulla eivät kemiat pelanneet yhteen suunnitteluryhmässä 
istuneen Oraclen Eva Taskisen kanssa. Taskinen halusi pä- 
teä muun ryhmän silmissä ja tunki Eskon puumerkkejään 
joka paikkaan. Kalkkiviivoilla hän onnistui hermostutta- 
maan HP:n Kristian Järnefeltin, joka uhkasi viime hetkellä 
HP:n poisjäämisellä. Järnefelt olisi halunnut, että kaikkien 
HP:n kilpailijoiden pääsy Summitiin evätään. Hän koki 
kaikki muut paitsi Oraclen kilpailijoiksi. Järnefelt kertoi 
sopineensa Oraclen toimitusjohtajan, Dan Björnin kanssa, 
että myös Oracle vetäytyy, ellei hän saa tahtoaan läpi. Järne- 
felt opasti minua, että ”on turha pyyhkiä silloin kun paskat 
on jo housussa”. Mitä hän sillä sitten tarkoittikaan, niin piiri 
pieni pyöri ja Eva siinä hyöri. 

SOT:n myyjät alkoivat tapauksen jälkeen kutsua HP:tä 
Haista Paskaksi ja välttelivät Oraclea kuin ruttoa. Suu- 
rin tappio oli Räsäsen lähtö SOT:stä hänen väsyttyään 

yhteistyökumppanien keskinäisiin kiistoihin. Räsänen siir- 
tyi kuljetusliikkeeseen autokuskiksi tavoitteenaan hypätä 
pois oravanpyörästä. Terveys ei kuitenkaan kestänyt jatku- 
vaa liikkumista ja raskaiden tavaroiden kanniskelua, joten 
Räsänen palasi juurilleen ja hairahtui yrittäjäksi. Hän pe- 
rusti Xetpoint-nimisen firman Tampereelle. 

Tietotekniikan liitto teki toisessa Summitissa todella no- 
losti oharit. Heidän messuosastonsa tönötti tyhjänä koko 
tilaisuuden ajan. Emme saaneet heille isolla rahalla ostetus- 
ta mediajulkisuudesta vastineeksi muuta kuin pahan mie- 
len. 

Toinen Summit ei ollut härdellin arvoinen, vaikka sen 
arvo ylitti osallistuneiden yritysten mielestä investoinnit. 
Myös Nuorkauppakamari nettosi tilaisuudesta. Kama- 
rin aluejohtajana toiminut Jyrki Lihr sai palkkion lisäksi 
SOT:n maksaman matkan Japaniin, vaikka tulos ei yltänyt 
tavoitteeseen.' Tapahtuma meni kokonaisuudessaan pak- 
kasen puolelle ja palkkioksi oli sovittu osuus voitosta. SOT 
tuki kamaritoimintaa kymmenillä tuhansilla euroilla, josta 
sain myöhemmin karvaisen kiitoksen. 

Olin liittynyt kamariin muutettuani Virosta Suomeen. 
Halusin päteä, solmia suhteita ja kehittää itseäni asioiden 
johtamisesta henkilöjohtamiseen. Kamari tarjosi siihen 
puitteet. Kävin koulutuksissa Suomessa ja ulkomailla. Opin 
johtamaan itseäni ja sitä kautta ihmisten johtamista. Soke- 
rina pohjalla tutustuin kamaritoiminnan myötä tulevaan 
vaimooni Päiviin, joka päti samassa kamarissa kuin minä- 
kin. Tunsimme toisemme muutaman vuoden ajan kamarin 
hallituksen ja Linux Summit-yhteistyön merkeistä ennen 
kuin kesällä 2004, toisen avioeroni jälkeen aloimme seurus- 
tella. 


Edettyäni kamarin hierarkiassa nopeasti aluetasolle 
1 Aluejohtajan kommentteja onnistuneesta tapahtumasta: ”GNU/Linux Summit 
Was a success”, Scoop. Www.scoop.co.nz, 5. maaliskuuta 2004. 

halusin antaa jotakin vastineeksi. Tarjosin Summiteja ra- 
haprojektiksi. Kiitokseksi kamarilaiset järjestivät meille 
ikimuistoisen hääyllätyksen. Pari päivää ennen häitämme 
juhliin mukaan kutsuttu kamariystävämme soitti varoit- 
taakseen Päiviä. Minä olin kuulemma psykopaatti eikä Päi- 
vin tulisi avioitua kanssani. Ystävämme halusi kutsua Päivin 
hätäkokoukseen, jossa olisi paikalla muita kamarilaisia ker- 
tomassa minusta totuuden. Päivi ei halunnut kuulla mis- 
tään hätäkokouksesta, vaan kysyi suoraan mistä oli kyse. Ys- 
tävämme kertoi saaneensa minua koskevia tietoja muiden 
muassa entiseltä tyttöystävältäni ja SOT:n myyntipäälliköl- 
tä, joka oli kamarista. Katkeruuden kalkkiin oli sekoitettu 
Kuopiossa nuorkauppakamarin kansallisessa kokouksessa 
tarvittava määrä hurmetta ja huhuja. Joukkohysteria kasvoi 
sellaisiin mittasuhteisiin, että taustalla vaikuttanutta entistä 
tyttöystävääni oli pyydetty estämään meidän häämme. 

Olimme kutsuneet häihin muutamia kamarituttuja. 
Heistä yksikään ei tullut paikalle, ei edes henkilökohtainen 
ystäväni Jyrki Lihr. Lähes kaikki muut ystävämme olivat 
läsnä ja jakoivat juhlan kanssamme. Häät vietettiin lopulta 
välikohtauksitta, tosin kirkon ovet visusti säpissä. Osa sisa- 
ristani, joilla on mitä ilmeisimmin geneettinen taipumus 
myöhästyä kaikkialta, päätyivät seuraamaan toimitusta 
Suurkirkon ovenraosta. Meidän on vaikea käsittää, miksi 
kamarilaiset yrittivät pilata meidän onnemme. Päivi nimesi 
Nuorkauppakamarin uudelleen tapauksen johdosta paska- 
lahkoksi. 

Tein poliisille ennen lähtöämme tutkintapyynnön kun- 
nianloukkauksesta. Lukijalle ei liene yllätys, että tämäkin 
juttu vesittyi poliisin hoteissa. Lojaalisuus oli ajanut kuu- 
lusteluissa totuuden edelle erään kamarilaisen kertoman 
mukaan. Saimme jälleen kerran todistaa, että niin työelä- 
män kuin kamarin kaltaisissa Pätölöissä kaikki keinot ovat 

sallittuja mustamaalauksesta selkään puukottamiseen.! 
Onneksi me löysimme tuon turhuuden keskellä itsemme ja 
toisemme. 


1 Päivi & Santeri: Pätölä, 15-osainen satiirinen jatkokertomus, Lalli, kevät-kesä 2005. 

EXIT 


SOT oli tunnettu juhlistaan, jotka jaksottivat työntäyteistä 
elämää ja lisäsivät henkilöstön solidaarisuutta. Sitä riittikin 
lopulta kuin palkka-armeijalla. Tämä näkyi toiminnan te- 
hokkuudessa, nopeudessa ja organisaation kyvyssä tuottaa 
tulosta. Heikkoutena oli innovatiivisuuden katoaminen. 
Organisaatio hylki muuntyyppisiä ihmisiä. Henkilökunta 
homogenisoitui niin, että esimerkiksi Viron-toimistolla oli 
minun lähtiessäni pelkkiä palkkasotureita. Minä tosin viih- 
dyin heidän seurassaan paremmin kuin Helsingin toimis- 
tolla, jossa rupateltiin niitä näitä päivät pääksytysten. Ai- 
heet olivat bisneksen kannalta usein yhtä merkitseviä kuin 
muurahaisten kakkimatavat. Epäilemättä tästä syystä myös 
työn tulokset jäivät heikoiksi suhteessa Viroon ja Venäjään. 
Suomalaiset työntekijät olivat omaksuneet Ruotsista tutun 
keskustelu- ja konsensuskulttuurin. 

SOT:ssä järjestettiin koko firman väelle vuosittain kah- 
det aikataulutetut juhlat: kevät- ja joulujuhlat. Kevätjuhlat 
olivat railakkaat ryyppäjäiset, jotka vietettiin oman väen 
kesken. Vuokrasimme kerran kokonaisen hotellin roo- 
malaisia pitoja varten muistaakseni Vörusta. Erään kerran 
biletimme 80-luvun laulaja-povikuningattaren, Samant- 
ha Foxin, tahdissa Tartossa. Yhdet Tallinnan keskustassa 
pidetyt juhlat aiheuttivat ulkopuolisissa pahennusta, kun 
Räsänen pomppasi porealtaasta kesken kaiken baarin puo- 
lelle hakemaan olutta. Hänellä ei ollut yllään rihman kier- 
tämää. Hämmennys baarissa oli sanoinkuvaamaton, vaikka 
oltiinkin prostituutiolla eteenpäin porskuttavassa Virossa. 
Jatkossa juhlat pidettiin sivistyksen saavuttamattomissa vä- 
likohtausten välttämiseksi. 

Toiseksi viimeisissä kevätjuhlissani esiintyi pari strip- 
paria. Minä ja Anisimov esitimme skottihameissa silloisen, 

listoille pongahtaneen Tatun kappaleen ”You're not gonna 
get us”. Saunassa vietettiin management beat-outia. Jokai- 
nen esimies päätyi vuorollaan saunaan silmät sidottuna 
työntekijöiden vihdottavaksi. Minä pääsin vähällä. Olin 
otettu siitä, etten ollut herättänyt työkavereissani enempää 
aggressioita. 

Vuoden 2004 kevätjuhla oli viimeinen, johon osallis- 
tuin. Se pidettiin Venäjällä, Suontaka-nimisessä leirikes- 
kuksessa Viipurin kupeessa. Yrityksen koko oli kasvanut 
entisestään. Mukana oli 50 henkeä. Ohjelmassa oli erilais- 
ten koulutusten ja toisiimme tutustumisen lisäksi grillausta 
järven rannalla ja paintball-sota toimistojen välillä. Naisten 
osuus oli kasvanut siinä määrin, ettei strippareita enää tilat- 
tu. 

Ryhmän henki ei ollut entisenlaisensa eikä edellisten 
vuosien riehakkaasta tunnelmasta ollut kuin muistot jäl- 
jellä. Vaisuus johtui ennen kaikkea minusta. En ollut enää 
täysillä mukana SOT:ssä. Onton tunnelman kruunasi 
paluumatkalla iskenyt vatsatauti. Sain sen Pietarin paha- 
maineisesta McDonald'ista, jo toisen kerran. Siellä tehtiin 
joskus jäitä juomakelvottomasta vesijohtovedestä. Paikalli- 
nen hanavesi oli pahimmillaan niin kuraisen ruskeaa puu- 
roa, että suihkussa likaantui. Olisi pitänyt uskoa roskaruu- 
an vaarallisuudesta varoittavia asiantuntijoita. 

Joulujuhlat olivat rauhalliset ja perinteiset. Niihin osal- 
listuivat työntekijöiden lisäksi perheet. Nautimme yhteisen 
joululounaan ja minä jaoin joululahjoja, tai sitten kävimme 
risteilyllä. Vuoden 2003 pikkujoulut sysäsivät henkilökoh- 
taisessa elämässäni liikkeelle peruuttamattoman muu- 
toksen. Olimme risteilyllä Viron Paldiskista Ruotsiin ja 
takaisin. Laivalla järjestettiin samaan aikaan Miss Paldiski- 
kilpailu, joka veti puoleensa SOT:n nuorempia, miespuo- 
lisia ohjelmoijia. Tilasin meille kouluttajiksi Nicole Van 

Hooyn ja Clayton Aingerin. Olimme tutustuneet Nuor- 
kauppakamarin Eurooppakokouksessa Birminghamissa. 
Heidän tehtävänään oli viihdyttää opettamalla flirttailua ja 
lanseerata työntekijöille yrityksen uusin arvo: onnellisuus. 

SOT oli minun perheeni ja työntekijät perheenjäseniä- 
ni.! Olin omassa elämässäni aika romuna viimeisen, vuo- 
den 2003 avioeroni jäljiltä. Vaikka toinen vaimoni oli tava- 
tessamme hyväksynyt työnarkomaaniset prioriteettini, hän 
tuli katumapäälle. Tilannetta eivät myöskään parantaneet 
erilaiset seksuaaliset tarpeemme. Minä halusin, että edes 
SOT:läiset olisivat onnellisia elämässään. Suurin osa aikuis- 
elämän valveillaoloajasta vietetään töissä ja siksi onnelli- 
suus työpaikalla on erityisen tärkeää. 

Kouluttajat osoittivat, että onnellisuus on henkilökoh- 
tainen asia. Se ei liittynytkään firman arvoihin aivan niin 
suoraan kuin olin kuvitellut. Jokaisen tuli löytää itse oma 
onnellisuutensa. Tästä alkoi prosessi, jonka myötä lope- 
tin asioiden selittelemisen itselleni. Kannoin itse vastuun 
omasta elämästäni. En odottanut apua ulkopuolisilta, vaan 
keskityin itseeni omien ongelmieni aiheuttajana ja niiden 
ratkaisijana. 

Ohjenuoranani oli SOT:n yrityskulttuuria luotsannut 
rajoiteajattelu. Ideana oli tiedostaa se, että yritys luo itse 
omat rajoitteensa, jotka estävät sitä saavuttamasta tavoittei- 
taan. Näin ollen vain yritys voi poistaa nuo rajoitteet. Kos- 
ka yritys koostuu ihmisistä, ovat rajoitteet ihmisten itsensä 
tekemiä ja vain he voivat löytää ja poistaa ne. Näin vastuuta 
ei sysätty jonkun muun niskoille. Jokainen SOT:n työn- 
tekijä kantoi vastuuta ja osallistui aktiivisesti rajoitteiden 


1 Johtamisoppini oli Sun Tzulta: ”Regard your soldiers as your children, and they 
will follow you into the deepest valleys; look upon them as your own beloved 
sons, and they will stand by you even unto death” (Kohtele sotilaitasi kuin lapsiasi 
ja he seuraavat sinua syvimpiin laaksoihin; katso heitä kuin rakkaita poikiasi, 
ja he seisovat rinnallasi vaikka kuolemaan saakka) Sun Tzu: The Art of War 
(www.gutenberg.org; alkuteos 400-1 eKr.), luku X:25. 

etsimiseen ja poistamiseen. Rajoitteet olivat osa kuukautis- 
keskustelua. Johto keskittyi etsimään perimmäisiä rajoittei- 
ta, jotka poistamalla tavoitteet saavutettiin. 

Olin kuplan aikana menettänyt viimeisenkin kosketuk- 
sen bisnesmaailman todellisuuteen. Pystyin myöntämään 
itselleni, etten ole rahan motivoima kuten hyvän liikemie- 
hen, yrittäjän tai työntekijän tulisi olla. Saavutukseni eivät 
tehneet minua onnelliseksi. Tähän oli yksinkertainen se- 
litys: menestymisen tavoite ei ollut alun alkaenkaan ollut 
minusta itsestäni lähtöisin. Ryhdyin yrittäjäksi selittämällä 
itselleni olosuhteiden pakkoa ja jäin koukkuun. Pelotte- 
lin itseni jatkamaan vastuunkantoa. Jos olisin lopettanut 
yrittämisen, olisin jättänyt työntekijäni pulaan ja joutunut 
kohtaamaan epäonnistumisen häpeän. Olin kyvytön ajatte- 
lemaan itsekkäästi. Annoin muiden mielipiteiden vaikuttaa. 
Minua ohjasivat kuvitelmat muiden odotuksista ja ajatuk- 
set siitä, mitä muut minusta ajattelivat. 

Henkilökohtaisen onnellisuuden etsiminen alkoi työn- 
tää minua ulos SOT:stä. Tämä näkyi jatkuvina poissaoloina 
ja mielenkiinnon katoamisena. Työ ei tehnyt onnelliseksi 
eikä motivoinut. Aloin etsiä onnellisuutta täysipäiväisesti 
muualta SOT:n jäädessä tuuliajolle. Suomen-toimistoa ei 
uusi kehitys hetkauttanut, mutta Virossa minua ihmeteltiin. 

Kyseenalaistin omat elämänvalintani. Yrittämisellä oli 
yhtä vähän tekemistä onnellisuuden kanssa kuin rahallakin. 
SOT paljastui juurisyyksi ja rajoitteeksi, joka esti minua 
saavuttamasta onnellisuutta. Minä halusin löytää elämän- 
kumppanin, rakastaa ja tulla rakastetuksi. SOT ei kelvan- 
nut tähän tarkoitukseen. Yritin keväällä 2004 pidetyssä 
hallituksen kokouksessa ajaa Anisimovia tilalleni toimi- 
tusjohtajaksi, jotta olisin voinut keskittyä lähdön valmis- 
teluun. Olin käytännössä sivussa ja Anisimov johti firmaa 
ilman muodollista valtuutusta. Ehdotus kaatui hallituksen 

vastustukseen. Minun panokseni, jota ei enää ollut, koettiin 
korvaamattomaksi firman menestykselle. 

Aloin seurustella Päivin kanssa heinäkuussa 2004. Tun- 
simme toisemme parin vuoden ajalta kamaritoiminnasta, 
mutta keskustelimme ensimmäisen kerran asioista syvälli- 
semmin järjestämissäni yllätysbileissä Kauniaisissa. Päivi 
luuli muiden tavoin, että minua kiinnostaa vain raha. Kun 
hän uskaltautui kertomaan haaveistaan jättäytyä pois työ- 
elämästä, katsoimme toisiamme ällistyneinä. Kysyin Päi- 
viltä, voisiko hän kuvitella rakastavansa minun kaltaistani 
miestä. Vastauksen saatuani otin hänet syliini ja suutelim- 
me. 

Kaikki tapahtui nopeasti. Päivi muutti seuraavana päi- 
vänä asumaan luokseni Kauniaisiin. Ensimmäisen päivän 
vietimme Päivin kotona Otsolahdessa bileiden jatkuessa 
Kauniaisissa. Parin viikon yhdessäolon jälkeen löimme luk- 
koon suunnitelmat lopettaa työnteko ja lähteä kiertämään 
maailmaa. Emme olleet osanneet ajatella, että elämämme 
kulkisivat näin samaan suuntaan. Me tiesimme molemmat 
mitä halusimme emmekä pelänneet toteuttaa sitä. Sovim- 
me lähtöpäiväksi 29. lokakuuta 2004, jolloin lentäisimme 
Brasilian pääkaupunkiin. Siellä asuva työntekijäni Pedro 
Bueno vaimoineen otti meidät vastaan. Tämä oli vapaan 
elämämme ensimmäinen ja viimeinen kiinnekohta. Muita 
suunnitelmia meillä ei ollut. 

Kirjoitimme sittemmin lähtöämme käsittelevän kirjan 
La Habanera. Kerroimme siinä lähtöömme liittyneestä fi- 
losofiasta: elämänvalintojen kyseenalaistamisesta, oikean 
ja väärän harhasta ja itsekkyydestä.' Seuraavat kysymykset 
voivat auttaa ymmärtämään, mistä oli kyse ja millaisia kes- 
kusteluja me kävimme. 


1 Päivi & Santeri: La Habanera. Matkalla oravanpyörästä onnenpyörään. E-kirja, 
julkaistu 22. tammikuuta 2005. 

Syntymä, koulunkäynti, opiskelu, työ, eläkeikä, kuolema 
— mikä näistä oli parasta aikaa elämässäsi? Mitä jatkuvasta 
suorittamisesta jää muisteltavaksi sitten, kun eläköitymi- 
sen aika tulee? 


Mitä iloa jatkuvasta kasvusta on? Kun elämän painopiste 
siirtyy pysyvästi tulevaisuuteen, jääkö elämiseen aikaa? 


Tekisitkö sinä töitä, jos et saisi palkkaa? Jos et, pidätkö 
silloin todella työstäsi, vai selitteletkö vaan pitäväsi? 


Miksi kysyt ”Mitä teet työksesi?” sen sijaan, että kysyisit 
”Mikä tekee sinut onnelliseksi?” 


Mitä kaikkea sinun pitäisi vielä ostaa tullaksesi onnellisek- 
si? 


Raha ja omaisuus aiheuttavat jatkuvaa huolta. Tekeekö 
huoli sinut onnelliseksi? Entä paljonko rahaa on sinulle 
riittävän paljon? 


Halusimme kirjan avulla herätellä muitakin pohtimaan 
omia valintojaan. Saamme palautetta eri puolilta maailmaa 
ihmisiltä, jotka ovat päätyneet samankaltaiseen ratkaisuun 
tai harkitsevat sitä. Eräs israelilainen käänsi La Habaneran 
hepreaksi maanmiehiään varten. Useimmat meitä lähesty- 
neistä tuntuvat olevan Päivin kaltaisia pakkomiellematkai- 
lijoita, vaikka yhteiskunnan ihanteiden kyseenalaistaminen 
ei edellytä fyysistä lähtemistä. Tosin joutilasta paimento- 
laiselämää on helpompaa viettää muualla kuin työkeskeisis- 
sä kulttuureissa. 

La Habaneran julkaisemisen jälkeen monet ystävistäm- 
me alkoivat lisääntyä ja rakentaa taloja. Jos kirjallamme oli 

tilanteeseen mitään vaikutusta, oli se päinvastainen ajatuk- 
siimme nähden. Tämä kirja tulee samalla logiikalla ajamaan 
kaikki it-yrittäjiksi rakentamaan Suomesta maailman johta- 
vaa tietoyhteiskuntaa. 

Lähtömme valmistelu oli tiivistä suorittamista. Minulle 
tuttuun tapaan teimme to-do-listoja niistä asioista, jotka 
oli hoitamatta. Paiskimme tahoillamme töitä kuin viimeis- 
tä päivää. Päivi kirjoitti bisneskirjaa Talentumille ja minä 
ravasin neuvotteluissa viiden SOT:n ostajakandidaatin 
kanssa.' Eräs heistä oli MySOL:n toimitusjohtaja Märten 
Mickos, johon olin tutustunut kiertäessämme puhumas- 
sa alan tilaisuuksissa. Vielä viikkoa ennen lähtöäni vein 
MySOL:n Kaj Arnön tutustumaan SOT:n Tallinnan- ja 
Pietarin-toimistoihin. 

Pariisissa neuvottelin Mandrakesoftin toimitusjohtajan, 
Francois Bancilhonin kanssa. Hän kävi kesällä 2004 Suo- 
messa ja tutustui matkan aikana Tallinnan-toimistoomme. 
Kävimme samalla golfaamassa Niitväljan kentällä. Olin ai- 
emmin ollut tiiviisti yhteydessä yhtiön perustajan, Jacgues 
Le Marois'n kanssa, kun talousvaikeudet uhkasivat syöstä 
yrityksen konkurssiin. Yritin löytää heille rahoitusta eri- 
laisten fuusiokuvioiden kautta. Neuvottelin sekä Suomen 
suurimman riskisijoittajan että Xceleran kanssa lisärahoi- 
tuksesta tuloksetta. Yhtiön hyväntekeväisyyteen ja pah- 
vilaatikkomyyntiin perustuvalla liiketoiminnalla ei nähty 
olevan tulevaisuutta. 

Neuvotteluja Mandrakesoftin kanssa hankaloitti myyn- 
nin takkuaminen. SOT:n riemunkirjavassa myyntihenki- 
löstössä oli pisteenä i:n päällä DNA:sta palkkaamani myyn- 
tipäällikkö, jonka tapasin kamarissa. Hän vietti kolmen 
kuukauden koeaikansa sisustellen toimistoa, rupatellen nii- 


tä näitä myyntimiesten kanssa ja kamarihommissa. Halusin 
1 Päivi Kannisto, Bo-Magnus Salenius ja Camilla Sigfrids: Johtamisen pakolliset kuviot 
(Helsinki: Talentum, 2005). 

antaa hänelle pehmeän laskun ja mahdollisuuden alkaa 
luotsata myyntimiehiä omaan tahtiinsa koeajan kuluessa. 
Kun ensimmäiset oikeat tavoitteet piti asettaa, alkoi poru 
siitä, ettei myyntiä voinutkaan lähteä noin vain johtamaan. 

Mietin sarkastisesti, olisiko pitänyt saada ostaa vielä li- 
sää sermejä, vaihtaa Tallinnankin näytöt litteisiin ja popsia 
hyvää palaveripullaa toiset kolme kuukautta, että hommat 
olisivat lähteneet rullaamaan. Puristin häneltä myyntita- 
voitteet. Kuukauden päästä selvisi, ettei niitä saavutettu. 
Myyntipäällikkö hermostui minulle, kun kieltäydyin anta- 
masta hänelle täyttä bonusta saavutetusta nollatuloksesta. 

Ikävintä asiassa oli se, että olin toimittanut myyntipääl- 
likön ennusteet SOT:n ostoa harkinneelle Mandrakesof- 
tille. Kauppa olisi ollut kaikesta huolimatta lottovoitto ra- 
havaikeuksissa kärvistelevälle ranskalaisyhtiölle. SOT:n 
rahakirstut ja hyvin toimiva liiketoimintamalli oli juuri sitä, 
mitä he olisivat tarvinneet. Minun arvostelukykyni puute 
myyntipäällikön palkkaamisessa ja naiivi uskoni hänen me- 
riitteihinsä ja myyntiennusteisiinsa pilasivat mahdollisuu- 
det. 

Olin päättänyt lähteä joka tapauksessa, onnistui myynti 
tai ei. Tähtäsin seuraaville Rion sambakarnevaaleille, jois- 
ta olin haaveillut vuosia. Tiesin yhtiölle käyvän käsissäni 
niin kuin pilaantuvalle kalalle —- mätäneminen alkaa päästä. 
Näin oli käynyt myös Suomen tietoyhteiskunnalle Muumi- 
mamman aikana. Se oli muuttunut tietotekniseksi Muumi- 
laaksoksi, jossa ohjelmistojen takaportteja ei lukittu yöksi. 
Minun mittani oli tullut täyteen. 

Olin palkannut asiamieheni SOT:n lakimieheksi Ville 
Oksasen tilalle. Ajattelin, että hän astuisi minun saappai- 
siini ja hoitaisi kaupan loppuun, ellei se ratkeaisi jo ennen 
lähtöäni. Mietin valintaa, sillä mies ei tuntenut lainkaan 
ohjelmistoalaa avoimesta lähdekoodista puhumattakaan. 

Toisaalta arvelin, että lakimiehen koulutus olisi eduksi osa- 
kekaupassa. Sitä paitsi sopimusneuvottelut olivat loppusuo- 
ralla ja asiamiestä tarvittiin viemään vain yksi vaihtoehto 
päätökseen. 

Kehotin asiamiestäni varovaisuuteen vähemmistöosak- 
kaan, Xceleran kanssa. Olin kuluneiden vuosien aikana 
tutustunut heidän toisinaan hieman kyseenalaisiin toimin- 
tatapoihinsa. Asiamieheni piti varoitusta ilmeisesti tur- 
hanpäiväisenä, sillä hän lähti soitellen sotaan. Hän vastasi 
minulle, että voisi myös itse jatkaa liiketoimintaa. Totesin 
sen sopivan minulle, mutta asetin reunaehdot kassavarojen 
hassaamiselle. Kirjoitin hänelle avoimen valtakirjan asioi- 
deni hoitoon ja osakkeideni edustamiseen. Ensisijaisena ta- 
voitteena oli osakkeiden myyminen SOT:n liiketoiminnan 
jatkajalle. 

Pyysin hallitukselta eroa kuukautta ennen lähtöä. Sitä 
ei myönnetty, vaan minua vaadittiin jatkamaan vähintään 
kuukausi tai edes siihen saakka, että SOT:lle löytyisi toinen 
toimitusjohtaja. Muotoilin eronpyyntöni uudelleen eroil- 
moitukseksi. Tämän jälkeen minua uhattiin omistamieni 
osakkeiden arvon romahtamisella. Raha ei kuitenkaan ol- 
lut motivaattori, vaan pikemminkin päinvastoin. Kuukau- 
si olisi venynyt puoleksi vuodeksi, sitten vuodeksi ja niin 
edelleen. Aina oli asioita, jotka hallituksen mukaan vain 
minä toimitusjohtajana kykenisin hoitamaan. Minut oli jo 
aiemmin todettu korvaamattomaksi. Totesin lakonisesti, 
että hautausmaat ovat täynnä korvaamattomia ihmisiä ja 
kieltäydyin jatkamasta. 

Uuden arvoni, onnellisuuden myötä keskityimme Päi- 
vin kanssa kiireenkin keskellä toisiimme. Asuimme SOT:n 
talossa Kauniaisissa, vanhassa lapsuudenpitäjässäni, johon 
olin asettunut Virosta muutettuani. SOT:n talo oli funkkis- 
tyyliä edustava mustavalkoinen paritalon puolikas. Se oli 

aikaisemmin ollut mainostoimisto Viherjuuren toimitus- 
johtajalla. Talo soveltui erinomaisesti edustamiseen. Sen 
avulla luotiin mielikuvaa varallisuudesta ja menestyksestä 
— kateutta. 

Talon oli suunnitellut entinen teekkari omaan käyttöön- 
sä. Teekkarihuumorista muistutti taloyhtiön nimi As Oy 
Fristysleiri. Takkahuoneen lattia näytti maahan kaatuneelta 
tiiliseinältä, joka oli sinänsä pikantti, mutta epäkäytännöl- 
linen yksityiskohta. Tiilien välejä oli mahdoton pitää puh- 
taana. 

Maanantait olivat kaikkein vaikeimpia päiviä vääntäy- 
tyä sorvin ääreen ja niinpä päädyimmekin viettämään niitä 
ruuanlaiton, Boriksen kanssa ulkoilun ja saunomisen mer- 
keissä. Pihvi, valkosipuliperunat ja punaviini höystivät ro- 
kulipäivän. Sen kruunasi tieto siitä, että muut raatoivat nis- 
ka limassa toimistolla vapaan viikonlopun jälkeen. Tilanne 
on pysynyt samana näihin päiviin saakka, paitsi että sovim- 
me jokaisen päivän olevan perjantai. Näin oli helppo pysyä 
viikonpäivästä selvillä. Kokkaaminen oli uusi ja mieluisa 
harrastukseni, joka toi tervetullutta vaihtelua ruokavalioon. 
Toisen avioeroni jälkeen olimme Boriksen kanssa eläneet 
pari kuukautta tuplajuustohampurilaisilla, joita sai näppä- 
rästi Autotalon kulmalla sijainneesta roskaruokalasta. 

Tyttäreni Laura pääsi muutamana viikonloppuna tapaa- 
maan meitä. Hän oli ihastunut Kauniaisten uima-altaaseen. 
Todellinen myrsky syntyi silloin, kun myös poikani Kalle 
oli päässyt samaan aikaan isäänsä tapaamaan. Saunan ovi 
kävi ja vesi roiskui. Boris seurasi ilonpitoa huolestuneena 
altaan reunalta. Minä en itse perustanut kylmästä vedes- 
tä, vaan lämmitin aina altaan ensin 30 asteeseen. Asunto 
muuttui vesihöyryn vaikutuksesta hetkellisesti sademet- 
säksi. 

Syksyyn — kuului — viimeinen — metsästysretki. 

Suunnistimme Päivin ja Boriksen kanssa Tammelan On- 
kiniemeen. Kävelimme sen verran, että Boris päätti jatkossa 
luistaa hortoilusta ja palasi kesken matkan autolle. Hän ei 
ylipäätään perustanut riistasta tai metsästyksestä. Koira ui 
mielellään katsomaan, mitä veteen oli pamahduksen jäl- 
keen mätkähtänyt, mutta minä sain kahlata linnut vedestä. 
Kun auto olikin Boriksen leirille palattua lukossa, hän oli 
hyppinyt kylkeä vasten niin, että maalissa oli syviä naarmu- 
ja. Ne keskittyivät kuskinpuoleisen ovenkahvan seutuville 
ja takaluukkuun. Hänen ajatuksenaan oli ilmeisesti ollut 
avata lukko omatoimisesti. Leiripaikan vieressä asuva mök- 
kiläinen oli huomannut Boriksen hädän ja ottanut hänet 
sisälle meitä odottelemaan. Päästimme Boriksen palattu- 
amme auton peräkonttiin lepäämään. Hän ei suostunut lii- 
kahtamaan sieltä mihinkään enää sen reissun aikana. 

Olin opettanut Boriksen tulemaan luukun auetessa heti 
autoon. Kun Boris pisti pentuna hanttiin, läimäytin luukun 
kiinni ja ajoin hetkeksi pois. Näin yksin jäänyt pentu oppi, 
että hidastelemalla jää kyydistä. Autoon pääsy olikin Borik- 
selle ensiarvoisen tärkeää, vaikka ovet olivat lukossa eikä 
kuskista ollut tietoakaan. Saimme reissulta saaliiksi pari 
heinäsorsaa, joista kokkasimme myöhemmin illallisen mo- 
lempien vanhemmille. 

Boris järjesti tuona syksynä toisenkin tempauksen. Hän 
otti ja lähti eräänä iltana Päivin otettua työpäivän päätteeksi 
nokkaunet. Kun ulko-ovi oli auki, Boris katsoi tilaisuuden 
koittaneen. Herättyään Päivi soitti hädissään minulle, ettei 
löytänyt Borista mistään. Olin tulossa asiamieheni kanssa 
oikeuden istunnosta Tampereelta. Palattuani lähdimme 
kiertämään autolla Kauniaisia ympäri. Ystävämme Raido 
Helemäe pelotteli meitä, että niin iso koira voidaan ampua, 
jos kukaan ei uskalla ottaa sitä kiinni. Ihmiset kun eivät voi- 
neet tietää, että Boris oli itse rauhallisuus. 

Etsintämme osoittautuivat tuloksettomiksi. Nukuim- 
me yön ulko-ovi auki, jotta Boris pääsisi sisään, mutta talo 
oli aamullakin tyhjä. Tuttua tassujen rapinaa ei kuulunut. 
Soitin Helsingin eläinlääketieteellisen pieneläinklinikalle, 
jonne karkukoiria tavataan viedä. Boris löytyi sieltä Päivin 
suureksi helpotukseksi. Huumorintajuinen naiseläinlääkä- 
ri totesi karkulaista hakiessani, että pappa oli lähtenyt vielä 
vanhoilla päivilläänkin naisiin. 

Tarkoituksemme oli ottaa Boris mukaan, mutta kuu- 
kautta ennen lähtöämme hän nukkui pois. Olimme juuri 
käyneet Tampereella tapaamassa Päivin vanhempia ja sen 
jälkeen juhlistamassa isäni syntymäpäiviä Helsingin kes- 
kustassa. Boriksen takajalat jäykistyivät henkilöauton taka- 
penkillä kököttämisestä. Jäykkyys paheni seuraavan viikon 
aikana. Boris ei päässyt enää nousemaan rappusia yläker- 
taan omalle vartiopaikalleen, vaan makasi kuin raato ala- 
kerran tiililattialla. Hän ei halunnut syödä eikä mennä edes 
ulos. Ilmeisesti takapään lonkkien lukkiutuminen oli niin 
tuskallista, että vanhus halusi vain maata hiljaa paikallaan. 

Boris oli elänyt 13 vuotta, mikä oli kolme vuotta enem- 
män kuin rodun edustajien elinikä yleensä. Kutsuin eläin- 
lääkärin kotiin. Hän antoi Borikselle kipulääkettä ja tutki 
koiran, mutta ei löytänyt elimellistä vikaa. Minä hyväksyin 
seuraavien päivien aikana vääjäämättömän ja varasin ajan 
piikille. Nostimme Boriksen Berlingon takaosaan ja ajoim- 
me hänet Espoon pieneläinklinikalle. Kun lääkäri oli valmis 
toimenpiteeseen, pyysin Boriksen mukaani autosta. 

Boris ei tahtonut nousta ylös ja jouduin komentamaan 
häntä kovasti. Vanhus seurasi minua vapisevin askelin toi- 
menpidehuoneeseen. Käskin Boriksen maahan ja otin hä- 
nen päänsä syliini. Silitin Boriksen huulia ja Päivi turkkia 
kun tuskainen elämä lipui lopulta pois koiran elottomaksi 
muuttuneesta ruumista. Boriksen mukana kuoli elämästäni 

viimeinenkin minua Suomessa kiinnipitänyt luonnonvoi- 
ma, ja samalla pitkäaikaisin ja luotettavin elämänkumppa- 
nini. Hän oli kulkenut kanssani läpi yrittäjyyden ja avioliit- 
tojen myrskyjen. 

Viikkoa ennen lähtöämme järjestimme läksiäiset ystä- 
villemme ja lähisukulaisille. Ne olivat yhdistetyt Boriksen 
hautajaiset, häät, lasteni ja Päivin syntymäpäiväjuhlat sekä 
läksiäiset Suomesta. Juhlat vietettiin Finlandia-talossa. Jat- 
kot pidettiin Kauniaisissa. Hyvä ystäväni Toni Sormunen 
vaimoineen valmisti paikan päällä erinomaista kinkkukiu- 
sausta. Syömisen jälkeen köllimme sisarteni miesten kanssa 
uima-altaassa sikareista ja viskistä nauttien. 

Seuraavalla viikolla Päivin kaason ystävä oli ihmetellyt, 
miten kaupungissa sattuikin olemaan ilotulitus samaan 
aikaan ja vielä samassa paikassa kuin meidän juhlamme. 
Minä olin tilannut tuon ilotulituksen juhliimme. Niinpä 
niin, elämä on täynnä ihmeellisiä asioita. Me olimme siirty- 
neet yhdessä platinaiselle pilvenreunalle. 

Jätin SOT:n toimitusjohtajan ja hallituksen puheenjoh- 
tajan tehtävät viikon kuluttua. Erimielisyyksiä ei lähdöstäni 
aiheutunut, ellei sellaiseksi lasketa sitä, että Vikin mielestä 
minun olisi pitänyt jatkaa SOT:n palveluksessa maailman 
tappiin. Hän oli kuitenkin samaa mieltä siitä, että yrityksel- 
le pitää löytää jatkaja.' Vik oli vannottanut minua pitämään 
lähtöni salassa osakkeenomistajien edun nimissä. Sain ker- 
toa lähdöstäni vasta eroviikolla. Tallinnassa ja Pietarissa en 
harmikseni ehtinyt käydä. Tallinnalaisille ilmoitin asian 
puhelinneuvottelussa. Olimme kuitenkin käyneet Päivin 
kanssa Viron- ja Venäjän-toimistoissa kuukautta aiemmin 
henkilökohtaisesti työntekijöitä tapaamassa. Lisäksi lupa- 
sin järjestää työntekijöille läksiäiset, mikäli saisin vielä jos- 
kus rahaa osakkeistani. 


1 Gustav Vik: ”Possible MDK & SOT issue”, sähköpostiviesti Santeri Kannistolle, 
23. syyskuuta 2004. 

Uutisen vastaanotto oli ristiriitainen. Minun vitsailtiin 
siirtyvän kilpailijan leipiin ja tekevän takinkäännön. Huoli 
poislähdöstä oli ilmeinen, sillä SOT oli vahvasti henkilöi- 
tynyt ja yhtiön julkisuuskuva rakentui minun kauttani.' 
Uskoin lähitulevaisuuden olevan kuitenkin turvattu siihen 
asti, että jatkaja löytyisi. Yhtiöön jäi miljoonaomaisuus ja 
juuri ennen lähtöäni allekirjoitettu iso kauppa.? 

Kirjoitin erostani lehdistölle kirjeen, jossa povasin Inter- 
netin kuolemaa. Ennustin Internetin tukehtuvan haittaoh- 
jelmiin ja muuttuvan käyttökelvottomaksi. Loppu ei näytä 
tulleen ainakaan vielä, vaikka roskapostia ja viruksia onkin 
enemmän kuin laki sallii. Olen kuitenkin iloinen siitä, että 
sähköposti toimii edelleen. Se on helpottanut yhteydenpi- 
toa tyttäreeni, vanhempiimme ja ystäviimme. Valitettavasti 
ole muutenkaan sallinut yhteydenpitoa tuomioistuimen 
päätöksistä huolimatta. 

Siteeraan tässä erokirjeeni. Se tiivistää työuraani ohjan- 
neen näkemyksen avoimesta lähdekoodista kestävänä tieto- 
turvaratkaisuna. 


Avoimuus Internetin pelastajana 


Internetin kyky palvella käyttäjiään turvallisesti on vaaran- 
tunut olennaisesti roskasähköpostin, matojen, krakkerei- 
den ja virusten takia. Haittaliikenteen määrä ja kustannuk- 
set ovat nousseet kestämättömälle tasolle. Tänä vuonna 
roskapostin ja virusten aiheuttamat lisäkustannukset ovat 
YK:n UNCTAD:n, Symantecin, F-prot, MessageLab- 


1 Esim. ”Sata parasta tivi-kaveria”, Tietoviikko, www.:tietoviikko.fi, 23. joulukuuta 
2004. 

2 SOT joins new research project in software development”, tiedote, www.sot.com, 
S. tammikuuta.2005. 

3 Esim. Tuomas Hämäläinen: ”Linux-yhtiö SOT:n Kannisto sai tarpeekseen”, Tieto- 
viikko, www.tietoviikko.fi, 28. lokakuuta 2004. 

sin ja eri markkinatutkimusyritysten mukaan kymmeniä 
miljardeja euroja, ja ensi vuonna puhutaan jo sadoista 
miljardeista euroista mikäli ongelmien kasvuennusteet 
toteutuvat. Mikä romahduttaa Internetin ja voidaanko se 
vielä pelastaa? 


Ongelmat juontavat suljetusta lähdekoodista 


Valtaosa Internetin ja sähköpostin ongelmista juontaa 
juurensa suljetun lähdekoodin ja sen toimittajan, Micro- 
softin, monopoliasemasta. Kaikista käytössä olevista 
ohjelmistoista suurin osa on Microsoftin tuottamia. Näissä 
ohjelmissa oleva suljettu lähdekoodi ei mahdollista oh- 
jelmavirheiden korjaamista muille kuin tekijälle. Väistä- 
mättömät ohjelmistovirheet antavat tilaisuuden virusten 
ja roskasähköpostin levittämiseen sekä tietokoneisiin 
murtautumiseen. 


Suljetun lähdekoodin toimittajalla ei ole intressiä korja- 

ta ohjelmistovirheiden aiheuttamia ongelmia, sillä se ei 
ansaitse rahaa omia virheitään korjaamalla. Lisäksi yhteen- 
sopivat, standardien mukaiset ratkaisut heikentäisivät 

vain sen monopoliasemaa. Microsoft pyrkii päinvastoin 
turvaamaan monopoliasemansa tekemällä ohjelmistaan 
tarkoituksellisesti epäyhteensopivia muiden toimittaji- 

en tuotteiden kanssa ja säästää rahaa jättämällä virheet 
korjaamatta. 


Microsoftille ohjelmistovirheet näyttäytyvät lähinnä ima- 
gollisena ongelmana, jota vastaan se on taistellut muiden 
muassa nimeämällä ohjelmistovirheet haavoittuvuuksiksi. 
Haavoittuvuus on jotain, mikä pitäisi parantaa — ei virhe, 
joka vaatisi korjaamista. Näin ohjelmistojen puutteet ja 

suoranaiset virheet on saatu irrotettua toimittajasta. 


Suljetussa lähdekoodissa tietoturva kärsii myös helppo- 
käyttöisyyden takia. Mitä turvallisempi ohjelma on, sitä 
vaikeampi sitä todennäköisesti on käyttää. Kun valmistaja 
joutuu valitsemaan näiden kahden välillä, ajaa helppokäyt- 
töisyys ohi, koska se myy paremmin. 


Julkishallinto on avainasemassa 


Suljettua lähdekoodia tukee vahvimmin julkishallinto, 
joka on sitonut itsensä Microsottiin pitkillä toimitussopi- 
muksilla. Suljettua lähdekoodia katsotaan puoltavan mm. 
toimittajan koon tuoma turvallisuus ja varmuus. Avointa 
lähdekoodia koskevissa selvityksissä puolestaan koroste- 
taan toimittajien harvalukuisuudesta tai pienestä koosta 
mahdollisesti aiheutuvia riskejä sekä suljetusta avoimeen 
lähdekoodiin siirtymisen kustannuksia. Myös ohjelmis- 
toteollisuuden liiketoimintanäkymien heikkeneminen on 
esitetty peikkona, joka tukee suljettua lähdekoodia. Argu- 
mentoinnin takana näyttää kuitenkin olevan pikemminkin 
olemassa olevien valta-, toimittaja-, ja henkilösuhteiden 
pönkittäminen kuin objektiivinen arviointi. 


Julkishallinnon valinnat ovat ratkaisevia, sillä ne sitovat 
myös yksityishenkilöitä ja yrityksiä suljettuun lähde- 
koodiin ja omisteisiin teknologioihin. Julkishallinnon 
lomakkeet ovat saatavilla ainoastaan Microsoftin Word- 
dokumentteina, jolloin muiden ohjelmien käyttö ei ole 
mahdollista. Myös monet julkishallinnon portaalit vaati- 
vat toimiakseen Microsoftin Internet Explorer-selaimen. 
Esimerkiksi koulujen ja opetushallinnon Opit-portaali 
sitoo käyttäjänsä Microsoftin valtapiiriin. 

Julkishallinnon voimattomuutta suljetun lähdekoodin 
ongelmien edessä kuvastaa hyvin kyvyttömyys puuttua 
roskapostin aiheuttamiin ongelmiin. Lainsäädäntö on 
kriminalisoinut roskapostin lähettämisen, mutta on epä- 
realistista olettaa, että poliisi pystyisi selvittämään näitä 
rikoksia. Jos esimerkiksi minä tekisin tutkintapyynnön 
kaikista saamistani roskasähköposteista, saisi poliisi käsi- 
teltäväkseen yli 10.000 tutkintapyyntöä kuukaudessa. 


Siirryttäessä suljetusta avoimeen lähdekoodiin tarvitaan 
sekä yksityisen että julkisen sektorin mukaantuloa. vallit- 
sevana trendinä näyttää kuitenkin olevan odottaminen: 
virus- ja roskapostiongelman toivotaan ratkeavan itsestään 
kuin ihmeen kaupalla. Mutta kannattaako todella odottaa 
siihen asti kunnes on jo myöhäistä, kun Internet ja säh- 
köposti ovat jo ehtineet muuttua käyttökelvottomiksi? 
Suljetusta avoimeen lähdekoodiin siirtymisen kustan- 
nukset kun ovat merkityksettömiä siihen verrattuna, mitä 
Internetin ja sähköpostin menettäminen maksaisivat. 


Vaihtoehto Internetille ja sähköpostille? 


Internet voidaan pelastaa siirtämällä viivyttelemättä tieto- 
järjestelmiä laajassa mittakaavassa avoimiin standardeihin, 
avoimeen arkkitehtuuriin, avoimiin tiedostomuotoihin 

ja toimittajasta riippumattomaan avoimeen lähdekoodin. 
Avoimuus mahdollistaa virheiden korjaamisen kenelle 
tahansa käyttäjälle ilman toimittajan antamaa lupaa. 


Jos jumitutaan käyttämään suljettua lähdekoodia, on 
tyytyminen johonkin seuraavista ratkaisuista. Turvalli- 
sinta on siirtyä käyttämään sähköpostin sijaan perinteisiä 
viestintävälineitä kuten telekopiota ja paperipostia. On 

kuitenkin kysyttävä, onko paluu entiseen enää mahdol- 
linen, kun viestiliikenteen määrä on kasvanut nykyisiin 
mittoihinsa? Sekä telekopio että paperiposti ovat välineinä 
hitaita ja kömpelöitä käyttää. 


Toiseksi Internetin käyttö voidaan korvata osittain 
rakentamalla yrityksiin rinnakkaisia, suljettuja verkkoja 
vpn-teknologian (virtual private network) avulla. Näiden 
avulla viestiliikennettä ja tietoa voidaan siirtää turvallisesti 
yrityksen sisällä. Viestintä ja tietoliikenne rajoittuisivat 
kuitenkin verkon jäseniin — sekä yleiskäyttöisyys että glo- 
baalisuus menetettäisiin. 


Kolmantena vaihtoehtona on rajoittaa sähköpostin käyttö 
tunnettuihin lähettäjiin, jolloin roskasähköposti ei pääse 
läpi. Tämä edellyttää kuitenkin raskasta lähettäjätietojen 
ylläpitoa ja uusien asiakkaiden yhteystietojen siirtämis- 

tä www-pohjaisille lomakkeille. Menettely edellyttäisi 
kaikkien toimijoiden hyväksyntää ja mukanaoloa, mikä on 
mahdotonta avoimen ja suljetun maailman intressiristirii- 
tojen takia. 


Post mortem 


Näillä sanoilla haluan jättää hyvästit sekä IT-väelle että 
kaikille muillekin ihmisille, joihin olen matkani varrella 
törmännyt. Tämä on nimittäin viimeinen työpäiväni töissä 
SOT:ssa. Huomisesta alkaen tulen keskittymään elämän 
tärkeämpiin asioihin eli onnellisuuteen ja matkusteluun 
tuoreen aviovaimoni kanssa. Kun Internet ja sähköposti 
kuolevat, olemme ehkä vapaampia IT:n ja tietoyhteiskun- 
nan orjuudesta! 

Internetin uhat saivat vuosien saatossa yhä uusia muotoja. 
Syyskuun yhdestoista, joka sattuu olemaan nimipäiväni, 
muodosti ratkaisevan käänteen. Maailma meni pelosta se- 
kaisin ja terroristeja nähtiin vilistävän joka paikassa kuin 
vilkkilässä kissoja. Perinteisesti heidän nähtiin käyttävän 
Internetiä viestintään, pommi-ohjeiden jakamiseen, rek- 
rytointiin ja propagandaan, mutta sittemmin myös rahan- 
keräykseen, luottokorttinumeroiden varastamiseen, rahan- 
pesuun, www-sivujen kaappauksiin ja muihin rikoksiin. 
Menetelminä olivat väitteiden mukaan hakkerointi, verk- 
kourkinta (phishing) eli toisena henkilönä tai organisaatio- 
na esiintyminen, ja kirjeet, joissa huijattiin kuluttajia anta- 
maan henkilötietojaan. 

Henkilöllisyyden varastaminen on nyky-Internetin pe- 
lotelluin uhka. Sähköpostitse ongitaan tilitietoja, tunnuksia 
ja salasanoja tekeytymällä esimerkiksi pankiksi tai tiedotta- 
malla vastaanottajaa lottovoitosta. Näin saatuja tietoja käy- 
tetään tilien tyhjentämiseen ja muihin huijauksiin. Inter- 
netissä pätee edelleen vanha totuus siitä, että kaikki mikä 
on liian hyvää ollakseen totta, ei ole totta. Verkossa tehtyjä 
huijauksia on vaikea jäljittää ilman asiantuntevia poliiseja. 
Lisäksi monet huijauksista suunnitellaan sellaisissa maissa, 
jossa Internetiä sääteleviä lakeja ei ole tai niiden noudatta- 
mista ei valvota.!' 

Teknologioiden kehittyessä myös käyttäjät kehittyvät ja 
lopulta ainoa varma tapa estää terrorismi Internetissä on 
Internetin pysäyttäminen: vedetään töpseli seinästä ja am- 
mutaan kuula omaan kalloon terrorismin pelosta vapautu- 
miseksi. Siihen en ota kantaa, onko tässäkään vaihtoehdos- 
sa järkeä. 

Minä muutuin tietotekniikan tuottajasta tavalliseksi 


sukankuluttajaksi. Jätin taakseni Internetin ongelmat ja 
1 Jon Swartz: ”Terrorists' use of Internet spreads”, USA Today, www.usatoday.com, 
julkaistu 20. helmikuuta 2005, päivitetty 21. helmikuuta 2005. 

suomalaisen tietoyhteiskunnan. Niiden tilalle tuli vapaa 
elämä, jonka jaan yhdessä rakkaani Päivin kanssa. 

IV Vapaa elämä, 
2004-2007 


Aloitimme Päivin kanssa reissuelämän. Ennen tämän kirjan 
painamista olimme käyneet yli S0 maassa. Tavoitteenamme 
ei ollut Amazing Race ja maalistan kasvattaminen, vaikka 
olenkin kiusoitellut Päiviä hänen salaisesta tuloskortistaan 
(scorecard). Olen epäillyt Päivin istuvan yöllä yksin pime- 
ässä vessassa katselemassa yhä paisuvaa maalistaansa on- 
nellisena hihitellen. 

Matkareittimme on muotoutunut järjestelmällisen ka- 
oottisesti. Opimme bisneksestä, että suunnitelmilla on 
taipumus muuttua moneen otteeseen ennen kariutumista 
tai toteutumista. Siksi ainoa suunnitelmamme oli anarkis- 
tinen: ei suunnitelmia. Epäilemättä olisi ollut järkevämpää 
koluta maita maanosa kerrallaan edestakaisen poukkoilun 
sijaan, paitsi jos arvostaa järkevyyttä yhtä vähän kuin me.' 

Olemme suunnanneet kulkumme puhtaasti mieliteko- 
jemme mukaan ja toteuttaneet toiveitamme heti niiden 
ilmaannuttua. Emme halunneet lykätä elämisen aloitta- 
mista eläkeikään ja loputtomiin. Jos olisimme tehneet 


1 Esimerkiksi viiden vuorokauden mittainen lentomatka Etelä-Amerikasta Oseani- 
aan ja takaisin vajaan puolen vuoden sisällä oli takapuolta puuduttava elämys, joka 
koostui 50 lentotunnista ja 10 noususta ja laskusta puhumattakaan sen kuormitta- 
vuudesta luonnolle. 

yhteiskunnan kannalta järkeviä ratkaisuja, olisimme jämäh- 
täneet suorittajan ja menestyjän paikoillemme ja alkaneet 
tuottaa uusia veronmaksajia. Eläminen olisi saanut jäädä 
haaveeksi. 

Kolmas entinen puolisoni, SOT, riutui lähtöni jälkeen 
vieraan käsissä. Kuulin yksittäisiä uutisia, jotka eivät ol- 
leet mieltäylentäviä. Niihin oli epämiellyttävää palata jopa 
tätä kirjaa kirjoittaessa. Kaikki tietoni SOT:n tapahtumista 
lähtöni jälkeen perustuvat muiden kertomaan. Tärkeimpiä 
lähteitä olivat asiamieheni, entisten työntekijöiden ja uu- 
den omistajan lähettämät sähköpostit sekä tuomioistuinten 
asiakirjat. Ne ovat myös tämän kirjan lähteitä. 

Jokaisella osapuolella on tapahtumista taatusti oma nä- 
kemyksensä. Esimerkiksi asiamieheni mukaan tässä kirjas- 
sa on ”lukuisia asiavirheitä”. Hän ei kuitenkaan halunnut 
korjata niitä, vaikka toimitin hänelle käsikirjoituksen tar- 
kistettavaksi.' Näkemykset poikkeavat toisistaan ja itsensä 
suojeleminen lienee ollut motiiveista keskeisin. Kun loppu- 
tulos ei osoittautunutkaan toivotuksi, oli helpompaa pitää 
minut pimennossa ja yrittää kaunistella omaa roolia. 

Epätietoisuus SOT:n asioista ja myynnin keskeneräi- 
syys rassasivat minua kahden vuoden ajan etupäässä öisi- 
nä painajaisina. Syksystä 2006 muodostui myynnin kan- 
nalta ratkaiseva. SOT:stä tuli hetkeksi täysipäiväinen työ, 
jota hoidin Aasiasta käsin asiamieheni jätettyä osakkeiden 
myynnin hoitamatta. Vähemmistöosakas Xcelera, tai aina- 
kin heidän asianajajansa, pisti hanttiin kuluissa kitsastele- 
matta. SOT:n toiminta siirtyi oikeussaleihin kuten SCO:n. 
Minusta tuli vaivihkaa lakimies. 

Kuvani yrittäjyydestä ja tietoyhteiskunnasta muokkaan- 
tuivat vielä viimeisen kerran. Ratkaisevinta oli kuitenkin 


omassa elämässäni tapahtunut muutos, jonka ansiosta 
1 Asiamies: ”Re: SOT-kirjan käsikirjoitus kommentoitavaksi”, sähköposti Päivi ja 
Santeri Kannistolle, 7. huhtikuuta 2007. 

säilytin nykyisen mielenrauhani ajoittaisia tunnemyrskyjä 
lukuun ottamatta. 

LÄHDÖN JÄLKEEN 


SOT oli vuoden 2004 haahuilustani huolimatta edelleen 
miljoonien eurojen arvoinen. Lisäksi olin juuri ennen läh- 
töäni solminut ison kaupan, jonka uskoin takaavaan yhtiön 
lähitulevaisuuden siihen saakka, että jatkaja löytyisi tai asia- 
mieheni saisi otettua liiketoiminnan haltuunsa. Kiersimme 
Päivin kanssa Brasiliaa ja toteutimme haaveeni sambakar- 
nevaaleista Rio de Janeirossa. Me nautimme vapaudesta 
kuin kevätlaitumelle kirmaavat vasikat. 

SOT:tä koskevia tietoja tippui harvakseltaan. Enimmäk- 
seen uutiset olivat huonoja. Allekirjoittamaani projektia 
ei tehtykään, joten ne rahat jäivät saamatta.' Osakkeideni 
myynti jäi lähtöni jälkeen liiketoiminnan jatkamisen jalkoi- 
hin. SOT:tä ostatellut MySOL perääntyi. Kun myöhemmin 
kyselin heiltä tilanteesta, oli vastaus kieltävä. SOT oli ollut 
liian suuri MySOL:n sulateltavaksi.? Muutkin kaupat, jois- 
ta olin neuvotellut, olivat jostain syystä hyytyneet ennen 
kalkkiviivaa. 

Tietoviikosta silmiimme osui uutinen, jossa nimettö- 
mänä pysytellyt entinen työntekijä kertoi ongelmien syy- 
nä olleen suuren asiakkaan menettämisen. SOT:n kaikkia 
työntekijöitä sitoivat tiukat henkilökohtaiset salassapito- 
sopimukset, jotka oli tehty myös asiakasyritysten kanssa. 
Kyselin asiasta sähköpostitse myynnissä työskennelleeltä 
Henri Rankilta. Hän näytti siirtyneen entisen kamaritutta- 
vani, Sari Paljakan, luotsaamaan ohjelmistotaloon töihin. 
Myös muut Suomen työntekijät, joilta kyselimme asiasta, 
jättivät Rankin tavoin vastaamatta. 


1 Arttu Hyttinen: ”EDOS?, sähköposti Francois Bancilhonille, 10. maaliskuuta 2005. 

2 Kaj Arnö: ”MySOL decision: MySOL and SOT”, sähköposti Santeri Kannistolle, 
21. joulukuuta 2004. 

3 Aleksi Kolehmainen: ”Nokian lähtö kaatoi SOTin”, Tietoviikko, www.tietoviikko.fi, 
23. kesäkuuta 2005. 

Hälyttävistä uutisista huolimatta pysyttelin liiketoimin- 
nasta erossa antaakseni asiamiehelleni työrauhan. Luotin 
häneen ja uskoin asioiden hoitamisen vaativan enemmän 
aikaa kuin olin ajatellut. Asiamies kyseli minulta alkuun 
mielipiteitä mitä erilaisimmista yksityiskohdista. Vastasin 
vain luottavani sataprosenttisesti hänen ratkaisuihinsa, mitä 
ne sitten ikinä olivatkaan. 

En halunnut puuttua joka nippeliin ja nappeliin, sillä 
en pystynyt maailmalta käsin pysymään kärryillä kaikissa 
käänteissä. Yksittäisiin kysymyksiin vastaaminen oli mah- 
dotonta, kun en tiennyt enkä halunnut tietää taustoja ja ko- 
konaistilannetta. Myöhemmin asia kääntyi päinvastaiseksi. 
Kysyin eikä minulle vastattu. 

Työ herätti ristiriitaisia tunteita. Yhtäältä kaipasin Tal- 
linnan työyhteisöä ja halusin auttaa entisiä työntekijöitäni. 
Toisaalta aloin vähitellen vapautua työnarkomaniasta ja 
sopeutua elämiseen. Halusin luopua kaikesta enkä vähiten 
SOT:n osakkeista. 

Kun lähdöstämme oli kulunut reilu vuosi eikä kaupas- 
ta kuulunut edelleenkään mitään, totesin Päiville, ettemme 
saisi SOT:stä ehkä senttiäkään. Minusta tuntui siltä, että 
asiamieheni pää oli pyörällä isojen poikien leikeistä. Olim- 
me pitäneet kukkaronnyörit tiukalla, kun rahoja ei kuulu- 
nut. Asiaa kuvastanee se, että silloisina lihansyöjinä ja kuli- 
naristeina emme olleet ostaneet pihviä emmekä punaviintä 
aikapäiviin. 

Asialla näytti olevan kauaskantoisia seurauksia: mei- 
dän pitäisi ehkä jossain vaiheessa mennä töihin tai perus- 
taa toisen burnoutin aikaan haaveilemani omavaraistalous. 
Jälkimmäisen realistisuudesta emme olleet varmoja, sillä 
viljely tuntui edellyttävän maanomistusta, joka sitoisi mei- 
dät takaisin turpeeseen. Se ei houkutellut, sillä me pidim- 
me vapaasta irtolaiselämästämme. Minua viehätti ajatus 

kerjäläiseksi ryhtymisestä, mutta Päivi ei lämmennyt ide- 
alle. 

Päätimme lähteä vielä samana vuonna japanilaiseen 
zen-luostariin kokeilemaan, miten eläminen omavaraista- 
loudessa onnistuisi. Minua viehätti oman työn ja elannon 
hankinnan välinen suora yhteys ilman omistamisen ja ra- 
han taakkaa. Raskas ruumiillinen työ ei pelottanut, vaikka 
tiesimme, että helpomminkin voisi leipänsä ansaita. Sisä- 
siisti työ besserwisser-yhteiskunnassa olisi vapautuneille 
kuitenkin henkisesti liian raskasta ja yrittäjäksi palaisin vain 
kuolleen ruumiini yli. 

Kun osakkeiden myynti venyi venymistään, heitin kir- 
veen kaivoon. Saisimme SOT:stä vain itkua ja hammasten- 
kiristystä. Tämä muutti suhteeni rahaan lopullisesti. Raha 
oli pilannut ystävyys- ja sukulaisuussuhteitani. Entiset puo- 
lisoni olivat kimpussani rahanhimon sokaisemina, verotta- 
ja teki parhaansa omaisuuteni hävittämiseksi ja lainanrui- 
naajia riitti riesaksi asti. SOT:n rahat olivat saaneet aikaan 
pelkkää pahaa. Pelkkä rahan kanssa tekemisissä oleminen- 
kin aiheutti minulle inhoreaktion. Lopetin tupakanpolton, 
joka oli viimeinen minut rahaan sitonut tapa. Päivi otti ta- 
loutemme käsiinsä ja minulle tarjoutui mahdollisuus elää 
rahan vaikutuksen ulottumattomissa. 

Parin vuoden ajan erilaisten mielleyhtymien herättämät 
painajaiset ja hetkittäiset välähdykset menneestä muistut- 
tivat asioiden keskeneräisyydestä. Heräsin tokkurassa ja 
epävarmana siitä, pitäisikö lähteä töihin. Eräässä usein tois- 
tuneessa painajaisessa SOT:n toimisto oli valtavan ja aution 
toimistotalon erään kerroksen nurkassa. Siellä oli pienen- 
pieni atk-laitemyymälä. Asiakkaat eivät löytäneet perille 
myymälään kaikkien vielä rakentamattomien tilojen kautta. 
Lisäksi minulla oli huono omatunto siitä, etteivät nuo tilat 
olleet hyötykäytössä. 

Painajaisten ulkopuolella palasin SOT:n asioihin aktii- 
visesti vasta huhtikuussa 2006. Sain asiamieheltäni huo- 
lestunutta sähköpostia. Hän oli myymässä SOT:n omista- 
maa asuntoa Kauniaisista, jossa hän oli asunut lähtömme 
jälkeen. Kaupanteko oli seuraavana päivänä, mutta osake- 
kirjat olivat kadoksissa. Yritin muistella, mihin paperi olisi 
voinut päätyä. Vaihtoehdoiksi jäivät kassakaappi, joka oli 
kuulemma tarkistettu, tai sitten paperi oli palanut epähuo- 
miossa takassa. Olimme virittäneet lähtöä edeltävänä iltana 
iloisen roihun makkaroiden paistoon. Siinä meni erilaisia 
asiapapereita, koulutodistuksia, Kela- ja kirjastokortteja, 
pankkikortteja, veropapereita ja ties mitä muuta roskaa. 
Joka tapauksessa osakekirja oli kateissa ja uhkasi viivästyt- 
tää kauppaa. Asiamieheni epäili minun pimittäneen häneltä 
tietoa ja kysyi, oliko kauppakirja pankissa joidenkin velko- 
jeni vakuutena.' Epäilemättä oudot kyselyt johtuivat siitä, 
että asiamiehelläni oli huono omatunto. Hän ei ollut etsi- 
nyt paperia hyvissä ajoin, vaikka aikaa oli ollut puolitoista 
vuotta. Viimein paperi löytyi asiamiehen jäljiltä eikä osake- 
kirjaa tarvinnutkaan kuolettaa. 

Muutama kuukausi myöhemmin poikkesimme Suomes- 
sa perheitä ja ystäviä tapaamassa. Talo oli myyty. Asuimme 
Päivin vanhemmilla Tampereella ja minun vanhempieni 
mökillä Tammelassa. Kesä oli lämmin, tuuli piti hyttyset 
loitolla, eikä sade ajanut värjöttelemään sisällä. Käsitys 
Suomen suven suloisuudesta oli vaarassa vääristyä. Muut 
asiat olivat sentään ennallaan. 

Kaikki oli törkeän kallista ja ihmiset valittivat jatkuvaa 
kiirettä, kasvavaa töiden määrää ja kroonista väsymys- 
tä. Alkossa käydessämme teki mieli tinkiä ja yritin saa- 
da edes muovikassin kaupan päälle. Ostimme aavistuk- 


sen verran järkevämmän hintaisia, kartonkiin pakattuja 
1 Asiamies: ”As Oy Eristysleirin kauppakirja”, sähköposti Santeri Kannistolle, 24. 
huhtikuuta 2006 

roskapunaviinejä kuten muutkin lottovoittajat. Siinä tuli 
ikävä Argentiinaa ja sen parin euron hintaisia laatuviinejä. 
Samoin kävi sisäfilettä Stockmannilta kysellessä. Argentii- 
nasta tuodut, puolimädät jämäpalat maksoivat yli kymme- 
nen kertaa enemmän kuin alkuperämaassaan, suomalaiset 
sitäkin enemmän. Päädyimme hydrattuun jauhelihaan ja 
HK:n siniseen maanmiehiemme tavoin. Mustemmiksi vär- 
jätyt munakoisot värittivät kivasti kauppareissua. 

Vierailu meni leppoisan yhdessäolon merkeissä eikä 
työasioihin juurikaan kajottu. Söimme perinneruokia, ku- 
ten kalasoppaa ruisleivän kera, lanttulaatikkoa ja mämmiä. 
Ikuistin sisareni popsimassa pääsiäisherkkua ja Päivin mus- 
taamakkaraa suupielet ruskeina. Kuvissa oli varmasti ulko- 
maalaisille ystävillemme ihmettelemistä, että kaikenlaista 
kakkaa Suomessa syödään. Kuvakollaasin kruunasi maton- 
pesupaikalta otettu mestariteos, joka ikuisti suomalaisen 
itsepalveluyhteiskunnan ratkiriemukkaan kliimaksin, josta 
vain oman talon rakentaminen ajaa ohi.! 

Ongin kaloja. Pieni ahven päätyi sisareni koiran, Sulon, 
tapettavaksi. Se ei lopulta syönyt kalaa. Ahvenen kohtalo 
harmitti. Vähintä mitä tapetun eläimen eteen voi tehdä, 
on edes kunnioittaa sen elämää syömällä se. Nykyisin olen 
luopunut lihansyönnistä, sillä en halua syödä itseäni. Kaik- 
ki elävä on yhtä ja minä olen yhtä kaiken elävän kanssa. 

Illat grillasimme. Teimme Päivin kanssa eteläafrikka- 
laisista peri-peri-pippureista hullun tulista grillikastiket- 
ta, joka jäi pääosin meidän syötäväksemme. Vanhempani 
kantoivat pöytään vierailumme kunniaksi yli 20 vuotta 
pihdatun punkkupullon sekä unkarilaista Tokaijia. Yön val- 
jetessa aamuksi siirryimme isäni kanssa viskiin ja pirtuun. 
Ilma tuntui lämpimän Etelä-Amerikan jälkeen hyiseltä. 
Päivi kääriytyi huopaan isäni vitsaillessa, että Päivin vanha 


1 Päivi Kannisto: Kullattu kakkalapio. Satiirisia kertomuksia. Tampere: Siniplaneetta, 
lokakuu 2007. 

turkkikin olisi ollut jossain varastossa. Juttua riitti aamuvar- 
haiseen enimmäkseen lapsuuden aikaisista tapahtumista. 
Isäni oli jättämässä työelämän, mikä sai hänet kelaamaan 
vanhoja asioita. 

Tapasimme tyttäreni Lauran päiväseltään, kun hän tuli 
käymään mökillä. Laura ujosteli aluksi ja keskittyi vesileik- 
keihin serkkujensa kanssa. Vasta kun vanha koulukaverini 
tuli hakemaan meidät Hyvinkäälle grillaamaan, Laura kä- 
pertyi kainalooni ja ryhtyi nyppimään minua parrasta. 

Suomen-vierailu alkoi verkkaisesti. Ilmoitimme tulos- 
tamme vasta Suomeen saavuttua eikä meillä ollut rasitteena 
kännykkää. Kun yritimme sopia tapaamisia sähköpostitse, 
meitä ojennettiin: ”Miten teidän kanssanne voi oikein so- 
pia mitään, kun teillä ei ole edes kännykkää eikä kalenteria.” 
Olimme tottuneet Argentiinassa spontaaniin päiväkohtai- 
seen ohjelmattomuuteen, mutta Suomessa kalenterit oli- 
vat täynnä. Ehdimme kolmen viikon visiitin aikana tavata 
monia ystäviämme. Katsastimme puoli tusinaa itse raken- 
nettua taloa ja ihmettelimme jälkikasvun räjähdysmäistä 
lisääntymistä. Illanvietot loppuivat lyhyeen isäntäväen ol- 
lessa lopen uupuneita. 

Miten ihmeessä tietoyhteiskunnan on nähty lisäävän 
ihmisten vapaa-aikaa? Suomessa ei sellaisesta kehityksestä 
näkynyt merkkiäkään. Toisaalta, haluavatko ihmiset edes 
lisää vapaa-aikaa, vaikka valittavat kiirettä? 

Joutilas elämäntapamme herätti vilpitöntä ihmetystä. 
Yleisin kysymys oli: ”Miten te saatte aikanne kulumaan?” 
johon vastasin kysymällä: ”Mitä sinä tekisit, jos eläisit vain 
yhden päivän? Ja miten jatkaisit, jos tilanne säilyisi samana 
joka päivä?” Me elämme tällä tavalla emmekä tee mitään. 
Toisin sanoen me teemme ei-mitään. 

Saatamme loikoilla päivät pitkät sängyssä, hyväilemme 
toisiamme, rakastelemme, kirjoitamme juttuja ja silloin 

tällöin poikkeamme Internetissä vaihtamassa kuulumisia 
ystävien ja perheen kanssa. Jos meillä on keittiö, teemme 
ruokaa, tiskaamme ja käymme torilla hankkimassa raaka- 
aineita. Päivämme ovat kiireettömän työntäyteisiä ja lais- 
kottelun läpitunkemia. Jopa siinä määrin, ettei ole hetkeä- 
kään hukattavaksi. Ohessa kuvaus eräästä yhtä täydellisestä 
päivästä kuin kaikki muutkin. Vietimme jouluaatonaattoa 
Kuala Lumpurissa, Malesiassa. 


Jouluaatonaatto paratiisissa 


Heräsin aamulla ennen auringonnousua. Päivi nukkui 
puoleenpäivään, sillä yskä oli pitänyt häntä parina edellise- 
nä yönä valveilla. Nyt tuntui kuulemma taivaalliselta ottaa 
univelat takaisin korkojen kera. 


Olimme kyläilemässä minua lapsena hoitaneen Helenan 
luona Kuala Lumpurissa, Malesiassa. Helenan perheeseen 
kuuluu aviomies, neljä täysi-ikäistä lasta, kaksi koiraa ja 
kissa. Emäntämme oli keittänyt aamiaiseksi herkullista 
mannaryynipuuroa, joka kuljetti meidät muistoissamme 
takaisin lapsuuteen. 


Oli jouluaatonaatto. Perinteisen suomalaisen joulun 
viettäminen edellytti runsaasti valmisteluja. Perheen tytöt 
tekivät piparkakkuja ja me kuorimme kasoittain lanttuja 
ja perunoita laatikoita varten. Kauppa toimitti kinkun ja 
kalkkunan valmiiksi paistettuina. Lohi oli ostettu edel- 
lisenä päivänä pitkäksi venyneen ostosreissun päätteeksi. 
Se oli suolattu ja odotti suomalaista savustuspönttöä. Oli 
vaikea pitää näpit irti kaikista herkuista, joita emme olleet 
saaneet pariin vuoteen. 

Iltapäivällä surffailin netissä. Kirjoitin sähköpostin SOT:n 
entisille työkavereille, lueskelin tietokonevirusten teko- 
ohjeita ja selvitin, mitä blogeissa tarkoittavat feedit ja blog 
ping. Lopuksi lueskelin uutisia. Päivi taas viihtyi Helenalta 
lainaksi saamiensa kirjojen parissa. Matkustaessa suo- 
malaisista kirjoista on tullut hänelle harvinaisia herkkuja 
aivan kuten salmiakista minulle. Edellisen kerran Päivi oli 
saanut suomenkielistä luettavaa Thaimaassa, kun olimme 
ladanneet suomenkielisiä klassikkoja gutenberg.org-palve- 
lusta ja tulostaneet ne. 


Soitimme emäntämme toivomuksesta suomalaista musiik- 
kia. Suosikkeihimme kuuluvat Ismo Alanko, Kauko Röyh- 
kä ja Ultra Bra. Tunnelma oli epätodellinen, kun supisuo- 
malaisen miljöömme keskelle ilmaantui yhtäkkiä joukko 
pieniä apinoita. Koirat jahtasivat ne puutarhan nurmelta 
hedelmäpuihin longaneita syömään. 


Olimme kokanneet pari edellistä päivää ja tänään emän- 
tämme valmisti illallisen. Tarjolla oli kalapataa ja tandoori- 
kanaa. Eilisestä ateriastamme oli lisäksi jäänyt höysteeksi 
valkosipuliperunoita. Ruokailun jälkeen rojahdimme 
sohvalle hyväilemään toisiamme. Sitten katselin kuvia 
suomalaisesta lehdestä sillä aikaa, kun Päivi valtasi tietoko- 
neen ja kirjoitti tämän tarinan blogiimme. 


Pesimme likaisia vaatteitamme. Saimme käyttää perheen 
pesu- ja kuivauskonetta, mikä teki pyykkäyksestä juhlaa. 
Minä kävin suihkussa estääkseni juuri puhdistuneita vaat- 
teita likaantumasta saman tien uudelleen. Sitten painuim- 
me pehkuihin. Oli ilta, tai ainakin pimeää. Makasimme 
sylikkäin, rakastelimme ja nukahdimme. 

Monessa tietoyhteiskunnan mukanaan tuomassa asiassa 
on kyse ajan tai vaivan säästämisestä. Kun esimerkiksi käy 
ravintolassa syömässä, säästää ostosten tekoon ja ruuanlait- 
toon kuluvan ajan. Tosiasiassa vapaa-aika kuitenkin vähe- 
nee, sillä työtä pitää tehdä yhä enemmän aikaa säästävien 
palvelujen ostamiseksi. 

Minä en halunnut töissä ollessani lisää vapaa-aikaa. Työ 
oli hyväksyttävä tapa viettää aikaa epäitsekkäästi. Se oli 
erinomainen tekosyy olla tekemättä epämieluisampia asi- 
oita. Kotiaskareet, lasten kanssa leikkiminen, siivoaminen, 
urheilu, ulkoilu ja vaimon kanssa keskusteleminen eli riite- 
leminen saivat jäädä. 

Suomen kiireisyys tarttui meihinkin ja vanhat rutiinit 
palasivat mieleen. Kun ajelimme sisareni miehen matkassa 
Vihdistä Helsinkiin hakemaan viisumeita, oli herätys en- 
nen kuutta. Automatka kesti tunnin verran, vaikka ruuhkaa 
ei juuri ollut. Kesälomat olivat osittain alkaneet. Mieleeni 
muistui vuoden 2004 syksy, jolloin ajoimme Päivin kanssa 
töihin osin tuota samaa reittiä Kauniaisista Turuntietä pit- 
kin Kamppiin. Pelkkä ajatus aamuherätyksistä, ruuhkista ja 
töihin menosta aiheutti kylmiä väreitä. 

Minulle herääminen oli vaikeaa ja vaati paljon aikaa. Päi- 
vi sai kutitella selkääni moneen otteeseen ennen kuin vään- 
täydyin vaivoin ylös. Sitten oli vuorossa Boriksen kävelytys, 
aamukahvit, kauluspaidan (hyi helvetti) silitys ja pakkautu- 
minen autoon ajelehtimaan verkkaisesti ruuhkan vietävänä 
kohti keskustaa. Näissä aamupuuhissa vierähti muutama 
tunti. 

Jos asuisin Suomessa, minulla ei todennäköisesti olisi 
ajokorttia, tai sitten olisin nukkunut rattiin. Kiitos Autore- 
kisterikeskuksen toimimattoman sakkorekisterin olen me- 
nettänyt korttini vain kerran ja senkin lyhyeksi aikaa. Yli- 
nopeussakkoja kertyi kaahailusta parina viimeisenä vuonna 

alun toistakymmentä. Nykyään en pidä ajamisesta, vaikka 
ei meillä kyllä ole autoakaan. 

Kun palasimme illalla sisareni luo Vihtiin, olimme myö- 
hässä. Sisareni oli luvannut viedä meidät takaisin mökille ja 
toivonut, että voisimme lähteä yhden-kahden aikaan. Näin 
perheen pikkuneiti olisi saanut nukkua matkan ajan. Neiti 
oli kuitenkin viettänyt siestansa ja osoitti autossa äänek- 
käästi mieltään. Totesimme, että meistä ei ollut Suomen 
tiukkoihin aikatauluihin. Vierailuistamme tuli monille ystä- 
villemme epäilemättä enemmän stressiä kuin iloa, sillä ka- 
lenteri oli saatu täytettyä ilman meidän apuammekin. 

Ennen Suomesta lähtöä kävimme asiamieheni kans- 
sa lävitse entisen yhtiökumppanini tekijänoikeusjuttua. 
Yritin keskittyä, mutta asia tuntui aivan turhanpäiväiseltä. 
Puolentoista poissaolovuoteni takia minun oli vaikea ottaa 
kantaa yhtään mihinkään. En tiennyt mitä lähtöni jälkeen 
oli tapahtunut ja kuinka juttua oli viety eteenpäin. Oli pa- 
rempi, että asiamieheni hoitaisi jutut jatkossakin itsenäises- 
ti loppuun miten parhaimmin taitaisi. Hän vakuutti kaiken 
olevan hoidossa ja kyseli, mille tilille osakerahat maksettai- 
siin. 

Matkamme jatkui Helsingistä Tallinnaan Anisimovien 
vieraaksi ja muita entisiä työntekijöitä tapaamaan. Saim- 
me kuulla SOT:stä tarkemmin, sillä monilla tuntui olevan 
tarvetta purkaa lähtöni jälkeisiä tapahtumia. Tallinna oli 
kuulemma pidetty pimennossa ja toimintoja johdettu it- 
sevaltaisesti Helsingistä, tallinnalaisten mielestä ei kovin- 
kaan ammattimaisesti. Lehdistötiedotteita oli julkaistu ja 
korjailtu jälkeenpäin. Asiamieheni oli nimittänyt yhtiöön 
toimitusjohtajaksi tyttärensä miesystävän, Arttu Hyttisen. 
Hänellä oli ilmeisesti jotain kokemusta yrittämisestä, mut- 
tei juurikaan ohjelmistoalasta. Anisimovin mukaan Hytti- 
nen työskenteli SOT:ssä puolipäiväisesti hoidellen samalla 

omia bisneksiään.! 

SOT:tä oli yritetty kaupitella jollekin Java-kehitystä te- 
kevälle yhtiölle huonolla menestyksellä. Se ei ollut ihme, 
sillä Java ei kuulunut SOT:n ydinosaamisalueisiin. Ennen 
lähtöä sopimastani EU-projektista oli luovuttu kumppanin 
hämmästykseksi ja harmiksi, sillä sitä oli pidetty liian ris- 
kialttiina. Mandrakesoft ihmettelee edelleen, miksei SOT 
tehnyt projektia ja käärinyt rahoja kuten hekin. Kumppa- 
nin vaihdos merkitsi ajan- ja rahanmenoa tilanteessa, jos- 
sa resursseja tarvittiin kipeästi muualla. Toimitusjohtaja 
Francois Bancilhonin mukaan Fortune-lehden listan S 000 
suurinta yritystä ottivat avointa lähdekoodia käyttöön työ- 
pöydälleen. Se tiesi avoimen lähdekoodin yrityksille run- 
saasti uusia asiakkaita.? 

Tallinnalaiset saivat seurata yhtiön alasajoa voimattomi- 
na vierestä. Anisimovia pyydettiin pitämään ihmiset ensin 
työn touhussa, etteivät he lähtisi pois. Seuraavaksi hänen 
tehtävänään olikin valita, ketkä potkitaan ensimmäiseksi 
pois. Anisimovilta tiedusteltiin myös halukkuutta jatkaa 
SOT:n toimintaa. Tuossa vaiheessa toiminnot oli jo ajettu 
alas eikä SOT:llä ollut kuin yksi asiakas ja 15 työntekijää 
maleksimassa toimistolla. Anisimov oli kieltäytynyt. 

Lopulta Tallinnan- ja Pietarin-toimistot oli pistetty pa- 
kettiin. Palkkoja jäi saamatta eikä kaikkia yhtiön laskuja 
pystytty hoitamaan asianmukaisesti. Ilman irtisanomis- 
ajan palkkaa jäi esimerkiksi uusiseelantilainen työntekijä- 
ni, Phillip Stewart. Hänet oli tallinnalaisten tavoin pidetty 
pimennossa. Koska hän ei ollut saanut edes työtodistusta, 
kirjoitin sen käydessämme vuosi irtisanomisen jälkeen ky- 
lässä hänen luonaan Aucklandissa. Stewart oli yksi SOT:n 


1 Kertasimme Tallinnan keskusteluja myöhemmin sähköpostikirjeenvaihdossa. An- 
ton Anisimov: ”Interview”, sähköposti Santeri Kannistolle, 14. maaliskuuta 2007. 

2 Francois Bancilhon: ”Interview”, sähköposti Päivi ja Santeri Kannistolle, 12. maa- 
liskuuta 2007. 

parhaista työntekijöistä. Hän hoiti tehtävänsä itsenäisesti ja 
ylitti jatkuvasti odotukseni. 

Anisimov yritti paikata rahan riittämättömyyttä myy- 
mällä kaikki toimiston laitteet ja huonekalut. Hän auttoi 
kollegoitaan työllistymään uudelleen soittamalla virolaisiin 
it-alan yrityksiin ja lähettämällä ansioluetteloita. 

SOT:n alasajo oli murskannut monta unelmaa. Ymmär- 
sin, mistä Anisimovin uudet piirteet, melankolia ja perik- 
siantaminen, olivat peräisin. Hän oli nauttinut työstään. 
Minun kaudellani hänellä oli ollut vapaus tehdä päätöksiä 
ja saada asioista tietoa. Hän oli halunnut toimitusjohtajaksi 
lähtöni jälkeen, mutta paikka menikin Hyttiselle. SOT:stä 
lähdön jälkeen Anisimovin ura sivutoimisena yrittäjänä 
oli vastatuulessa. Hanttihommat eivät vastanneet miehen 
kykyjä eivätkä kunnianhimoisia pyrkimyksiä. Aika ei ollut 
kypsä uusille unelmille. Harmittelin, etten ollut valinnut 
Anisimovia asiamiehekseni. Hän olisi saattanut onnistua 
pitämään SOT:n pinnalla ja olisi ollut lojaali minulle. 

Jäimme ihmettelemään tapahtumien kulkua ja tutkiske- 
limme kuulemiamme asioita hiljaa mielessämme. Asiat pai- 
nuivat toviksi taka-alalle matkan jatkuessa. Kävimme Kar- 
jalassa Rainbow-hippileirillä ja matkustimme Transsiperian 
junalla halki Venäjän aina Vladivostokiin asti. Matkamme 
määränä oli omavaraistaloudessa elävä zen-luostari Antaiji 
Japanissa. Toivoimme siitä uutta kotia. 

Antaiji oli meille monin tavoin mieleen, mutta ongel- 
maksi muodostuivat yhteisön seksuaaliset häkkyrät. Mei- 
dät passitettiin nukkumaan eri huoneisiin eikä julkisia 
hellyydenosoituksia katsottu hyvällä. Lähdimme kolmen 
päivän jälkeen jatkamaan matkaa. Meille rakkaus on kes- 
keinen osa elämää, josta emme ole valmiita tinkimään. 
Antaijin apotti, saksalainen Muho, selitti että pariskunnis- 
ta tulee yhteisön sisälle jännitteitä. Yhteisöön muodostuu 

kuulemma aliryhmiä. Emme allekirjoittaneet väitettä, 
mutta emme myöskään lähteneet vääntämään asiasta kät- 
tä. Seksuaalisuus oli Antaijissa tabu, jota oli turha yrittää 
murtaa. Apotilla itsellään oli erityisoikeuksia, sillä hän asui 
vaimoineen ja lapsineen talon yhteisöstä eristetyssä siives- 
sä. Toivottavasti seurakunta saavuttaa harmonian seksuaali- 
suutensa kanssa ja Muho pääsee eroon epävarmuudestaan 
johtajana. Näin voisimme palata Antaijiin pariskuntana. 

Japanista matkasimme Pohjois-Thaimaaseen. Maan 
edullinen hintataso ja elämisen helppous viehättivät reis- 
saamisen jälkeen. Thaimaaseen ja pohjoisen pallonpuolis- 
kon syksyyn sijoittuivat myös osakkeideni myynnin kan- 
nalta ratkaisevat tapahtumat. Ne purkautuivat yksi toisensa 
jälkeen asiamieheni sähköposteista. 

Ensimmäiseksi kuulin SOT:n hävinneen oikeudenkäyn- 
nin entisen yhtiökumppanini tekijänoikeusjutussa. Kanne 
koski GPL-lisenssin alaisen materiaalin tekijänoikeuskor- 
vauksia.' Asiamieheni mukaan käräjäoikeus oli katsonut, 
että kysymys oli kustantajan ja tekijän välisestä riidasta, 
johon GPL ei muka pätenyt.? Suurin yllätys oli kuitenkin 
se, miksi tekijänoikeuskorvauksia piti yleensäkään maksaa 
koko tuotteesta. Se oli nimittäin minun tekemäni. 

Ohjelmia julkaistaan GPL-lisenssillä, jotta ne säilyisivät 
vapaina. Klassisin lisensseistä on Gnu Public License eli 
GPL, jota käytetään valtaosassa Free Software Foundatio- 
nin ohjelmia. GPL-lisenssin mukaan kenellä tahansa on oi- 
keus vapaasti ja maksutta käyttää, muokata, jakaa ja myydä 
lisenssin alaista materiaalia. Tekijä luopuu osasta tekijän- 
oikeuksiaan niin sanotun copyleft-periaatteen mukaisesti. 


1 Tuomio 06/5029 (Espoo: Espoon käräjäoikeus, 2006). Käräjätuomarina toimi 
Eija Tiukuvaara, joka kantajaa mukaillen totesi, että kyse oli ”tekijän ja kustantajan 
välisestä riidasta, johon GPL-lisenssi ei vaikuttanut”. GPL-lisenssi kuitenkin edel- 
lyttää tekijän antavan edelleen samat oikeudet, jotka hänellä on itselläänkin ollut. 

2 Asiamies: ”[ Viestin aiheena on entisen yhtiökumppanini nimi”], sähköposti Sante- 
ri Kannistolle, 1. elokuuta 2006. 

Hänellä on velvollisuus antaa saamansa oikeudet eteenpäin 
muille käyttäjille." 

Avoimen lähdekoodin yhteisö on valvonut GPL -lisens- 
sin noudattamista tarkoin. Asiasta ei ollut tietojeni mukaan 
oikeudessa yhtään ennakkotapausta ennen yhtiökumppani- 
ni kannetta. Oikeuden antama tuomio saattoi valitettavasti 
vesittää GPL-lisenssin, kun SOT tuomittiin maksamaan 
korvauksia GPL-lisenssin alaisen materiaalin käyttämises- 
tä. Oikeus määräsi korvauksia maksettavaksi myös tuho- 
tuista ja myymättömistä ohjelmistopaketeista, mikä kuulos- 
taa talonpoikaisjärjellä yhtä älyvapaalta kuin itse päätöskin. 
Toivon mukaan rahat helpottivat entisen yhtiökumppanini 
kostonhimoa. Kielsin asiamiestäni valittamasta tuomiosta. 

Syyskuun 1. päivänä vuonna 2006 välimiesoikeus päät- 
ti, että SOT hävisi vähemmistöosakkaan aloittaman oi- 
keudenkäynnin.? Siinä oli yritetty selvittää riskisijoituksen 
yhteydessä tehdyn osakassopimuksen tulkintaa. Sopimuk- 
sessa käsiteltiin muiden muassa rahanjakoa yhtiön purkuti- 
lanteessa. * 

SOT oli asetettu keväällä 2005 vapaaehtoiseen selvi- 
tystilaan minulle tuntemattomasta syystä. Selvitystilan 
tarkoituksena on yleensä selvittää yhtiön varallisuus, min- 
kä jälkeen yhtiön omaisuus voidaan realisoida ja jakaa 
yhtiökokouksen päätöksellä osakkaille jako-osuuksien 
mukaisesti. Yhtiökokous voi myös päättää vapaaehtoisen 
selvitystilan keskeyttämisestä ja toiminnan jatkamisesta. 
Selvitystilalla ei vastoin yleistä harhaluuloa ole välttämättä 
mitään tekemistä konkurssin tai edes yhtiön liiketoiminnan 


1 Lisätietoja GPL-lisenssistä osoitteesta www.gnu.org. Kaikki avoimen lähdekoodin 
lisenssit eivät edellytä lähdekoodin luovuttamista. Näin on esimerkiksi BSD-lisens- 
sin eri varianteissa. 

2 Välitystuomio 1. syyskuuta 2006 (Helsinki: Välimies Oikeusneuvos Juha Häyhä, 
2006). 

3 Osakassopimus (Shareholders' Agreement), 9. syyskuuta 2000 (Helsinki: Ernst & 
Young, 2000). 

lopettamisen kanssa. 

Xcelera halusi välimiesoikeuden vahvistavan, että yhti- 
ön varat olisi pakko jakaa osakassopimuksen mukaisesti, 
vaikka yhtiötä ei purettaisi. Sopimuksessa oli kohta, jonka 
mukaan sijoittaja saisi rahat, mikäli yhtiön osakkeet olisivat 
minun hallussani selvitystilan päättyessä. 

Välimiesoikeus päätyi toteamaan — aivan kuten jokainen 
sisälukutaitoinen olisi osannut sopimuksesta itsekin lukea 
— että rahat jaettaisiin osakassopimuksen mukaisesti yhtiö- 
tä purettaessa. Sitä ei käsittääkseni kuitenkaan oltu purka- 
massa, vaan tarkoituksena oli etsiä jatkaja. Oikeustaisto oli 
siis turha. Välimiesoikeus ei halunnut ottaa kantaa siihen, 
koskisiko osakassopimus myös muita kuin sopijapuolia eli 
käytännössä osakkeideni ostajaa. 

Ernst & Youngin laatima osakassopimus oli mielestäni 
yksiselitteinen. Sen sopijapuolina olivat minä ja Arcady, 
eikä sitä voisi siirtää sitomaan kolmatta osa-puolta. Ernst & 
Young totesi seuraavaa lähettämässään kommentissa. 


Mikäli jäljelle jäävät osakkaat eivät [lunastus] oikeuttaan 
käytä, voidaan osakkeet myydä vapaasti kolmannelle 
taholle, ja sijoittajatahon / jäljelle jäävien osakkaiden 
voidaan katsoa oikeudestaan luopumalla hyväksyvän 
osakkeiden siirron ja sen seuraamukset. Koska sopimuk- 
sessa ei nimenomaisesti määrätä, että tällainen kolmas 
taho pitää myynti-/ostotilanteessa sitouttaa sopimukseen, 
ei näin myöskään automaattisesti tapahdu. Sitouttaminen 
pitää siis erikseen tehdä sopimusteitse, mikä käytännössä 
saattaa olla enemmän teoreettinen vaihtoehto. Ellei näin 
tehdä, ei kolmas osapuoli tule osakassopimuksen osa- 
puoleksi, eikä osakassopimus näin ollen sido tätä uutta 

osakasta.! 


Välimiesoikeuden päätös oli kuvaava. Oikeusneuvos Juha 
Häyhä siteerasi ympäripyöreästi aihetta etäisesti sivuavia 
lainkohtia, joissa ei otettu kantaa puoleen eikä toiseen. 
Häyhän käsissä riskisijoitus muuttui pääomalainaksi. Kysy- 
mys osakkeiden myynnistä kolmannelle osapuolelle sivuu- 
tettiin toimivallan ulkopuolisena asiana. Minulle ei ollut 
siinä mitään uutta, mutta Suomen oikeusjärjestelmän hie- 
nouksiin vielä perehtymätön Päivi oli ällistynyt siitä, miten 
asioita hoidetaan. Sopimuksilla ei ole kuin suuntaa antava 
merkitys. Niitä voidaan milloin tahansa tulkita uusista nä- 
kökulmista ja päätyä päinvastaisiin lopputulemiin. 
Luettuamme välimiesoikeuden papereita saimme sellai- 
sen käsityksen, että minä en voisi myydä omistamiani osak- 
keita selvitystilan vuoksi. Pidimme peliä taas kerran mene- 
tettynä. Olimme aidosti köyhiä, sillä minulle näytti jäävän 
myyntitulojen sijasta pelkkiä omaisuusverovelkoja. En 
pystynyt pitämään kiinni Päiville tekemästäni lupaukses- 
ta. Olin ollut ennen lähtöämme siinä luulossa, että SOT:n 
osakkeilla olisi enemmän arvoa kuin jätepaperilla. Aloin 
haikailla takaisin Antaijiin, sillä halpakin oli köyhälle liian 
kallista, kun rahaa ei ollut tulossa. Päivi halasi minua ja sa- 
noi, että hänellä oli jo kaikki, mitä hän tarvitsi ja mistä hän 
oli ikinä uskaltanut unelmoida. Rahalla ei ollut merkitystä. 
Me pärjäisimme pienilläkin säästöillä vielä pitkään, kun 
eläisimme tapamme mukaan kitsaasti. Päivi ehdotti, että 
jäisimme Thaimaaseen tai johonkin muuhun Aasian maa- 
han. Olimme viihtyneet kolmannen maailman maissa. Pää- 
simme nauttimaan edullisista hinnoista eivätkä ihmiset ol- 
leet itseään tai työtään täynnä. Työnteko ei myöskään ollut 


1 Erkka Talvinko: ”[Fwd: Re: Osakassopimus [Email checked - EMEA]]”, sähkö- 
posti Asiamiehelle, 8. joulukuuta 2006. Viesti sisälsi kommentin osakassopimuk- 
sen laatineelta Ernst & Youngin Maria Parkerilta. 

Päivin mielestä huono asia, kunhan saisimme olla yhdessä. 

Tovin asiaa sulateltuamme välimiesoikeuden päätös 
tuntui helpottavalta. SOT:n asioissa oli ollut pahinta jatku- 
va epävarmuus ja epätietoisuus. Välimiesoikeuden päätös 
näytti pistävän lopun arpomiselle. Vaikka se tiesi meille kä- 
sittämätöntä taloudellista menetystä, jäimme ennemmin- 
kin harmittelemaan hyvän yrityksen päätymistä teuraalle. 

Arvelin asiamieheni olevan kovassa paineessa, sillä hän 
oli ilmaissut tavoitteekseen hankkia elämäntyölleni rahal- 
lista vastinetta.' Tällä hän ei varmaankaan ollut tarkoitta- 
nut negatiivista myyntivoittoa. Kirjoitin, että pärjäisimme 
rahoittakin. Asiamieheni mukaan välimiesoikeuden päätös 
ei kuitenkaan ollut niin yksioikoinen, millaiseksi me sen 
tulkitsimme. Selvitystila ei hänen mukaansa estänyt osak- 
keiden myyntiä. Välimiesoikeuden päätös ei myöskään kos- 
kenut tilannetta, jossa osakkeeni olisi myyty liiketoiminnan 
jatkajalle. Palasimme takaisin lähtöruutuun. 


1 Asiamies: ”Keskustelua Willestä ja hallituksesta”, sähköposti Santeri Kannistolle, 
14. marraskuuta 2006. Asiamies kertasi aiemman suullisesti ilmoittamansa tavoit- 
teen kirjallisesti tässä sähköpostissa. 

OSAKEKAUPPA 


Asiamieheni ehdotti SOT:n osakkeiden myymistä ”peli- 
miehelle? joka uskaltaisi kantaa ostoon sisältyvän oikeu- 
denkäyntiriskin.' Hän nimittäin epäili Xceleran asianajajan 
Palotien haastavan myös ostajan. Silmissä kiiluivat yhtiön 
kassavarat sijoitetun pääoman tuoton kustannuksella. Mie- 
tin, mikä oli ohjannut näin lyhytnäköiseen ajatteluun? Läh- 
tiessämme olimme olleet Gustav Vikin kanssa yhtä mieltä 
jatkajan etsimisestä. Oliko syynä kaupanteon pitkittymi- 
nen, Palotien mahdolliset ongelmat päämiehensä, Vikin, 
kanssa vai jokin tuntematon syy? 

Tarjosin osakkeitani Jon ”Maddog” Hallille. Hän oli pi- 
tänyt suhtautumistani rahaan typeränä ja pyytänyt minua 
lähettämään itselleen sekin SOT:n rahoista, kun rahalla ei 
kerran ollut minulle mitään merkitystä. Maddog ei ilmei- 
sesti uskonut tarjoukseni olevan todellinen tai sitten hän 
pelkäsi oikeustaistelua. Joka tapauksessa hän kieltäytyi 
kunniasta enkä ole sen koommin kuullut miehestä. 

Mietin muita vaihtoehtoja, sillä asiamieheni oli heit- 
tänyt pallon minulle. Häneltä olivat eväät ilmeisesti lop- 
puneet. Istuessamme bussissa matkalla ruokaostoksille 
Carrefouriin keksin, että yhteinen yrittäjäystävämme olisi 
ehkä sopiva jatkaja. Mies oli kirjaimellisesti pelimies. Hän 
aloitteli bisneksiensä ohella uraa pokerinpelaamisen am- 
mattilaisena ja oli pelannut aiemmin biljardia puoliammat- 
tilaisena. Ystävämme oli luonteeltaan yrittäjä. Hänellä oli 
vahva usko omiin kykyihinsä ja vankkumaton luottamus 
tietoyhteiskuntaan. 

Kun palasimme takaisin kotiin, viestitin hänelle eh- 
dotuksesta. Mies innostuikin heti. Asiamiehelleni ker- 
roin kaupan ehdoista ja pyysin häntä toimittamaan kaikki 


1 Asiamies: ”Jatkosta”, sähköposti Santeri Kannistolle, 8. syyskuuta 2006. 

tarvittava tiedot. Sovittu kauppasumma oli huomattavasti 
alkuperäistä pienempi. Se oli kuitenkin paljon enemmän 
kuin ei mitään, johon olimme varautuneet. 

Ystävästämme ei kuulunut pitkään aikaan mitään. Kun 
saimme häneen lopulta yhteyden, mies ilmoitti olevansa 
edelleen kiinnostunut SOT:stä. Asiamiehelläni ei vain kuu- 
lemma ollut ollut aikaa hoitaa asiaa hänen kanssaan eteen- 
päin. 

Kaupantekovaiheessa ympärillä myllersi. Jouduimme 
syyskuun 19. päivänä todistamaan Thaimaan sotilasvallan- 
kaappausta. Satuin laittamaan kyseisenä iltana television 
päälle yhdeksän aikaan ja näimme BBC:ltä, kuinka tankit 
vyöryivät Bangkokin kaduille. Maahan oli julistettu poik- 
keustila. Tuossa vaiheessa ei ollut vielä selvää, mitä oli ta- 
pahtunut. Minä epäilin syyksi kuninkaan järjestämää soti- 
lasvallankaappausta. Asiantuntijat eri puolilla maapalloa 
olivat tapahtumista yllättyneitä. Heidän mukaansa Thai- 
maan talous oli ollut vakaa ja demokratia dynaaminen. Maa 
oli itse asiassa melko kehittynyt, eikä vallankumouksiakaan 
ollut nähty viiteentoista vuoteen. 

Meillä oli syyskuun ajan huoneessamme langaton In- 
ternet-yhteys, jota tarvittiin SOT:n asioiden hoitamiseksi. 
Huomasimme kansainvälisten uutistoimistojen ja sanoma- 
lehtien webbisivuilta, että uutinen oli päätynyt etusivuille, 
myös Helsingin Sanomiin. Oli vain ajan kysymys, koska 
meille alkaisi sataa maailmalta huolestuneita viestejä. Uu- 
tisissa mittasuhteet vääristyvät. Keväällä olimme saaneet 
todistaa samaa Brasiliassa. Saimme viestejä ihmisiltä, jot- 
ka olivat kuulleet uutisia Sao Paulon vankilamellakoista. 
Me olimme kuitenkin Porto Alegressa satojen kilometrien 
päässä. 

Euroopasta tai Yhdysvalloista käsin näytti epäilemät- 
tä siltä kuin koko Thaimaa olisi ollut sekasorron vallassa. 

CNN lietsoi parhaansa mukaan pelkoa otsikollaan ”Tur- 
moil in Thailand”. Hesarin uutisen mukaan Suomessa oltiin 
onneksi rauhallisia. Aurinkomatkojen edustaja totesi, että 
matkoja tehtäisiin maahan tavalliseen tapaan ja Finnairin 
tiedottajan mukaan Bangkokin lentokenttä toimi normaa- 
listi. 

Ensimmäinen viesti ei tullutkaan huolestuneilta ystävil- 
tä ja sukulaisilta, vaan Xceleralta. Yhtiö ilmoitti, ettei se us- 
konut osaketarjouksen olevan aito.' Ostajakandidaatti taas 
kertoi saaneensa kolmelta eri kirjanpitäjältä neuvon pysyä 
SOT:stä erossa jonkun uuden, 1. syyskuuta voimaan astu- 
neen lainmuutoksen takia.? Emme tunteneet lakia, mutta 
ystävämme pelkäsi jäävänsä kaupassa tappiolle. Päätelmä 
kuulosti järjettömältä. Yhtiön kassassa oli läjäpäin rahaa lii- 
ketoiminnan jatkamiseen. 

Keskityimme seuraamaan Thaimaan uutisia ja kuu- 
limme, että maalle oli jo valittu uusi pääministeri. Samalla 
sotatilalaki oli tullut voimaan. Aloin spekuloida, tarvitsi- 
siko meidän matkustaa lainkaan viisumin uusintaan siinä 
kuussa. Thaimaan viisumisäännökset edellyttävät vähän 
väliä maasta poistumista. Pidimme muiden ulkomaalais- 
ten tavoin järjestelmää idioottimaisena. Viisumisäännökset 
luovat maasta kuin maasta kielteisen mielikuvan. Yhtäältä 
halutaan maksavia asiakkaita, mutta samanaikaisesti heitä 
karkotetaan ahnehtimalla rahaa vastikkeetta pelkästä si- 
säänpääsystä. 

Huolestunutta postia alkoi tippua pikkuhiljaa ystävil- 
tämme Argentiinasta, Brasiliasta, Virosta ja Suomesta. Li- 
säksi vanhempamme olivat kokoontuneet Tampereelle 
juttelemaan kanssamme verkossa. Vakuutimme Thaimaan 


1 Gustav Vik: ”Re: SOT's shares”, sähköposti Santeri Kannistolle, 19. syyskuuta 
2006. 

2 Ostajakandidaatti: ”[Ei otsikkoa], chat Santeri Kanniston kanssa, 19. syyskuuta 
2006. 

tilanteen pysyneen rauhallisena. 

Asiamieheni kertoi epäröivänsä kaupantekoa, sillä ystä- 
vämme oli suunnitellut maksavansa osakkeet yhtiölainalla.! 
Hän epäili, että jäisin nuolemaan näppejäni. Näin oli kuu- 
lemma käynyt erään yhtiön selvitystilassa, jota hän oli ollut 
hoitamassa. Me totesimme, että luotimme kyllä ystävääm- 
me ja siihen, että saisimme rahat. 

Viikko meni eikä mitään kuulunut. Juttelimme verkossa 
uudelleen vain saadaksemme kuulla, ettei asiamieheni ollut 
tehnyt mitään kaupan hyväksi. Hän kyseli minulta, oliko 
ostajasta kuulunut. Olin turhautunut. Mies oli alkanut soo- 
loilla ja uskoi jääräpäisesti omiin mielipiteisiinsä objektiivi- 
sena totuutena. Samaan aikaan hän vakuutti minulle kuin 
idiootille: ”Teen aivan niin kuin Sinä haluat, Sinähän ne 
osakkeet omistat”? 

Objektiivisuus oli minulle harha.* Olin havahtunut sii- 
hen entisen tyttöystäväni avustuksella. Hän sai eräänä il- 
tana päähänsä, että minä olin pettänyt häntä ex-puolisoni 
kanssa. Todiste oli selvä ja yksiselitteinen: pihalla tönöt- 
täneen lampun varjostin oli vinossa. Exäni oli kuulemma 
tönäissyt sitä tullessaan tapaamaan minua salaa. Itse kuvit- 
telin, että kovalla tuulella oli asiassa osuutta. Silmäni avau- 
tuivat. Ymmärsin, että salaliittoteoria oli tyttöystävälleni 
aivan yhtä todellinen kuin tuuliteoria minulle. Kutsuin ha- 
vaintoani maailmankaikkeuden epälineaarisuudeksi. 

Koulussa opetettiin objektiivisesti, että pieni Suomi kävi 
puolustustaistelua suurta Neuvostoliittoa vastaan. Samaan 


1 Asiamies: ”Osakkeiden kauppahinnan maksu”, sähköposti Santeri Kannistolle, 20. 
syyskuuta 2006. 

2 Asiamies: ”[Ei otsikkoa], chat Santeri Kanniston kanssa, 29. syyskuuta 2006. 

3 Kieli ja kommunikaatio perustuvat objektiivisuuden harhaan. Myös oikeusjärjes- 
telmä rakentuu tämän harhan varaan, eikä se voi siksi toimia edes teoriassa. Oikeu- 
det edustavat enemmistön tai voimakkaamman valtion tahtoa ja oikeutta saavat ne, 
jotka toimivat enemmistön ehdoilla. Tuomio on enemmistön kosto. Mitä tapahtui 
toisen posken kääntämiselle ja anteeksiannolle, tai ensimmäisen kiven heittämisel- 
le? Vanhan sisilialaisen sananparren mukaan: kun haluat kostaa, kaiva kaksi hautaa. 

aikaan venäläiset taas näkivät Suomen hyökänneen rinta 
rinnan natsi-Saksan kanssa itseään vastaan. Kumpi on oi- 
keassa ja mikä on totuus? Jokaisella on oma, vankkumaton 
näkemyksensä objektiivisesta totuudesta ja varmaa on vain 
se, että se on erilainen kuin muilla. ”Opinions are like as- 
sholes, everyone has one” kuten Heenan tapasi sanoa. Ob- 
jektiivinen totuus riippuu havainnoijasta. Näin sekä objek- 
tiivisuus että totuus ovat molemmat harhoja. 

Asiamieheni motivaatio tuntui myös kadonneen tyystin. 
Hän ei kuulemma nähnyt järkeä viedä kauppaa eteenpäin, 
kun ”tyhjän saisi pyytämättäkin”.' Kaupanteon venymi- 
nen murensi uskoani ystävämme mahdollisuuksiin jatkaa 
SOT:n liiketoimintaa yhtiön osakkaiden edun mukaisesti. 
Päätin neuvottelut, otin myynnin omiin käsiini ja tarjosin 
SOT:tä parille tutulleni, joita arvelin firman kiinnostavan. 

Pian sain vastauksen vanhalta opiskelukaveriltani Wille 
Kuutilta. Hän oli pyörittänyt Rovaniemen ammattikorkea- 
koulun lehtorin viran ja atk-kirjailijan uran ohella Softwille- 
nimistä firmaansa ja haaveili pistävänsä ison pyörän pyöri- 
mään.? Ohjasin Kuuttia kääntymään asiamieheni puoleen 
yksityiskohtien osalta. Tällä oli kaikki yhtiötä koskevat pa- 
perit ja tuoreimmat tiedot. Aika alkoi käydä vähiin. Palotie 
vaati, että selvitystila viedään välittömästi loppuun ja varat 
jaetaan. Laitoin paimenkirjeen asiamiehelle ja toimitin 
Xceleralle lunastustarjouksen. Heillä oli osakassopimuksen 
mukaan etuosto-oikeus minun osakkeisiini. 

Oli toimittava pikaisesti. Kirjoitin asiamiehelleni, että 
minulta oli tässä vaiheessa turha odottaa kommentte- 
ja. Olin pyytänyt asiamiestäni kutsumaan kokoon yli- 
määräisen yhtiökokouksen selvitystilan lopettamiseksi 


1 Asiamies: ”[Ei otsikkoa], chat Santeri Kanniston kanssa, 29. syyskuuta 2006. 

2 Wille Kuutti, Ilkka Kokkarinen ja Juha Niemi: Tietokonegrafiikka, (Helsinki: Satku, 
2001); Wille Kuutti: Käytettävyys (Helsinki: Talentum Media, 2003); Wille Kuutti 
ja Ari Rantala: Linux Peruskirja, 3. uudistettu painos (Helsinki: Docendo, 2007). 

ensimmäisen kerran jo syyskuussa, mutta jostain syystä hän 
viivytteli vaatimuksistani huolimatta edelleen.' Hänen mu- 
kaansa minä en ollut enää ”toimitusjohtaja ja hän alainen, 
jota voi potkia päähän”? Mietin, millä valtuuksilla mies ku- 
vitteli toimivansa? Omistin edelleen yli 70 prosenttia yhti- 
ön osakkeista ja olin valtuuttanut hänet edustamaan näitä 
osakkeita. 

Mieleeni muistui, miten lapsuudenkodissani oli harras- 
tettu oikeusleikkejä. Kun jotain ikävää sattui, isäni esiintyi 
tuomarina. Hän kuulusteli asianosaiset, eli minut ja sisare- 
ni, ja langetti tuomionsa. Isälläni oli aivan pistämätön oi- 
keustaju ja vankkumaton usko omaan oikeudenmukaisuu- 
teensa. Hän oli aina oikeassa. Tuntui kuin asiamieheni olisi 
tuomaroinut minua samalla tavalla selvitysmiehen saarnas- 
tuolistaan. 

Asiamies vetäytyi toiseen yhtiöstä itselleen hamua- 
maansa rooliin, selvitysmieheksi: ”Faktisesti olen kuiten- 
kin SOT:n yhtiökokouksen nimittämä selvitysmies, jonka 
tehtävänä on saattaa selvitystila päätökseen. En ole palkkaa- 
masi asiamies. Jos olet niin luullut, olet ymmärtänyt asian 
väärin”* Näytti siltä, että selvitysmiehenä hän ei tuntenut 
olevansa velvollinen pitämään kiinni toimeksiannostaan, 
vaikka olin maksanut palveluksista pitkän pennin. 

Asiamies kehua retosteli meille sähköpostitse rakenta- 
vansa SOT:n korkeilla palkoilla taloa tyttärelleen ja asu- 
vansa ilmaiseksi yhtiön talossa Kauniaisissa.* Hän näytti 
käyttävän yhtiön resursseja kuin omiaan. Ihmettelimme 


1 Santeri Kannisto: ”Hallituksen valinta ja kommentteja sopimukseen”, sähköposti 
Asiamiehelle, 14. marraskuuta 2006. Mainitsen kirjeessäni, että pyydän selvitysti- 
lasta poistamista jo neljättä kertaa. 

2 Asiamies: ””Re: SOT:n nykytilasta”, sähköposti Santeri Kannistolle, 20. marras- 
kuuta 2006. 

3 Asiamies: ”Re: SOT:n nykytilasta”, sähköposti Santeri Kannistolle, 20. marraskuu- 
ta 2006. 

4 Asiamies: ”Kuulumisia”, sähköposti Päivi ja Santeri Kannistolle, 31. elokuuta 2005. 

hieman, mutta ajattelimme hänen palkitsevan itseään lop- 
pusuoralla olevasta, hyvin hoidetusta myyntitoimeksian- 
nosta emmekä puuttuneet asioihin. Olin antanut hänelle 
vapaat kädet enkä ollut aiemmin kyseenalaistanut hänen 
arvostelukykyään. Viikkoa ennen selvitysmiehen rooliin 
linnoittautumistaan hän oli vielä kirjoittanut minun asioi- 
deni hoidon olevan etusijalla: ”Tässä tilanteessa olen prio- 
risoinut asiat omalta kohdaltani niin, että yritän hoitaa 
kaupat”! 

Vetäytyminen selvitysmiehen kuoreen edusti lakimie- 
hille tyypillistä temppua. Se olisi onnistunut, jos minä en 
olisi jättänyt kaikkia asioita täysin hänen päätettäväkseen. 
Lakimiehet kysyvät nimittäin jatkuvasti asiakkailtaan näi- 
den mielipidettä siitä, mihin suuntaan edetään ja miten. 
Näin lakimiehet saattavat myöhemmin perustella epäonnis- 
tumisiaan asiakkaiden hölmöillä vaatimuksilla. 

Toisaalta asiamies saattoi oikeasti kaivata minulta ohjei- 
ta ja neuvoja, ja päätyi ehkä niiden puuttuessa tuuliajolle. 
Hänellä ei ollut kokemusta yrityksen johtamisesta, ohjel- 
mistoista, myynnistä eikä riskisijoittajista. Olinko valinnut 
tehtävään väärän miehen? Alun perin hyödylliseltä vai- 
kuttaneesta lakimiehen koulutuksestakin tuli riippakivi ja 
onnistumisen este. Lakimiehillä kun on tavoitteena yrittää 
kariuttaa sopimuksia niiden solmimisen sijasta. 

Asiamieheni mukaan Kuutti oli kiinnostunut ostamaan 
osakkeeni.? Ohjeistin häntä yhä uudelleen pitämään sen 
ylimääräisen yhtiökokouksen, jossa selvitystila lopetet- 
taisiin. Pidin järkevimpänä suojella uutta omistajaa alku- 
vaiheessa Palotien oikuilta, sillä tämä yrittäisi mitä toden- 
näköisimmin torpedoida kaupan. Laadin Xceleralle vielä 
uuden lunastustarjouksen ja lähetin sen mukana Kuutista 


1 Asiamies: ”Keskustelua Willestä ja hallituksesta”, sähköposti Santeri Kannistolle, 
14. marraskuuta 2006. 
2 Asiamies: ”Osakekaupat”, sähköposti Santeri Kannistolle, 5. marraskuuta 2006. 

kertovan suosituskirjeen. Olin varma yhtiön menestyksestä 
Kuutin käsissä.' Xcelera kuittasi tarjouksen vaatimalla sel- 
vitysmiestä myymään SOT:n IPR:t eli aineettomat oikeu- 
det Kuutille 20 000 euron hintaan.? Xceleran juoksupoika 
Per Johansson teki tuon tarjouksen minun selkäni takana. 

Pitkien taivuttelujen ja lukuisten rumien sanojen jälkeen 
asiamieheni lupasi lopulta pitää ylimääräisen yhtiökokouk- 
sen. Hän ei kuitenkaan halunnut edustaa minua kokouk- 
sessa valtakirjastani huolimatta, vaan palkkasi tehtävään 
ystävänsä, asianajaja Heikki Leivosen. Asiamies oli tehnyt 
saman tempun viedessään SOT:n selvitystilaan. Hän oli 
pyytänyt minulta ylimääräisen valtakirjan tyttärensä mie- 
helle, Mikko Väänäselle. Annoin valtakirjassa saman sata- 
prosenttisen valtuutukseni myös Väänäselle tehdä kaiken 
asiamiehen haluamalla tavalla. En puuttunut päätöksiin. 
Asiamies käytti toista valtakirjaa yhtiön viemiseksi selvitys- 
tilaan ja itsensä nimittämiseen selvitysmieheksi. 

Ylimääräinen yhtiökokous oli tarkoitus pitää ennen Pa- 
lotien hakemaa väliaikaista turvaamistoimipäätöstä, jon- 
ka tarkoituksena oli estää minua myymästä osakkeitani. 
Kokous ratkaisisi, toteutuisiko kauppa Kuutin kanssa vai 
lankeaisiko SOT:n jatkaminen minulle. Pohdimme leikil- 
lämme, että jälkimmäisessäkin vaihtoehdossa olisi etunsa: 
voisimme muuttaa yhtiön kotipaikan tai perustaa haara- 
konttorin Thaimaaseen. Näin voisimme kävellä Bangkokin 
maahanmuuttovirastoon voittajina eikä typeriä maasta 
poistumisia enää tarvittaisi. 


1 Santeri Kannisto: ”About Wille Kuutti”, sähköposti Gustav Vikille, 10. marraskuuta 
2006. 

2 Per Johansson: ”Offer to sell SOT IP”, sähköposti Asiamiehelle, 3. marraskuuta 
2006. Myöhemmin Tauno Palotie myönsi oikeuksia tarjotun selkäni takana tur- 
vaamistoimihakemuksessaan Espoon käräjäoikeudelle (Veikko Palotie: ”Turvaa- 
mistoimihakemus”, 27.2.2007). 

3 Asiamies: ”Ylimääräinen yhtiökokous”, sähköposti Santeri Kannistolle, 30. touko- 
kuuta 2005. 

Kokous meni myttyyn. Ulosottomiehet olivat syök- 
syneet kaksin kappalein Espoon Tapiolassa pidettyyn 
kokoukseen eikä selvitystilan päättämisestä tullut mitään. 
Palotie sai haettua yksipuolisesti minulle ja asiamiehelle- 
ni 100 000 euron uhkasakon estämään selvitystilan päät- 
tämisen. Asiamieheni mukaan ”tilanne näytti erittäin 
hankalalta”? Olin aavistellut ongelmia, kun asiamies oli 
vetkuttanut ilmeisen epämieluisaa kokousta. Lopputulos 
oli takaisku myös asiamiehelleni, sillä hän näytti jäävän 
SOT:hen kiinni kuin ohjelmavirhe suljettuun lähdekoo- 
diin. Hän oli elätellyt toiveita urakkansa päättymisestä ja 
muhkean selvityspalkkion rahastamisesta. 

Meille oli Päivin kanssa yllätys se, miten hankalaksi 
selvitystilan lopettaminen osoittautui. Asiamieheni mu- 
kaan ongelmia ei pitänyt olla, ja hän oli vakuuttanut myös 
ostajakandidaateille, että selvitystila voidaan purkaa muit- 
ta mutkitta. Nyt mopo näytti keulivan metsään ja pärähti 
päin petäjää. Päivi tuli yhä vakuuttuneemmaksi siitä, että 
Suomessa käydään oikeutta arpakuutiolla. Lakipykälillä on 
vain suuntaa antava merkitys. Niiden olisi pitänyt osakeyh- 
tiölain mukaan varmistaa, että yhtiön selvitystila voidaan 
päättää määräenemmistön tahdon mukaisesti. Tässä tapa- 
uksessa näin ei käynyt. 

Toinen ihmettelyn aiheemme olivat yksipuoliset tuo- 
miot, joita Suomen oikeuslaitos pystyy langettamaan.? 
Oikeusvaltio? Yksipuoliset tuomiot ovat yhtä mullistava 
keksintö kuin Argentiinan salaiset lait. Kumpienkin avul- 
la voidaan tehdä mitä vain. Veistelin Päiville, että nämä 
tapahtumat olisivat ehkä omiaan inspiroimaan hänet 


1 Väliaikainen turvaamistoimi, Espoon käräjäoikeuden päätös 06/849,10. marras- 
kuuta 2006. 

2 Asiamies: ”SOT:n yhtiökokous”, sähköposti Santeri Kannistolle, 16. marraskuuta 
2006 

3 Asiamies: ”Keskustelua Willestä ja hallituksesta”, sähköposti Santeri Kannistolle, 
14. marraskuuta 2006. 

kirjoittamaan SOT:stä kertovan kirjan. 

Minua mietitytti edelleen Xceleran reaktio osakekaup- 
paan ja selvitystilan purkuun. En ymmärtänyt, mikä oli 
muuttanut heidän mielensä. Lähtiessäni Gustav Vikin kans- 
sa käymäni keskustelut olivat yksiselitteisiä. Meillä oli ollut 
yhteisymmärrys siitä, että jatkajan löytäminen olisi toimi- 
tusjohtajana jatkaneen asiamieheni ensisijainen tehtävä. 
Mistä yhtäkkinen takinkääntö johtui, pysyi arvoituksena. 

Tilanne näytti olevan umpikujassa. Sen paremmin minä 
kuin asiamiehenikään emme pystyneet päättämään sel- 
vitystilaa. Epäilin, haluaisiko Kuutti ostaa selvitystilassa 
olevaa yritystä. Lisädramatiikkaa seurasi, kun muutama 
päivä myöhemmin kävelimme Päivin kanssa markkinoille 
ostamaan hedelmiä ja vihanneksia ja poikkesimme matkan 
varrella katsomassa sähköpostit. Saimme äimistykseksem- 
me lukea, että asiamieheni oli ripustanut hanskat naulaan 
SOT:n osakkeiden myynnissä. Jos hän kuulemma pistäisi 
enää yhtään kapuloita Palotien rattaisiin, voisi pahimmassa 
tapauksessa mennä selvitysmiehen palkkio sivu suun. Hän 
voisi myös joutua jopa henkilökohtaisesti vahingonkorva- 
usvelvolliseksi.' Oliko motiivina siis ollut rahanhimo eli 
77 600 euron selvityspalkkio? 

Rikkana rokassa olivat asiamiehen vihjailut siitä, että 
Päivi olisi kirjoittanut sähköposteja minun nimissäni ja lä- 
hettänyt SOT:tä koskevat ”ikävänsävyiset” viestit selkäni 
takana. Päivi pahoitti mielensä. Hän oli pitänyt asiamieheni 
puolta silloinkin, kun minä olin ollut seivästämässä häntä. 
Peruin siltä istumalta asiamiehelleni antamani valtakirjan.? 
Toimeksianto oli päättynyt. 

Asiamies näytti pelkäävän tehneensä virheitä 


1 Asiamies: ”Re: SOT:n nykytilasta”, sähköposti Santeri Kannistolle, 20. marraskuu- 
ta 2006 

2 Santeri Kannisto: ”Re: SOT:n nykytilasta”, sähköposti Asiamiehelle, 20. marras- 
kuuta 2006. 

selvitystilan suhteen ja vetosi toimeksiantonsa jätettyään 
siihen, etten minäkään ollut onnistunut myymään osakkei- 
tani. Tämä oli täysin totta, sillä minä olin jättänyt sen hänen 
hoidettavakseen. Mutta kenen taskuihin olivat kadonneet 
yhtiön kassasta huvenneet sadattuhannet eurot ja mikä oli 
motiivi? Päätin kysyä asiaa suoraan. 

Seuraavana aamuna käpöstelimme jälleen kerran Chiang 
Main rauhaa huokuvaan, auringonpaisteessa kylpevään kir- 
jastoon. Tunnelma oli räikeässä ristiriidassa sähköpostiin, 
jota olin lähettämässä. Pyysin asiamieheltä selvitystä siitä, 
mitä viimeisen kahden vuoden aikana oli tapahtunut. Vaa- 
din häntä muiden muassa selvittämään, miksi yhtiön kassa 
oli huvennut ja mihin rahoja oli hassattu.' 

Juttu haisi pahasti. Vetivätkö asiamieheni ja Palotie, van- 
hat koulukaverukset, yhtä köyttä tulevien palkkioidensa 
toivossa? Vai oliko Palotie pelotellut asiamieheni jättämään 
kaupanteon kesken, kuten asiamieheni lausuma kapuloista 
Palotien rattaissa näytti osoittavan. Ja kuvitteliko asiamie- 
heni, että minä hyväksyisin mukisematta hänen palkkion- 
sa kaiken tämän jälkeen? Heitin kysymykset ilmaan, mutta 
minulla ei ollut aikaa pohtia yksityiskohtia. Piti toimia. 

Asiamieheni luovuttua osakkeideni myynnistä minulla 
oli kaksi vaihtoehtoa. Ensimmäinen oli myydä osakkeet itse 
Kuutille, joka oli edelleen kiinnostunut SOT:stä. Toisena 
vaihtoehtona oli jatkaa yrittämistä itse. Jälkimmäinen ei 
suoranaisesti houkuttanut, mutta oli silti ajatuksena mie- 
lekkäämpi kuin hyvän yrityksen pistäminen lihoiksi. Kum- 
massakin vaihtoehdossa yhtiö piti saada ensin pois selvitys- 
tilasta. Aikaa oli vähän, sillä selvitysmies ilmoitti minulle, 
että hän jakaisi yhtiön varat Xceleralle 15. joulukuuta 2006, 
mikäli osakkeet olisivat edelleen minun hallussani. 


Selvitystilan päättäminen oli minulle henkilökohtaisesti 
1 Santeri Kannisto: ”Selvityspyyntö”, sähköposti Asiamiehelle, 21. marraskuuta 
2006. 

mahdotonta käräjäoikeuden asettaman 100 000 euron uh- 
kasakon takia. Noissa oloissa ainoaksi vaihtoehdoksi jäi 
myydä osakkeet selvitystilassa ja jättää loput ostajan huo- 
leksi. Tämä vaikutti luonnollisesti hintaan, joka oli enää alle 
kolmasosa alkuperäisestä. Lisäksi kauppa tehtiin Kuutin ja 
hänen asianajajansa vaatimuksesta ehdollisena. Mikäli sel- 
vitystilan päättäminen ei onnistuisikaan, kauppa peruun- 
tuisi. Pelkona oli, että Palotie lähtisi hakemaan myös Kuu- 
tille uhkasakkoja. 

Työstin yhtä aikaa sekä kauppaa että vastinetta käräjä- 
oikeudelle Palotien hakemaan turvaamistoimipäätökseen. 
Papereita lueskeltuanikaan en ymmärtänyt, mitä hyötyä 
selvitystilasta oli liiketoiminnan jatkajaa etsittäessä. Päin- 
vastoin, siitä oli tullut kynnyskysymys, kuten useampikin 
osakkeista kiinnostunut oli sanonut. Ostajien epäilyksenä 
oli, ettei yritystä saisi enää elävien kirjoihin, tai Palotie es- 
täisi tempuillaan liiketoiminnan jatkamisen. 

Koko välimiesoikeuden päätös oli perustunut Palotien 
Harrison-Stetson-menetelmällä kehittämiin väitteisiin. Nyt 
tavoitteena oli saada käräjäoikeus eväämään minulta oikeu- 
teni myydä omistamani osakkeet. Melkoinen päätös. Mik- 
rotason esimerkkinä se osoittaisi Suomen hylänneen va- 
paan markkinatalouden ja siirtyneen kommunismiin. Kuka 
haluaisi omistaa sellaisessa yhteiskunnassa mitään, tai mitä 
"omistaminen edes tarkoittaisi ellei hallinta- ja määräämis- 
oikeutta? 

Työstin käräjäoikeuden vastineesta kaksi versiota, koska 
vielä ei ollut selvää, ehtisikö Kuutti ostaa ajoissa osakkeeni. 
Kuutin neuvottelut asianajajan kanssa olivat kesken, vaikka 
meillä olikin keskinäinen yhteisymmärrys. Asiamieheltäni 
en saanut vastauksia kysymyksiini siitä, mitä SOT:ssä oli 
tapahtunut hänen toimitusjohtaja- ja selvitysmieskaudel- 
laan. Mitä syytä hänellä oli salailla asioiden tilaa ja jättää 

vastaamatta, jos pussissa olevat jauhot olivat puhtaita? Oli- 
vatko karkeat virheet käyneet kokeneen lakimiehen tun- 
nolle niin pahasti, että arvostelukyky oli sumentunut ja 
toimeksiantajan vaatimukset oli uhrattu ammattiylpeyden 
suojelemiseksi? 

Sähköpostin ääressä huonosti viihtyvä asiamiehen vai- 
mo vastasi. Tuosta viestistä todentui kolmas mahdollinen 
selitys selvitystilalle.' Kävi nimittäin ilmi, että asiamieheni 
oli harkinnut myyvänsä osakkeeni tyttärelleen. Oliko yh- 
tiö siis ajettu selvitystilaan siksi, että tarkka realisointiarvo 
saatiin määriteltyä niin, ettei kaupassa voinut tulla takkiin? 
Asiamiehen vaimon mukaan myynti oli ollut tarkoitus 
tehdä alihinnalla. Näin yhtiön lihoiksi pistämisen jälkeen 
hänen tyttärelleen olisi jäänyt pesämuna asunnonostoon. 
Asiamies ei kuitenkaan ollut uskaltanut viedä kauppaa pää- 
tökseen oikeudenkäyntikuluriskin vuoksi.? Mikäli Palotie 
olisi alkanut käräjöidä, kulut olisivat saattaneet syödä tavoi- 
tellun sadantuhannen euron voiton. 

Teoria tuntui selittävän sen, miksi asiamieheni motivaa- 
tio katosi välimiesoikeuden päätökseen. Jos tavoitteena oli 
ollut ainoastaan tyttären taloudellinen tukeminen, ymmär- 
sin miksi työt eivät enää maistuneet. Toinen syy saattoi olla 
kesällä humalapäissä käymämme keskustelu. Tyttäreni oli 
laittanut meille sähköpostia: ”Eikö Santerin pitäisi mak- 
saa mun harrastuksista jotain? Hänhän on mun isä. Se on 
vähän epäreiluu, että te vaan matkustelette” Vastasin, että 
toivottavasti sinun ei tarvitse elää elämääsi juoksemalla ra- 
han perässä kuten minun. En usko että hän ymmärsi, mut- 
ta tiedän asia jääneen kypsymään. Kerroin asiamiehelle, 
etten halunnut pilata tyttäreni elämää rahalla enää yhtään 


1 Asiamiehen vaimo: ”Re: Yksityisviesti”, sähköposti Santeri Kannistolle, 21. marras- 
kuuta 2006. 

2 Asiamies: ”Hallituksen valinta ja kommentteja sopimukseen”, sähköposti Santeri 
Kannistolle, 14. marraskuuta 2006 

enempää. Siksi en halunnut tulevista rahoista menevän 
senttiäkään ahneelle ex-puolisolleni. Asiamies oli pöyristy- 
nyt vääristä mielipiteistäni. 

Asiamies tarkoitti varmasti vain hyvää ja tunsi ajavansa 
minun etuani. Tiedän, että hän ei ole paha ihminen eikä 
roisto. Tie helvettiin oli päällystetty hyvillä aikomuksilla. 
Asiat vyöryivät vääjäämättä eteenpäin asiamiehen voimat- 
ta vaikuttaa niihin. Kysymyksiini vastaamatta jättäminen ja 
vikurointi olivat typeriä virheitä, sillä ne vain pahensivat ti- 
lannetta entisestään. Minusta tuntuu, ettei asiamieheni ole 
pystynyt myöntämään näitä asioita edes itselleen. 

Uskoin yhä vahvemmin vanhaan viisauteen, jonka mu- 
kaan ystävien ja sukulaisten kanssa ei pidä tehdä bisnestä. 
Aikaisempien kokemusteni valossa tämä totuus olisi saanut 
upota kovaan kallooni jo aiemmin. Olin lainannut kymme- 
nen vuotta aikaisemmin rahavaikeuksissa olleelle asiamie- 
helleni 7 000 euroa. Tapaus jäi kummittelemaan välillem- 
me, kun hän ei pystynytkään maksamaan rahoja ajallaan 
takaisin. 

Minua harmitti, että selvitystilaa ei ollut poistettu vaa- 
timukseni mukaisesti jo syys-lokakuussa. Näin kaikki osa- 
puolet olisivat välttyneet tarpeettomalta sopalta, ja kauppa 
Kuutin kanssa olisi ollut pulkassa. Nyt Kuutti joutuisi itse 
tappelemaan Palotien kanssa, joka epäilemättä hangoit- 
telisi vastaan, ellei muuten niin palkkionsa puolesta pe- 
läten. Hänen täytyi olla puun ja kuoren välissä Xceleran 
painostuksessa. Toisaalta Xceleran rahat näyttivät palavan 
hänen myötävaikutuksellaan hyvää vauhtia. Pelkästään vä- 
liaikaisen turvaamistoimipäätöksen saaminen oli niellyt 
750 000 euroa vakuudeksi. Ja tuo vakuus laitettaisiin mi- 
nun puoleltani jäihin ainakin siihen saakka, että tuomiois- 
tuin saisi määrättyä vahingonkorvaukset Palotien toimista 
Xceleralle. Xcelera oli vaihtanut asianajotoimistoja useasti, 

mikä saattoi johtua heidän haluttomuudestaan maksaa jut- 
tunsa hävinneille lakimiehilleen. 

Kirjoitin asiakirjoja vähän väliä sammuvalla kannetta- 
vallamme. Jouduin työntämään rakkineen puolen tunnin 
välein pakastinlokeroon jäähtymään, sillä tuuletin oli rik- 
ki ja kone ylikuumeni. Työn tohinassa havahduin, että oli 
joulukuun 2. päivä: SOT:n 1S-vuotissyntymäpäivä. Päivi 
sekoitti meille juhlan kunniaksi irkkukahvit työntekoa ryy- 
dittämään. Olimme lopettaneet kahvinjuonnin Boliviassa, 
koska siellä oli tarjolla vain etäisesti kahvia muistuttavaa 
ruskeaa sokerilitkua, mutta viskillä terästettynä kahvi mais- 
tui edelleen, kunhan ensin mainittua oli riittävästi. Minä 
kirjoitin ja Päivi luki ääneen sitaatteja vanhasta ja uudesta 
osakeyhtiölaista, käräjäoikeuden ja välimiesoikeuden pää- 
töksistä, SOT:n osakassopimuksesta, sähköpostiviesteistä, 
ja muista huonettamme verhonneista papereista aina tar- 
peen mukaan. 

Kaupantekoon oli aikaa alle kaksi viikkoa. Kävimme 
Päivin kanssa kirjastossa tai paikallisten teinien pilaamas- 
sa peliluolassa harva se päivä vaihtamassa Kuutin kanssa 
sähköpostia. Jälkimmäisessä keskittyminen oli vaikeaa, sil- 
lä kakarat huusivat kuin apinalauma toisilleen kuulokkeet 
korvillaan. Nauroimme vedet silmissä, kun saimme luetta- 
vaksemme Kuutin lakimiehen työstämän version kauppa- 
kirjasta. Sopimuksessa oli lakimiehille ominaiseen tapaan 
varauduttu lähes kaikkeen muuhun paitsi satelliitin tippu- 
miseen ostajan päähän. Sopimuksen mukaan ostajalla olisi 
esimerkiksi ollut oikeus ”vähentää kauppahinnasta hänelle 
oikeudenkäynneistä aiheutuvat kustannukset” ja ”vaatia 
myyjältä vakuus ennen ryhtymistä oikeudenkäynteihin”. 
Myyjän olisi myös pitänyt korvata kaikki mahdolliset oi- 
keudenkäyntikulut siinäkin tapauksessa, että kauppa kaa- 
tuisi selvitystilan purkamisen epäonnistumiseen. Lisäksi 

lakimies oli saanut päähänsä, että minä olin syypää SOT:n 
selvitystilaan. 

Kuutti myötäili, kun kerroin hänelle sopimuksen olevan 
huono vitsi, kun ei ollut edes aprillipäivä. Hän vastasi koh- 
tuullistaneensa sopimusta ennen sen lähettämistä. Jäämme 
miettimään, minkälainen alkuperäinen sopimusehdotus 
oli mahtanut olla. Päiville tulivat elävästi mieleen ajat te- 
leoperaattorin palveluksessa ja erinäiset sopimusväännöt 
talon sisällä. Ne olivat paitsi turhaa byrokratiaa, myös silk- 
kaa kieroilua. Erään yhteistyökumppanin tapana oli juuri 
ennen allekirjoitustilaisuutta mennä muuttamaan tekstiä 
siitä ilmoittamatta. Paperit oli aina tavattava alusta loppuun 
uudestaan, kerta toisensa jälkeen. Minun mielestäni so- 
pimuksilla on merkitystä vain silloin, kun asiasta vallitsee 
luottamus. Riitatilanteessa ne muuttuvat samanlaiseksi on- 
gelmajätteeksi kuin yrityksetkin. 

Tässä kaupanteossa näytti onneksi vallitsevan kaupan- 
tekijöiden kesken luottamus, vaikka lakimies yrittikin toi- 
menkuvansa mukaan kylvää epäluuloa ja pilata kaupan. 
Toisaalta, miten hän olisi muuten päässyt laskuttamaan 
lähes 200 euroa tunnilta? Logiikka oli epäilemättä sama 
Palotielläkin. Totesin Kuutille lakimiesten toimia jo vuosia 
sivusta seuranneena, että viivyttely ja hyödyllisen loppu- 
tuloksen estäminen ovat heidän ehdotonta erikoisalaansa. 
Viivyttelyn etuna on se, että toimenpiteisiin sisältyvät riskit 
eivät realisoidu. Näin lakimiesten ei tarvitse kantaa vastuu- 
ta antamistaan suosituksista laskutuksen siitä kärsimättä. 
Toisaalta yksikään käyttämäni lakimies ei ollut kantanut 
vastuuta myöskään niistä riskeistä, jotka olivat hänen ta- 
kiaan realisoituneet. Kunpa minäkin olisin voinut luistella 
vastuusta. Silloin yrittäminen olisi ollut yhtä juhlaa. 

Sain sähköpostia asiamieheltäni. Hän oli selvästi 


1 Wille Kuutti: ”Kauppa”, sähköposti Santeri Kannistolle, 10. joulukuuta 2006. 

huolissaan siitä, ettei ollut enää tietoinen asioiden etene- 
misestä. Hän kyseli minulta vastausta Palotieltä saamaansa 
vastaehdotukseen selvitysmiehen palkkiosta. Palotie tarjosi 
50 000 euroa hänen pyytämänsä 77 600 euron sijasta. Pe- 
rusteluna oli, että selvitysmies oli hävinnyt kaikki SOT:n 
oikeusjutut. Samassa yhteydessä Palotie oli selvitysmiehen 
mukaan esittänyt myös minulle osuutta tuosta summasta, 
mikäli luovuttaisin.' Naurahdin ja mietin, että paljonpa Pa- 
lotie asiakkaansa omistamia SOT:n osakkeita arvosti. Jätin 
vastaamatta röyhkeään tarjoukseen ja ilmoitin vastustavani 
minkäänlaisen selvityspalkkion maksamista perusteetto- 
mana. En ymmärtänyt alun alkaenkaan, miksi yhtiö oli vie- 
ty selvitystilaan. 

Kauppa nytkähti eteenpäin, kun Kuutti teki kaksi päi- 
vää ennen h-hetkeä asianajajansa varoitteluista huolimatta 
oman kauppakirjaehdotuksensa. Säädimme enää muu- 
tamaa yksityiskohtaa. Kehotin häntä painottamaan sopi- 
muksessa yrittäjyyttä, ettei Palotie yrittäisi tulkita kauppaa 
käteisvarojen kääntämisyritykseksi ja estää näin liiketoi- 
minnan aloittamista. 

Kauppa oli määrä solmia 14.12.2006, päivää ennen kuin 
selvitystila vietäisiin loppuun.? Vanha koulukaverini ja 
hyvä ystäväni Antti Leijala oli lupautunut allekirjoittamaan 
kauppakirjan puolestani ja toimittamaan kirjoittamani lau- 
suman käräjäoikeudelle. Valvottuani papereiden parissa aa- 
mutuimiin olin onneksi huomannut, että vastineeseen oli 
eksynyt virhe. Termit "hakija ja ”kantaja' olivat menneet 
sekaisin. Oikeudelta olisivat epäilemättä menneet pasmat 
sekaisin, jos he olisivat lukeneet minun vaativan itseltäni 


vahingonkorvauksia. 

1 Asiamies: ”Re: Osakassopimuksesta”, sähköposti Santeri Kannistolle, 10. marras- 
kuuta 2006. 

2 Kauppakirja Santeri Kannisto ja Wille Kuutti, 14.12.2006 (ei julkinen); Santeri 
Kanniston lausuma Espoon käräjäoikeudelle turvaamistoimipäätöksestä, 14. joulu- 
kuuta 2006. 

Ystäväni oli vielä toimistolla ja sai korjatun kappaleen 
matkaansa. Hän totesi, ettei kaupantekoa sivusta seuran- 
neena enää ihmetellyt lainkaan, miksi minä en halunnut 
jatkaa. Vastasin, että tämä oli vielä varsin vaatimatonta jää- 
vuoren huippua aikaisempaan verrattuna, kuten olet tätä 
kirjaa lukiessasi varmasti huomannut. Suomessa elämäni 
oli ollut kuin Kauniista ja rohkeista. Ison yrityksen työn- 
tekijänäkin törmää tietysti kaikenlaiseen, mutta yrittäjän 
kannalta asiat näyttäytyvät räikeämmässä valossa. Yrittäjä 
kantaa riskit ja vastuut yksin omilla harteillaan, henkilö- 
kohtaisesti. Hänellä on kimpussaan verottaja ja oikeuslai- 
tos. Isossa yrityksessä vastuuta kartellaan eikä sen kantajaa 
ole tiettävästi vielä löydetty. Verottaja täyttää veroilmoituk- 
sen valmiiksi ja oikeuslaitos puolustaa enemmistöön kuu- 
luvaa. Työntekijä voi epäonnistuessaan leimata syypääksi 
turvallisesti esimerkiksi markkinavoimat tai suhdanteet. 

Menimme kirjastoon odottamaan ilmoitusta kaupan al- 
lekirjoittamisesta kello 12 Suomen aikaa. Silloin Kuutin oli 
määrä saapua Rovaniemeltä Helsinkiin. Hän oli laittanut 
minulle ennen lähtöään viestin, että hänellä oli ”hyvät hyti- 
nät kaupasta, vaikka järki sanoikin muuta”. 

Seurasimme silmä kovana viestien saapumista. Suurin 
osa oli vääriä hälytyksiä. Tallinnan vanhat SOT:läiset olivat 
hiljattain perustaneet postituslistan, jota ajettiin ahkerasti 
sisään. Luukkuumme ponnahtaneet uudet viestit olivatkin 
etupäässä testejä tai joidenkin listalaisten harmittelua sii- 
tä, etteivät he pystyneet lähettämään viestejä listalle. Nau- 
roimme hyväntahtoisesti poikien innostukselle. Päivi totesi 
minun nauttivan silminnähden, kun sain jutella ja vaihtaa 
kuulumisia tallinnalaisten kanssa. 

Pojat olivat järjestäneet viikkoa aiemmin SOT:n poru- 
kalla saunaillan, johon emme harmiksemme ehtineet mu- 
kaan. Olimme kuitenkin kirjoittaneet paikan päällä ääneen 

luettavaksi kirjeen. Tunnustin siinä, ettei raha ollut SOT:stä 
lähtöni syy ja toivoin, ettei kateus veisi kaloja vedestä. Osa 
työkavereistani oli nimittäin kuvitellut, että minä olin ra- 
hastanut firmasta sievoisen summan, vaikka tosiasiassa 
matkustimme minimaalisella budjetilla ilman SOT:n raho- 
ja. 

Kun viesti kaupan allekirjoituksesta tuli, aloitimme 
lehdistötiedotteiden postittamisen.' IT-viikko julkaisi uu- 
tisen saman tien etusivullaan, minun vanhalla kuvallani 
varustettuna: ”Kuutti nostaa SOT:n purjeet”? Juttu oli 1ä- 
hes sanatarkkaan lähettämämme tiedote ja siinä oli linkki 
blogiimme. Päivin mukaan näytin lievästi sanottuna oudol- 
ta bisneslookissani: enemmän hiuksia päässä, vähemmän 
karvaa leuassa ja puku päällä. 

Hengähdimme syksyn urakasta. Nyt oli ostajan tehtä- 
vä tiedottaa kaupan toteutumisesta, päättää selvitystila ja 
ratkaista, mitä hän tekisi selvitysmiehen palkkiolle. Kiitin 
tiedotusvälineiden kautta sekä Palotietä että Vikiä kärsiväl- 
lisyydestä kaupan venyttyä tarpeettomasti. Julkisuus olisi 
jatkossa omiaan vähentämään Palotien halua kiusantekoon. 
Mitä enemmän asia olisi esillä julkisuudessa, sitä ikäväm- 
pään välikäteen hän joutuisi, mikäli tekisi källejä Kuutille. 
Palotien toimintatavat olisivat skuuppiainesta hänen pää- 
miehensä toilailuista puhumattakaan. Myös SOT:n kohta- 
losta kiersi julkisuudessa huhuja, jotka oli syytä oikaista. 
Väärinkäsitykset johtuivat selvitystilan sekoittamisesta 
konkurssiin. 

Päivi muistutti, että uutinen nostaisi jälleen kerran ka- 
teuden pintaan. Se tapahtui juuri, kun olimme päässeet 


1 ”SOT sai Wille Kuutista uuden yrittäjän”, tiedote, 14. joulukuuta 2006. 

2 Tuomas Karvonen: ”Kuutti nostaa SOT:n purjeet”, IT-viikko, 14. joulukuuta 2006. 
Myöhemmin uutisen julkaisi myös mm. Tietoviikko. Laurila, Jenni: ”Wille Kuutti 
astuu SOT:n johtoon”, Tietoviikko, 20. joulukuuta 2006. 

3 ”SOT Linux palaamassa?”, keskustelu Ubuntu Suomi-keskusteluryhmässä, 
https://forum.ubuntu-fi.org/index.php?topic=7279.0, 14. joulukuuta 2006. 

tunnustamasta olevamme köyhiä kengännauhamatkaajia. 
Suo siellä, vetelä täällä. Kukaan uutisen lukijoistahan ei 
tiennyt, että osakkeet siirtyivät ostajalle maksutta. Tule- 
vista oikeudenkäynneistä koituva kuluriski jäi kuitenkin 
hänen kannettavakseen. Minulle rahaa tulisi siinä tapauk- 
sessa, että SOT:n liiketoimintaa päästäisiin toden teolla jat- 
kamaan. Matkassa olisi vielä monta muttaa, kuten saimme 
pian todeta. 

Ensimmäinen tuli siitä, että selvitysmies kieltäytyi kut- 
sumasta koolle ylimääräistä yhtiökokousta Kuutin vaa- 
timuksesta piittaamatta. Selvitysmies pelkäsi ilmeisesti 
käräjäoikeuden 100 000 euron uhkasakkoa. Reaktio oli vä- 
hintäänkin omituinen, sillä uusi omistaja olisi päättänyt sel- 
vitystilan eikä selvitysmies. Kuutin suhteen selvitysmies ei 
näköjään pelännyt henkilökohtaista vahingonkorvausvas- 
tuuta. Kuutti ei kuitenkaan ehtinyt ryhtyä toimenpiteisiin 
selvitysmiestä kohtaan ennen kuin käräjäoikeuden päätös 
turvaamistoimen kumoamisesta tuli. 

Minä huomasin olevani oikeudenkäynnissä niin mar- 
ginaalinen tekijä, ettei minua ollut tarpeen pitää edes ajan 
tasalla minua koskeneista päätöksistä. Sain käräjäoikeuden 
päätöksen vasta myöhemmin ostajalta. Päätös oli tällä ker- 
taa Kuutin sanoin lähes erinomaisen hyvä, koska käräjäoi- 
keus katsoi Xceleran vaatimukset täysin perusteettomiksi.! 

Palotie ei luovuttanut. Hän ilmoitti valittavansa kärä- 
jäoikeuden päätöksestä hovioikeuteen. Kehotin Kuuttia 
pitämään yhtiökokouksen mahdollisimman pian, ettei Pa- 
lotie saisi lisää vettä myllyynsä ja keksisi tulkita viivyttelys- 
tä johtuen Kuutin ostaneen pelkän jako-osuuden. Kuutti 
kuitenkin viivytteli tiukan aikataulunsa takia, tai ehkä vielä 
todennäköisimmin lakimiehensä neuvosta. Yhtiökoko- 


us järjestettiin lopulta vasta maaliskuussa. Palotien sijasta 
1 Espoon käräjäoikeuden päätös väliaikaisen turvaamistoimen peruuttamisesta, 
Päätös 07/337, 19. tammikuuta 2007. 

kokoukseen osallistui Kuutin mukaan joku nuori, avustava 
lakimieskloppi. 

Palotie yritti parhaansa mukaan pelotella Kuutiltakin 
pupun pöksyyn. Seuraavana vetona oli vaatia uutta yksi- 
puolista turvaamistoimipäätöstä, jolla SOT:n omaisuus 
laitettaisiin takavarikkoon Xceleran saatavien turvaami- 
seksi. Palotien mukaan vähemmistöosakkaan oli saatava 
osuutensa, koska yhtiö oli haettu selvitystilaan. Hän yritti 
selitellä Kuutin kanssa tekemääni kauppaa pelkäksi bulvaa- 
nijärjestelyksi. Sen tarkoituksena kuulemma oli, että yhtiö 
palaisi takaisin minun omistukseeni.' Palotien perusteluina 
oli muiden muassa se, että kauppa oli tehty ”epätavanomai- 
sin ehdoin”. Nurinkurista väitteessä oli se, että näihin epä- 
tavallisiin ehtoihin oli pitänyt suostua nimenomaan Palo- 
tien epätavanomaisten toimintatapojen takia. Palotieltä oli 
myös jäänyt lukematta oikeudelle antamastani lausumasta 
kohta, jossa kerroin: ”Mikäli osakekauppa ei jostain syystä 
onnistuisi, ei vastaaja Kannistolla ole juuri muita vaihtoeh- 
toja kuin palata yrittäjäksi velkojensa maksamiseksi ja elä- 
mäntyönsä pelastamiseksi”. 

Ostaja ei luonnollisesti halunnut ottaa riskiä siitä, että 
maksaisi osakkeista eikä pääsisikään kiusanteon takia jatka- 
maan liiketoimintaa. Kuutti yritti useaan otteeseen esitellä 
tulevia liiketoimintasuunnitelmiaan Xceleralle ja Palotielle, 
mutta nämä torjuivat lähestymiset tylysti. Näin he osoitti- 
vat, että ainoa mikä heitä SOT:ssä kiinnosti, oli yhtiön kas- 
san kääntäminen tuomioistuimia sumuttamalla. 

Osakkeiden myynti opetti, että omaisuudella ei ole 
välttämättä mitään arvoa myyntitilanteessa. Yrityksille käy 
huonosti ilman isäntää. Niistä tulee ongelmajätettä, joista 
on iloa vain haaskaa kiertelevälle verottajalle tai pankil- 
le. Arvo romahtaa myös, kun tuote ostetaan. Esimerkiksi 


1 Tauno Palotie: ”Turvaamistoimihakemus”, 27.2.2007. 

auton arvosta hukkuu puolet, kun sen ajaa ensimmäisen 
kerran ulos autoliikkeestä. Tällä lainalaisuudella ei ole mi- 
tään tekemistä merkin, mallin eikä hinnan kanssa, vaikka 
myyjät muuta vakuuttavatkin. Talojen myynti on pitkäai- 
kainen ja hankala prosessi, erityisesti kalliimpien. Yleensä 
sekä ostajat että myyjät häviävät kaupoissa. Ostaja saa rie- 
sakseen ennennäkemättömän kivi- tai puuriipan. Se ho- 
mehtuu käsiin ja sen vuotava katto tuhoaa kallisarvoiset 
tavarat. Ostajan löytäminen on lähes mahdotonta arpape- 
liä, paitsi tietysti kiinteistönvälittäjän mukaan silloin, kun 
asuntoa ollaan vielä ostamassa. 

Myymisen vaikeudesta tai oikeammin sen mahdot- 
tomuudesta ei puhuta. Kukaan ei uskalla valittaa siitä tai 
tunnustaa saaneensa huonon kauppahinnan. Mikä voisi- 
kaan olla säälittävämpää? Sama arvottomuuden määritelmä 
ulottuu kaikkeen, mitä voi ostaa. Osakkeilla ja sijoituksilla 
on arvoa vain niin kauan, kun riittävä määrä ihmisiä uskoo 
niillä olevan arvoa. Arvo katoaa uskon myötä. Tosiasias- 
sa varainsiirtoverot ja pankkien palvelumaksut ovat ainoa 
taatusti kannattava sijoitusbisnes. Kun verottaja listautuu 
pörssiin ja alkaa myydä osakkeitaan, suosittelen lämpimäs- 
ti niiden hankkimista. Verottaja on ehdottomasti parempi 
sijoituskohde kuin yksikään suomalaisista it-firmoista. Ne 
ovat niin hataralla pohjalla, että mikä tahansa vähänkään 
suurempi markkinoiden tai teknologioiden edistysaskel 
riittää pyyhkäisemään ne kartalta. Sijoitusten arvo on os- 
tajan silmässä. Xcelera näytti tämän pumppaamalla osake- 
kurssiaan. 

Täytyy olla täysin sokea, jos on näkevinään omistuksissa 
mitään arvokasta. Minulle autoilla, asunnoilla, tavaroilla, 
yrityksillä ja rahalla on negatiivista arvoa. Kuutille toivotin 
kuitenkin onnea ja menestystä. Yrittäjyys oli unelma, jota 
hän pääsi nyt toteuttamaan. 

ENTÄ SITTEN? 


Käsillä oleva kirja alkoi keriytyä auki käräjäoikeudelle kir- 
joittamastani lausumasta. Materiaalia oli runsaasti, sillä 
oikeana kätenäni toiminut Anisimov oli säästänyt minulle 
kaikki asiakirjat ja sähköpostit roskaposteja myöten. Kä- 
vimme Thaimaassa asuessamme harva se päivä lataamassa 
Päivin kannettavalle lisää materiaalia kirjastossa, sillä meillä 
ei ollut enää Internet-yhteyttä. Takaisin päästyämme tulos- 
tin suolsi paperia röykkiöittäin ja sitä kertyi lopulta huo- 
neellinen. 

Kirja sai lopullisen muotonsa alkuvuodesta 2007 lähdet- 
tyämme Thaimaasta Kamputseaan. Paikallisten asumusten 
huono valaistus pakotti kirjoittamaan päiväsaikaan, sään- 
nöllisessä rytmissä. Valaistuksen syynä oli muihin elinkus- 
tannuksiin nähden suhteettoman kallis sähkö. Heikot Inter- 
net-yhteydet muistuttivat konkreettisesti maantieteellisesti 
marginaalisesta sijainnistamme. Suomalainen todellisuus 
näytti entistäkin etäisemmältä. 

Tapasimme Phnom Penhissä amerikkalaiset ystäväm- 
me, Billin ja Bettyn. Kävimme katsomassa heidän kanssaan 
Angkorin temppeleitä. Kun pariskunta jatkoi matkaansa, 
me jäimme Siem Reapiin. Asuimme vierasmajassa, jossa oli 
viihtyisä ja rauhallinen patio kirjoittamiseen. Ryhdyimme 
työn touhuun toden teolla. Aloitimme aamiaisen aikaan 
seitsemältä, pidimme lyhyen lounastauon ja jatkoimme pi- 
meän tuloon saakka. 

Vierasmajan väki vaihtui alvariinsa. Vain eläkkeellä oleva 
ranskalaisnainen Genevieve sekä paikkaa pyörittävä Sophie 
pysyivät. He kävivät päivisin pitkiä keskusteluja. Sophie 
oli juuri aloittanut yrittäjänä ja koki ensimmäiset takaiskut 
jouduttuaan erottamaan työntekijöitään, joita oli edellisen 
omistajan jäljiltä runsaasti. Useimmat vetelehtivät päivät 

pitkät nurkissa tekemättä palkkansa eteen mitään, kuten 
työntekijät yleensä. Mietin, olisiko Sophieta pitänyt varoit- 
taa yrittäjyydestä, mutta Päivi oli sitä mieltä, että oppi on 
tehokkainta kantapään kautta nautittuna eikä tarvitse aina- 
kaan jälkikäteen haikailla menetettyjen mahdollisuuksien 
perään tai elätellä unelmia yrittämisen autuudesta. 

Genevieve oli eläkkeelle jäänyt kätilö, jolla riitti hyviä 
neuvoja johtamiseen ja työntekijöiden käsittelyyn. Myös 
amerikkalaiset ystävämme osallistuivat aktiivisesti tuto- 
rointiin. He neuvoivat, että Sophien tulisi tehdä tarkistus- 
listoja työn laadun valvomiseksi ja kiertää näiden perässä. 
Kun ongelmia ilmeni, Sophie sai kuitenkin pärjätä yksin. 
Olin törmännyt samaan omalla yrittäjäurallani. Neuvojia 
kyllä riitti, mutta kukaan näistä besserwissereistä ei kanta- 
nut neuvoistaan vastuuta. Kun Sophie pisti pellolle kolme 
työntekijäänsä, älysi lopulta neljäskin siirtyä oma-aloittei- 
sesti kilometritehtaalle. Vain nuori siivoojatyttö jäi jäljelle. 

Minun puolestani yrittäjäelämä olisi saanut jäädä koke- 
matta. Vanhat asiat palautuivat kirjoittaessa elävästi mieleen 
sekä hyvässä että pahassa. Toisinaan ne nostattivat raivon- 
puuskia, epätoivon tunnetta ja ärsyyntymistä, jota edes ny- 
kyinen tasapainoni ei riittänyt aina tyynnyttämään. Mielee- 
ni muistui vanha lempisanontani, jonka mukaan tyhmyys 
on ainoa ehtymätön luonnonvara maailmankaikkeudessa ja 
sen määrä sen kun lisääntyy. SOT:n aikana tapahtui ikäviä 
asioita. Kadun niitä edelleen, vaikka olenkin antanut ja pa- 
ria poikkeusta lukuun ottamatta myös saanut ne anteeksi. 
Näiden asioiden yhteinen nimittäjä on raha. Se sai ihmiset 
toimimaan toisiaan vastaan. Minä en ollut poikkeus. Mi- 
daksen kosketuksesta ei syntynytkään kultaa, vaan kateutta 
ja rahanhimoa. 

Osa muistoista oli kepeämpiä. Mieleen tuli hauskoja 
anekdootteja omista ja työntekijöideni tempauksista, kuten 

OMO-infosta. Muistelin lämmöllä vanhoja kollegoitani, 
jotka olivat kirjaa kirjoittaessani olleet hengessä mukana 
pitämällä vaikutusvallattomasta asemastani huolimatta yh- 
teyttä ja perustamalla postituslistan kaikkien SOT:läisten 
käytettäväksi. Koirastani Boriksesta kirjoittaessani kyyne- 
leet valuivat ja uhkasivat oikosulkea koneen. 

Ilman Päiviä tämä kirja olisi jäänyt kirjoittamatta. Vain 
hänen väsymätön puurtamisensa ja jatkuva tukensa ajoit- 
taisesta kärttyilystäni huolimatta, sekä hellä selän hyväily 
minun ollessani kirjoitusvuorossa motivoivat jatkamaan. 
Välillä vitsailin olevani orjatyössä Päivin kirjatehtaassa ja 
tekeväni töitä Pastis-palkalla. Kirjoittaminen palautti asiat 
oikeisiin mittasuhteisiin. Arvostin entistä enemmän ny- 
kyistä, kiireestä vapaata elämääni. Minut ikävän ylimielisillä 
ajatuksilla täyttänyt egoni sai väistyä. Fi ollut enää kuvitel- 
mia siitä, että minä olisin tai olisin koskaan ollut mitään 
merkittävää. Olen ”köyhä ja tyhmä”, kuten tekemässäni t- 
paidassa lukee (”Soy pobre y estäpido”), mutta onnellinen 
sellainen. 

Kamarilaiset olivat oikeassa siinä, että minun täytyi olla 
seinähullu. Nimittäin siksi, että ryhdyin alun alkaenkaan 
yrittäjäksi. Suhtautuminen yrittäjyyteen, tietoyhteiskun- 
taan ja avoimeen lähdekoodiin muuttui työurani aikana rat- 
kaisevasti sekä omassa mielessäni että ympärilläni. 

Yrittäjyyden siemen kylvettiin minuun lapsuudessa, kun 
vanhempani kannustivat kehumalla yritteliäisyyttäni. Pidin 
kioskia naapurin lapsille ja myin mummoille itse toimit- 
tamaani Murkku-lehteä. Hyppäsin yrittäjyyteen mukaan 
90-luvun alussa, kun se nähtiin ratkaisuksi työttömyyteen. 
Kunpa vain kaikista olisi tullut yrittäjiä ja jokainen olisi 
myynyt palveluja toinen toisilleen, niin Suomen talous olisi 
saatu nousuun! 

It-kuplan puhjettua yritykset taas nähtiin kielteisessä 

valossa, sillä ne olivat lisänneet kansalaisten välistä eriar- 
voisuutta. Rikkaat olivat rikastuneet ja köyhät köyhtyneet 
entisestään laman jäljiltä syntyneessä kansan kahtiajaossa. 
Kun samaan aikaan monet suuryritykset aloittivat joukko- 
irtisanomiset, yleinen mielipide kääntyi yrityksiä vastaan. 
”Yhteiskuntavastuusta tuli uusi muotitermi. Irtisanojien 
katsottiin laistaneen velvollisuuksistaan potkimalla väkeä 
kevytkenkäisesti ulos ja palkaten toisinaan samaan aikaan 
uusia osaajia kovalla rahalla. Niitä paheksuttiin. 

Erilaiset väärinkäytökset nousivat julkisuuteen, näyt- 
tävimpänä yhdysvaltalaisen Enronin kirjanpitoskandaali. 
Energiayhtiö harhautti sidosryhmiään järjestelmällisesti 
vuodesta 1997 lähtien liioitellen voittojaan 586 miljoonalla 
dollarilla. Tappioiden peittelyssä avusti tilintarkastusyhtiö 
Arthur Andersen, jonka työntekijät tuhosivat menestyk- 
sekkäästi todisteita hieman ennen Enronin romahdusta.! 

Suomessa Rahoitustarkastus tutki it-yhtiöiden johtoa 
epäiltynä sisäpiiritiedon hyväksikäytöstä ja tiedotusrö- 
töksistä. Osakkeita oli myyty kovaan hintaan vähemmis- 
töosakkaiden kustannuksella. Johdon optiot tulkittiin jul- 
kisuudessa virheinvestoinneiksi, kun yhtiöiden osakkeet 
samalla sukelsivat? Esimerkiksi Soneran konkurssin par- 
taalle vieneellä toimitusjohtajalla, Kaj-Erik Relanderilla, 
kerrottiin olleen optioita niin paljon, että hän olisi voinut 
ansaita vähintään 15 miljoonaa euroa ja perustaa oman in- 
vestointipankin.? 

Pahnan pohjimmaisena oli niin kutsuttu Kiina-ilmiö 


1 Esim. Vesa Kanniainen: ”Talouden moraali, markkinavoimat ja yritysten yhteis- 
kuntavastuu”. Teoksessa Vesa Kanniainen ja Matti Sintonen (toim.): Etiikka ja 
talous (Helsinki: WSOY, 2003). 

2 Emt. 

3 Minne hävisivät Soneran rahat?, E-kirja, 
http://www.mikrokamari.fi/tietoturva/SoneraBook.pdf (ei vuotta). Ilta-Sano- 
mien pääkirjoitus otsikoi 14.2.2001 Relanderin optiovaatimuksista: ”Röyhkeää 
ja pöyristyttävää” ja ”Uusi optio-ohjelma tarvitaan, koska vanha ei tuottanutkaan 
miljoonia toimitusjohtaja Relanderille”. 

eli tuotantolaitosten perustaminen ulkomaille, erityisesti 
halvan työvoiman Kiinaan. Matkapuhelinten, niiden kom- 
ponenttien ja tarvikkeiden valmistajat perustivat maahan 
kilvan uusia tehtaita. Siirtoja perusteltiin tarpeella siirtyä 
lähemmäs uusia kohdemarkkinoita,' mutta keskeisempinä 
syinä olivat järkevämmät työvoimakustannukset ja koh- 
tuullisempi verotus. Uusilla tuotantolaitoksilla korvattiin 
kotimaista tuotantoa, mikä johti tehtaiden sulkemiseen 
Suomessa. 

Päättäjien vastavetona oli yrittää luoda edellytyksiä uu- 
delle Suomi-ilmiölle, joka lisäisi maan vetovoimaa kansain- 
välisessä kilpailussa.* Uudessa kansallisessa tietoyhteiskun- 
tastrategiassa 2007-2015 tavoitteena oli luoda Suomesta 
ihmisläheinen ja kilpailukykyinen osaamis- ja palveluyh- 
teiskunta. Pohjimmiltaan kyse oli kuitenkin vain yritykses- 
tä antaa sanalle ”Suomi” hieman myönteisempiä ja houkut- 
televampia merkityssisältöjä. Yritys ei näytä onnistuneen 
ainakaan vielä. Se ei nimittäin ole houkutellut Suomeen 
yhtään enempää ulkomaalaisia, joita strategian mukaan on 
pakko saada työvoimapulaa ja pienenevää yrittäjien määrää 
paikkaamaan. 

Suomi tunnetaan suomalaisten mielestä ulkomailla 
joulupukista, saunasta, rallikuskeista ja matkapuhelimista. 
Oman kokemukseni mukaan Suomi tunnetaan maailmalla 
maailman korkeimmista veroista, korkeista sakoista, kyl- 
män sodan aikaisesta suomettumisilmiöstä ja juopottelus- 
ta. Saunaa pidetään ruotsalaisena tai venäläisenä keksintö- 
nä ja joulupukki asuu Pohjoisnavalla. Hulppeat sakot toivat 


1 ”Työvoimapoliittisen aikuiskoulutuksen hankintajärjestelmän arviointi suhteessa 
toimintaympäristöön” (Helsinki: Työministeriö, 2003. Työhallinnon julkaisuja 
335). 

2 Uudistuva, ihmisläheinen ja kilpailukykyinen Suomi. Kansallinen tietoyhteiskun- 
tastrategia 2007-2015 (Helsinki: Valtioneuvosto, 2006), s. 6. 

Suomelle kansainvälisessä lehdistössä kunnianimen Fine- 
land.' Kanadasta Suomeen erehtynyt tuttavamme Martin- 
Eric Racine on päätynyt kutsumaan Suomea byrokraattis- 
ten ja maahanmuuttajia nöyryyttävien viisumisäännösten 
innoittamana ”Kekkoslovakiaksi”, ”pahoinvointipoliisival- 
tioksi? ja Helsinkiä hukkuvaksi helvetiksi, ”Hell Sinking”. 
Suomessa on edelleen vähemmän ulkomaalaisia kuin 
yhdessäkään muussa Euroopan yhteisön maassa Kreikkaa 
lukuun ottamatta. Väestö ikääntyy niin nopeasti, että tulok- 
sena on pian tietoyhteiskunnan sijaan eläkeläisyhteiskunta. 
Asiantuntijoiden mukaan väestökehitys kääntyy laskuun 
vuonna 2010, ellei nettomuutto ole vähintään 15-20 000 
henkilöä vuodessa ja jatku vuoteen 2020 saakka. Vain maa- 
hanmuuton kautta voidaan elatussuhdetta eli työssäkäyvien 
suhde elätettäviin (kuten eläkeläiset) tasapainottaa.? 
Ulkomaalaista työvoimaa tarvitaan, myös yrittäjiksi. Sa- 
maan aikaan ulkomaalaiset nähdään kuitenkin Suomessa 
edelleen siivelläeläjiksi, jotka vievät naiset ja työt, käyttävät 
sumeilematta sosiaaliturvaa hyväkseen ja lisäävät rikolli- 
suutta. Miten tämä yhtälö ratkaistaan? Pärjääkö Suomi 
omin voimin itsepalveluyhteiskunnan henkeen vai nöyr- 
tyykö se hyväksymään tilanteen ja toimimaan sen mukaan? 
Minun silmissäni ”Suomi' on tasapäistämiseen pyrkivä 
sosialistivaltio, jonka kansallissosialistiseen väestöön minä 


1 ”Speeding fine falls from EUR 80,000 to EUR 15,000”, Helsingin Sanomat, 29. 
syyskuuta 2003. 

2 Suomessa ulkomaalaisten osuus on 1,8 % väestöstä. Lisäksi maahanmuuttajista 
yli 1/3 on etniseltä alkuperältään suomalaisia. Lähde: Pekka Himanen (toim.): 
Globaali tietoyhteiskunta. Kehityssuuntia Piilaaksosta Singaporeen (Helsinki: Tekes, 
2004, teknologiakatsaus 155/2004), s. 24. 

3 EVA:n tutkimuksen mukaan 60 % suomalaisista uskoo yhä, että ulkomaalaiset 
tulevat Suomeen käyttääkseen hyväkseen järjestelmää ja että ulkomaalaisten myötä 
rikollisuus lisääntyy. Lähde: EVA. Siteerattu teoksesta Pekka Himanen (toim.) 
Globaali tietoyhteiskunta. Kehityssuuntia Piilaaksosta Singaporeen, s. 24. 

en halua kuulua." Tästä näkökulmastani käsin olisinkin kä- 
sittänyt uutukaisella ”Suomi-ilmiöllä' tarkoitettavan koko 
työvoiman työllistämistä julkisen sektorin palvelukseen. 
Näin inhottavista yrityksistä ja niiden häpeällisesti aiheut- 
tamasta eriarvoisuudesta olisi päästy ikihyviksi. Samalla 
olisi saatu mainio syy nostaa hieman veroja, jotta pulskis- 
tunut julkinen sektori pystytään rahoittamaan. Täytyyhän 
sitä virkamiestenkin elää ja ostaa leipää pöytään, jotta lei- 
västä voidaan periä arvonlisäveroa Ranskan maataloustuki- 
en maksamiseen. 

Kun toimitusjohtaja Jorma Ollila uskalsi julkisesti vaatia 
takavuosina yritysverotuksen alentamista, virkamiehet ke- 
hottivat hänen yritystään muuttamaan Afganistaniin. Viesti 
oli selvä. Yrityksiä siedettiin vain työllistäjinä ja veronmak- 
sajina. 

Yritykset ovat valtiolle yhtä aikaa lypsylehmiä ja pihvi- 
karjaa. Ei riitä, että yritys lypsetään kuiviin, vaan samaan 
aikaan pitää myös veistää pihviä sen pyllystä, kuten Oh- 
jelmistoyrittäjien entinen puheenjohtaja Pekka Ruusunen 
tapasi sanoa. Suomen viranomaiset ovat unohtaneet Sun 
Tzun johtamisopit. Hän kehottaa huolehtimaan miesten 
hyvinvoinnista ja varoittaa yliverottamasta tai -rasittamasta 
heitä.? Mutta toisaalta, onhan maailman korkeimmilla ve- 
roilla ollut positiivisiakin vaikutuksia. Niillä on saatu ostet- 
tua pötyä roskapankkien, Relanderin Soneran ja Microsof- 
tin pöytiin. 

Oma yritykseni muuttui historiansa aikana ensin 


1 Suomi on näkemykseni mukaan sosialistinen maa. Koska Suomen sosialismi on 
kansallinen ongelma, on Suomi siten kansallissosialistinen maa. Tällä uuden ajan 
kansallissosialismilla ei ole mitään yhtymäkohtaa toisen maailmansodan aikaiseen 
saksalaiseen kansallissosialismiin, vaikka asiasta saatetaan olla montaa mieltä. Suo- 
messa kansallissosialismia edusta sosiaalidemokraattinen puolue yhdessä kaikkien 
muiden puolueiden kanssa. 

2 ”Carefully study the well-being of your men, and do not overtax them” (Huo- 
lehdi miestesi hyvinvoinnista äläkä yliverota heitä.) Sun Tzu: The Art of War 
(www.gutenberg.org; alkuteos 400-1 eKr.), luku X1:22. 

henkilökohtaisesta pakkopullasta ympäristön ihailemaksi 
unelmaksi. Kun sitten luovuin yrittäjyydestä, SOT:hen ke- 
räämäni vauraus ja osaaminen muuttuivat ongelmajätteiksi, 
joista oli lähes mahdotonta päästä eroon. Kertyneelle tie- 
topääomalle ei ollut löytyä ottajaa. Vain verottaja arvosti 
yritystä vielä lähtöni jälkeenkin odottaessaan kieli pitkällä 
lisää veroja. 

Suomalaisen yrityksen menestys mitataan maksetuis- 
sa veroissa. Yrittäjien kannalta tämä johtaa noidankehään. 
Menestyessään on tehtävä yhä enemmän töitä saadakseen 
vieläkin nopeammin nousevat verot maksettua. Kun joku 
sitten onnistuu veivaamaan Bonk-laitettaan muita nopeam- 
min, hänet ammutaan varoittavana esimerkkinä alas mitä 
mielikuvituksellisimmilla lisä-, jälki- ja arvioveroilla. Näin 
kävi Jaakko Rytsölälle, joka päätyi verottajan hampaisiin ja 
sai aivan käsittämättömät mätkyt virtuaaliomaisuudestaan. 
Ehdotin Päiville, että tämän kirjan alaotsikossa esiintyvä 
Frokirja korvattaisiin Verokirjalla. Minä kun olin ollut yrit- 
täjä verottajan armosta. 

Ohjelmistoyrittäjänä toimiminen olisi sinänsä saattanut 
olla mielekästä, ellei työaika olisi tärvääntynyt etupäässä 
kaikkeen muuhun kuin oman alan töihin. Se oli turhanpäi- 
väistä vääntöä verottajan, oikeusjärjestelmän ja ikävien ih- 
misten kanssa, mikä nosti verenpainetta. Tämä yrittäjyyden 
pimeä puoli on suomalaisessa yhteiskunnassa tabu. Fallit- 
sevan näkemyksen mukaan yrittäjät ovat etuoikeutettuja 
saadessaan toimia Suomen kaltaisessa kehittyneessä ja jär- 
jestäytyneessä yhteiskunnassa, kuten esimerkiksi taloustut- 
kija Vesa Keinonen lohkaisee: 


Yrityksillä on etuoikeus toimia järjestäytyneessä yhteis- 


kunnassa. Ne saavat nojata toimissaan sen arvokkaaseen 
sosiaaliseen pääomaan ja luottamukseen. Oikeuslaitos 

huolehtii siitä, että sopimuksista pidetään kiinni.' 


Minäkään en aikanaan halunnut valittaa viranomaisten 
mielivallasta tai arvostella oikeuslaitosta. Koin pelkoa vir- 
kamiehiä kohtaan, sillä herran pelkohan on viisauden alku. 
Yrittäjänä minä sain lisäksi olla oman itseni herra ja nauttia 
vapauden illuusiosta kulkiessani hymyssä suin minulle en- 
nalta viitoitettua tietä pitkin. 

Etenkin 90-luvulla yrittäjyyteen liitettiin ylenpalttista 
ihannointia, vaikka tosiasiassa yrittäminen oli rutiinien lä- 
pitunkemaa kuten kaikki muutkin ihmisten tekemät työt. 
Olen lukenut huvittuneena vanhoja visioita tietoyhteiskun- 
nasta, joissa hehkutetaan, ettei tulevaisuudessa ole enää tyl- 
siä ja ikäviä töitä. Puurtamisen sijasta ihmiset suhtautuvat 
työhönsä intohimoisesti ja luovasti. Visionäärien mukaan 
koko uusi tietoyhteiskunta on luovuuden yhteiskunta, joka 
perustuu vuorovaikutukselle.? Idealisteja on luonnollises- 
ti pesiytynyt myös avoimen lähdekoodin yhteisöön. Eric 
Raymond kuvaa esimerkiksi alaa ohjaavaa Unix-filosofiaa 
täydellisyyteen pyrkiväksi taiteenlajiksi: 


Unix-filosofia edellyttää, että on uskollinen täydellisyyden 
pyrkimykselle. Täytyy uskoa, että ohjelmistosuunnittelu 
on taito, johon on pantava koko älynsä ja intohimonsa. 
(--) Ohjelmistosuunnittelun ja -toteutuksen kuuluu olla 
ilotteleva taiteenlaji, eräänlainen korkeantason leikki. 


En tiedä mistä Raymond on ideansa kaivanut, ellei sitten 
kuplan aikaisesta hypetyksestä, mutta ohjelmistotekniikan 


1 Vesa Kanniainen: ”Talouden moraali, markkinavoimat ja yritysten yhteiskunta- 
vastuu”. Teoksessa Vesa Kanniainen & Matti Sintonen (toim.): Etiikka ja talous. 
Porvoo: WSOY, 2003. 

2 Pekka Himanen (toim.): Globaali tietoyhteiskunta, s. 5. 

3 Eric Raymond: "The Art of Unix Programming,” (Addison Wesley, 2003). Sitee- 
rattu teoksesta Pekka Himanen (toim.): Globaali tietoyhteiskunta, s. 49. 

käytäntöjen kanssa näkemyksellä ei ole mitään tekemistä. 
Minulle ajatus luovuudesta tietotekniikassa on yhtä halut- 
tava kuin verottajalle luova kirjanpito. Kun ohjelmistotek- 
niikassa tuotetaan ratkaisuja maksavien asiakkaiden ongel- 
miin, syntyy kulutustavaraa eikä rakettitiedettä. Samasta 
syystä ohjelmistopatentit ovat päättömiä. 

Muistan toki tehneeni joskus jotain luovaakin. Otin 
prosessorin tuulettimen ja poistin siitä kehikon niin, että 
jäljelle jäi vain moottori ja propelli. Kiinnitin sen liimalla 
lippalakin päälle. Tämän jälkeen laitoin lippalakkiin 9 vol- 
tin pariston, jonka kytkin tuulettimeen. Voilä, propellihattu 
oli valmis. Innovatiivisia nörttejä tavattiin tuolloin nimittää 
propellihatuiksi. Projektini herätti hilpeyttä laitekaupan 
väessä, joka yritti kilvan arvailla, mitä oikein olin puuhaa- 
massa. 

Osa entisistä työntekijöistäni jatkoi yrittäjinä. Jätin jäl- 
keeni tusinan verran spin-off-yrityksiä Suomeen, Yhdysval- 
toihin, Viroon, Australiaan ja Venäjälle. Työllistin spin-offit 
mukaan luettuna arviolta parisataa henkeä. Uusien firmo- 
jen toimialoja olivat muiden muassa GNU/Linux-jakelujen 
tekeminen, ohjelmistotuotanto, ohjelmien jakelu, jälleen- 
myynti, avoimen lähdekoodin asiantuntijapalvelut ja uus- 
media. 

Mikäli kenenkään vanhan kollegani yrittäjyys johtui 
minun esimerkistäni, toivon hänen harkitsevan uudelleen. 
Näin jälkikäteen ajatellen olisin voinut yhtä hyvin istua 13 
vuotta vaikkapa lotus-asennossa ja mietiskellä päivät pitkät. 
Näin olisin saanut aikaan paljon enemmän. Kokeilimme 
Päivin kanssa mietiskelyä tai paremminkin mielen tyhjen- 
tämistä Antaijissa, jossa pidettiin päivittäin kaksi zazen- 
istuntoa. Ensimmäinen oli aamuneljältä ja toinen iltakuu- 
delta. Istuimme kaksi tuntia kerrallaan pyöreän tyynyn 
päällä tuijottaen tyhjää seinää. Keskityimme ajattelemaan 

ei-mitään. Tähän tyhjän toimittamiseen ei tarvittu näyttöjä 
eikä näppäimistöjä. Se oli myös ekologista: sähköä ei kulu- 
nut ja koko aivokapasiteettikin ylevöityi tyhjän panttina. 

Kuvitelma siitä, että minulla ei ollut vaihtoehtoja esti 
minua aikanaan tekemästä toisin ja jatkuva kiire vei ajatuk- 
set pois omasta itsestäni. Kerran aloitettua ei ollut myös- 
kään helppo lopettaa, varsinkaan toiminnan paisuttua ja 
vastuun kasvettua työntekijöitä kohtaan. Näin käy monelle 
yrittäjälle. Pienenä alkanut toiminta ryöstäytyy käsistä ja 
mukana on yhä enenevässä määrin kirjanpitoa, markki- 
nointia, johtamista, henkilöstöongelmia, verosekoilua ja 
niin edelleen. 

Yhteiskunnan rakenteet ja arvot perustuvat samankaltai- 
siin kehityksen ja kasvun ajatuksiin. Kehityksen oletetaan 
jatkuvan kerran aloitetulla radalla maailman tappiin ja mie- 
lellään kiihtyen. Siihen ei ole rakennettu hätäjarrua tai pois- 
tumisteitä. Minulle suuri oivallus oli se, että yrittäminen 
oli vain yksi valinta monien joukossa ja minä voisin koska 
tahansa valita toisin. Jos tänä päivänä joutuisin uudelleen 
velkatilanteeseen, jossa aikanaan ajauduin yrittämiseen, ri- 
pustaisin hetkeäkään empimättä hanskat naulaan ja antai- 
sin olla. 

Tulin onnelliseksi kyseenalaistamalla yhteiskunnan 
arvoja ja tabuja sekä tekemällä asiat oman pääni mukaan. 
Luovuin peloistani ja samaan syssyyn herrojen kumarte- 
lusta. Tajusin, että minun oli määriteltävä itse oma tieni ja 
unohdettava valmiit patenttiratkaisut. Kun tänä päivänä 
mietin tätä perin yksinkertaista asiaa, se vaikuttaa päivän- 
selvältä. En ymmärrä, miten elämästäni saattoi sitä etsiessä 
vierähtää rontti 34 vuotta. Yrittäjäelämän vastoinkäymiset 
ja vaikeudet tosin saivat minut päinvastoin vain yrittämään 
entistä tarmokkaammin sen sijaan, että olisin hakenut rat- 
kaisua perustavanlaatuisempiin kysymyksiin. 

Miksei yhteiskunnassakaan nähdä vaihtoehtoja? Entä 
jos "kehityksen ja ”kasvun' ohella myös ”kehittymättömyy- 
dellä' ja 'paikallaan pysymisellä olisi myönteistä kaikua? 

Kieli pitää yhteiskuntaa koossa. Se sisältää suuren mää- 
rän oletuksia, jotka ovat kadonneet kielen käyttäjien tie- 
toisuudesta aikojen saatossa. Onko kulta sinusta hyvää ja 
sonta huonoa? Minulle kulta on mitäänsanomatonta eikä 
kelpaa edes syömiseen. Sonta sen sijaan on hyvä juttu. Se 
soveltuu erinomaisesti lannoitteeksi puutarhassa. Kommu- 
nikointi runsaasti piilomerkityksiä sisältävän kielen avulla 
tekee oletusten vastaisten viestien välittämisen mahdotto- 
maksi. Vastaanottaja todennäköisesti torjuu viestin, jos se 
ei noudata hänen odotuksiaan ja arvomaailmaansa. Kieli ei 
valitettavasti taivu niihin asioihin, joita minä haluaisin si- 
nulle kertoa. 

Ennustan, että tulevaisuudessa yhä useampi alkaa tehdä 
itsenäisiä valintoja besserwisser-yhteiskunnasta ja kielen si- 
sältämistä olettamuksista riippumatta. Tällainen valinta on 
esimerkiksi olla tekemättä työtä, sillä — nyt käsi sydämelle 
— palkkatyö on vain harvalle nautinto. Moni joutuu tänä 
päivänä työskentelemään yhä enemmän vain säilyttääkseen 
nykyisen elintasonsa. Hinnat ja palkat ovat nousseet, mutta 
jälkimmäiset huomattavasti hitaammin ja ilman entisenlai- 
sia työsuhde-etuja. Harmaa arki syö työmoraalia. Työvoi- 
mapula on jo tänä päivänä todellisuutta. Kun tähän lisätään 
vielä Suomen alati hidastuva väestönkasvu, aivovuoto ulko- 
maille, työikäisen väestön ja yrittäjien määrän vähenemi- 
nen, niin seuraukset ovat mielenkiintoisia.! 

Ovatko edellä mainitut kehityssuunnat yhteiskunnan 
kannalta uhkia vai mahdollisuuksia? Jälkimmäistä tukee 


1 Uudistuva, ihmisläheinen ja kilpailukykyinen Suomi, s. 16; Jouko Rajaniemi: 
”Yritystoiminnan kasvu pysähtynyt, yrittäjät ikääntyvät. Yritykset Suomessa 
vuosina 1994-2003”. Teoksessa Tilastokeskuksen kymmenvuotiskatsaus (Helsinki: 
Tilastokeskus, 2005), s. 79-82. 

ainakin se seikka, että kilvoittelun vähenemisen myötä pro- 
testanttisen etiikan mukaiset ihannesuorittajat pääsevät 
taivaaseen jonottamatta eikä työmatkaliikenne tuki kehä- 
teitä. Yksilön kannalta työelämän ulkopuolelle jäämisellä 
on kauaskantoisia seurauksia. Työ takaa säännölliset tulot 
ja kerryttää eläkettä ainakin teoriassa. Useimmissa maissa 
työ, sosiaaliturva ja terveydenhuolto on sidottu toisiinsa. 
Työ voi toimia takuuna, jota ilman ei saa esimerkiksi luot- 
tokorttia, pankkilainaa tai edes vuokra-asuntoa. 

Työelämästä poisjääminen on kuitenkin mahdollista 
kenelle tahansa. Jopa Suomessa pystyy elämään mainiosti 
työttömyysavustuksella ja sosiaalitoimiston rahoilla, kun- 
han ei ole säästöjä ja omaisuutta. Asia on tabu ja protes- 
tanttisen etiikan valossa häpeällinen, mutta voidaan kysyä, 
entä sitten? Vankila olisi todennäköisesti Suomessa paras 
paikka elää. Siellä saa katon pään päälle ja ruokaa tarvitse- 
matta tehdä yhtään mitään. Lisäksi maailma on pullollaan 
erilaisia yhteisöjä, joissa voi elää rahatta, kunhan osallistuu 
oman ruokansa kasvattamiseen yhdessä muiden kanssa. 
Wooferointi eli oman työpanoksen vaihtaminen ruokaan 
ja asuntoon on suosittu elämäntapa esimerkiksi Uudessa- 
Seelannissa. Eläminen on sitä paitsi edullista lähes kaikis- 
sa muissa maissa kuin Suomessa. Tätä kirjaa kirjoittaessa 
asuimme Kamputseassa hyvätasoisessa hotellissa neljällä 
eurolla päivässä ja ravintolaillallisemme maksoivat alle eu- 
ron hengeltä. 

Meiltä on kysytty, mitä tapahtuu sitten, kun rahat lop- 
puvat eikä meillä ole säästöjä vanhuudenpäivien varalle. 
Olemme vastanneet, että murehdimme sitä sitten. Aja- 
tus vanhuudenturvan keräämisestä on kuitenkin kysy- 
myksenä mielenkiintoinen, sillä se kuvastaa suomalaisen 
hyvinvointiyhteiskunnan paradoksia. Veroja maksetaan, 
jotta työelämästä vetäytyneet saisivat eläkettä ja ilmaisen 

terveydenhuollon, mutta samaan aikaan yhä harvempi 
luottaa yhteiskunnan kykyyn pitää huolta kansalaisistaan. 
Tästä kertovat pankkitilien säästöt, oman asunnon merki- 
tyksen korostaminen sijoituskohteena ja kasvavat inves- 
toinnit yksityisiin eläkevakuutuksiin. 

Sekä omaisuudella että vakuutuksilla ostetaan elämään 
sitä turvallisuutta, mitä yhteiskunta ei kykene tarjoamaan. 
Molemmat ovat näennäisiä, sillä kuka takaa, ettei Suomessa 
koeta Argentiinan tapaan talouskriisiä, jossa valtio takavari- 
koi rahaa yksityisten ihmisten tileiltä? Tai ettei oikeuslaitos 
kiellä sinua myymästä omaisuuttasi, kuten minulle oli käy- 
dä, tai että asuntojen hinnat eivät romahda kuten 1990-lu- 
vun alussa? Entä ovatko eläkevakuutuksia myyvät yritykset 
pystyssä enää silloin, kun rahojen maksun aika tulee vai 
käykö niille kuten roskapankeille? Jälkimmäinen kysymys 
koskee luonnollisesti myös palkasta perittyjä eläke- ja so- 
siaaliturvamaksuja. Niille ei ole riittävästi maksajia silloin, 
kun rahojen saamisen aika koittaisi. 

Raha ei ole minun mielestäni keskeinen kysymys, vaan 
se, voivatko yhteiskunta ja muut ihmiset tietää sinua pa- 
remmin, mikä sinulle on parasta ja mitä sinä tarvitset. Har- 
va uskaltaa edes ajatella, mitä oikeasti haluaisi elämältään 
tai mikä olisi omasta mielestä eteenpäin menemistä. Onko 
se sitä, että töitä riittää, pieni osa palkastasi kolahtaa kuu- 
kausittain tilillesi ja kehitys kehittyy? Haluatko taskuusi 
aina uudempia ja hienompia hilavitkuttimia, jotka nähdes- 
sään naapurit ja ystävät muuttuvat kateudesta vihreiksi? Vai 
riittäisikö se, että olisit onnellinen? Yhteiskunnassa keski- 
vertoisuus ja massan ylivoima ovat hallitsevia eikä erilaisiin 
elämänvalintoihin suhtauduta suopeasti. Kaikkien tulee 
olla samassa veneessä, sillä vain näin kaikkia kohtaan voi 
tuntea lojaalisuutta. 

Minulle yrittäminen ja tietoyhteiskunta olivat vain 

äärimmäisiä välineitä omien tarpeideni loputtomaan vii- 
västämiseen. Tavoitteena oli entistä parempi tulevaisuus, 
jonka vuoksi elämää tässä-ja-nyt ei ollut olemassa. Silmissä 
siinsi turvallinen tulevaisuus, riittävästi rahaa ja omaisuut- 
ta pahan päivän varalle. Nykyisestä näkökulmastani asia on 
päinvastoin. Minulle elämää tämän hetken ulkopuolella ei 
ole olemassa enkä kaipaa materian mukanaan tuomaa tur- 
vallisuutta. 

Käytän aikaa aiemman mittapuuni mukaan turhanpäi- 
väisiin askareihin. Kävelen mielelläni, sillä minulla ei ole 
kiire. Kaikki on suhteellista. Jos matkaa mittaa parsekeissa, 
kaikki matkat ovat lyhyitä. Kun minä lakkasin olemasta kii- 
reinen, aika menetti merkityksensä. Nyt minulla on kaikki 
aika maailmassa — ikuisuus on läsnä jokaisessa hetkessä. 

Jälkikäteen olen tunnistanut työnteon taustalta vieläkin 
fundamentaalisemman syyn. Se on pelko. Pelot motivoivat 
ihmisten toimintaa. Niitä vastaan varustaudutaan ja niiden 
toteutumiselta suojaudutaan. Terrorismi lienee yksi nyky- 
yhteiskunnan tärkeimmistä peloista. Sen riski on kasvanut 
eksponentiaalisesti tuota pelkoa hyväksikäyttävien poliitik- 
kojen mukaan. Yhteiskunnan evoluution seuraava aste saat- 
taa olla vapauksien ja oikeuksien eliminointi turvallisem- 
man totalitarismin tieltä. Terrorismi on käypä perustelu 
mille tahansa toiminnalle pelkoyhteiskunnassa, oli se sitten 
kuinka arveluttavaa ja epäeettistä tahansa. 

Kuolemanpelko on peloista suurin. Mitä enemmän 
minä täytin kalenteriani työllä, sitä pienempi riski minul- 
la oli päätyä miettimään tätä koko elämän juurirajoitetta. 
Työnsin kysymyksen ja sen aiheuttaman ahdistuksen taka- 
alalle. Kuolemanpelko selittää itse asiassa kaiken elollisen 
toiminnan. Mitä sinulle tapahtuu, kun sinä kuolet? Entä 
miten tuo vastauksesi vaikuttaa elämääsi juuri nyt? Minä en 
usko kuoleman olemassaoloon, mutta kunnioitan elämää. 

Jos synnyn uudelleen, toivon yleneväni koiraksi tai kerjä- 
läiseksi. 

Väitän, että maapallon eri filosofiat ja uskonnot ovat 
rakentuneet selittämään kuolemaa ja helpottamaan sen ai- 
heuttamaa ahdistusta. Erilaiset suuntaukset tarjoavat omia 
selityksiään olemassaololle. Minä olen havainnut, että minä 
en ole olemassa. Kuvitelma olemassaolostani oli egon yri- 
tys luoda merkitystä elämälleni ja sitä kautta sitoa minut 
puolustamaan omaa olemassaoloani. Kun en enää usko 
olevani olemassa, minun ei tarvitse suojella egoani tai etsiä 
epätoivoisesti merkityksiä elämälleni. Myös kuoleman kä- 
site rakentuu olemassaolon varaan ja lakkaa näin olemasta. 
Elämä on. Ei se välttämättä sen ihmeellisempää ole. 

Filosofiassa puhutaan eksistentiaalisesta angstista. Minä 
koin eräänlaisen non-eksistentiaalisen angstin kun tajusin, 
ettei minua ole olemassa. Koin elämisen perustoiminnot, 
kuten syömisen, turhanpäiväisenä. Se oli pelkkä olemas- 
saolon illuusioita ylläpitävä toiminto, jonka jatkaminen 
oli turhanpäiväistä. Päivi sai puhuttua minut ympäri jat- 
kamaan syömistä toistaiseksi ja harrastan sitä sosiaalisena 
tapahtumana, josta me molemmat nautimme. Pelkkään 
syömiseen syömisen vuoksi en näe mitään syytä. Mutta pa- 
lataan takaisin maan pinnalle ja Suomeen ennen kuin jutun 
juoni katoaa tyystin maailmankaikkeuden eetteriin. 

Kun lakkasin kuvittelemasta itsestäni liikoja, menetin 
samalla sokean uskoni ihmisjärjen saavutuksiin, kuten tie- 
teeseen, kehitykseen ja teknologioihin. Heräsin ajattele- 
maan asiaa ensimmäisen kerran vuonna 2002, jolloin edus- 
kunta teki päätöksen ydinvoiman lisärakentamisesta. Jäin 
miettimään, minkälaisia peruuttamattomia seurauksia ydin- 
voimalla ja insinöörien erehdyksillä tulisi olemaan. Esimer- 
kiksi joitakin vuosia sitten Slammer-niminen haittaohjelma 

sulki ydinvoimalan verkon ja aiheutti laajan sähkökatkon.! 
Mieleeni tulvi kysymysten ryöppy. Mitä muita seurauksia 
asialla olisi voinut olla? Miksi näitä kysymyksiä ei pohdittu 
Suomessa? Olivatko Suomi ja Iran ainoat maat maailmassa, 
joissa edelleen rakennettiin sokeasti lisäydinvoimaa? Voiko 
kenellekään olla enää epäselvää, mitä sen aiheuttamat riskit 
ja ympäristöhaitat ovat? 

Edes lahjakkaat ihmiset tai tiukka laadunvalvonta eivät 
poista virheiden mahdollisuutta, tai kuvitelmat erehty- 
mättömyydestä. Ohjelmistovirheitä aiheuttavat monet eri 
syyt: väärinkäsitykset, viestintäkatkokset, muuttuvat vaa- 
timukset, väsyneet ohjelmoijat tai yksinkertaisesti se, että 
nykyaikaiset ohjelmistot ovat niin monimutkaisia koko- 
naisuuksia, etteivät yksittäiset ihmiset voi niitä hahmottaa. 
Olemme tulleet aivan liian riippuvaisiksi erilaisista ohjel- 
mistoista. Annamme niiden kontrolloida elämäämme ja 
luotamme niiden käsiin jopa elämän ja kuoleman asioita. 
Lentokoneet lentävät ohjelmilla, pankit käsittelevät rahoja 
ohjelmilla, voimalat käyttävät ohjelmia sähkövirran säätele- 
miseen ja sairaaloissa ihmiselämät ovat konkreettisesti kiin- 
ni ohjelmissa. 

Mikäli ydinvoimaäänestystä edeltäneellä viikolla olisi 
palautettu ihmisten mieliin Tsernobylin kauheudet, olisi 
suunnitelma saattanut kaatua. Onnettomuudesta ei varoi- 
tettu tai edes tiedotettu suomalaisia ennen kuin tieto vuosi 
naapurimaista. Laskeumakarttojen perusteella Suomi sai 
reilusti säteilyä. Lapset leikkivät säteilevillä hiekkalaatikoil- 
la ja kansakunta ryysti onnellisen tietämättömänä radioak- 
tiivista vesijohtovettä. Ne tuhannet suomalaiset, jotka ovat 
kuolleet tai kuolemassa piittaamattomuuden seurauksena, 


1 Marko Mannila: ” Yhdysvaltain sähkökatko: Slammer sulki ydinvoimalan verkon 
tammikuussa”, IT-viikko, www.itviikko.fi, 21. elokuuta 2003; ”Maailman pelasta- 
minen anarkialta eliminoimalla heikoin lenkki”, lehdistötiedote, sähköposti, 24. 
elokuuta 2003. 

olisivat saattaneet arvostaa asianmukaista tiedottamista. 
Ehkä juuri heidän muistokseen pitää säteilyturvakeskuk- 
selle antaa toinen mahdollisuus ja rakentaa siksi Suomeen 
lisää ydinvoimaa. 

Usko insinöörien erehtymättömyyteen oli minulle lii- 
kaa. Olin ennen ydinvoimalapäätöstä tarjonnut tukea mui- 
den muassa Vihreille ja eduskunnan edessä partioineille 
luontoaktivisteille.' Kuilu ohjelmistoyrittäjän ja viherpii- 
peröiden välillä osoittautui kuitenkin liian leveäksi eikä 
motiivieni puhtauteen uskottu. Raha, työpanos tai edes 
lobbausapu eivät kelvanneet. Ehdotin säteilyturva-asujen ja 
säteilymittareiden tuomista kaduille ja jättikokoisten Tser- 
nobylin kuvien pystyttämistä eduskuntatalon pääovien lä- 
heisyyteen äänestyspäiväksi. Olisin mielelläni rahoittanut 
nämä toimenpiteet. 

Tietoyhteiskunta ympäristöä ja ihmisiä vahingoittavi- 
ne lieveilmiöineen on minulle kirosana. Työelämässä ol- 
lessa se oli vielä kukkotappelujen väline, jota virkamiehet 
käyttivät halutessaan päteä ja käyttää verorahoja erilaisiin 
nollatutkimuksiin, estää kilpailua ja pönkittää Microsoftia. 
Avoimen lähdekoodin yhteisössä ei tietoyhteiskunnasta 
puhuttu. Uudet teknologiat olivat yhteisölle arkipäivää — tai 
lattean sanonnan mukaisesti — ilmaa, jota hengitettiin, tosin 
tuiki tärkeää sellaista. Sielläkin ihannoitiin uusia teknologi- 
oita. 

Oltuani mukana teknologisen kehityksen kärjessä se 
muuttui minulle ensin merkityksettömäksi ja lopulta lak- 
kasin seuraamasta kehitystä. Muutoksen nopeutta pide- 
tään niin huimana, että jos siitä jättäytyy sivuun vaikka vain 
kuukaudeksi tai vuodeksi, putoaa auttamattomasti kelkasta. 
Kun kirjaa kirjoittaessamme kävimme tietotekniikkaa uuti- 


soivilla Internet-sivuilla, saimme ihmeeksemme huomata, 
1 Olin yhteydessä muiden muassa Kaisa Kososeen, Suomen luonnonsuojeluliiton 
Tuuli Kaskiseen ja Luontoliiton Jouni Nissiseen. 

että uutiset olivat samoja kuin vuonna 2004. Vain yritysten 
ja henkilöiden nimet olivat muuttuneet. 

Digiboksi oli edelleen tulossa huhtikuussa 2007. Hel- 
singin Sanomat uutisoi, että kaapelitaloudet voivat saada 
jatkoaikaa digitaalisiin televisiolähetyksiin siirtymiseen, jos 
digisovittimet eivät yleisty toivotulla nopeudella.' Teknolo- 
gioista 3G ja RFID (matkan päästä luettava radiotunniste, 
jolla voidaan luoda tulevaisuuden isoveli valvoo-tyyppisiä 
palveluja) olivat nekin vielä tulossa. Ensin mainitusta ei 
näyttänyt olevan edelleenkään mitään iloa loppukäyttäjille 
ja vielä vähemmän meille, sillä me emme palaa kännykän 
orjuuteen. Nykyään tuntuu ärsyttävältä istua illallisella ih- 
misten kanssa, jotka näpläävät koko illan neuroottisesti 
antennitamagochejaan. Onneksi he sentään ymmärtävät 
pyytää anteeksi sitä, etteivät voi mitään kännykkäriippu- 
vuudelleen. 

Teknologioiden kehitys toi toki mukanaan mielenkiin- 
toisiakin aiheita, mutta niiden merkitys avautuu lopulta 
vain tietoyhteiskunnan jäsenille. Esimerkiksi laajakaistalla 
ei ole mitään merkitystä, jos ei tunne tarvetta surffata In- 
ternetissä. Tietokoneavusteinen opetus tuntui minusta 
aikanaan kiehtovalta, mutta tällä hetkellä olisin kiinnostu- 
neempi tietokoneavusteisesta tai jopa täysin tietokoneetto- 
masta poisoppimisesta. Haluaisin oppia pois lukemisesta 
ja kirjoittamisesta, sillä ne imevät minua ajoittain takaisin 
harhaiseen maailmaan ja niitä on vaikea vastustaa. Kun 
näen jonkun tekstin, huomaan lukeneeni sen, vaikken ha- 
lunnutkaan. 

Olen muuttunut ensimmäistä kertaa elämässäni taval- 
liseksi tietotekniikan käyttäjäksi. En enää jaksa kiinnos- 
tua siitä, mikä käyttöjärjestelmä koneessa pyörii tai mitä 


1 ”Ministeriö: Kaapelitalouksien digisiirtymälle tarvittaessa jatkoaikaa”, Helsingin 
Sanomat, 11. huhtikuuta 2007. 

tietokone tekee.' Se on pelkkä työkalu Päivin kirjoitusunel- 
man toteuttamiseen. Riittää, että tekstin- ja kuvienkäsittely- 
ohjelmat toimivat. Tästä näkökulmasta avoimen ja suljetun 
lähdekoodin väliset käyttöjärjestelmäsodat vaikuttavat yhtä 
turhanpäiväisiltä kuin koko tietoyhteiskunta ja oma osallis- 
tumiseni niihin kumpaankin puhtaalta pätemiseltä. Jostain 
asiasta pitäminen tai jonkin asian inhoaminen merkitsee 
minulle nykyään yhtä vähän kuin epäilemättä kodittomuus 
ja irtolaisuus sinulle. Olet käyttänyt aikaasi tämän kirjan 
lukemiseen ja odotat vastineeksi hyötyä. Toivon, että saat 
haluamasi, oli se sitten mitä tahansa. 

Moni tietoyhteiskunnan hypettämistä asioista tähtää 
pohjimmiltaan bisnesten kasvattamiseen. Yritykset pyrki- 
vät luomaan kuluttajille jatkuvia hankintapaineita uusilla 
teknologioilla. Joka vuosi tuupataan markkinoille uusilla 
ominaisuuksilla varustettuja tietokoneita, kännyköitä ja ko- 
dinkoneita. Monissa ominaisuudet ovat jo aikapäiviä sitten 
ylittäneet käyttäjän tarpeet. Mihin kotikäytössä tarvitaan 
tietokoneen kahta kirjoittavaa dvd-asemaa, supertehokasta 
näytönohjainta tai jättisuurta, videoeditointiin tarkoitettua 
kiintolevyä? Osa tuotteista on lisäksi yhtä hajoavaisia kuin 
Setecin passit, jotka kestävät muutaman vuoden. Känny- 
köiden keskimääräinen käyttöikä oli työssäoloaikanani alle 
vuoden. Tuotteen lyhyt elinikä takaa, että uusia kännyköitä 
ostetaan hajonneiden tilalle edelleen myös Suomessa, jossa 
niitä on jo ennestään paljon enemmän kuin ihmisiä. 

Myös viranomaiset ovat luoneet omista lähtökohdistaan 
paineita erilaisten älyttömyyksien, kuten jo mainittujen di- 
giboksien hankintaan. Digiboksissa tiivistyy erinomaisesti 
tietoyhteiskunnan tyhjäntoimittaminen. Se on aito Bonk- 
laite. Sisään menee sähköä ja ulos tulee ihan sama signaa- 


li kuin boksittakin. Silti niitä ostetaan, koska valtio yrittää 
1 Käyttäjäkeskeisestä näkökulmasta GNU/Linuxiin esim. Sam Varghese: ”Is GNU/ 
Linux for you? Probably not”, ITWire, www.itwire.com.au, 2. maaliskuuta 2007. 

pakottaa kansalaiset hankkimaan sellaisen. Onhan selvää, 
että ilman Bonk-laitteita ei Bonk-elämä voi täyttää tietoyh- 
teiskunnan asettamia minimivaatimuksia. 

Tuotteiden päivitykset ovat käyttäjille riesa. Saimme 
todeta sen omakohtaisesti, kun käyttämästämme Googlen 
blogipalvelusta tuli uusi, markkinointisloganeiden mukaan 
parannettu versio. Luonnollisesti vanha ja uusi palvelu ei- 
vät olleet taaksepäin yhteensopivia, joten jouduimme teke- 
mään koko blogin alusta alkaen uudelleen. Uusi palvelu ei 
tarjonnut meille mitään sellaisia ominaisuuksia, joita oli- 
simme kaivanneet. Ja luonnollisesti vanhat virheet ja puut- 
teet olivat edelleen korjaamatta. Samanaikaisesti palvelun 
tekninen tuki todisti toimimattomuutensa jättämällä vas- 
taamatta kyselyihin. Tulin päivitystä tehdessäni ajatelleeksi 
niitä satojatuhansia ihmisiä, jotka minä hassutin aikanani 
tekemään jatkuvia päivityksiä rahaa ansaitakseni. Pyydän 
nöyrimmin anteeksi aiheuttamaani riesaa. 

Itse asiassa useimmissa tietoyhteiskunnan teknologiois- 
sa, joiden on alun perin pitänyt helpottaa elämää tai tuoda 
siihen uutta sisältöä, on käynyt esimerkin tavoin päinvas- 
toin. Tapasin jo työaikana kuittailla ”tarvitaanko heti ja hel- 
posti vai tehdäänkö tietokoneella?” Nykyään siinä on jopa 
entistäkin vinhampi perä. Tuleville sukupolville tilanne on 
haastava, tosin tottumustakin on enemmän. 

Mieleeni muistuu, kuinka vielä Kauniaisissa asuessani 
otin kerran toimistolta mukaani vanhan, käytöstä poistetun 
tietokoneen. Ajattelin tehdä siitä pelikoneen itselleni ja sil- 
loin S-vuotiaalle Kallelle. Yritin turhaan asentaa koneeseen 
käyttöjärjestelmää ja pelejä. Purin ja kokosin konetta vikaa 
etsiessäni ja Kalle istui vieressä ihmettelemässä. Lopulta 
annoin periksi. Kalle oli ilmeisesti jatkanut koneen parissa 
puurtamista ja tuli parin viikon päästä nykimään minua hi- 
hasta. Hän napsautti koneen päälle, käynnisti pelin ja sanoi: 

”Nyt pelataan isi”. Mieleeni tulleet skenaariot tapahtumien 
kulusta vaikuttivat pelottavilta. Jos lukutaidoton pikkupoi- 
ka osaa korjata viallisen tietokoneen, asentaa siihen käyttö- 
järjestelmän ja pelejä, mitä hänestä tulee isona? 

Minä jätin kehityksen kehittymään keskenään ja hyppä- 
sin pois. Ratkaisuni herätti ihmetystä ja julkisuudessa esi- 
tettiin erilaisia huhuja, mitä SOT:lle oli tapahtunut.' Kat- 
sottiin, että olin joko suoriutunut maksimaalisesti ja saanut 
varhaiseen eläkkeelle jääntiin oikeuttavan omaisuuden, tai 
sitten en ollut pysynyt vauhdissa mukana ja olin epäon- 
nistunut. Itse kyllästyin kysyjiin ja aloin vastata, että me 
olemme karkumatkalla olevia pankkiryöstäjiä. Toista ääri- 
reaktiota edusti entisen yhtiökumppanini väite Internetin 
keskusteluryhmässä. Hänen mukaansa olin ottanut SOT:n 
rahat ja juossut”? ja Xcelera toimi lomailumme rahoittajana. 


Päiväys: 7.6.2005 
Lähettäjä: (lähettäjän nimi on poistettu) 
Aihe: Re: RIP LBA-Linux, SOT 


Joku varasti rahat ja juoksi. 
http://www.geocities.com/paivi santeri/ 


Rahoittaja lomailulle on 
http://www.xcelera.com/portfolioo.html 


(viestin allekirjoitus on poistettu) 


Kukaan ei osannut arvata sitä, että olin herännyt näke- 
mään yhteiskunnassa olemisen valinnanvaraisuuden. Aloin 


luopua yhä useammista aikaisemmin arvostamistani tai 
1 Esim. Aleksi Kolehmainen: ”Linux-yhtiö SOT joutui selvitystilaan”, Tietoviikko, 
www.tietoviikko.fi, 6. kesäkuuta 2005. 


273 


välttämättöminä pitämistäni asioista. Nyt palaaminen ta- 
kaisin vanhaan olisi minulle ajatuksena yhtä mieluisa kuin 
pään työntäminen ulosteen ja virtsan täyttämään vessan- 
pönttöön. 

Kun myin osakkeeni joulukuussa 2006 vapauduin vii- 
mein viettämään sellaista elämää, jota lähdin alun perin ta- 
voittelemaan. En omista mitään, mutta oloni on vapaampi 
ja kevyempi kuin koskaan tietoyhteiskunnassa eläessäni. 
Olen huomannut, että mitä useammista asioista olen luo- 
punut, sitä mielekkäämmäksi elämäni on muuttunut. Ih- 
minen tulee toimeen loppujen lopuksi hyvin vähällä, kun 
vain on rakkautta. Sitä eivät mitkään maailman tavarat ja ra- 
hat pysty korvaamaan tai ostamaan. Mammonan ja uusien 
teknologioiden tuoma turvallisuus ja vapaus olivat pelkkiä 
illuusioita, jotka toivat mukanaan huolta ja sitoivat itseen- 
sä. Vaikka Mersun takapenkillä onkin juutalaisen sanonnan 
mukaan mukavampi itkeä kuin ratikassa, niin minä istus- 
kelen mieluimmin maantien poskessa, katselen asfaltilla 
vipeltäviä gekkoja, nautin lintujen laulusta ja annan aurin- 
gonpaisteen tai sadepisaroiden tanssia ihollani. Toivotta- 
vasti rakkaat lapseni saavat joskus kokea elämässään saman 
vapauden. 

Tulevaisuuden suhteen meillä ei Päivin kanssa ole vi- 
sioita, sillä me elämme päivän kerrallaan. Toteutamme 
mielihalujamme sitä mukaa kun niitä ilmaantuu. Päivillä 
tietysti puuttuu vielä tuloskortistaan toistasataa valtiota ja 
uusiakin syntyy poliittisissa myllerryksissä, joten maapal- 
loa riittää tallattavaksi. Matkastamme on kadonnut aikara- 
ja ja vanha sanonta ”Tärkeintä ei ole perille pääsy vaan itse 
matkanteko”? on saanut kirjaimellisen merkityksen. Minä 
haaveilen mahdollisuudesta päästä omavaraistalouteen ja 
keskittyä puutarhanhoitoon. Ehkä siihen tarjoutuu joskus 
mahdollisuus joko Antaijissa tai sitten muualla. Ja jos se ei 

onnistukaan, niin totean kuten japanilaiset: ”Mikään ei ole 
niin tärkeää kuin puutarhan hoito — eikä sekään ole tärke- 
ää”. Pidän kasveista ja haluaisin kasvattaa oman ruokani. Se 
tuntuu rehelliseltä ja houkuttelevan yksinkertaiselta elä- 
mäntavalta. 

Minulta on toisinaan kysytty, miten tehdä elämässään 
suuria muutoksia ja tulla niistä onnelliseksi, jos ei tunne 
tavallani viehtymystä platinaiselle pilvenreunalle. Minun 
täytyy tunnustaa, että en tiedä vastausta. Olen itse syök- 
synyt aina täysillä ja päätä pahkaa kaikkeen, mitä olen teh- 
nyt. Niin nytkin. Päiväni täyttää rakkaus. Suurin osa ajasta 
menee Päivin hyvänä pitämiseen. Me olemme olleet kohta 
kolme vuotta yhdessä kellon ympäri ja olemme edelleen 
korviamme myöten rakastuneita toisiimme. Mikään ei ole 
ihanampaa kuin lekotella yhdessä sängyssä ja halia. Elämä 
on tasapainoista ja onnellista. 

Mikäli liiketoiminnan aloittamisessa tulee uuden omis- 
tajan eteen ylitsepääsemättömiä esteitä, kauppa purkautuu 
ja osakkeet palautuvat minulle, ainakin verottajan silmissä. 
Voinhan minä aina lahjoittaa ne sitten Al-Oaidalle Tam- 
pereen veroviraston räjäyttämiseksi. Ja vaikka toiminta 
jatkuisikin, ei rahojen saamisesta ole mitään varmuutta. 
Viimeisimmän tiedon mukaan Kuutti kertoi maksavansa 
tilanteen selvittyä ehkä joskus vuonna 2008. Olen kuiten- 
kin murehtimatta näitä turhanpäiväisiä vaihtoehtoja. Ne 
ovat tämän hetken ulkopuolella ja siksi merkityksettömiä. 
Olen onnellinen siitä, että minulla on rinnallani ihminen, 
jota saan keskittyä rakastamaan. SOT:n saaga saa lopullisen 
sinettinsä välimiesoikeudessa, käräjäoikeudessa, hovioikeu- 
dessa ja kenties korkeimmassa oikeudessa. Oli päätös sitten 
mitä tahansa, mitä se Suomen oikeuslaitoksen tuntien ai- 
van taatusti on, SOT:n tarina jatkuu tämän kirjan kansien 


ulkopuolella. 

jälkisanat 


Nimeän tämän kirjan todelliseksi päähenkilöksi rakkaan 
hurttani Boriksen suomalaista klassikkokirjailijaa, Maiju 
Lassilaa, mukaillen. Lassila ilmoittaa erinomaisessa ihmis- 
järjen parodiassaan, Liika viisaassa, että kirjan ”varsinainen 
päähenkilö, kunnia, ylpeys ja ainoa ansio sekä eheä persoo- 
nallisuus on vallesmannin koira Pudde”' 

Unet ja muistikuvat Boriksesta tasapainottivat SOT:stä 
lähtöni jälkeisiä painajaisia. Muistan, miten Boris leikki 
pentuaikoinaan naapurin Donnan kanssa. Donna oli pik- 
kuinen valkoinen länsiylämaanterrieri. Boris kuvitteli ole- 
vansa yhtä kääpiö leikkiessään Donnan kanssa Mikontalon 
puistikossa takaa-ajoleikkejä ja vaanimista. Boriksen isot 
korvat tekivät siitä kömpelön pennun. Juostessaan Boris 
kompastui usein ylisuuriin korviinsa ja kaatui. 

Muistan myös, kuinka eräänä iltana pimeän tultua me- 
nimme Boriksen kanssa kävelylle. Kuljimme kaikessa rau- 
hassa, kun yhtäkkiä kuului vaimea mosahdus ja Boris pyl- 
lähti istumaan. Oli lähes pilkkopimeää. Näin hölmistyneen 
rusakon pomppivan ojan pohjalta pakoon. Se oli ilmeisesti 
törmännyt epähuomiossa pikimustaan Borikseen, joka oli 
puolestaan ällistyneenä istahtanut maahan. 


1 Maiju Lassila: Liika viisas (www.gutenberg.org; alkuteos Hämeenlinna: Karis- 
t0,1915). 


276 


Täysikasvuisena Boris sai jalankulkijat vaihtamaan ka- 
dulla puolta tai kääntymään kannoillaan. Tosin silloin kun 
hän seurasi vieressäni kiltisti ilman remmiä ja kantoi suus- 
saan hellästi lempileluaan, karvaista lelukissaa, näky ei juu- 
rikaan herättänyt pelonsekaisia tunteita. Eikä varsinkaan 
silloin, kun lelukissa aseteltiin huolellisesti maahan siksi 
aikaa, kun itse käytiin pissalla tien vieressä. Toimituksen 
loputtua kissa otettiin jälleen varovasti suuhun. 

Minun hampaankoloistani ei löydy muuta kuin reikiä ja 
ruuantähteitä. Olen onnellinen, että saan elää rahattomana 
ja toimettomana. Maailman turuilla onnellisen tyhjäpäise- 
nä hortoilu on minulle mitä oivallisin tapa elää. Saan olla 
vaikuttamatta kehenkään ja mihinkään, ja keskittyä jonnin- 
joutavaan. Satutko sinä muuten tietämään, mitä 'tärpästik- 
keli? tarkoittaa? 

Mitä tapahtui SOT:lle? 
2007-2023 


Kirjoitin tämän luvun kesällä vuonna 2023 eikä se kuulu 
alkuperäiseen teokseen. Kerron kirjan julkaisun jälkeisistä 
tapahtumista ja paljastan SOT:n kohtalon. Se jääköön vii- 
meisimmäksi ja viimeiseksi kirjalliseksi tuotoksekseni. 
Kaksi viikkoa painetun kirjan ilmestymisen" jälkeen 
olimme Hanoissa Vietnamissa uusimassa passiani. Elettiin 
syksyä vuonna 2007. Konsuli Maire Sivunen ilmoitti, että 
hakemukseni on evätty, koska minua ei oltu saatu varmuu- 
della tunnistettua.? Passitta matkustelu rajoittui Euroop- 
paan ja asuimme pitempiä pätkiä Ranskassa ja Sisiliassa. 
Saimme uusittua passini viimein Ateenassa kolme vuotta 
myöhemmin ja painuimme päätä pahkaa Afrikkaan. Toi- 
vottavasti saan passini uusittua tämän julkaisun jälkeen. 
SOT:n saaga jatkui eri oikeusasteissa ja välimiesoikeu- 
dessa puoli vuosikymmentä. Välimiesoikeus päätti lahjoit- 
taa SOT:n kassan Xceleralle ja Xcelera esti osakekaupan 
turvaamistoimella. Turvaamistoimi torpedoi osakekau- 
pan Wille Kuutille ja yhtiön toiminnan jatkamisen. Lop- 
putuloksena vuonna 2009 käräjäoikeus määräsi Xceleran 


1 Lehdistötiedote painetun kirjan julkistuksesta, kirjatohtori.blogspot.com, 2. heinä- 
kuuta 2007. 
2 Maire Sivunen: ”Passinne”, sähköposti Santeri Kannistolle, 4. syyskuuta 2007. 

maksamaan minulle 597 011,79 euron vahingonkorvauk- 
sen tarpeettomasta turvaamistoimesta.' Olin ollut yhte- 
ydessä kihlakunnanvuoti Lauri Kyykkäseen Länsi-Uu- 
denmaan ulosottovirastosta useaan otteeseen.* Hän oli 
tietoinen vireillä olleesta kanteestani. Silti ulosottoviras- 
to oli Xceleran pyynnöstä palauttanut turvaamistoimen 
750 000 euron pantin kuukautta ennen oikeuden päätöstä, 
eikä vahingonkorvauksia ollut mahdollista periä. Näin ka- 
tosivat SOT:n rahat ja firma makaa nykyään Wille Kuutin 
pöytälaatikossa vailla käyttöpääomaa. Minä kieltäydyin ot- 
tamasta maksua vastaan osakkeistani. 

Miten kävi GNU/Linuxille? Käyttöjärjestelmä on ny- 
kyään maailman yleisin 35% markkinaosuudella. Android 
on Linuxeista tunnetuin. Työpöydälle ei GNU/Linuxista 
ollut. Samat ikivanhat asenneongelmat ja käyttäjälähtöi- 
syyden puute riivaavat käyttöjärjestelmää edelleen An- 
droidia lukuun ottamatta. Applen vuonna 2002 julkaisema 
MacOS X (nykyisin MacOS) kuitenkin paikkaa puutteen 
erinomaisesti. MacOS pohjautuu avoimen lähdekoodin 
BSD-Unixiin. Käyttöjärjestelmä sisältää kaiken sen, mitä 
me yritimme tuoda GNU/Linuxin työpöytäkäyttäjille. 

Nokia näivettyi ensin Symbianin ja sitten Risto Siilas- 
maan käsissä merkityksettömäksi. Yhtiön matkapuhelimis- 
ta tuli menneen talven lumia ja Microsoft hautasi puhelin- 
liiketoiminnan rippeet. Voi vain arvailla, mitä Nokia olisi 
tänä päivänä jos siellä olisi uskallettu lähteä kehittämään 
omaa MacOS:ää tai Androidia vuosituhannen vaihteessa 
hyvissä ajoin ennen kilpailijoita. Osaamista ja pääomaa yh- 
tiöllä oli tuolloin yllin kyllin, samoin katu-uskottavuutta ja 
johtava markkina-asema, toisin kuin nykyään. 

Mandrakesoft, Novell, Sun Microsystem, SCO, 


1 Vahingonkorvaus, Espoon käräjäoikeuden päätös 12/699, 12. helmikuuta 2009. 
2 Lauri Kyykkänen: ”sähköpostinne”, sähköposti Santeri Kannistolle, 24. heinäkuuta 
2008. 

ASECOM, Xcelera ja sen omistamat yhtiöt ovat poissa. 
Entinen yhtiökumppanini jatkoi muutaman vuoden omia 
GNU/Linux-bisneksiään kunnes lopetti ne. SuSE Linux on 
ostettu ja myyty useaan otteeseen. RedHat Linux on vie- 
lä olemassa, mutta myy nykyään enemmän palveluja kuin 
pahvilaatikkoja. Suomen Linux-käyttäjien yhdistys FLUG 
on edelleen olemassa. 

Mitä tapahtui kollegoilleni? SOT:n työntekijät ovat 
hajaantuneet maailmalle. Olemme tavanneet heitä mat- 
kamme varrella Yhdysvalloissa, Virossa, Ranskassa, Itali- 
assa, Suomessa ja Latviassa. Oikea käteni Anisimov joutui 
muuttamaan pois SOT:n Tallinnan asunnosta, kun vuosia 
myöhemmin Mustanmäen piraatti-cd-kauppias vaati asun- 
non itselleen. Vanhat sotakirveet on haudattu. Asiamieheni 
on antanut minulle anteeksi ja minä asiamiehelleni. Olen 
puheväleissä jopa entisen yhtiökumppanini kanssa. Ainoa 
asia, mikä minua enää harmittaa, on uusiseelantilaisen 
Phillip Stewartin maksamatta jääneet palkat. 

Avoimen lähdekoodin yhteisön keulakuvat jatkavat työ- 
tään Yhdysvalloissa. Haastattelimme Maddogia vuonna 
2019 kirjaamme En kestä tätä enää. Hän oli tehnyt suuren 
elämänmuutoksen, tullut ulos kaapista ja löytänyt elämän- 
sä rakkauden. Richard Stallman joutui median hampaisiin 
puolustettuaan ystäväänsä Marvin Minskyä. MIT:n profes- 
sori Minsky kaveerasi pedofiliasta epäillyn Jeffrey Epstei- 
nin kanssa. Stallman joutui sivuun hetkellisesti GNU-pro- 
jektinsa johdosta, muuttui epäluuloiseksi ja erakoitui yhä 
tiukemmin näppäimistönsä ääreen. Linus Torvalds johtaa 
edelleen Linux-kernelin kehitystyötä kotoaan Piilaaksosta. 

Vuonna 2022 Suomessa käydessämme vapauduimme 
tietokirjailijan urasta. Kirjoittaminen oli ollut mukavaa yh- 
teistä puuhaa, mutta se oli ollut ajoittain myös työlästä ja 
stressaavaa. Julkaisimme yhdessä ja erikseen parikymmentä 

matkakerronnalla maustettua kirjaa elämäntaidosta ja hy- 
västä elämästä. 

Päätös lopettamisesta kypsyi, kun jouduimme tule- 
maan Suomeen korona-aikana. Olimme koko pitkän talven 
panttivankeina. Se oli meille ensimmäinen kylmä ja pimeä 
ajanjakso 17 vuoden yhtäjaksoisen kesän jälkeen. Tietoyh- 
teiskunnasta kehkeytyi tuolloin valvova isoveli, joka tuho- 
si terveydenhuollon, talouden ja ihmisten hyvinvoinnin. 
Meidät yritettiin pakottaa ottamaan kokeellisia rokotteita, 
jotta olisimme saaneet luvan poistua Suomesta. Vanha ys- 
tävämme Bill Gates teki jälleen hallaa maailmalle. Totesin 
Päiville, että bakteerikammoon sairastuneessa Suomessa 
tarvitaan psykiatreja, ei tietokirjailijoita. 

Matkustamista emme sentään ole lopettaneet. Olemme 
kiertäneet Päivin kanssa maailmaa 18 vuotta 123 maassa 
eikä matkan loppua näy. Tammikuussa 2023 luovuimme 
ajatuksesta käydä kaikissa maailman maissa. Kävelimme 
Panama Cityn keskustassa matkalla ostoskeskukseen, kun 
kahdeksan nuorukaisen jengi tuuppasi meidät sivukujalle, 
paiskasi maahan ja ryösti meidät. Päivi sai ensimmäistä ker- 
taa elämässään turpaansa eikä halunnut enää matkustella 
Amerikan mantereella. Nyt kuljemme kevyesti pelkkien kä- 
simatkatavaroiden kanssa vain kivoissa maissa. 

Olen elämäni kunnossa. Tupakkaa en ole polttanut sit- 
ten Uudenseelannin vuonna 2005. Viinalla läträäminen 
loppui Phnom Penhissä Kamputseassa vuonna 2007 ja läs- 
kit jäivät Touloniin Ranskaan vuonna 2009 vesipaastojen, 
veganismin ja liikunnan myötä. Muutkin addiktioni, kuten 
työnteko, omistamisen halu, rahanhimo, sokeri, suola ja ko- 
feiini, ovat karisseet matkan varrella. Kävelen edelleen mie- 
lelläni ja pidän autoista yhtä vähän kuin muoviroskasta. 

En enää haaveile omasta puutarhasta. Pääsin ko- 
keilemaan omavaraistaloutta Borneon sademetsässä 

asuessamme. Salaatin ja porkkanan taimet kuihtuivat päi- 
väntasaajan aurigonpaahteessa ja kello kahden rankkasade 
teki selvää kasvimaastani. Elämän tarkoitukseni on nykyään 
odottaa kärsivällisesti kuolemaa, jota ei koskaan tule. Myös 
Öiset painajaiset SOT:stä ovat hellittäneet. Elämä Päivin 
kanssa tien päällä on seesteistä ja rakkauden täyttämää. 
Mitä etäämmällä pysyn suomalaisesta tietoyhteiskunnasta, 
sitä onnellisempi olen. 

Entäs se tärpästikkeli? Minulle selvisi joitakin vuosia sit- 
ten mitä sana tarkoittaa. Tärpästikkeli on nopeasti liikkuva 
rataskellon koneiston osa tai besserwisser eli turhanpäiväi- 
nen viisastelija — aivan kuten minä osana tietoyhteiskuntaa. 

Sanasto 


Avoimen lähdekoodin yhteisö (Open Source Communi- 
ty) koostuu ihmisistä, jotka tekevät yhdessä avoimen 
lähdekoodin tietokoneohjelmia. Jäsenet ohjelmoivat, 
testaavat, dokumentoivat ja suunnittelevat ohjelmia 
yhteistyössä. Työssä käytetään hyväksi Internetin 
sähköpostilistoja ja keskustelufoorumeja. Lähdekoo- 
din jakamiseen käytetään yleisimmin jotakin ver- 
sionhallintajärjestelmää (esim. CVS, GIT, SVN). 
Niitä voi käyttää komentorivityökaluilla tai www- 
käyttöliittymällä. Kuka tahansa voi liittyä yhteisöön 
mukaan eikä se edellytä mitään erityistä sitoumus- 
ta. Jäsenet ovat vapaaehtoisia eikä työstä makseta 
palkkaa. 


Avoin lähdekoodi (Open Source tai sen lähes synonyymi 
Free Software eli vapaat ohjelmistot) mahdollistaa 
ohjelmakoodin katselemisen, muuttamisen, levittä- 
misen, myymisen ja käyttämisen rajoituksetta. Ai- 
noana ehtona on se, että lähdekoodi on pyydettäessä 
luovutettava edelleen yhdessä ajettavan ohjelman 
kanssa. Avoimen lähdekoodin ohjelmistot tunnetaan 
myös nimellä FLOSS (Free/Libre and Open Source 
Software). 

Besserwisser-yhteiskunta on tietoyhteiskunnan suo- 
malainen sovellus. Siinä yhteiskunta tietää jäseni- 
ään paremmin, mitä nämä haluavat ja tarvitsevat. 
Keskeistä besserwisser-yhteiskunnalle on se, ettei 
kukaan kyseenalaista sitä, koska yhteiskuntahan 
tietää kaiken aina paremmin. Aiemmin puhuttiin 
holhousyhteiskunnasta. 


Beta-testaus (Beta Testing) tarkoittaa valmiin ohjelmis- 
ton viimeistä testaamista juuri ennen julkaisua. 
SOT:n betatestausohjelma oli nimeltään T-1. Se tuli 
avaruusrakettien lähtölaskennasta; T-10, T-9, T- 
8...T-1 ja laukaisu, eli juuri ennen laukaisua. 


Bonk on kuvataiteilija Alvar Gullichsenin luoma kuvit- 
teellinen yritys. Sen hienot ja pätevät Bonk-laitteet 
hyrräsivät tuottamatta mitään hyödyllistä järkevästä 
puhumattakaan. Bonkilla voidaan liiketoiminnassa 
viitata kaikkiin sellaisiin bisnesmalleihin ja käytän- 
töihin, jotka eivät tuota mitään (ks. Pulaaminen). 


CBR (Cash Burn Rate) eli rahan palamistahti oli vuosi- 
tuhannen vaihteen it-kuplassa uusi yrityskunnon 
mittari. Se korvasi perinteisemmän liikevoiton. Hy- 
villä teknologiayhtiöillä poltetun rahan määrä ylitti 
liikevaihdon vähintään kymmenkertaisesti. 


CEO (Chief Executive Officer) tarkoitti it-kuplan aikana 
jotain paljon hienompaa kuin suomalainen toimitus- 
johtaja konsanaan. 


COTS (Components-Off-The-Shelf) tarkoittaa valmii- 
ta ohjelmistokomponentteja, jotka on tarkoitettu 

integroitaviksi suurempiin kokonaisuuksiin. Ne ovat 
legojen tavoin eräänlaisia valmiita rakennuspalikoita. 


Dotcom-yritys oli it-kuplan aikainen, Uuden talouden 
oppeja hyödyntänyt yritys. Monet niistä kaatuivat 
vuosituhannen vaihteen huuman jälkeen. 


ERP (Enterprise Resource Planning) tarkoittaa toi- 
minnanohjausohjelmistoa. SAP oli yksi tunne- 
tuimmista ERP-ohjelmistoista, ja tässä kirjassa 
mainittu 2K oli SOT:n omaan käyttöönsä tekemä 
toiminnanohjausohjelmisto. 


FLOSS (Free/Libre and Open Source Software), katso 
Avoin lähdekoodi. 


FSF (Free Software Foundation). Richard Stallmanin 
perustama säätiö, joka on kehittänyt mm. avoimen 
lähdekoodin GPL-lisenssin ja GNU-ohjelmistot 
GNU/Linuxiin. Lisätietoja osoitteessa www.gnu.org. 


GNU on mittava Free Software Foundationin avoimia 
ohjelmistoja tekevä projekti. Lisätietoja osoitteessa 
WWww.gnu.org. 


GNU/Linux tarkoittaa kokonaista käyttöjärjestelmää, ei 
pelkkää ydintä. Se sisältää GNU-ohjelmistojen ja 
Linux-ytimen lisäksi paljon erilaisia ohjelmistoja. 


GPL-lisenssi on Free Software Foundationin (FSF) laati- 
ma lisenssi, jonka tarkoituksena on taata ohjelmiston 
lähdekoodin säilyminen avoimena. GPL on lisens- 
seistä klassisin ja yksi yleisimmin käytetyistä. 

Haavoittuvuus (Vulnerability) on uusi nimi ohjelmis- 
tovirheelle, jolla on vaikutusta tietoturvaan. Ter- 
missä sidos ohjelmistovalmistajan ja virheen välillä 
liudentuu. 


Hakkeri (Hacker) tarkoittaa ohjelmoijaa tai innokasta 
tietotekniikan tai verkon käyttäjää. Termiä ei kui- 
tenkaan kannata käyttää, sillä se voidaan sekoittaa 
tietojärjestelmiin murtautujaan eli krakkeriin. 


Harrison-Stetson-menetelmä on maailmankuulu 
poikkitieteellinen menetelmä, jossa tutkimustulos 
vedetään hatusta eli stetsonista. Harrison on me- 
netelmän nimessä mukana tuomassa uskottavuutta 
eikä tiettävästi viittaa kehenkään olemassa olevaan 
henkilöön. Harrison-Stetsonin käyttö on erittäin laa- 
jalle levinnyttä, vaikka asiasta mieluummin vaietaan. 
Esimerkiksi markkinointitutkimuksissa ja myynnin 
tavoitteiden asetannassa hyödynnetään usein tätä 
mullistavaa menetelmää. 


Hevonpaskabingo (Bullshit Bingo) oli yksi it-kuplan 
aikaisista työhuveista. Pelissä senaikaiset muotisanat 
kerättiin bingoruudukoiksi. Palavereissa osallistujat 
ruksasivat 5xS-kokoisesta ruudukostaan muiden 
käyttämiä sanoja, ja heti kun sai vaaka-, pysty- tai vi- 
norivin täyteen, saattoi nousta seisomaan ja huudah- 
taa ”Hevonpaskaa!” Ks. myös Palaveri. 


Hiiri (Mouse) oli alun perin suomeksi paikanninrasia ja 
nykyään osoitinlaite. Virallisten suomenkielisten 
käännösvastineiden tekemisestä tuli 1990-luvulla 
kielenhuoltajille suoranainen pakkomielle. Tämä 

johti toisinaan osoitinlaitteen tapaisiin hupaisiin lop- 
putuloksiin, jotka eivät ole juurtuneet arkikieleen. 
Ks. myös Pyöröraikastin. 


Hype tai hypetys (Hype) tarkoittaa liioittelua. Se konkre- 
tisoitui it-kuplan aikana mediapuppana, joka liioitteli 
uusien teknologioiden ja uuden talouden yritysten 
merkittävyyttä ja saavutuksia. Hypen vastine ohjel- 
moinnissa on vaporware. Sillä tarkoitetaan sellaista 
tietokoneohjelmaa, jota ei ole vielä olemassa. Yleen- 
sä sen tekemistä ei ole edes aloitettu saati päätetty, 
tehdäänkö sitä lainkaan, kun sitä jo hehkutetaan 
julkisuudessa. Kryptovaluuttoihin liittyvä hype tun- 
netaan hopiumina. 


It-kupla tarkoittaa taloushistorian aikakautta vuosina 
1999-2001. Tänä aikana taloustiede mullistettiin 
Uudeksi taloudeksi ja median rinnalle syntyi uus- 
media. Kuplalla viitataan joidenkin senaikaisten 
yritysten yliarvostukseen. Tämä oli usein seurausta 
yritysten harrastamasta Hypetyksestä, joka koitui 
pääasiassa piensijoittajien tappioksi yritysten kaadut- 
tua tai niiden osakkeiden arvon romahdettua. 


Jakelulla (Distribution) tarkoitetaan jonkin GNU/Linux- 
valmistajan koostamaa tuotetta. Siihen kuuluu tyy- 
pillisesti käyttöjärjestelmä, apuohjelmia, graafinen 
käyttöliittymä ja käyttöohjeet. Linux-jakeluita ovat 
mm. Debian, SuSE ja Red Hat. SOT:n valmistamia 
jakeluita olivat Best Linux, SOT Linux ja LBA Linux. 


Kaatuminen (Crashing, Blue Screen of Death) tarkoit- 
taa käyttöjärjestelmän menemistä epäkuntoon. 

Käyttöjärjestelmä voi kaatuessaan jumiutua koko- 
naan tai sammua ja käynnistyä sitten uudelleen, jol- 
loin käyttäjä menettää keskeneräiset, tallentamatto- 
mat työnsä. Ohjelman kaatuminen voi ilmetä siten, 
ettei se reagoi käyttäjän tekemisiin millään tavalla. 
Erään käyttöjärjestelmän kaatuminen tunnetaan ni- 
mellä ”Blue Screen of Death”. Se on saanut nimensä 
näytölle ilmestyvästä sinisestä väristä. 


Kehittäjäversio (Unstable) on sellainen ohjelmistoversio, 
joka on tarkoitettu uusien ominaisuuksien (Bleeding 
edge) kokeilemiseen ja testaamiseen. Sen vastakoh- 
tana on stabiili eli vakaa versio, joka on julkaistu 
tuotantokäyttöön. Vahinkojen välttämiseksi kehittä- 
jäversioita ei ole suositeltavaa käyttää tuotannossa. 
Avoimen lähdekoodin projektit tarjoavat tyypillisesti 
nämä molemmat versiot. Kehittäjäversio muuttuu ai- 
kanaan stabiiliksi, kun sitä on ensin riittävästi testattu 
ja siinä esiintyviä ohjelmointivirheitä korjattu. 


Kernel, katso Ydin. 


Keskusteluryhmät (USENET, Internet news groups) ovat 
Internetin keskustelupalstoja, joihin kuka tahansa 
voi lähettää mitä tahansa. Viestit ovat anonyymejä, 
sillä lähettäjät saavat vapaasti määrittää viestiensä 
tunnistetiedot. Keskusteluryhmistä vain marginaa- 
lisen pieni osa on moderoituja eli viestit näkyvät 
ryhmässä vasta kun moderaattori on ne hyväksynyt. 
Puhekielessä keskusteluryhmiin viitataan myös 
uutisryhminä tai nyysseinä. Palvelu on maailman- 
laajuinen toisin kuin foorumit, jotka ovat yhteisö- ja 
palvelinkohtaisia. 

Konfiguraatio (Configuration) tarkoittaa asetuksia tai 
määrityksiä. Laitteiston konfiguraatio esimerkiksi 
määrittää, mitä laitteita siihen kuuluu. Ohjelmiston 
konfiguraatio taas määrittää, mitä komponentteja 
ohjelmistoon kuuluu tai mitkä ovat ohjelmiston 
asetukset. Asetuksia voivat olla esimerkiksi tekstin- 
käsittelyohjelmassa kirjasin, marginaalit ja oikoluvun 
kieli. 


Konsepti (Concept). It-kuplan aikaan monet uudet 
tuoteideat myytiin Powerpoint-kalvoille tehtyinä 
konsepteina eli tuoteaihioina. Konseptilla voidaan 
viitata myös keskeltä kahtiataitettuun A3-paperiark- 
kiin. Näille konseptipapereille kirjoitettiin muiden 
muassa Tampereen yliopistolla tenttivastaukset. Pa- 
peri oli ruutupaperia, mikä helpotti rivien kirjoitta- 
mista suoraan. Näppäimistöä käyttämään tottuneelle 
yhdenkin konseptin täyttäminen harakanvarpailla 
oli tuskallinen operaatio, jossa ranne ja kyynärpää 
kipeytyivät. Konseptin uhri joutui usein vaihtamaan 
sen vuoksi kirjoituskättä käsialan kustannuksella. 


Krakkeri (Cracker) tarkoittaa tietojärjestelmiin murtautu- 
jaa tai sellaista henkilöä, joka murtaa kopiosuojattu- 
jen ohjelmien suojauksia. 


Krediitti (Credit) tarkoittaa tunnustusta. Avoimen lähde- 
koodin yhteisössä krediittejä saadaan osallistumalla 
kehitystyöhön. Krediiteillä tarkoitetaan myös lähde- 
koodiin tai asiakirjoihin kirjoitettuja tunnustuksia 
sen tekijöistä. 


Kääntäminen (Compile) tarkoittaa lähdekoodin muutta- 
mista ajettavaksi ohjelmaksi. Kääntäminen tehdään 

niin kutsutulla kääntäjällä. Avoimen lähdekoodin 
GNU-ohjelmista löytyy kääntäjiä usealle eri ohjel- 
mointikielelle. Tunnetuin näistä lienee GCC (GNU 
Compiler Collection), joka sisältää useita kääntäjiä, 
mm. C, C++ ja Fortran. Viranomaiset eivät onneksi 
ole ainakaan vielä keksineet nimetä kääntämistä 
varastamiseksi (ks. Hakkeri). 


Linux viittaa GNU/Linux-käyttöjärjestelmän ytimeen. 
Linus Torvalds johtaa ja koordinoi sen kehitystyötä. 
Lisätietoja osoitteesta www.kernel.org. 


Lokitieto (Logs) tarkoittaa yhtä lokiin lisättyä tietoa. 
Tietokoneissa lokiin kirjoitetaan yleensä käyttöön 
ja poikkeamiin liittyvät tapahtumat. Niitä voivat olla 
esimerkiksi tietokoneeseen sisäänkirjautuminen, 
www-sivun toimittaminen ja kiintolevyn rikki mene- 
misestä varoittava virheilmoitus. Tietokoneen ylläpi- 
täjä käyttää lokeja apunaan ongelmien selvittelyssä. 
Ne ovat myös keskeinen osa tietoturvaa. Puhelinlii- 
kenteessä lokeja kutsutaan teletunnistetiedoiksi. 


Lyhikset (Shorts) tarkoittavat shortseja. Ks. muista 
kielitoimiston käännöskukkasista esim. Hiiri ja 
Pyöröraikastin. 


Lähiverkko (Local Area Network, LAN) on sellainen 
toimiston tai yrityksen sisäinen verkko, joka ei 
välttämättä ole suoraan yhteydessä Internetiin. Se 
yhdistää työasemat toisiinsa ja mahdollistaa esimer- 
kiksi yhteisten tiedostojen jakamisen ja tulostamisen 
työasemilta käsin. Lähiverkko erotetaan Internetistä 
yleensä palomuurilla tietojen turvaamiseksi. 

Mato (Worm) on virusmainen haittaohjelma, joka vi- 
ruksista poiketen toimii itsenäisesti. Se ei tarvitse 
isäntäohjelmaa levitäkseen. Ennen madot uhkasivat 
Unix-ympäristöjä, mutta nykyään niitä esiintyy eri- 
tyisesti Microsoftin käyttöjärjestelmissä. 


Minix on PC:lle tarkoitettu Unix-tyylinen käyttöjärjestel- 
mä. Se suunniteltiin opetuskäyttöön ja sen lähdekoo- 
di oli käytettävissä. Linus Torvaldsin käsiinsä saama 
Minix mahdollisti Linuxin ohjelmoinnin aloittami- 
sen. Minix on myös minimalistinen tiedostojärjestel- 
mä. Muita tiedostojärjestelmiä ovat esimerkiksi ext2, 
fat ja ntfs. 


Nörtti (Nerd) on tietoteknisesti edistynyt, mutta yleensä 
muilla elämänaloilla ja erityisesti viestintä- ja ih- 
missuhdetaidoissa hieman jälkeenjäänyt ihminen. 
Nörttiä käytetään yleensä halventavana terminä. 
It-kuplan aikaan nörteistä tosin tuli ihailtuja, kun 
jotkut nörteistä nousivat uuden talouden yritysten 
keulakuviksi ja rahastivat yrityksillään sievoisen 
omaisuuden. 


Nörttikieli (Nerd slang) koostuu alle kymmenmerkki- 
sistä lyhenteistä. Näillä lyhenteillä kommunikoitiin 
esimerkiksi kehittäjäyhteisön sähköpostilistoilla ja 
Internetin keskusteluryhmissä. Tässä joitakin käyte- 
tyimpiä lyhenteitä: 

AFAIK = As Far As I Know 

BOFH = Bastard Operator From Hell 

COLA = comp.os.linux.announce (Uutisryhmä) 
FUD = Fear, Uncertainty and Doubt (Microsoftin 
avointa lähdekoodia vastaan käyttämä taktiikka) 


291 


FWIW = For What It's Worth 

IANAL=1 Am Not A Lawyer 

IMHO = In My Humble Opinion 

IMNSHO = In My Not-So-Humble Opinion 
LART = Luser Attitude Readjustment Tool 
LUSER = pronounced ”loser”, a user who is 
considered indeed to be a loser (idiot, drongo, 
wanker, dim-wit, fool, jne.) 

PEBKAC = Problem Exists Between Keyboard And 
Chair 

ROTFL = Rolling On The Floor Laughing 
RTFM = Read The Fine/Fucking Manual 
TANSTAAFL = There Ain't No Such Thing As A 
Free Lunch 

TCO = Total Cost of Ownership 

THX = Thanks (thank you) 

TIA = Thanks In Advance 

WIP = Work In Progress 

WRT = With Respect To 

HOWTO-lyhenteellä viitattiin asiakirjoihin, joissa 
kerrottiin miten asioita tuli tehdä. Myös nykyisin 
yleistynyt FAO (Freguently Asked Ouestions) 
on peräisin nörttikielestä. Kiitokset SOT:ssä 
työskenneelle Kimmo Nupposelle tämän listan 
koostamisesta. 


Oravanpyörä (The Rat Race)-termillä kuvaan vallitsevaa 
elämänmuotoa. Oravanpyörä toimii kuin kunto- 
pyörä: vaikka kuinka polkee, eteenpäin ei pääse. 
Oravanpyörä on kokonaisuus, joka muodostuu 
turvallisuuden tunnetta tuottavista tekijöistä, ku- 
ten työstä, omistamisesta, perheestä ja sosiaalisista 
suhteista. Valtaosa ihmisistä elää oravanpyörässä. 

Sen vaikutus on läpitunkeva - jopa niin, että ai- 
noastaan pyörässä juoksevien ihmisten toiminta 
näyttäytyy järkeväksi ja normaaliksi. Lisää teemasta 
kirjassa La Habanera, joka on luettavissa osoitteessa 
kirjatohtori.blogspot.com. 


Paikka (Patch) tarkoittaa lähdekoodiin tehtyä lisäystä tai 
muutosta. Se on erillinen, tekstimuotoinen tiedosto, 
joka sisältää muutokset alkuperäiseen lähdekoo- 
ditiedostoon. Koodin muuttaminen paikkojen 
avulla helpottaa muutosten käsittelyä ja jakamista 
Internetissä. Paikasta voi myös kätevästi arvioida 
sen koodiin tekemät muutokset etukäteen. Paikkoja 
voidaan lähettää sähköpostilla sen sijaan, että toimi- 
tettaisiin aina koko lähdekoodi kerralla. Esimerkiksi 
ytimessä on lähdekoodia miljoonia rivejä, joten sen 
kehitystyöhön on huomattavasti kätevämpää käyttää 
pelkästään paikkoja. 


Paketti (Box) on jonkin GNU/Linux-jakelun fyysinen 
muoto. Se sisältää yleensä ohjelmat cd-levyillä, pai- 
netun käyttöohjeen sekä asennuksen teknisen tuen. 
Suurimpana erona eri Linux-valmistajien pakettien 
välillä oli väri. Esimerkiksi SuSE:n paketti oli vih- 
reä, RedHatin punainen ja Mandrakesoftin sininen. 
SOT:llä oli paketissa oma punaisen sävynsä. 


Palaveri (Meeting) on yhden tai useamman henkilön 
kokoontuminen tiettyyn aikaan tietyssä paikassa. 
Mitä suurempi yhteisö on, sitä tiheämmin ja suu- 
remmilla joukoilla palavereja pidetään. Palaverilla 
voi olla agenda, joka sisältää luettelon niistä asioista, 
joista on tarkoitus keskustella. Olennaisempaa on 

kuitenkin se, että tarjolla on hyvää pullaa (palaveri- 
pullaa). Palaverissa osallistujat näpräävät usein puhe- 
limiaan ja lähettävät ja vastaanottavat tekstiviestejä. 
Palaverissa voidaan pelata myös Hevonpaskabingoa. 


Palvelin (Server) on sellainen verkkoon liitetty tietokone, 
joka tuottaa palveluja. Se toisin sanoen palvelee ver- 
kon käyttäjiä ja siihen liitettyjä tietokoneita. 


Parsek on etäisyysmitta, josta Maan etäisyys Auringosta 
näkyy yhden kaarisekunnin kulmassa. Yksi parsek on 
206 265 maapallon ratasädettä eli 3,26 valovuotta. 
20 cm:n kokoinen lautanen näkyy kaarisekunnin 
kulmassa 40 km päästä. Linnunradan koko on noin 
20 000 parsekia eli 65 000 valovuotta. Se on aikasten 
monta kilometriä. 


Peilipalvelimia (Mirror) käytetään peilaamaan tiedos- 
topalvelinten sisältöjä. Ne tulevat tarpeellisiksi 
erityisesti silloin, kun tiedostot ovat suuria. SOT 
jakoi tekemäänsä käyttöjärjestelmää Internetissä niin 
kutsuttuina ISO-tiedostoina, joista käyttäjät saat- 
toivat valmistaa cd-rom-levyjä. Useita suuria ISO- 
tiedostoja sisältäneen Jakelun lataaminen oli hidasta 
ja yhteys saattoi välillä katketa. Sen vuoksi fyysisesti 
eri puolilla maailmaa olevat peilipalvelimet peilasi- 
vat tiedostot itselleen ja käyttäjät saivat haettua ne 
fyysisesti lähempää. Näin lataaminen oli nopeampaa 
ja luotettavampaa. Tyypillisesti yliopistot ylläpitävät 
peilipalvelimia. Tämä kirja on esimerkiksi kirjoitettu 
toimisto-ohjelmalla nimeltään LBA-Office R2, joka 
löytyi Wienin teknillisen yliopiston peilipalvelimelta 
osoitteesta http://gd.tuwien.ac.at/office/sotoffice/ 

Ibaoffice r2/win32/ 


Piilotetut ominaisuudet (Undocumented features) ovat 
ohjelmistovalmistajien itselleen ja kumppaneilleen 
tekemiä piilotettuja ominaisuuksia. Niiden avulla 
voidaan heikentää kilpailijoiden mahdollisuuksia 
tehdä tuotteen kanssa yhteensopivia ohjelmistoja. 


Portaali (Portal) tarkoitti alun perin verkkopalvelua, joka 
omien toimintojensa lisäksi tarjosi pääsyn useisiin 
muihin palveluihin. Portaali on kuitenkin typisty- 
nyt uusmediafirmojen käyttämäksi nimitykseksi 
www-palvelusta. 


Pulaaminen (Bonk management) on modernin liikkeen- 
johtamisen Bonk-muoto. Pulaamista harrastava 
yritys työllistää itse itsensä sisäisellä paperinpyöri- 
tyksellä, kehitystyöllä ja viestinnällä niin, että firman 
ulkopuolisiin toimintoihin ei riitä aikaa. Käytännös- 
sä loppumaton ja professionaalin oloinen uurastus 
ei tuota mitään hyödyllistä saati tuo rahaa taloon. 
Pulaamisen määrä on suhteessa firman kokoon: mitä 
isompi firma, sitä enemmän pulataan. Ulkomaisissa 
tytäryrityksissä pulaamisen määrä kasvaa eksponen- 
tiaalisesti suhteessa yrityksen koon neliöön. 


Pyöröraikastin (Deodorant) on suomeksi deodorantti. 
Nörttien ei juuri uskottu käyttävän sellaisia. 


Pääomasijoittaja eli riskisijoittaja ( Venture Capitalist, 
VC) on yritys tai yhteisö, joka sijoittaa rahaa toiseen 
yritykseen ja saa siltä vastineeksi omistusosuuden 
ja/tai option ostaa omistusta. 

Selvitystilan tarkoituksena on yhtiön varallisuusaseman 
selvittäminen, minkä jälkeen yhtiön omaisuus voi- 
daan realisoida. Jäljellä olevat varat jaetaan osakkaille 
jako-osuuksien mukaisesti. Kun selvitystila on va- 
paaehtoinen, sen aloittamisesta päättää yhtiökokous 
2/3 määräenemmistöllä OYL 5:27:n mukaisesti. 
Selvitystila ymmärretään puhekielessä virheellisesti 
konkurssiksi. Selvitystilasta seuraa kuitenkin kon- 
kurssi vain siinä tapauksessa, että yhtiössä ei puretta- 
essa ole riittävästi varoja velkojen maksuun. 


Skripti (Script) eli komentosarja tarkoittaa yleensä pieni- 
muotoista ohjelmaa, joka on toteutettu yksinkertai- 
sella, tulkkia käyttävällä ohjelmointikielellä. Skriptin 
vastakohta on ohjelma, joka on käännetty Kääntä- 
jällä ajettavaan muotoon. Skriptit tarjoavat oikotien 
niin kutsutun purkkakoodin tekemiseen ilman 
asianmukaista suunnittelua tai dokumentaatiota. Tu- 
loksena on rakenteellisesti niin onneton koodi, että 
sitä on lähes mahdotonta lukea. Samaan johti myös 
Basic-ohjelmointi 1980-luvun kotitietokoneilla, sillä 
se ei mahdollistanut minkäänlaista rakenteellisuutta, 
vaan tuotti koodista spagettia. 


Skuuppi (Scoop) on lehden tai toimittajan itse löytämä 
tai havaitsema uutinen, josta muut eivät ole saaneet 
vihiä ennen jutun ilmestymistä. 


Suljettu lähdekoodi (Closed Source) on Avoimen lähde- 
koodin vastakohta. Ohjelmiston lähdekoodi pide- 
tään käyttäjän ulottumattomissa. Lisenssiehdoissa 
sanoudutaan yleensä irti ohjelmointivirheiden 
vastuusta. 

TCO (Total Cost of Ownership) on kokonaiskustannus- 
ten arvioinnissa käytetty laskentamalli. Microsoft 
teki mallista kirosanan teettämällä tutkimuslaitos 
Gartner Groupilla itselleen edullisia TCO-tutkimuk- 
sia. Niissä Microsoftin tuotteet näyttäytyivät TCO- 
mittarilla asiakkaille edullisimmaksi vaihtoehdoksi. 


Term sheet (Ehdot) oli riskisoittajan tekemä sijoitustar- 
jous, jossa lueteltiin sijoituksen ehdot. Ehtoja olivat 
tyypillisesti esimerkiksi hallituspaikan saaminen, 
etuoikeus yhtiön varoihin konkurssissa ja etuosto- 
oikeus muiden osakkaiden osakkeisiin. 


Tietokonevirus eli haittaohjelma (Virus) leviää käyttäen 
hyväksi käyttöjärjestelmissä olevia ohjelmointivir- 
heitä (nyk. Haavoittuvuus). Ne ovat yleensä pieniä 
tietokoneohjelmia, jotka leviävät ohjelmasta toiseen 
ja edelleen koneesta toiseen. Virukset vaativat isän- 
täohjelman toimiakseen. Isäntäohjelmana voi toimia 
esimerkiksi Wordin tai Excelin tiedosto, kuvatiedos- 
to, näytönsäästäjä, levyn käynnistyslohko tai mikä 
tahansa suoritettava ohjelma. Virustorjuntayritysten 
liiketoiminta perustuu virusten olemassaololle. 


Tietoyhteiskunta, katso Besserwisser-yhteiskunta. 

To-do-lista tarkoittaa tekemättömien töiden luetteloa. 
Luetteloja pitävät erityisesti kiireiset ja neuroottiset 
henkilöt, jotka pelkäävät unohtavansa jotakin tärke- 
ää. Kokouksissa sovittuja to-do-listojen komponent- 
teja tavattiin kutsua action pointeiksi eli touhupis- 
teiksi It-kuplan aikaisessa kielenkäytössä. 


Unix on 1960-luvulta lähtien kehitetty stabiili, monen 
käyttäjän käyttöjärjestelmä. Avoimen lähdekoodin 
maailmassa GNU/Linux on vapaa Unix-tyyppinen 
käyttöjärjestelmä. 


Uusi talous tarkoittaa it-kuplan aikana syntynyttä Hy- 
peen, Pulaamiseen ja Palavereihin keskittynyttä 
talouden muotoa. Uudessa taloudessa vanhojen eikä 
yleisimmin minkään taloustieteen lainalaisuuksi- 
en nähty pätevän. Tappiota tuottanut pieni it-alan 
pulju saattoi olla markkina-arvoltaan suurempi kuin 
savupiipputeollisuudessa toimiva voitollinen yritys. 
Liikevoittojen ja taseiden sijaan puhuttiin kekseliääs- 
ti negatiivisesta liikevoitosta, mikäli tulokset sukelsi- 
vat. Yritysten menestymistä mitattiin poltetun rahan 
määrän eli CBR:n avulla. Kyseisten yritysten elinaika 
oli yleensä verrattain lyhyt, minkä vuoksi olemassa 
olevia esimerkkejä ei enää juurikaan löydy. 


Uusmediakupla, katso It-kupla. 


Vakaa ohjelmaversio (Stable) tai stabiili, katso 
Kehittäjäversio. 


Vaporware, myös powerpointware, katso Hype. Kan- 
tasanana on software, joka tarkoittaa ohjelmistoja 
vastakohtana laitteille eli hardwarelle. 

Verkkokauppa (Net shop), Internetissä oleva kauppapaik- 
ka, josta voi tilata tuotteita. 


Verkkotunnus (Domain) tarkoittaa Internetin sähköposti- 
ja www-osoitteessa palvelimen nimen perässä olevaa 
osaa. Osoitteen eri osat erotetaan pisteillä toisistaan. 
Verkkotunnukset voivat olla kansallisia kuten Suo- 
messa .fi, tai globaaleja kuten esimerkiksi .com, .int, 
.net ja .org. 


Verkkourkinta (phishing) tarkoittaa tietojen kalastelua. 
Se on käyttäjän manipuloinnin muoto, jossa pyritään 
sähköpostin tai www-sivun välityksellä saamaan 
luottamuksellista tietoa. Verkkourkkija voi esiintyä 
esimerkiksi pankin edustajana ja pyytää käyttäjältä 
luottokortin numeroa ja tunnuslukua. 


Vessapaperimediat ovat perinteisiä, paperille painettuja 
medioita, jotka joutuivat Internetin tulon jälkeen 
taistelemaan paikastaan. Minä käytin niitä ainoas- 
taan vessapaperina silloin kun tavallinen vessapaperi 
oli loppu. 


Ydin (Kernel) on tietokoneen käyttöjärjestelmän kes- 


keinen osa, joka mahdollistaa sen muiden osien 
toiminnan. 

